
Iţă-Perpiliţă şi frumoasa pământului 

(după un motiv folcloric aromân) 

CE ERA, ce nu era, era odată o babă şi un 
unchieş, săraci lipiţi pământului; fără fată, fără 
băiat şi fără făină pentru o turtă măcar. Cum 
trăiau şi cum îşi duceau viaţa, numai necazul îi 
ştia. In sărăcia lor, căra fiecare, toată vara, lemne 
în spinare, ca să aibă ce arde iama, să-şi 
încălzească sufletele. 

Cum se zice, vieţuiau în mare strâmtoare, 
într-o zi, ducându-se baba şi unchieşul în pădure, 
la lemne, şi trecând dincolo de o vale care le tăia 
dramul, ce să vază? Ce să afle? Un copil înfăşat în 
nişte ite vechi de lână, aşezat în marginea văii. 
Îndată, baba se repezi şi luă copilul, îl puse în 
poală şi, desfăşându-l, văzu că e băiat. 


Cu mare bucurie privi bătrâna la prunc şi se 
hotări să-l ia de suflet, să-l crească. 

Unchieşul însă mormăi ursuz şi necăjit: 

— Noi n-avem făină pentru o turtă şi tu vrei 
să iei copil de-o săptămână să-l creşti? Nu te 
gândeşti niţel? 

Unchieşul îi mai zise babei şi alte feluri de 
vorbe, dar bătrâna, uitându-se cu mare dor şi 
dragoste la copilul găsit, nu vrea să-l asculte cu 
niciun chip. 

Până la urmă, ea se oţări mânioasă: 

— Auzi, unchieşule, or n-auzi? Eu ori îl iau pe 
copilul ăsta să-l cresc, ori două lucruri bune nu 
fac, adică nu putem s-o mai ducem împreună. Eu o 
să cer, o să cerşesc, o să mă amărăsc şi copilul 
ăsta pe care mi-l scoase în cale ursita tot o să-l 
cresc. 

Unchieşul, văzând că bătrâna nu se supune şi 
nu vrea să-nţeleagă, îşi închise gura şi tăcu. Baba, 
luându-şi copilul în braţe, se duse acasă cu mare 
bucurie. 

Aflând vecinii şi vecinele că bătrâna a găsit 
un copil în marginea văii din pădure, şi că l-a luat 
să-l crească, se repeziră care mai de care să-i facă 
te miri ce daruri copilului. După câteva zile, baba 
îşi boteză băieţelul şi-i puse numele Perpiliţă. 

Cu azi, cu mâine, fiind îngrijit cu mare 
dragoste, Perpiliţă creştea într-o zi cât într-o lună. 
Pe lângă Perpiliţă, baba şi unchieşul petreceau şi 
ei cu bine, fiindcă toţi vecinii şi vecinele îi ajutau 
cu de toate în fiecare zi. 

Baba, când se ducea prin vecini să stea de 
vorbă, o iscodeau muierile cum şi în ce fel găsise 


copilul în pădure, iar ea, fără drăcii şi scorneli, le 
spunea că-l găsise la marginea unei văi, copil 
înfăşat în două iţe vechi de lână. 

Şi, zi după zi, lună după lună şi an după an, 
Perpiliţă creştea. Ajunse mare, se făcu tânăr de 
şaisprezece ani. 

De mândreţea şi de frumuseţea lui, de 
puterea şi de virtutea lui, toţi tovarăşii îl pizmuiau; 
şi, aflând ei de la mume că Perpiliţă a fost găsit pe 
marginea văii, copil înfăşat în nişte iţe vechi de 
lână, din pizmă mare îl porecliră „Perpiliţă din 
iţe”. 

Auzindu-şi de multe ori porecla asta, lui 
Perpiliţă nu-i prea venea bine. Intr-o zi, îl întrebă 
pe unul din tovarăşii lui ce va să zică porecla asta 
pe care i-o scoseseră băieţii? 

Şi tovarăşul îi zise: 

— Fiindcă mă-ntrebaşi, o să-ţi povestesc ce 
am auzit, dar să nu-ţi pară rău, să nu te superi. 
După cum am aflat de la mumele noastre, tu nu 
eşti fiul adevărat al babii şi al unchieşului. Ei te-au 
găsit la marginea unei văi, copil înfăşat în nişte iţe 
de lână vechi; de-aia toţi băieţii te-au poreclit 
„Perpiliţă din iţe”. 

Bietul Perpiliţă se ruşină şi, plecându-şi ochii 
în pământ, închise gura şi tăcu. Se sculă necăjit 
din mijlocul tovarăşilor şi se duse acasă. 

Baba, văzându-l atât de amărât, îl întrebă 
zicându-i: 

— Ce ai, fătul meu, de ce eşti atât de necăjit? 

Perpiliţă, uitându-se la babă şi suspinând din 
fundul inimii, îi răspunse: 

— Te jur pe pământ, pe cer şi pe soare, să-mi 


spui drept dacă tu eşti mama mea adevărată, ori 
m-ai găsit înfăşat în nişte ite pe marginea văii, 
după cum îmi aruncă băieţii prin vecini? 

Biata babă, la întrebarea asta, rămase mută. 
Nu ştia ce să-i răspundă. Să-i spună drept îi era 
frică să nu-i pară rău şi să-şi ia lumea în cap să 
plece. Să nu-i spună, nu putea de jurământul ce-i 
făcuse. Până la urmă, vrând-nevrând, se aşeză şi-i 
povesti toată istoria, de când îl găsise şi până în 
minutul acela. Perpiliţă, aflându-şi toată soarta, 
se-ntoarse către babă şi-i zise: 

— Eu de azi înainte nu pot să mai stau în 
satul ăsta, ca să râdă şi să-şi bată joc de mine toţi 
băieţii poreclindu-mă „Perpiliţă din iţe”. Mai bine 
plec, mă duc unde mi-or vedea ochii. 

Baba, auzind vorbele lui Perpiliţă, nu-şi mai 
dorea viaţa, nu mai vrea să trăiască. Se zbătu, se 
rugă, îi vorbi, plânse, poate îl înduplecă să-şi ia 
gândul de la plecare, dar toate fură de-a surda. 
Văzând că nu poate cu niciun chip să-l oprească, 
închise gura şi tăcu. 

A doua zi, Perpiliţă se sculă dis-de-dimineaţă, 
se spălă şi se pieptănă, îşi puse opincile şi, luându- 
şi urările bune de la babă şi de la unchieş, ieşi la 
drumul larg al vieţii. 

Umblă el ce umblă toată ziua neostenit, a 
doua zi tot aşa, şi a treia zi iar aşa, dar până la 
urmă se duse la o stână să ceară nişte pâine, că 
mult îl răzbise foamea. 

Păstorii, când îl văzură atât de arătos şi atât 
de frumos, li se părură că era vreun fecior de 
domn sau de-mpărat; îl primiră, îi vorbiră cu 
omenie şi-l ospătară cu de toate cele bune care se 


aflau la stână. 

Perpiliţă şezu la stână câteva zile, să-şi 
odihnească trupul, iar păstorii, dacă se mai 
apropiară de el, îl întrebară al cui fecior este şi 
unde se duce aşa singur. Perpiliţă le povesti că el 
este un băiat sărac, n-are părinţi, şi se duce să-şi 
caute norocul în lume. Baciul, auzindu-i vorbele, îl 
întrebă dacă nu cumva ar vrea să rămâie la ei, să 
ajungă păstor. Perpiliţă răspunse cu mare bucurie 
că vrea şi încă ce-ar mai vrea! Aşa că în ziua aia, 
Perpiliţă se vâri la stăpân, se făcu păstor. 

A doua zi, îi deteră o teşilă şi un ciomag, un 
fluier şi patru câini şi o turmă pe care s-o pască. 
Perpiliţă, luându-şi pâine în teşilă şi apă în fedeleş, 
pomi cu oile înaintea lui, să le pască la păşune. 
Când oile păşteau, Perpiliţă cânta din fluier. Dar 
cântarea lui din fluier era aşa de minunată, că nici 
nu s-a mai cântat pe lumea asta şi nici n-o să se 
mai cânte. Cântarea plăcută ce se auzea şi 
dulceaţa ce ieşea din găurile fluierului nu poate 
cineva să le spuie cu gura. 

Când el şedea sub un copac şi începea să 
cânte cu fluierul, toate păsările din pădure se 
adunau jur-împrejurul lui, ca să-l audă şi să-l 
asculte, iar ramurile şi frunzele pomilor se plecau 
până la pământ, de parcă şi ele simțeau marea 
bucurie a frumuseţii. De multe ori oile rămâneau 
nepăscute, ascultând la cântarea minunată a 
fluierului. 

Câteşipafru câinii, pe care-i avea pentru paza 
oilor, nu se despărţeau de dânsul nici ziua, nici 
noaptea, îl păzeau ca pe pâinea dulce. Tovarăşii lui 
Perpiliţă de zi şi de noapte erau aceşti patru câini, 


iar ca să-i mai treacă necazurile şi să-şi verse 
focul, el îngâna cu fluierul. Prieteni mai avea 
multe feluri de păsări din pădure, şi prietene îi 
erau şi nenumăratele feluri de flori din poieni şi 
din livezi, din crânguri şi din pădurile umbroase. 
Aşa că Perpiliţă ducea o viaţă liniştită, fără nicio 
grijă şi fără să-i pese de lucrurile lumeşti. 

Într-o zi, se sculă dis-de-dimineaţă, lăsă oile 
să pască în voia lor, într-o livadă frumoasă, iar el 
cu câinii se aşeză pe-aproape, lângă o fântână, la 
umbra unui nuc uriaş. Îşi scoase fluierul de la brâu 
şi începu să cânte, când duios, când cu foc. Se 
adunară atâtea mulţimi de păsări deasupra lui, pe 
ramurile nucului, de nu mai aveau loc unde să 
şadă. 

Atuncea se nimeri să treacă pe-acolo o nuntă 
cu zâne. Acestea, văzând mulţimea de păsăret şi 
auzind dulcea cântare a fluierului, rămaseră 
înlemnite de mirare. Şi cu cât se mirau de 
cântarea frumoasă din fluier, cu încă atâta mai 
mult se mirau de mândreţea şi frumuseţea 
flăcăului. Ele se uitau la el şi se minunau, dar el 
nici că avea ştire că zânele se uită. 

Până la urmă, Perpiliţă îşi înălţă ochii o clipă, 
să-şi cheme oile; şi, ce să vază înaintea lui? Trei 
zâne tinere şi frumoase, frumoase cum nu se mai 
poate spune cu vorba. Câteşitrele erau îmbrăcate 
în cămăşuţe subţiri de borangic, câteşitrele jucau 
pe degetele picioarelor şi se mlădiau ca nişte flori 
în adierea vântului. Lui Perpiliţă, când le văzu, i se 
păru că visează şi începu să-şi frece ochii; dar 
când auzi că zânele îi vorbesc, atunci recunoscu şi 
el că nu este în vis şi că totul este adevărat. 


Zânele îi ziseră: 

— Cântă-ne, flăcăiaş, să jucăm, şi-ţi vom da 
tot ce ne-oi cere. 

Perpiliţă rămase însă uimit de frumuseţea lor; 
îi căzu fluierul din mâini. Zânele, dacă văzură că 
Perpiliţă se uită la ele cu un mare dor, îl rugară: 

— Tânăr şi frumos flăcăiaş, goneşte-ţi câinii 
de lângă tine, că vrem să-ţi vorbim de binele tău. 

Perpiliţă, ca să nu le strice voia, îndată se 
puse deşi goni câinii şi rămase el singur în 
mijlocul zânelor. Atunci ele glăsuiră: 

— Tânăr flăcăiaş, cum de-ai putut să-nveţi tu 
să cânţi aşa de frumos cu fluierul? Că noi suntem 
zâne, am alergat prin munţi şi prin păduri, prin 
poieni şi prin livezi, pe câmpuri şi văi, n-am lăsat 
loc neumblat, şi cu toate astea, până în ziua de 
astăzi, o atât de frumoasă şi dulce cântare din 
fluier n-am mai auzit şi nici c-o să mai auzim în 
altă parte. Ferice de maică-ta care te-a făcut şi 
ferice de fata care te-o lua de bărbat. 

După vorbele astea, Perpiliţă le zise: 

— la nu vă mai bateţi joc de mine, lăsaţi-mă-n 
pace, mă rog dumneavoastră! 

— Nu ne batem joc, se împotriviră zânele, ci 
îţi spunem ce este. Auzi, flăcăule, ori n-auzi? Tu cu 
fluierul tău ne făcuşi un mare bucluc şi ne dăduşi 
de mare ruşine. 

— De ce? spuse Perpiliţă. 

— Pentru că noi eram nuntaşe, din partea 
flăcăului care se însoară cu Frosina, frumoasa- 
pământului; şi trecând pe aici, auzirăm cântarea 
din fluier, şi asta parcă ne fermecă; şi neputând să 
ne despărţim de dulceaţa şi frumuseţea cântării, 


ne pierdurăm de nuntă şi de toţi nuntaşii, 
rămaserăm să auzim fluierul tău. Spune-ne, acum, 
cu ce obraz să ne mai ducem noi la nunta aia, 
dacă o dată ne abăturăm din drum? 

Toate astea le zise zâna cea mai mare; iar 
zâna mijlocie adăugă: 

— Dacă ni s-au dedulcit urechile noastre cu 
dulceaţa fluierului, ce strică flăcăiaşul ăsta? 

— Şi eu gândesc tot ca tine, vorbi zâna cea 
mai mică, într-adevăr, flăcăiaşul ăsta nu strică nici 
cât negru sub unghie. El cânta din fluier pentru 
oile lui, nu pentru noi. 

Şi aruncându-şi ochii la Perpiliţă, îi zise cu 
glas dulce şi duios: 

— Flăcăiaş tânăr şi frumos, ia-ţi fluierul iară 
şi cântă-ne, rogu-te, încă o dată, cum ştii tu, ca să 
jucăm şi să lăsăm vorbele de prisos. 

Perpiliţă, auzind rugămintea plăcută şi 
duioasă a zânei mai mici, îşi luă fluierul; şi dacă 
începu să cânte, pădurea răsună şi copacii se 
cutremurară, oile se ridicară în două picioare să-l 
asculte, păsările toate gata-gata să-şi rupă 
gâturile de atâta ciripit şi fluierat; zânelor le ieşea 
sufletul de joc şi frământare. 

Odată ce se simţiră ostenite şi prea asudate 
de dănţuire, bătură din palme şi îndată se iviră 
trei dobitoace. Dobitoacele acelea erau de sus 
până la brâu oameni cu capul gol şi cu părul 
pieptănat, cu barba creaţă şi cu pieptul păros, iar 
de la brâu în jos erau cai cu patru picioare, dintr- 
aceia care sorb norii, foarte sprinteni. Fiecare 
zână încălecând pe câte unul, se făcură nevăzute, 
pieiră dinaintea lui Perpiliţă. 


Bietul Perpiliţă, rămas fără ele, simţi că nu 
mai poate să trăiască. De-atunci îl cuprinseră 
oftări şi suspinări adânci, de nu-şi mai găsi liniştea 
nici ziua, nici noaptea. Pe oriunde adormea, pe 
oriunde şedea ori alerga, zânele nu-i mai lipseau 
din faţa ochilor. Şase luni de zile tânji sărmanul 
Perpiliţă, suspinând şi oftând, fără să-şi mai 
zărească frumoasele zâne! Focul, pe care-l avea la 
inimă pentru dânsele, îl făcu să nu lase loc 
necăutat şi nealergat. 

Într-o zi, luă doi câini cu el şi pomi la drum, 
lăsându-şi alţi doi câini cu oile. Străbătu ultimele 
fâşii de pământ, căutând prin toate părţile, dar nu 
găsi decât păduri pustii. 

Se-ntoarse cu mare întristare, fără să ştie 
unde se duce. Umblând aşa ca un zănatec, ca un 
pierdut din lumea asta, ajunse într-o pădure deasă 
din care nu vedea nici cerul. Ostenit şi moleşit de 
atâta umblet, se rezemă de un copac şi adormi; cei 
doi câini îl păzeau unul de o parte şi altul de 
cealaltă parte. 

Acolo, unde dormea el dus, visă că veni o 
babă şi-i zise: 

— Perpiliţă, flăcău frumos, acum şase luni 
erai vesel şi ziua şi noaptea, şi cântând cu fluierul 
tău îmi înveseleai toate păsările şi toţi copacii, toţi 
stejarii şi toţi fagii, toate frunzele şi toate 
ierburile; şi de când le văzuşi pe blestematele de 
zâne ţi s-a tulburat mintea, nu mai găseşti liniştea 
nici şezând jos, nici în picioare, nici ziua şi nici 
noaptea. Te lăsaşi de fluier şi de toate dorurile pe 
care le aveai înainte şi te posomorâşi. Astăzi, 
văzându-te mai jelit şi mai întristat ca oricând, 


venii să-ţi spui unde să-ţi găseşti zânele. Zânele 
poţi să le găseşti la Muntele de Marmură, în 
pădurea de dafini. Câte lucruri bune şi frumoase 
sunt pe lume, acolo înăuntru se află, în pădurea 
aceea. Acolo găseşti toate poamele, toate 
dulceţurile şi toate miresmele. Tot acolo se află şi 
pelinul cel mai amar. In mijlocul acelei păduri este 
o livadă lată, înconjurată cu trandafiri şi dafini, cu 
iasomie şi măslini, cum s-ar zice, cu toate felurile 
de pomi şi copaci mirositori. Livada are în mijlocul 
ei un lac cu apă limpede ca lacrima de copil. Apa 
aceea curge de sub Muntele de Marmură. Cine 
vrea să-şi scalde trupul în ea, i se învârtoşează 
pielea atât de tare, că nu mai poate să i-o 
străpungă nici săgeata, nici cuțitul şi nici dinţii 
fiarei celei mai înfricoşătoare. De aceea zânele, în 
fiecare sâmbătă, aleargă de se scaldă în apa 
lacului. În sâmbăta ce urmează, au să vină cele 
trei zâne, prietenele tale, la pădurea de dafini, 
împreună cu Frosina, frumoasa-pământului, să se 
îmbăieze. Ştiu bine ce foc ai la inimă pentru ele, 
cunosc dorul care te deşteaptă mereu din somnul 
tău tulbure. Să-ţi iei câinii şi să te duci până acolo. 
Dar dacă m-ai asculta pe mine, te sfătuiesc să te 
lepezi de ele şi să nu te duci, căci ai să păţi şi-ai să 
tragi multe rele. 

Atuncea Perpiliţă o întrebă, zicându-i: 

— Rogu-te, babo, cine eşti dumneata care-mi 
spuseşi atâtea lucruri ascunse, mie, săracului şi 
nefericitului? 

— Eu sunt muma pădurilor şi ursitoarea 
oamenilor, şopti baba; şi pentru că mult îmi este 
milă de tine, venii de m-arătai ţie în vis şi-ţi 


povestit toate câte le-auzişi. Mai am încă multe să- 
ţi spui, dar nu pot acuma din două pricini: una că 
nu e timp, şi a doua că nu am surorile cu mine. 
Numai atâta pot să-ţi zic: De-o fi să-ţi calce 
piciorul în pădurea de dafini, nimic altceva să nu 
faci mai înainte de toate, decât să te scalzi în lacul 
din mijlocul livezii celei frumoase. 

După asta, baba se făcu nevăzută, iar 
Perpiliţă, deşteptându-se, se frecă la ochi; nu 
putea să-şi dezmeticească fiinţa. Apoi, dacă-şi mai 
reveni în fire, sta şi se mira de visul avut. Şi, cu 
cât trecea vremea, cu atâta oftările şi suspinurile i 
se adăugau. 

A doua zi se sculă dis-de-dimineaţă, îşi luă cu 
dânsul teşila şi fluierul, ciomagul şi doi câini, şi 
dând oile în grija stăpânului, plecă din munte-n 
munte şi din pădure-n pădure, întrebând pe orice 
păstor întâlnea, unde se află Muntele de Marmură 
şi pădurea de dafini. 

După multe zile de umblet şi după multă 
osteneală şi alergătură, dete peste Muntele de 
Marmură şi găsi pădurea de dafini. Când intră în 
pădurea cu dafini, ce să vază? Lucruri pe care nici 
gura nu poate să le spuie, nici condeiul să le scrie. 

În minutul acela, Perpiliţă îşi aduse aminte de 
vorbele babii din vis, care îl sfătuise că nimic 
altceva să nu facă, dacă o călca în pădurea de 
dafini, decât, înainte de toate, să-şi scalde trupul 
în lacul din livadă. Aşa că Perpiliţă alergă în sus, 
alergă în jos, şi abia dete peste pomenita livadă. 
Se apropie de ea şi păşi înăuntru. Livada, aşezată 
într-un loc la soare, era înconjurată de trandafiri şi 
dafini înalţi, de iasomii subţiri şi paltini tufoşi; şi 


de tot felul de pomi roditori. În părţi străluceau 
flori şi paparone, garoafe şi leandri, ţâţa-oii şi 
fragi roşii, care cu mirosul lor adormeau omul. 

Lacul aflat în mijlocul livezii avea de jur- 
împrejur sălcii şi copaci cu ramuri multe, stufoase, 
livada ţinea o umbră deasă, unde străbătea un 
vântuleţ plăcut, care parcă lungea zilele omului. 
Din toate coastele muntelui şi din toate părţile 
pădurii, se strecurau în lac nişte râuleţe cu o apă 
rece, curată şi limpede, de parcă erau şire de 
mărgăritare. Şi aşa, frumuseţea livezii aceleia n-ar 
putea să-şi afle locul în altă parte decât în rai. 

Perpiliţă, fără să mai piardă vremea, intră şi 
se scăldă după cum îi zisese baba în vis. leşind şi 
fiind sâmbătă, aşteptă cu nerăbdare să sosească 
zânele. 

Zânele veniră şi, despuindu-se, fugiră în apă. 

Perpiliţă şedea cam la o parte şi nu putea să 
le ia bine seama. Se sculă şi se duse spre lac. 
Rămase după un copac, şi uitându-se pe apă, ce să 
vază? Ce să vază? Trei zâne goale-goluţe, unde mi 
se scăldau ca gâştele în mijlocul lacului. Perpiliţă 
privea la ele duios şi nu li se arăta. Acolo unde se 
scăldau ele, vedea ceva luminos şi strălucitor, ceva 
care de mult ce lucea, el nu putea nici să 
privească, nici să cunoască ce era. 

Perpiliţă, uitându-se mereu la zâne şi la valul 
acela luminos care depărtându-se îşi împuţina 
lucirea, desluşi în sfârşit că lumina era o fată, o 
fată de zece ori mai frumoasă decât zânele. 
Atuncea îşi aduse aminte şi-şi zise: „Pesemne că 
asta o să fie frumoasa-pământului, Frosina, de 
care-mi vorbiră zânele şi baba din vis”. Perpiliţă se 


mai apropie niţel de ele, dar mirarea lui cea mare 
era pentru Frosina, frumoasa-pământului, care era 
atât de minunată, că bietul Perpiliţă era să-şi 
piardă minţile. 

Şi cum se uita cu gura căscată şi sta pe 
gânduri ca un zăpăcit, Frosina, frumoasa- 
pământului, îl văzu şi-i făcu semne pe ascuns, 
rugându-se de el, dacă ar putea să o scape din 
mâinile zânelor şi s-o ia cu dânsul. 

Făcându-i Frosina semne, zânele îi luară 
seama şi, uitându-se jur-împrejur, văzură unde 
şedea Perpiliţă pitit, după frunzele dese ale 
copacilor stufoşi. Ruşinându-se de el, fiindcă erau 
despuiate, se apropiară una de alta, şi umblând să- 
şi ascundă goliciunea una dindărătul celeilalte, 
aşteptară doar - doar o fugi Perpiliţă. Apoi, 
cunoscându-l că era Perpiliţă şi văzând că n-are de 
gând să-şi mute ochii, ruşine-neruşine, nu mai 
ţinură seama şi ieşiră goale din apă, alergând să-şi 
ia cămăşile de pe uscat, iar Frosina rămase 
singură în mijlocul lacului, lucindu-i frumuseţea ca 
argintul în mijlocul nopţii. 

Perpiliţă, după ce zânele fugiră şi Frosina 
rămase singură, se apropie de lac şi îi zise: 

— O! lună plină care luceşti în mijlocul 
cerului! O! luceafăr al dimineţii! O! frumoasa- 
pământului, Frosina! Spune-mi cum de te afli aici? 
Cum căzuşi în mâinile blestematelor astea de 
zâne? 

lar Frosina, tremurând şi lăcrimând, îi 
răspunse: 

— Ah! privighetoarea pădurilor şi frumosul- 
frumoşilor! De unde-mi ştii numele, cine eşti tu şi 


cum de te aflaşi aici? 

— Eu sunt Perpiliţă, păstorul care cânt cu 
fluieraşul şi adun toate păsările pe lângă mine, 
zise Perpiliţă. Eu sunt cel care cântai cu fluierul şi 
întorsei zânele de la nunta ta; şi tot eu sunt cel 
care, auzindu-ţi numai o dată numele, îmi băgai 
foc nestins în inimă şi mă sculai de alergai din 
munte-n munte şi din pădure-n pădure, până am 
ajuns să-ţi văd nemărginita frumuseţe! Acuma, că- 
ţi văzui faţa cea strălucită, mărturisesc şi eu că pe 
drept ai fost numită frumoasa pământului, 
Frosina. 

Auzind Frosina vorbele lui Perpiliţă, strigă cât 
putu de tare: 

— Fugi, sărmane tinere, că suntem pierduţi 
amândoi! 

N-apucă Frosina să zică bine cuvintele astea, 
că se şi iviră toate trei zânele, călare pe 
dobitoacele de care am pomenit. Perpiliţă, 
văzându-le că se năpustesc asupra lui, îşi luă 
amândoi câinii pe lângă dânsul şi stătu în dreptul 
Frosinei. 

Zânele se repeziră călări asupra lui Perpiliţă; 
traseră cu arcurile în pieptul lui Perpiliţă, dar 
săgețile căzură pe jos, fără să-i străpungă pieptul. 
Traseră a doua oară, şi parcă deteră-n piatră, şi a 
treia oară tot aşa. Atunci zâna cea mare zise: 

— Ah! fecior de lele, după cum vaz te-ai 
scăldat în lac înaintea noastră, de-aia nu te 
pătrund săgețile! 

După vorbele astea, descălecară, intrară în 
lac şi o-mbrăcară pe Frosina; şi ieşind din apă, se 
aşezară sub copaci, pe verdeață, iar caii cu 


capetele de om le păzeau din toate părţile. 
Sărmanul Perpiliţă, de câte ori se uita la Frosina, i 
se topea sănătatea şi viaţa. Zânele se prefăcură că 
glumesc cu el şi că n-au de gând să-i facă niciun 
rău. Se rugară zicându-i: 

— Flăcău tânăr şi frumos, ia lasă-ţi câinii mai 
la o parte şi vino lângă noi de ne cântă niţel cu 
fluierul, să te-audă frumoasa-pământului, Frosina. 

Când zânele vorbeau aşa cu Perpiliţă, Frosina 
sta cu ochii în pământ, necăjită şi înveninată. 
Bietul Perpiliţă, neştiind drăciile zânelor, îşi goni 
câinii şi se duse la dânsele. Cât fusese cu câinii 
lângă el, zânele nu catadicsiseră să pună mâna pe 
dânsul. Acuma, cum se apropie de ele, îi aruncară 
o pulbere în ochi şi, de unde era om, îi crescură 
dintr-odată coame de cerb; după coame i se făcu şi 
capul de cerb, dar Perpiliţă, simțind că nu-i este 
bine, strigă şi chemă câinii. Până să ajungă însă la 
el câinii, sărmanul Perpiliţă, niţel câte niţel, se 
făcu cerb de tot. Iar zânele, luând-o pe frumoasa- 
pământului, Frosina, încă! ecară şi se făcură 
nevăzute. 

Câinii, cum intrară în livadă şi văzură cerbul, 
îndată se repeziră după dânsul să-l prindă: îl luară 
la goană să-l vâneze, îl goniră şi-l goniră, şapte 
păduri, încât, bietul cerb, îi ieşise sufletul de 
alergătură. 

La urmă, cerbul, gonit mereu de dulăi, ajunse 
la o prăpastie mare şi, de nu sărea dincolo de ea, 
era cât p-aci să-l înhaţe câinii să-l facă bucăți- 
bucăţi. Acolo fu despărţirea lor. Cerbul o luă prin 
pădure, iar câinii apucară drumul îndărăt spre 
stână. 


Sărmanul de Perpiliţă, cu toate că se 
prefăcuse în cerb, îşi avea toate simţirile 
omeneşti; dar nu ştia ce să facă! Aşa că alergă din 
pădure-n pădure, din munte-n munte, cu mare 
frică şi cu mare spaimă, şi se păzea ziua şi 
noaptea, cu mare-ngrij orare, să nu-l mănânce 
vreo fiară sălbatică sau să-l omoare cineva. Prin 
pădurile pe unde alerga şi prin stejarii pe sub care 
s-ascundea, când zbura vreo pasăre ori mişca vreo 
frunză de suflarea vântului, pe sărmanul cerb 
patruzeci de friguri îl treceau. Nici ziua, nici 
noaptea nu putea să-şi sature făptura de somn, de 
spaima şi de tresăririle inimii pe care le avea la tot 
pasul. 

Astfel de viaţă duse trei ani de zile bietul 
cerb, tot cu sângele-ngheţat. Alergând prin multe 
locuri şi prin multe strâmtori, într-o zi ajunse la 
nişte stânci de care te lua frica să te uiţi la ele. În 
strâmtoarea stâncilor era o potecă îngustă-îngustă 
prin care abia încăpu să treacă. Merse ce merse, 
până ajunse într-o peşteră părăsită, mare şi 
întunecoasă, de parcă se părea că este iadul. 
Cerbul, având simţirile omeneşti, cum ziserăm, 
pătrunse în peşteră şi uitându-se în toate părţile 
îşi spuse: „Ah! ce mare păcat că n-am cunoscut 
dinainte peştera asta, să mă fi săturat de somn, că 
aicea ştiu şi eu că nici dracu' nu vine să mă 
găsească”. 

Vorbele astea şi altele multe zicându-şi, 
ostenit cum era de nesomn, şi de umblet, se culcă 
şi dormi ca duşii de pe lume. 

Pe la miezul nopţii, deşteptându-se, auzi glas 
muieresc. Lui i se păru că sunt zânele şi, 


speriindu-se, îşi spuse: „Aoleo! sărăcan de mine! 
Blestematele de zâne veniră de mă găsiră şi aici. 
Până acuma eram un cerb cumsecade, dar acuma 
cine ştie ce-o să mă facă!” Şi de frică se lungi, 
prefăcându-se că e mort. 

Nu erau zânele, cum i se păruse lui, ci erau 
cele trei ursitoare. Una din ele era baba care i se 
arătase în vis şi-i spusese unde să găsească 
zânele. Peştera, vezi, era locuinţa ursitoarelor. Ele 
alergau pe unde alergau ziua şi seara, iar după 
miezul nopţii se adunau în peşteră. Intrând la ele 
acasă ca-ntotdeauna, lor le mirosi a răsuflare de 
străin şi, uitându-se prin toate părţile, îl găsiră pe 
bietul cerb întins şi prefăcându-se mort. Atunci 
ursitoarea cea mai bătrână zise către celelalte 
două: 

— Îl vedeţi pe sărmanul ăsta de cerb? Este 
nenorocitul de Perpiliţă păstorul. 

Iar ursitoarea mijlocie spuse: 

— Oare cine era mama lui Perpiliţă ăsta? Că 
nu-mi mai aduc aminte! 

La întrebarea ursitoarei mijlocii, răspunse 
ursitoarea cea mică: 

— Tu l-ai sortit să ia de nevastă pe Frosina, 
frumoasapământului, şi tu nu ştii cine era maică- 
sa? 

— Poate-o fi aşa cum zici, adăugă cea 
mijlocie, dar eu în clipa asta nu-mi aduc aminte. 
Spune tu, rogu-te! 

Atunci începu ursitoarea cea mică să 
vorbească aşa: 

— Mama lui Perpiliţă era fată de împărat. Ea 
avu un logodnic care fugi în lume. În ziua când i-a 


venit sorocul să-l nască pe Perpiliţă, ea, ca să n-o 
dovedească părinţii, fugi pe furiş de acasă şi se 
duse departe, la marginea oraşului, într-o casă, la 
o babă săracă. Fata de împărat născu acolo copilul 
şi, neavând în ce să-l înfeşe, săraca babă căută ce 
căută prin toată casă, dar nu găsi decât nişte iţe 
de lână vechi, în care îl înfăşară amândouă cu 
grijă. Luându-l baba subţioară, după cum îi 
poruncise fata de împărat, se duse şi-l lăsă lângă o 
pădure pe marginea unei văi. 

— Bine zici, soră mai mică. Acu-mi adusei 
aminte de maică-sa! Dar nu-mi aduc aminte cum 
de se făcu cerb. 

Atunci vorbi ursitoarea cea mai bătrână: 

— Nu pot să-nţeleg, soro mijlocie, ce să fie 
prefăcătoria asta a ta, că nu-ți aduci aminte cum 
de se făcu cerb. Nu eşti tu aia care mă trimiseşi să 
mă arăt lui în vis când dormea în pădure? Nu eşti 
tu cea care-mi poruncişi să-i spui unde poate să 
găsească zânele? Că o să vie zânele împreună cu 
Frosina, frumoasa-pământului, sâmbătă, să se 
scalde? Uite că eu îi spusei atunci toate câte-mi 
poruncişi şi se duse, sărmanul, până acolo! Şi 
pentru că s-a uitat o dată sau de două ori la 
Frosina, pentru o privire sau două ale Frosinei, pe 
care ai ursit-o să fie a lui, trase ce n-a mai tras, 
trei ani de zile, prefăcut în cerb, şi cine ştie ce-o 
să mai tragă încă. 

Iar ursitoarea mijlocie le zise. 

— Auzi, soro mai mare, şi tu, soro mai mică? 
Cu mare uşurinţă Perpiliţă poate să ajungă iar om; 
şi cu mare uşurinţă poate s-o ia de nevastă pe 
Frosina, frumoasapământului, pe care am ursit-o 


să fie a lui, dar trebuie să ştie nenorocitul de 
Perpiliţă ce fel şi cum să facă. 

— Şi ce porunceşti să facă? întrebă ursitoarea 
cea mai mică. 

— Uite ce: să se scoale şi să alerge la 
Muntele de Marmură. Acolo este o peşteră mare 
ca bunăoară asta. Să se ascundă acolo şi să nu 
crâcnească deloc. Să aştepte până ce vor veni 
zânele. Ele, de câte ori merg la scăldat, îşi lasă 
cămăşile în peştera aia şi se duc goale în lac. 
Atuncea el să ia cămăşile şi să treacă printr-însele 
de câte trei ori şi îndată se face om, după cum era. 
Şi aşa, d-acilea-ncolo, trebuie să-şi puie pe el acele 
trei cămăşi ale zânelor şi să nu le mai scoată până 
când o muri. 

— Asta bine o spuserăţi şi aşa este, zise 
ursitoarea cea mai bătrână; dar cu ce înlesniri o să 
poată el s-o ia nevastă pe Frosina, pe care au 
depărtat-o tocmai la muntele cu apă vie şi cu apă 
moartă? 

— Ca s-o ia pe Frosina este mai lesne decât 
să ia cămăşile, zise zâna mijlocie. Pentru că dacă o 
fi să-l simtă zânele că a intrat în peşteră, îl lovesc 
şi-l lasă mort acolo. Dar dacă le-o lua cămăşile, 
atunci zânele nu mai au putere să-i facă nimic 
decât, cu voie, fără voie, o să-i stea cu mâinile 
dinainte şi-nchinându-se o să-i zică: 

— Ce porunceşti, doamne? 

Iar el, având cele trei cămăşi puse pe trupul 
lui, să le poruncească: 

— Duceţi-vă de-mi aduceţi calul breaz cu 
aripi. 

Atunci ele, de voie, de nevoie, o să plece şi-o 


să-l aducă. Odată avut calul breaz cu aripi, el o să- 
l înveţe pe Perpiliţă cum şi în ce fel. Zânele o să-i 
facă multe rugăminţi şi multe linguşiri, ca să-l 
păcălească să le dea cămăşile, dar el să nu se- 
nşele să le dea, că de îndată moare. 

Atuncea, ursitoarea cea mai mică glăsui: 

— Foarte bine le spuseşi pe toate, numai că 
de unde să ştie sărmanul de Perpiliţă lucrurile 
astea ascunse? 

Iar ursitoarea cea mai bătrână zise: 

— El singur să-şi fie de ajutor, bietul tânăr 
Perpiliţă! Vai de el că se află în aşa stare. 

Cerbul, câte lucruri vorbiră ursitoarele, pe 
toate le auzi şi le vâri bine în cap. Făcându-se ziuă, 
ieşi din ascunzătoarea întunecoasă şi o luă la fugă 
prin poieni şi prin păduri, alergând zi şi noapte, 
din munte-n munte, până ajunse la Muntele de 
Marmură. Acolo, căută în sus, căută în jos, şi de- 
abia dădu peste peştera de marmură. Intrând în 
grabă, se vâri într-un colţ ghemuindu-se. Şi aşa, 
după multă aşteptare, iaca numai ce se iviră şi 
zânele. Ele cum intrară în peşteră, zâna cea mai 
mare zise: 

— Nu ştiu a ce miroase! A răsuflare ca de 
fiară? Ca de om? 

Cerbului Perpiliţă i se făcu inima cât un 
purice şi îl cuprinse o frică nespusă auzind vorbele 
astea. Celelalte zâne se mirară: 

— Ce om nenorocit şi ce pasăre nenorocită 
poate să vie până aici? 

— Nu ştiu; dar astfel de miros îmi vine, 
adăugă tot zâna cea mai mare. 

lar cea mai mică le spuse, dezbrăcându-se: 


— De, soro, că nu e nimic! Hai să ne 
despuiem, că trece vremea! 

Şi, după vorba celei mai mici, se dezbrăcară 
câteşitrele şi alergară să se scalde. 

Perpiliţă, fără să piarză nicio clipă, ţâşni din 
colţul unde era vârât şi îndată luă cămăşile cu 
gura şi, trecând de trei ori printr-însele, cum 
zisese ursitoarea mijlocie, se făcu om mai frumos 
de cum fusese. Văzându-se om, se bucură mult şi 
toate relele îndurate în trei ani de cerbie le uită. 
Luă cele trei cămăşi şi le puse pe dânsul, una 
peste alta, cum spusese ursitoarea, şi plecă 
bucuros către lacul din livadă, să-l vază zânele şi 
să crape de necaz. 

Ajungând acolo, şezu sub un pom şi se uită la 
zâne. Când îl văzură ele, se-nrăiră ca şerpoaicele 
şi ieşind din lac, îndată alergară la peştera de 
marmură să-şi puie cămăşile; dar negăsind nimic, 
zâna mai mare oftă: 

— Nu vă spusei eu că miroase a răsuflare de 
fiară or de om? Ce ne facem acuma cu pocinogul 
ce-l păţirăm? Ah, soro mai mică, ce prostie! Cum 
ne luarăm noi după vorba ta şi nu căutarăm prin 
toate colţurile peşterii? Că blestematul ăsta de 
Perpiliţă era înăuntru. Spune, ce să facem şi ce să 
dregem acuma? 

— Ce să vă mai spui? Cum ne purtarăm, aşa 
găsirăm, zise zâna cea mai mică. Ce rău ne 
adusese nouă Perpiliţă ăsta, de-l puserăm s-alerge 
trei ani de zile cerb prin munţi? Acum, orice am 
sporovăi e zadarnic, am pierdut tot. Dacă eu 
binele şi cu rugăminţi am putea să-l înşelăm să ne 
dea cămăşile, ce minunat ar fi! lar de nu, o să 


tragem şi noi ce n-am mai tras, după cum trase şi 
el fără să îi făcut niciun rău. 

Se sculară supărate foc, otrăvite şi întristate, 
şi veniră înaintea lui Perpiliţă; închinându-se 
câteştrele, cu mâinile la piept, îi ziseră: 

— Ce porunceşti, doamne? 

Iar Perpiliţă le porunci: 

— Duceţi-vă să-mi aduceţi calul breaz cu 
aripi. 

Zânele, ca să poată să-l înşele, se plânseră: 

— Bine, doamne, dar nu vezi că suntem 
goale? Cum o să ne ducem să-ţi căutăm calul 
breaz cu aripi, pentru care trebuie să trecem prin 
şapte împărăţii? 

— Eu nu ştiu cum o să mergeţi şi nici cum o 
să faceţi, însă calul breaz cu aripi vreau să mi-l 
aduceţi îndată; că de nu!... 

Zânele, văzând că Perpiliţă se supără pe ele, 
îşi plecară capetele şi porniră să-i aducă breazul 
cu aripi. 

După ce trecu câtăva vreme, iată-le că se- 
ntoarseră cu calul cerut. Căzură în genunchi şi se 
rugară de Perpiliţă, cu lacrimi în ochi, să le dea 
îndărăt cămăşile. Cu tot plânsul lor şi cu toate 
rugăminţile ce i le făcură, Perpiliţă nu se lăsă 
înşelat, ci doar le zise: 

— Voi m-aţi făcut cerb, de trăsei şi îndurai 
chinuri trei ani de zile; şi voi, de ieri până azi, 
vreţi să vă dau cămăşile? Aia nu se cade; să vă 
iasă din minte. 

Auzind zânele vorbele astea, îşi închiseră 
gura, iar Perpiliţă, încălecând pe cal, până să te 
freci la ochi ajunse în curtea babei care-l crescuse. 


Văzându-l, sărmana babă se repezi şi-l luă de gât, 
îl sărută, îl întrebă pe unde trăia şi unde alerga, şi 
câte alea toate. Perpiliţă, vorbindu-i cu omenie, ca 
la o mumă, îi spuse toate câte păţise. 

După ce mai trecură vreo două zile, calul îi 
zise lui Perpiliţă: 

— Doamne, mare bunătate îmi făcuşi de mă 
scăpaşi din mâinile blestematelor alea de zâne; 
dar te rog să-mi mai faci o bunătate şi apoi ţi-oi 
face şi eu ce-oi putea. 

— Ce fel de bunătate vrei să-ţi fac? îl întrebă 
Perpiliţă 

— Vreau să mă scalzi şi pe mine în lacul din 
livada pădurii de dafini. 

— Foarte bine, zise Perpiliţă. Fii gata, că 
mâine mergem acolo negreşit. 

A doua zi, se sculară dis-de-dimineaţă şi 
plecară. Ajungând acolo, se scăldară, se spălară, 
se limpeziră şi, ieşind din apă, şezură pe iarbă la 
umbră. Atuncea Perpiliţă îi zise calului: 

— Ascultă-mă, Breazul meu, în lacul ăsta, 
scăldându-se, pe Frosina, frumoasa-pământului, o 
văzui; şi de-atuncea până în minutul ăsta, mintea 
nu îmi mai fuge de la ea. Spune-mi, te rog, cum să 
facem noi să mergem până la dânsa şi unde se află 
fata? 

Iar calul îi răspunse: 

— Ah, domnul meu! De dânsa vreau să-ţi 
vorbesc şi eu, să mergem s-o scăpăm din mâna 
blestematului ăla de zmeu care a răpit-o din 
mijlocul curţii, cu părul despletit, în vreme ce se 
lăia la cap. Iar de când a aflat c-o văzuşi tu în lac 
şi că vorbişi cu dânsa, zi şi noapte o pune la fel de 


fel de pedepse. 

— Spune-mi, te rog, calul meu, astăzi unde se 
află Frosina? 

— Trăieşte în mijlocul muntelui cu apă vie şi 
cu apă moartă. Sub muntele acela este o livadă cu 
copaci uriaşi, de sute şi mii de ani; în dreptul 
copacilor, o peşteră mare, în care şade o 
zgriptoroaică cu şapte capete. Zgriptoroaica este 
surata blestematului de zmeu. El, ştiind că lui 
Frosina i-e scris să fie a ta, a legat-o de copaci şi i- 
a poruncit sor-si s-o păzească bine, când nu este el 
acolo. Şi aşa, blestemata de zgriptoroaică zi şi 
noapte nu se mişcă de lângă Frosina. 

— Dacă e aşa, Breazul meu, cum putem să o 
luăm? 

— De luat, o s-o luăm; dar trebuie s-asculţi ce 
vreau să-ţi spui eu. Sunt vătămat şi foarte ostenit 
de goana fără milă la care mă supuseră zânele. 
Trebuie să mă odihnesc patru-cinci zile. lar ca să 
putem s-o luăm pe Frosina şi să scăpăm vii şi 
sănătoşi, trebuie să mă adapi patruzeci de zile cu 
lapte de ciută şi să mă ţeseli de două ori pe zi, 
până ce o să-mi cază tot părul ăsta fermecat de 
zâne. Atuncea o să-ţi zic: „Incalecă-mă, stăpâne, şi 
să nu-ţi fie grijă de nimic!” 

— Bine, iubitul meu Breaz; dar, mă rog, unde 
să găsesc cu laptele de ciută, ca să te adap 
patruzeci de zile? 

— Asta te îngrijorează şi ţi se pare greu? 
Porunceşte celor trei zâne, şi ele, de sub pământ, 
de sub piatră, vor, nu vor, o să-ţi aducă. 

— Bine, dar zânele unde pot să le mai găsesc 
acuma? 


— Cămăşile nu le ai cu tine? înţeapă-le la o 
margine cu un vârf de cuţit, şi-n orice minut le-ai 
căuta, le găseşti lângă tine. 

Perpiliţă făcu aşa cum îl învăţă Breazul; şi 
îndată zânele se aflară dinaintea lui. Văzându-le, 
Perpiliţă le zise: 

— De astăzi, patruzeci de zile în şir să-mi 
aduceţi câte o găleată cu lapte de ciută, în fiecare 
dimineaţă; că de nu, vă leg cosiţele de coada 
Breazului şi vă târăsc ca pe nişte căţele. 

Zânele i se-nchinară: 

— O să facem, doamne, cum ne-ai poruncit. 

Şi aşa, din acea zi începu Perpiliţă să-şi ţesale 
calul, iar zânele în fiecare dimineaţă să-i aducă 
laptele. 

Implinindu-se cele patruzeci de zile, calul îşi 
lepădă părul cel vechi; îi crescu altul nou, care 
lucea de parcă-ţi da-n ochi. Calul breaz cu aripi, 
văzându-se după cum dorise, glăsui către 
Perpiliţă: 

— Bunul meu stăpân, acuma, încă un lucru să 
mai faci pentru binele tău şi al meu. Cheamă 
zânele şi rupe câte trei fire de păr de la fiecare, şi 
pune-le de o parte câte trei la un loc, că mult bine 
o să ne prinză. După asta, fii gata să plecăm. Peste 
douăzeci de zile, suntem aici cu Frosina cu tot. 

Perpiliţă se găti de drum; îşi luă cu dânsul ce- 
i trebuia şi-ncălecând pe Breazu plecă. Umblară şi 
alergară, trecură munţi şi păduri, poieni şi câmpii, 
livezi şi văi, râuri şi râuleţe, dealuri şi prăpăstii, şi 
câte altele, până ce ajunseră la un loc care cât îl 
vedeai cu ochii era plin numai de şerpi şi năpârci. 
Cum ajunseră acolo, calul îi zise lui Perpiliţă: 


— Câmpia asta nu se trece pe jos. Eu o să 
zbor; aşa că să iei seama şi să te ţii bine de coama 
mea, să nu te dea jos vânturile turbate. Şi când vei 
vedea că ne apropiem şi ne dăm jos pe pământ, să 
scoţi trei peri de-ai zânelor şi să-i arunci acolo; şi 
orice-ai vedea, să nu te sperii, că eu sunt cu tine. 

Toate vorbele calului, Perpiliţă le vâri bine în 
minte. Breazul, punându-şi toată puterea, zbură cu 
domnu-său călare şi se făcu nevăzut prin nori. 
Când se lăsă mai aproape de pământ, Perpiliţă 
scoase trei peri şi-i azvârli în jos. Cum căzură 
perii, ce să vază? Toţi şerpii şi toate năpârcile se 
adunară şi se-mpletiră una cu alta, de se înălţă un 
gard de nestrăbătut înaintea lor. Perpiliţă când 
văzu zidul de lighioane nu mai putu de frică, iar 
Breazu îi zise: 

— Scoate alţi trei peri şi aruncă-i jos şi nu te 
speria. 

Perpiliţă făcu aşa cum îi spuse calul şi îndată 
veniră trei stoluri de vulturi nemâncaţi de-o 
săptămână; şi dacă se repeziră asupra şerpilor şi 
asupra năpârcilor, nu lăsară nici măcar unul sau 
una de prăsilă. Şi aşa, li se deschise calea în toate 
părţile; iar vulturii se duseră-ndărăt, acolo de 
unde veniseră. 

Umblând mai departe pe drum, calul îi zise 
lui Perpiliţă: 

— Stăpâne, bucură-te că ne apropiem de 
muntele cu apă vie şi cu apă moartă. În pădurea în 
care intrăm acum, o să găsim multe fete şi 
nepoate de-ale zgriptoroaicei. Ele o să te-ntrebe 
dincotro vii şi unde te duci. Tu să le răspunzi: „Vin 
din lumea ailaltă, să iau apă vie şi apă moartă”. 


Ele, auzind vorbele astea, or să alerge toate la 
zgriptoroaica cea bătrâna să-i spuie. Zgriptoroaica 
cea bătrână, fiind păzitoarea apei vii şi a apei 
moarte, o să-şi ia fetele şi nepoatele şi-o să plece 
să păzească apele; iar noi, iute, iute, o să ne 
ducem lângă Frosina; îndată să descaleci, s-o 
dezlegi de copacii unde stă legată, şi să nu 
vorbeşti cu dânsa niciun cuvânt, ci să o pui 
degrabă călare şi să-ncaleci şi tu. Atunci eu o să 
zbor, ca să scăpăm de gura zgriptoroaicei; şi când 
oi vedea că zgriptoroaica aleargă cu toate fetele şi 
nepoatele după noi, tu îndată să arunci şi ăilalţi 
trei peri, şi-ndărăt să nu te uiţi, nici tu, nici 
Frosina, că are să iasă din cei trei peri un râu 
tulburat, o pădure de spini şi un şanţ de foc cu 
pară vânătă. Când vom trece dincolo de câmpia cu 
şerpi, atunci o să ne odihnim cu toţii şi o să 
vorbeşti cu Frosina. 

Perpiliţă băgă la cap toate câte îi zise calul. 
Ajungând lângă locurile unde se aflau fetele şi 
nepoatele zgriptoroaicei, ele, cum îi văzură, le 
ieşiră înainte: 

— Cale bună, flăcău tânăr şi frumos! De unde 
ne vii şi unde te duci? 

— Noroc să aveţi! Vin de pe lumea ailaltă şi 
mă duc să iau apă vie şi apă moartă. 

— Întoarce-te, flăcăiaş, îndărăt, că o să-ți 
pierzi capul! 

— Ori eu, ori voi! 

Cum auziră vorbele astea, fetele şi nepoatele 
o luară la fugă şi ajungând la zgriptoroaica cea 
bătrână îi spuseră unde se duce Perpiliţă. 
Zgriptoroaica cea bătrână, blestemând, îşi luă 


toată ceata şi se duse să păzească apele. 

Când ajunse ea la zisele ape, Perpiliţă cu 
Breazul se aflau la copacii unde era legată biata 
Frosina.  Perpiliţă, fără să  piarză vremea, 
descălecă şi se repezi la Frosina. O dezlegă, o luă 
în braţe şi o sui pe cal şi, încălecând şi el, zise 
grăbit: 

— Haide, Breazule, acuma să te văz! 

După puţin, pe unde zbura Breazul cu 
Perpiliţă şi Frosina, auziră un tunet înfricoşător, ca 
şi când căzuse un 

(răsnet deasupra lor. Fulgerul nu se vedea. 
Perpiliţă îl întrebă pe cal ce să fie, iar calul îi 
şopti: 

— Este zgriptoroaica bătrână cu fetele şi 
nepoatele ei. Fă ce ţi-am spus şi nu vă speriaţi. 

Atunci Perpiliţă scoase şi azvârli ultimii trei 
peri şi îndată se făcu în urma lor un râu tulburat, o 
pădure de spini şi un şanţ de foc cu pară vânătă. 
Zgriptoroaica bătrână aşteptase multişor la apa 
vie şi la apa moartă: şi văzând că nu e niciun 
flăcău, nici nimic, se dusese la locul unde o legase 
pe Frosina; negăsind-o acolo, se mânie crunt pe 
fetele şi pe nepoatele păcălite. Aşa că le puse 
înaintea ei şi-o. luară la fugă să-l ajungă pe Breazu 
cu Perpiliţă şi Frosina. 

Alergând astfel, ajunseră la râul cel tulbure şi 
intrând năvală toate odată ca să treacă dincolo, 
nepoatele zgriptoroaicei se înecară până la una. 
leşi zgriptoroaica numai cu fetele goale dincolo de 
râu şi deteră de pădurea de spini. De-acolo nu 
putu să mai iasă decât zgriptoroaica bătrână. Ea 
încă nu scăpă bine de spini şi dete de şanţul de foc 


cu pară vânătă şi intrând în el nu mai ieşi de-acolo 
niciodată. 

lar Breazul vorbitor şi zburător trecu peste 
câmpia cu şerpi şi, îndreptându-se spre o iarbă 
verde, la o umbră deasă, zise: 

— Descalecă acuma, domnul meu, ca să 
răsuflu şi să răsufli. Şi pune-ţi căciula pe-o parte, 
pe-un ochi, că scăparăm cu bine şi sănătoşi. 

Atuncea Perpiliţă descălecă cu Frosina şi, 
aşezându-se la umbră, îşi spuseră unul altuia câte 
păţiseră de când se născuseră şi până în minutul 
acela. 

După ce se odihniră bine şi frumos, şi ei, şi 
Breazul zburător, încălecară amândoi pe cal şi se 
duseră la băbuţa care îl crescuse pe Perpiliţă. 

Şi aşa, Perpiliţă se cunună cu Frosina, 
frumoasapământului, cu dor nespus şi nemărginit 
din amândouă părţile. Şi trăiră şi petrecură; şi 
dacă n-or fi murit, poate că mai trăiesc încă şi 
astăzi. 

lar zânele şi zmeii crăpară şi crapă de necaz 
şi-acuma, ca nişte corbi nenorociţi ce sunt. 

Şi, cum vi-l spusei, aşa basm aflai. 

Nu ştiu cum făcui, dar nu vă înşelai. Zâna 
zânelor un motiv folcloric aromân) 

CE ERA, CE NU ERA, era odată un împărat 
tânăr, fiu de mare împărat, care avea o nespusă 
patimă să meargă la vânătoare. 

Intr-o zi, se sculă  dis-de-dimineaţă şi, 
împreună cu patru tovarăşi credincioşi, porniră 
călări peste câmpii. 

Ajungând într-o pădure, se despărţiră, fiecare 
apucând în altă parte. Împăratul îşi ţinu drumul pe 


mijlocul pădurii; şi, tot uitându-se jur-împrejur, 
zări lângă el o ciută sprintenă şi frumoasă, 
frumoasă cum nu se poate spune cu gura. Ciuta 
avea la gât o salbă de mărgăritare, mari cât oul de 
porumbiţă, iar la picioare, mai sus de genunchi, 
purta brățări de aur, lucrate numai şi numai în fire 
de aur. 

Văzând că vietatea e aşa de frumoasă, 
împăratul nu putu să tragă în ea cu arcul, ci se 
hotărî s-o prinză de vie. Şi o alergă călare, la 
galop, o fugări din toate puterile, şi pe jos, goni 
după ea ca un nebun, se roti ca un vârtej, dar 
toată străduinţa lui fu zadarnică. 

Se dumirea că nu e cu putinţă să prinză ciuta 
de vie, însă el tot mai alerga, pornit pe urmele ei. 
Ciuta, simțind că împăratul o să gonească aşa 
întruna după dânsa, coti în salturi către o vale şi 
ieşi din pădure, apucând drumul peste câmpie. 
Împăratul, speriat c-o scapă, îşi chemă tovarăşii în 
grabă şi porniră împreună pe urmele ei. Şi aşa, 
fiind în mijlocul câmpului, o înconjurară din toate 
părţile, apropiindu-se cu mare dibăcie. Ciuta, 
aflându-se la strâmtoare, făcu o săritură înaltă şi 
pieri într-un lac rotund, care se afla chiar în inima 
câmpiei. 

Împăratul şi tovarăşii lui se apropiară tiptil, 
uitându-se mereu acolo şi aşteptând cu nerăbdare 
să iasă ciuta din apă; dar aşteptară aproape toată 
ziua şi ciuta nu se mai văzu pe acolo şi nici glasul 
ei nu se auzi. 

Amurgise, se întuneca, şi împăratul uitase să 
mai plece. Ministrul, unul din tovarăşii lui, 
neputând să-şi ascunză spaima ce-l apucase 


înnoptând într-un loc atât de îndepărtat şi părăsit, 
începu să-i zică împăratului astfel: 

— Mărite împărate, luminăţia ta, cată să 
plecăm cât mai curând de lângă balta asta, că mie 
nu mi se pare a bine. Mintea mea îmi spune că 
ciuta pe care o văzurăm nu e ciută adevărată, ci 
mai degrabă vreo nălucă gata să ne facă vreun 
pocinog. Te rog, mărite împărate, hai să plecăm 
cât mai curând din locul ăsta părăsit, căci căinţa 
de apoi nu mai este de niciun folos. 

Împăratul, auzind vorbele ministrului, îi 
răspunse nepăsător: 

— Cui i-e frică de năluci şi de fiare sălbatice 
să nu plece la vânătoare. E drept că era mai bine 
să nu fi văzut ciuta asta, dar acuma c-am întâlnit-o 
şi-am zărit-o cum a sărit în lac, nu pot să plec 
până ce nu cunosc sfârşitul poveștii ăşteia. 

Ministrul şi supuşii aplecară capetele şi 
tăcură. Îşi puseră în minte să şadă toată noaptea 
pe marginea lacului şi să adaste ciuta. Nu-şi 
mişcau ochii de la apă, ca nu cumva ciuta să iasă 
şi ei să n-o zărească. Dar aşteptară până la miezul 
nopţii şi nu văzură nici ciută, nici nimic. Osteniţi 
de alergătură, căscară şi adormiră. 

Când se deşteptară, ce să vază? Un palat 
luminos care lucea ca soarele de dimineaţă. 
Împăratul, când îl privi, fu cât p-aci să-şi piarză 
minţile de uimire. 

Ministrul, cu ochii căscaţi la o astfel de 
minunăţie, pe cât era de speriat la început, pe încă 
atâta se mai înfricoşa. Şi cu adevărat, era de 
speriat şi de  înfricoşat la ivirea vedeniei 
neaşteptate. Dar împăratului, nici frica nu-i trecu 


prin minte, nici sperietura nu-i pătrunse în inimă; 
se sculă cu mare bărbăţie şi plecă să cunoască ce 
fel de palat este acolo şi ce oameni viețuiesc 
înăuntru. Şi apropiindu-se, văzu că toate porţile 
sunt deschise. Înaintă fără sfială, se uită în sus, se 
uită în părţi, şi nu văzu niciun om. Trecu dintr-o 
tindă boltită într-o sală mare, împodobită cu 
lucruri scumpe şi strălucitoare; păşi mai înăuntru 
şi ce să vază? Un scaun împărătesc. Pe scaunul 
acela împărătesc stătea o fată de vreo şaisprezece 
ani, iar împrejurul ei şi al tronului ei şedeau 
douăsprezece fete, toate în picioare şi cu mâinile 
la piept. 

Împăratul, de mirare, rămase mut; şi în loc să 
fie înfricoşat de-o astfel de nălucă, el îşi îndreptă 
nişte priviri atât de duioase către fata care 
odihnea pe scaunul împărătesc, se uită la dânsa cu 
atâta drag şi cu atâta dor, încât se părea că din 
ochii lui curgea sânge în loc de lacrimi. Fata, 
nemişcată pe tron, văzând cu înfiorare semnele de 
iubire duioasă ale împăratului, îi zise: 

— Voinicule tânăr! De ce te uiţi la mine aşa 
de duios? Oare nu mă cunoşti într-adevăr? Eu sunt 
ciuta de ieri, pe care ai fugărit-o toată ziua! Eu m- 
am aruncat în lac pierind dinaintea ochilor tăi! Eu 
sunt zâna, împărăteasă a zânelor, pornită de şase 
luni din ţara mea! Am alergat prin toată lumea şi 
am văzut multe feluri de flăcăi, tineri şi frumoşi, 
dar de niciunul nu mi s-a-ncălzit inima. Trecând şi 
prin locurile acestea, te întâlnii pe tine şi, din clipa 
în care te-am zărit, mi s-a tulburat mintea şi n-am 
ştiut ce să mai fac cu focul care-mi aprinse inima. 
M-am prefăcut în ciută, să pot să te-nşel, să alergi 


după mine. Şi aşa, văzându-te cum goneai în urma 
mea, cu acea mare dorinţă, mă aruncai în lac, 
făcându-mă nevăzută. Însă pricepând că ţi-ai pus 
în minte să m-aştepţi până-n zori pe marginea 
lacului, eu cu roabele mele, în timp ce voi 
dormeaţi, am ridicat palatul ăsta ca să te fac să vii 
la mine şi să-ţi vorbesc. 

Când isprăvi zâna cuvintele, iată că o altă 
zână îi aduse înainte o carte, o scrisoare, dându-i- 
o şi făcându-i plecăciuni. Împărăteasa zânelor citi 
cartea şi începu numaidecât să plângă, cu lacrimi 
ca ploaia. Împăratul, neştiind pricina plânsului, se 
mira şi se frământa, neputincios, şi aştepta. La 
urmă, împărăteasa zânelor îşi şterse lacrimile şi-i 
zise împăratului aşa: 

—  Voinicule tânăr, cartea asta îmi aduse 
vestea tristă că mi-a murit mama; şi mă cheamă 
toate zânele acolo să mă sui pe scaunul 
împărătesc. Dar îmi pare rău că trebuie să mă 
despart de tine. Insă, iubitul meu, să ştii că dacă 
te-oi afla credincios faţă de mine, într-o zi eu tot 
am sate iau de bărbat. 

Şi spunând împărăteasa vorbele astea, se 
făcu nevăzută. Împăratul cu tovarăşii lui, de unde 
se găseau în palatul luminos, se pomeniră lângă o 
baltă, într-o livadă mică şi întunecoasă, fără urmă 
de om sau pasăre. 

Făcându-se apoi ziuă albă, împăratul şi 
tovarăşii lui văzură că nu mai era niciun fel de 
palat prin apropiere. Aşa că de mirare li se părea 
că visează şi că ei nu sunt aievea. Se sculară de- 
acolo şi porniră către casă. 

De-atunci, împăratul fu cuprins de grele 


gânduri şi lainice dorinţe. De nimic nu mai avea 
chef pe lumea asta, căci zi şi noapte mintea lui nu 
pleca de la împărăteasa zânelor. Toate lucrurile 
lumeşti erau dinaintea ochilor lui deşarte; nu vru 
să mai ştie nici de ale împărăției, nimic nu-l mai 
mulțumea în viaţă, decât plecarea la vânătoare. 

Trecură trei ani şi împăratul nu putu să-şi 
schimbe gândurile; oamenii lui îl povăţuiau să-şi 
lase la o parte visurile acelea, dar el nu asculta pe 
nimeni şi numai ce-i şoptea inima lui numai aia 
făcea. 

După trei ani de aşteptare, într-o zi, 
împăratul pieri din mijlocul palatului. Nimeni nu 
ştia încotro se dusese. Şi pe când oamenii 
împărăteşti îl căutau pretutindeni, el se afla lângă 
genunchii împărătesei zânelor. 

Împărăteasa îl privea cu mare dor şi-i şoptea, 
minunându-se: 

— Iubitul meu şi frumosul meu, eu nu 
credeam că pe pământ poate să existe o iubire 
atât de tare la un voinic pentru draga lui. Iubitul 
meu, am văzut că trei ani de zile nu m-ai uitat nici 
ziua, nici noaptea, trei ani de zile ai fost întristat şi 
gălbejit ca frunza căzută la începutul verii, şi de 
câte ori te vedeam cu faţa suptă de neîmplinirea 
dorului, crede-mă că mintea mi se zdruncina; dar 
nici altminterea nu puteam să fac, pentru că 
datinile noastre aşa îmi cereau. 

Acuma a venit vremea să fim împreună; însă 
trebuie mai întâi să-mi dai vorba de omenie că 
orice-ai vedea cu ochii tăi, bune, ori rele, n-o să 
mă-ntrebi cum e şi cum nu e, şi nici n-o să te-apuci 
să judeci lucrurile; ci totdeauna tu să te prefaci că 


n-auzi şi că nu vezi, fiindcă numai aşa o să izbutim 
să trăim împreună. Dacă nu vei face cum îţi zic, 
atuncea o să trăim despărțiți şi nevăzuţi unul de 
altul. Însă tu să ştii că o zână nu face niciodată un 
lucru urât. 

Şi aşa, după ce se învoiră, împăratul şi zâna 
zânelor se puseră să facă nunta. O săptămână 
întreagă  ţinură petrecerile nunții, întreaga 
împărăție fu în mare şi strălucită sărbătoare. 

Vremea trecu repede. Împăratul trăia cu 
nevastă-sa o viaţă frumoasă, frumoasă cum nu se 
poate spune cu vorba. 

După un an, zâna nevastă născu un băieţel 
frumos, voinic şi înzestrat nevoie mare, un fecior 
pe care doi ochi răi să nu-l vază. Zânele îngrijiră 
de copil, îl deteră lui taică-său în braţe, taică-său îl 
luă cu mare grijă şi-l mângâie, îl sărută cu 
nespusă dragoste, apoi îl dete maicăzsii; zâna 
nevastă luă copilul în poală şi bătu din palme cât 
putu. Îndată veni o zgriptoroaică bătrână şi 
înfricoşătoare şi, tot uitându-se la zâna nevastă, 
aştepta cu gura căscată, gata să înhaţe copilul. 
Zâna prinse copilul din poală cu amândouă mâinile 
şi, fără să-i fie milă, îl azvârli în gura 
zgriptoroaicei, zicându-i: 

— Ia căţelu ăsta de-acilea, că nu pot să-l sufăr 
înaintea ochilor! 

Când văzu împăratul copilul dat în gura 
zgriptoroaicei, cu mâinile maică-sii, era cât p-aci 
să-şi piardă minţile. Se cruci frământându-se şi se 
zbătu neputincios. 

De multe ori vru să-şi deschidă gura, să-i zică 
muieri-şi cele nezise, dar îşi aducea mereu aminte 


de legământul pe care-l făcuse cu dânsa înainte de 
cununie şi nu putu să-şi calce vorba de omenie 
dată atunci cu mare bucurie. Aşa că împăratul, 
vrând nevrând, se făcu sărmanul că n-aude şi că 
nu vede nimic, nu-i zise muieri-şi nici că-i albă, 
nici că-i neagră. 

Cu astăzi, cu mâine, trecu aşa încă un an şi 
nevasta sa rămase grea a doua oară. ÎImplinindu-se 
nouă luni, născu o lată; dar ce fată, că parcă era 
luna plină pe cerul senin după ploaie! împăratul se 
bucură nespus de mult, zicându-şi în mintea lui: 
„În locul băiatului, pe care mamă-sa nemiloasă îl 
dete zgriptoroaicei să-l mănânce, norocul îmi dete 
fata asta atât de frumoasă, ca să-mi îndulcească 
inima”. 

După vreo cincisprezece zile, într-o 
dimineaţă, zâna nevastă îşi luă fata în braţe şi ieşi 
cu ea în bătătură să se plimbe. Bărbatul şedea la 
fereastră, uitându-se la nevastă, la fetică şi 
simțind o duioasă bucurie. Dar mulţumirea cea 
mare a împăratului nu tinu mult, căci zâna 
zânelor, văzându-l cât de mult se bucură, ce făcu? 
chemă zece roabe de-ale ei şi le zise să aprinză un 
foc uriaş şi, după ce focul se înteţi bine, zâna 
nevastă azvârli în mijlocul flăcărilor copila, fără 
nicio milă şi fără nicio jale. 

Văzând împăratul cum copila aceea frumoasă 
este arsă de vie de maică-sa, o cutremurare îi 
cuprinse întreaga fiinţă şi, de mult rău ce-i venea, 
viaţa nu şi-o mai dorea. Se sculă cu inima rea şi cu 
ochii plini de lacrimi şi se duse de se-nchise singur 
într-o odaie şi plânse, plânse, până ce i se făcură 
ochii negri şi stinşi ca tăciunii. 


Dar cu toate că suferea cumplit pentru 
băiatul mâncat de zgriptoroaică şi pentru fetica 
arsă în flăcări, el, sărmanul, ca să nu-şi calce 
vorba de omenie pe care i-o dăduse înainte de 
însurătoare, nu deschise gura să-i zică nimic urât 
neveste-sii. 

Şi aşa, zi cu zi, împăratul, din suspinări de 
dorul fetiţei şi-al băiatului, slăbi şi se topi, încât 
rămase numai osul şi pielea pe trupul lui. Într-o 
seară, zâna nevastă îi zise: 

— Bărbate, aflai că vecinii tăi s-au sculat 
asupra stăpânirii tale şi vor să-ţi bată oastea şi de- 
or putea or să-ţi ia şi împărăţia. Miniştrii, cu 
oamenii cei mai aleşi de acolo, sunt pe gânduri. 
Cea mai mare grijă a lor este că n-au împărat. Nu 
ştiu ce să facă şi ce să dreagă. Şi fiindcă lucrurile 
stau aşa cum ţi le spusei, trebuie să te scoli şi să 
te duci în împărăţia ta, să-ţi pui lucrurile la cale. 
Dar de hainii care vor să te bată să nu te sperii, că 
eu cu toată oastea mea de zâne o să viu să-ţi ajut, 
să te scap de toate răutăţile duşmăneşti. 

Zicând vorbele astea, zâna nevastă bătu din 
palme şi îndată veniră două zâne tinere. 
Impărăteasa le porunci: 

— Luaţi-l pe bărbatu-meu şi într-o clipă să-l 
duceţi în palatul împărăției lui, după cum îl 
aduserăţi aici acum doi ani. 

Cele două zâne îl luară pe tânăr de umeri şi 
până să te freci la ochi împăratul se afla în 
mijlocul palatului. Ministrul cu cei doisprezece 
fruntaşi ai sfatului împărătesc, când îşi văzură 
stăpânul, se bucurară şi se mirară. Îl întrebară 
unde fusese atâta amar de vreme, iar împăratul le 


povesti toate; toate, în afară de păţaniile lui cu 
băieţelul şi cu fetiţa; dar fiecare vorbă ce-i ieşea 
din gură parcă era frământată cu pelin amar. 

Zvonul se răspândi. Auzind toţi prietenii şi 
supuşii că tânărul împărat, pierdut acu doi ani de 
zile, a venit sănătos în scaunul împărăției sale, se 
duseră care mai de care să-i ureze bun venit 

A doua zi se ţinu marele sfat împărătesc, 
vorbindu-se de-ale bătăliei, până la murgitul serii; 
a treia zi, ajunse ştirea în palat că vrăjmaşul 
trecuse hotarele, cu oaste multă şi nenumărată. 
Impăratul îşi făcu toate planurile şi, a patra zi, 
strângându-şi toată oastea, plecă la bătălie. 
Armata mergea înainte, iar merindele şi berea 
veneau cărate în urmă. Oamenii care duceau 
samarele fură doborâţi de oastea zânelor. Zânele 
luară toată mâncarea şi toată băutura, le 
răsturnară pe jos şi le călcară cu picioarele, le 
stricară în aşa fel că rămăşiţele lor nu le-ar mai fi 
mâncat nici câinii şi nici porcii. Oştenii se- 
ntoarseră necăjiţi spre casă, necăjiţi, speriaţi, 
amărâţi. Şi cum umblau ei aşa întristaţi de marele 
rău ce-l păţiseră, împărăteasa zânelor le ieşi în 
cale şi le zise: 

— Cale bună vă urez şi noroc, flăcăi 
credincioşi ai împăratului. 

— De noroc să ai parte, tânără doamnă. 

— Dar vă întreb, feciori ai împăratului, de ce 
sunteţi atât de întristaţi? Nu cumva din cauza 
merindelor pe care vi le stricară zânele? 

Auzind vorbele, astea oamenii se uitară unul 
la altul, ochi în ochi, şi rămaseră tăcuţi. 
Impărăteasa zânelor le mai zise: 


— Flăcăi credincioşi ai împăratului, nu vă 
jeliţi şi nu vă-ntristaţi. Duceţi multă plecăciune din 
partea mea măritului vostru împărat şi spuneţi-i 
cuvintele astea: 

— Zâna, nevastă-ta, le-a pus pe zâne să 
arunce toate merindele oştirii. 

Împărăteasa zânelor plecă, iar oştenii se 
duseră lampărat, vestindu-i cu mare durere şi 
stânjeneală toate câte păţiseră de la zâne şi de la 
împărăteasa lor. Când auzi împăratul că oastea e 
rămasă fără merinde şi flămândă, parcă un fulger 
căzu asupra lui. Se sculă cu un mare suspin în 
piept şi-şi încălecă armăsarul, întorcându-se 
grabnic la palat. Când năvăli valvârtej în sala 
strălucitoare, o văzu  şezând pe scaunul 
împărătesc pe nevastă-sa. Ea, cum îl zări că vine, 
începu să râză cu hohote, şi râzi, şi râzi şi râzi 
până aproape de leşin. Atunci împăratul nu mai 
putu să rabde, îşi uită cuvântul pe care-l dăduse la 
însurătoare şi deschise gura cu amar: 

— Ce sunt răutăţile astea de nerăbdat pe care 
mi le faci tu mie de când te-am luat de soţie şi 
până astăzi!? Cerul să te judece pentru inima 
nemiloasă ce porţi pe lumea asta! Deschide-s-ar 
pământul să te-nghită! Cum de nu-ți fu ţie milă, 
acu doi ani, de băiatul meu, de l-ai dat cu mâinile 
tale în gura zgriptoroaicei, în faţa mea? N-ai mai fi 
apucat să fii mamă! De ce te dovedeşti tu fără dor 
de copiii tăi pe lumea asta? Cum de nu-ți fu ţie 
milă, acu un an de fetica noastră - pe care parcă o 
făcuseşi icoana frumuseţii - de-ai aruncat-o în 
mijlocul focului şi ai făcut-o scrum? Şi nu te 
săturaşi cu răutăţile astea, te-ai repezit şi până 


acolo să mă ajuţi cum îmi spuseseşi, şi în loc de 
ajutor puseşi zânele tale să-mi strice toate 
merindele oştirii! Spune-mi, acuma, ţi s-a-mplinit 
pofta, că-mi lăsaşi oastea răspândită pe dealuri şi 
prin poieni, flămândă? 

Zâna nevastă, auzind vorbele astea, simţi un 
nod în gât şi începu să plângă cu lacrimi ca ploaia. 
Şi aşa, după ce-i trecu nodul de plâns, se întoarse 
şi zise către bărbatul său: 

— Bărbate dorit şi iubit! bine era să fi răbdat 
şi de data asta; dar fiindcă pierduşi răbdarea şi-ţi 
călcaşi vorba de omenie dată la cununie, după 
datinile noastre, ale zânelor, de astăzi încolo n-o 
să poţi să mă mai vezi şi n-o să pot să te mai văd! 
Şi, ca să-ţi dai seama bine de cuvintele pe care ţi 
le-am spus când te-am luat, că zânele niciodată nu 
fac un lucru urât, acum a venit vremea să vezi cu 
ochii tăi, şi văzând, ştiu că de judecata şi de 
nerăbdarea ta o să te căieşti mult. Dar toate 
căinţele care urmează după fapte sunt fără de 
folos. 

Zâna nevastă urmă apoi aşa către împărat: 

— Bărbate, tu, după mintea ta, judecaşi cum 
îţi veni la gură, şi ziseşi că am dat băiatul în gura 
zgriptoroaicei să-l mănânce, şi că am aruncat 
fetica în mijlocul focului, am ars-o; ba că am pus şi 
zânele să strice merindele oştirii! Ştii tu oare cine 
este zgriptoroaica aia căreia i-am dat băiatul să-l 
mănânce? Ştii dumneata ce lucru tainic era para 
aia de foc în care am aruncat fetiţa? Ah, bărbate, 
n-ai făcut bine că ţi-ai pierdut răbdarea! 
Zgriptoroaica aia pe care ai văzut-o este sora mea 
mai mare, care cu dragoste nespusă a luat băiatul 


să-l crească. lar para de foc este sora mea 
mijlocie, care şi ea, biata fată, cu mare bucurie şi 
plăcere a primit copila să o crească. Eu îmi dau 
seama foarte bine că lucrurile astea pe care ţi le 
spun nu le crezi, dar când ţi-oi aduce băiatul cu 
fetica împreună, să-i vezi cu ochii tăi, atuncea, n-o 
să mai ai ce zice. Spunând aşa, ea bătu din palme 
cât putu, şi îndată veniră două zâne, închinându-se 
înaintea împărătesei lor, întrebând-o: 

— Ce porunceşti, doamnă? 

Impărăteasa zânelor le zise: 

— Acuma, într-o clipă, să vă duceţi să-mi 
aduceţi băiatul şi fetiţa. 

Cele două zâne, aplecându-se înaintea 
împărătesei lor, îi răspunseră cu glas supus: 

— Facă-se după porunca dată, mărita noastră 
împărăteasă! 

Plecară, şi după puţin, se întoarseră una cu 
băiatul şi cealaltă cu fata în braţe - şi, înclinându- 
se după cum le era datina, puseră copiii lângă 
mama lor. Împărăteasa îi luă şi-i strânse la piept, îi 
mângâie, îi sărută, apoi îi dete în poală bărbatului. 

— Vezi, acum, bărbate, cu ochii tăi, şi crede 
vorba ce ţi-am spus, că zânele niciodată nu fac un 
lucru urât! Vezi, acum băiatul, despre care-ţi 
credea mintea că l-a mâncat zgriptoroaica, este ca 
un miel sugaci de primăvară. Vezi, acum, bărbate, 
fetica, despre care-ţi credea gândul că a ars-o 
focul, este ca un grunj de zahăr şi ca un miez de 
nucă. Crezi acuma că zânele nu fac un lucru urât 
niciodată? lacă, te scosei din suferinţa şi dorul 
pentru băiat şi pentru fată, la care te gândeai ziua 
şi noaptea. Acuma, încă un lucru ascuns îmi 


rămâne nespus: Căpitanul mai mare peste oştirea 
ta se vorbise cu vrăjmaşii râvnitori să-ţi ia 
împărăţia. Vrăjmaşii îi făgăduiră multă avere, 
numai să le facă ce le venea lor la mână. 
Căpitanul, nesăţios de avere, ce născoci? A 
amestecat toată mâncarea şi toată băutura 
armatei cu otravă. Şi aşa, oştenii, neştiind, (Intr-o 
singură masă s-ar fi otrăvit până la unul. Atunci eu 
venii în ajutor cu toată oastea mea de zâne, şi 
poruncii zânelor să strice rezervele de mâncare şi 
de bere, apoi să cază asupra vrăjmaşilor, să-i 
vâneze şi să-i gonească până în ţara lor. Zânele 
făcură cum le-am poruncit şi să ştii că acuma nici 
miros de duşman nu se mai află în împărăţia ta. 
De toate astea pe care ţi le spusei ce zici, iubitul 
meu? 

Impăratul, văzând băiatul şi fetica, şi auzind 
câte îi mărturiseşte nevastă-sa, se căi amarnic că- 
şi călcase legământul de omenie, dar acea căire de 
apoi nu-i folosi la nimic. Zâna nevastă se sculă în 
picioare, îşi luă copiii de mână, şi cu mare durere, 
suspinând şi lăcrimând, îi zise împăratului: 

— Ah, iubitul meu şi doritul meu, sunt silită 
să mă despart de tine şi de tinereţea ta! Şi nu cred 
c-o să te mai văd vreodată pe lumea asta, după 
cum nici tu n-o să ne mai vezi vreodată, pe mine şi 
pe copiii noştri. Rămâi sănătos şi cerul să ne dea 
răbdare! 

Aşa fu şi, după ce se luară de mână, zâna 
nevastă se făcu nevăzută din faţa împăratului. 

Bietul împărat, aflându-se despărţit şi singur, 
fără nevastă şi fără copii, de jale şi de rău ce-i 
venea, ţi se părea că mâncase otravă. De-atunci, zi 


albă şi veselă nu mai avu. Se făcea lumină sau se 
înnopta, faţa lui de lacrimi nu se mai usca. În 
fiecare ceas şi în fiecare minut, gura lui nu mai 
înceta de oftări şi de suspinuri. 

Aşa, din zi în zi, cu plânsul, cu oftarea şi cu 
suspinarea, ajunge să zică toţi oamenii, cu mic cu 
mare, că împăratul căzuse în prostie, pentru că 
nu-şi mai lua gândul de la o nălucă. Dar el, cu 
toate că auzea cu urechile lui cum îşi râdeau şi-şi 
băteau joc toţi oamenii din palat, el nu lua în 
seamă vorbele unuia şi-ale altuia, ci zi şi noapte îşi 
plângea soarta în care se găsea. Şi aşa, de mult 
ce-i era dor de nevastă şi de copii, lăsă la o parte 
lucrurile lumeşti şi nu mai avu chef de nimic. 

Se-nchise într-o odaie a palatului, şi nici ziua, 
nici noaptea nu mai ieşi de acolo. Dacă oamenii lui 
îi aduceau vreo bucăţică de pâine mânca, dacă nu, 
el, sărmanul, de schimbat la suflet ce era, de dorul 
nevestei şi al copiilor, nu-şi mai aducea aminte nici 
de mâncare, nici de băutură. 

Împăratul duse o astfel de viaţă doisprezece 
ani întregi. După această vieţuire, lungă şi 
ruginită, iată ce păţi într-o zi. Cum şedea el acolo 
în odaia lui, rămas pe gânduri, oftând şi 
suspinând, auzi un glas: 

— Bună dimineaţa, iubitul meu nevăzut de 
doisprezece ani împăratul îşi înălţă ochii să 
privească într-acolo. Când clipi, ce să vază? 
Nevastă-sa cu băiatul şi cu fata, şi cu alte 
douăsprezece zâne roabe. Împărăteasa zânelor, la 
vederea bărbatului, strălucea ca luna plină la 
miezul nopţii, iar băiatul şi fata străluceau ca 
luceferii de dimineaţă. 


Împăratul nu-şi crezu ochilor, i se păru că 
visează şi că nu era aievea. Aşa că, de uimire şi de 
bucurie, nu putea să-şi vie în fire. Până la urmă se 
dezmetici şi atunci pricepu că nu este vis. Se sculă 
cu bucurie şi cu mare dor, luă băiatul şi fata în 
braţe, îi sărută şi îi mângâie cu iubire, suspinând, 
apoi se întoarse către nevastă-sa şi zise: 

— Iubita mea, după care oftez de-atâta amar 
de vreme, cum de te-a lăsat inima să mă ţii fără 
nicio nădejde doisprezece ani? Dacă, iubita mea, 
era cu putinţă să ne mai vedem, măcar şi după 
doisprezece ani sau chiar mai mulţi ani, cum ai 
răbdat să nu-mi spui că urma să ne mai întâlnim, 
ca să nu-mi pierd nădejdea atât de mult şi să nu 
trag câte am tras? Ba-mi ziseşi că nici n-o să te 
mai văd vreodată şi nici n-o să mă mai vezi. Şi 
după ce mi-ai aruncat vorbele astea, pierişi 
dinaintea ochilor, mei, cu copiii împreună, şi mă 
lăsaşi viu şi întristat, ori mort neîngropat. 

După ce isprăvi de vorbit împăratul, zâna 
nevastă îi zise: 

— Iubitul şi doritul meu bărbat, eu nu 
credeam c-o să ai răbdare atât de lungă şi de 
aceea ţi-am spus că n-o să ne mai vedem pe lumea 
asta. Ştiam că pentru greşeala ce tăcuseşi, după 
datinile  zânelor, aveam să fim despărțiți 
doisprezece ani. Şi de marele rău ce-mi venea 
atunci, că trebuie să ne despărţim unul de altul, 
mi s-a oprit răsuflarea şi n-am putut să-ţi mai 
vorbesc, am fugit şi m-am făcut nevăzută 
dinaintea ta. Acum, bărbatul meu, toate lucrurile 
trecute să le lăsăm la o parte, trebuie să ne 
bucurăm că ne-am mai întâlnit pe lumea asta. 


Şi aşa, se sculară şi-şi luară băiatul şi fata de 
mâini, şi se duseră în sala mare unde era scaunul 
împărătesc. 

Din ziua aceea, împăratul, suindu-se pe tronul 
împărătesc, domni în linişte şi fericire. Şi poate că 
mai domneşte încă şi astăzi împreună cu frumoasa 
lui zână nevastă. 

Şi, cum vi-l spusei, aşa basm aflai. 

Nu ştiu cum făcui, dar nu vă înşelai. | 

POVESTE POPULARĂ MEGLENOROMÂNĂ 

Poveste cu un şarpe şi un om sărac 

A FOST ODATĂ un om foarte sărac. Omul 
ăsta nu putea să câştige nici cât pentru pâinea 
copiilor. Dar era vesel şi avea un fluier cu care 
fluiera de i se dusese vestea. 

Când oamenii din satul lui se duceau la târg 
să-şi cumpere ce le trebuia, el, care nu avea bani, 
lua fluierul şi pleca în pădure, unde fluiera toată 
ziua. Aproape de locul unde fluiera el, sub o 
piatră, se aciuase un şarpe. 

Odată, şarpele, cum a auzit fluierul, a ieşit 
din ascunzătoare, a început să joace şi să 
vorbească omului aşa: 

— Zi-i din fluier, omule, că eu o să-ţi plătesc. 

Mai mult de frică, omul cântă, cântă până ce 
şarpele s-a săturat de jucat şi a zis: 

— Uite, îţi dau un galben. Mâine să vii iar să- 
mi cânţi, că eu o să-ţi dau iar un galben. 

Bucuros de câştig, omul nostru s-a înapoiat 
acasă, dar a doua zi s-a dus iar să cânte şarpelui 
din fluier şi acesta i-a mai dat un galben. 

Azi aşa, mâine aşa, omul a început să adune 
galbenii unul câte unul, până a ajuns să-şi facă şi 


casă nouă, să cumpere vite, într-un cuvânt s-a 
îmbogăţit. 

Într-o zi, ţăranul cântăreţ trebui să plece şi 
avea să lipsească mai mult timp de acasă. Ca să 
nu piardă galbenul ce-i dădea şarpele zilnic, el 
spuse băiatului cel mare să se ducă în locul lui la 
piatra din pădure, să fluiere cu fluierul, că o să 
iasă un şarpe să joace, dar el să nu se sperie, că 
şarpele, după ce oboseşte dejucat, îi dă un galben 
aşa cum i-a dat şi lui şi apoi se trage sub piatră. 
Aşa să facă în fiecare zi. 

Tatăl plecă şi băiatul se duse la piatra din 
pădure, cântă din fluier şi primi de la şarpe un 
galben. În fiecare zi făcu la fel. 

Dar ce s-a gândit băiatul? „De ce să mă duc 
eu în fiecare zi să fluier şarpelui, ca să primesc un 
galben? El trebuie să aibă o comoară. Mai bine să- 
l omor şi să-i iau comoara. „Zis şi făcut. Intr-o zi se 
duse cu o ghioagă, îl loveşte pe şarpe şi îi rupe 
coada. Şarpele s-a întors, l-a muşcat şi băiatul a 
murit pe loc. 

Mama băiatului, văzând că feciorul nu se mai 
întoarce, s-a dus să-l caute în pădure şi l-a găsit 
mort. Înapoindu-se tatăl din călătorie, şi-a găsit 
copilul mort şi banii pe sfârşite. Atunci s-a dus 
iarăşi la şarpe cu fluierul. Omul începu să fluiere, 
şarpele ieşi din ascunzătoare, dar nu mai jucă. 

— Ei, prietene, am venit să-ţi fluier ca altă 
dată, i-a zis omul. 

— Ce fel de prieteni să mai fim, răspunse 
şarpele, când eu am rămas fără coadă şi tu fără 
băiat? Nu mai putem fi prieteni. 

Şi a intrat iar sub piatră. Astfel, din cauza 


lăcomiei băiatului, omul nostru a rămas iar sărac. 
De aceea se spune: „Cine caută coame, rămâne şi 
fără urechi”. 

POVESTE POPULARĂ MEGLENOROMÂNĂ 

Balaurul cu şapte capete 

A FOST ODATĂ un moş cu baba lui. Moşul 
era pescar. Ducându-se la pescuit, moşul a prins 
un peşte frumos. Dar când îl scoase din plasă, 
peştele începu să vorbească: 

— Te rog, moşule, dă-mi drumul. 

Mirat că peştele vorbea, pescarul i-a dat 
drumul în apă. 

După puţin timp, pescarul a prins iarăşi 
peştele şi peştele iarăşi l-a rugat să nu-l mănânce. 

— Dar îţi promit că dacă o să mă mai prinzi a 
treia oară, i-a zis peştele, atunci o să-ţi spun chiar 
eu cum trebuie să mă mănânci. 

Omul a aruncat iar peştele în apă. Dar la 
scurtă vreme l-a prins din nou. 

— De data asta nu-ţi mai dau drumul, i-a spus 
pescarul, trebuie să te mănânc. 

— Aşa ţi-am spus şi eu şi ţi-am făgăduit să te 
învăţ cum trebuie să mă mănânci. lată, o să faci 
aşa: aripile să le amesteci cu faină şi să le dai 
iepei care o să-ţi fete doi mânji gemeni, oasele să 
le dai căţelei care o să-ţi fete doi căţei gemeni şi, 
în sfârşit, carnea s-o mâncaţi voi, tu cu baba, şi 
baba o să nască doi prunci gemeni. 

Moşul a făcut întocmai cum i-a spus peştele. 

Şi iapa i-a fătat doi mânji, căţeaua, doi căţei, 
iar baba a născut doi băieţi. 

După ce au crescut caii, câinii şi băieţii, 
aceştia, care erau mai altfel decât alţi băieţi, au 


spus mamei lor că ei pleacă în călătorie prin lume. 
Baba i-a oprit şi nu i-a lăsat să plece, dar ei tot au 
plecat. Dar când au ieşit din casă, au spus aşa: 

— Dacă întârziem să ne întoarcem, tu, mamă, 
să loveşti cu securea în uşă şi, dacă iese sânge, să 
ştii că noi suntem morţi. 

Apoi cei doi fraţi şi-au luat fiecare câte un cal 
şi un câine şi au plecat în lume. După ce au 
cutreierat ei sate multe şi nu mai rămăsese ca să 
meargă decât într-un sat mai depărtat, unul din 
fraţi n-a mai vrut să meargă într-acolo şi s-a întors 
acasă. Celălalt însă şi-a văzut de drum. Şi a mers 
fratele cel călător pe unde îl duceau ochii. Într-o zi 
dădu de o fântână şi lângă fântână stătea o fată şi 
plângea. Băiatul o întrebă de ce plânge şi fata 
spuse că a venit să ia apă şi ea n-a ştiut că un 
balaur cu şapte capete păzeşte fântână. Balaurul a 
văzut-o şi acuma nu mai poate pleca, căci dacă se 
urneşte din locul unde se află, balaurul o 
mănâncă. 

— Pleacă liniştită la casa ta, spuse băiatul, că 
dacă vine balaurul am eu grijă de el. 

Şi cum vorbeau ei aşa, iacă numai ce vine şi 
balaurul clătinând din cele şapte capete ale lui. 
Atunci băiatul asmuţi câinele, scoase paloşul, se 
repezi la balaur şi dintr-o singură lovitură îi reteză 
cele şapte capete. A scos apoi limbile de la 
capetele retezate şi, după ce şi-a luat rămas-bun 
de la fată, s-a întors acasă. 

Fata, care era fiica împăratului de prin părţile 
acelea, a umplut doniţa cu apă şi a plecat şi ea 
acasă. Şi a povestit împăratului că un voinic a 
omorât balaurul cel cu şapte capete care păzea 


fântâna din câmpie şi a scăpat-o de la moarte pe 
ea şi a scăpat şi ţara de răul balaurului. 

În vremea asta, pe locul unde fusese omorât 
balaurul, trecu un harap. Harapul văzând capetele 
balaurului le-a luat şi s-a dus cu ele drept la 
împăratul, lăudându-se că el a omorât dihania 
care înspăimânta tot ţinutul acela. 

Degeaba spunea fata împăratului că altul e 
voinicul cel care a omorât balaurul, că împăratul, 
de bucuros ce era, îl făcu pe harap ginerele său şi 
pregăti nuntă mare. 

La nuntă pofti pe toţi voinicii din împărăție, 
ca să se veselească cu toţii că împăratul a căpătat 
un ginere viteaz, care l-a scăpat de balaurul cel cu 
şapte capete şi-i va scăpa şi de toţi balaurii care 
îşi au culcuşul nu departe de împărăţia lui. Printre 
voinici veni şi băiatul pescarului, cel care omorâse 
de adevărat balaurul. Când a văzut băiatul pe 
harap aşezat la mare cinste în fruntea mesei şi cu 
capetele balaurului aşezate pe un taler dinaintea 
lui, aşa ca să le vadă toţi cei poftiţi, s-a umplut de 
scârbă. Şi ridicându-se de pe scaunul unde şedea, 
se înfăţişă împăratului şi spuse că harapul l-a 
păcălit, căci nu e adevărat că el a omorât balaurul. 

— Dar uite capetele, a răspuns împăratul 
supărat că cineva îi tulbură tihna petrecerii, el mi 
le-a adus. 

— Bine, împărate, dar capete fără limbă eu n- 
am văzut şi dacă o să te uiţi la capetele acestea 
vei vedea că n-au limbă. 

Împăratul cercetă capetele şi văzu că niciunul 
nu avea limbă. Atunci băiatul a scos din desagă 
cele şapte limbi ale balaurului şi le aşeză pe masă 


în faţa împăratului. Aşa văzu împăratul că harapul 
se lăudase numai. Supărat, izgoni pe harap şi 
aşeză la masă pe băiatul cel viteaz pe care şi-l făcu 
ginere. 

Nunta a ţinut până seara târziu. Se ridicară 
apoi de la masă şi împăratul ieşi la o fereastră a 
palatului şi arătă băiatului departe pe câmp un foc 
mare, cu flăcări înalte. 

— lacă acolo sunt adunaţi balaurii de care nu 
putem scăpa, spuse băiatului împăratul. 

Voinicul, inimos cum era, nu mai aşteptă alt 
îndemn şi, cum se lumină de ziuă, sări pe cal, îşi 
luă câinele şi pomi să omoare balaurii, ca să scape 
ţara de ei. Până la câmpul cu balaurii a ţinut-o 
numai într-un galop. Şi când s-a apropiat vede un 
balaur aşteptând în drum. 

— Nu vrei tu, voinice, să ne facem tovarăşi? i- 
o luă înainte balaurul. 

— Ne facem, i-a răspuns băiatul, dacă îţi e 
gândul bun. 

— Pune atunci sabia ta peste sabia mea şi 
facem jurământul. 

Dar când băiatul a întins sabia, balaurul s-a 
repezit şi dintr-o sorbitură l-a înghiţit. 

Acasă la el, mama băiatului văzând că 
feciorul ei nu se mai întoarce de la nuntă, luă 
securea şi lovi cu ea uşa din care ţâşni sânge. 
Aflând în felul ăsta că băiatul este mort, mama 
îndemnă pe fratele de acasă să plece către ţara 
împăratului, unde ştia că băiatul ei a fost poftit la 
masă. 

Aşa ajunse şi celălalt fecior al pescarului la 
curtea împărătească şi întrebă pe împărat de nu 


cumva a văzut pe fratele lui. Împăratul îi spuse 
toată tărăşenia cum a venit feciorul babei cu cele 
şapte limbi de balaur, şi el, împăratul, a gonit pe 
harapul care se lăudase că a omorât balaurul de la 
fântână. Apoi feciorul babei, ginerele său, a plecat 
să nimicească şi pe ceilalţi balauri de care nu 
putea scăpa împărăţia asta, dar nu s-a mai întors. 
Îi arătă apoi focul cu flăcări înalte unde era sălaşul 
balaurilor. 

Băiatul a înţeles că acolo trebuie să fie mort 
fratele său şi a pornit fără codeală într-acolo. Pe 
drum îşi tot făcea socoteala cum să le vină de hac 
balaurilor. Ajuns acolo asmuţi câinele, scoase 
paloşul şi, răcnind de se cutremurară văile, se 
repezi la întâiul balaur ce-l văzu. 

— Pe dată să-mi înviaţi fratele, că s-a sfârşit 
cu voi! strigă. 

Speriaţi, balaurii alergară la cel care îl 
înghiţise pe ginerele împăratului şi scuturându-l 
zdravăn îi scoaseră din burtă pe băiat. Dar fraţii 
nu-i lăsară pe balauri să se dezmeticească şi 
răcnind amândoi şi lovind într-o parte şi în alta îi 
tăiară pe toţi. 

Liniştiţi apoi se întoarseră la împărat şi 
povestiră toată isprava lor. 

De bucurie, împăratul se apucă iar de nuntit 
şi făcu o petrecere cu mic cu mare, ca să cunoască 
toţi pe ginerele său şi pe fratele lui geamăn, care 
le scăpase ţara de urgia balaurilor. A 

POVESTE POPULARĂ MEGLENOROMÂNĂ 

Fata cu nume de băiat 

A FOST ODATĂ un om care avea nevastă şi 
nouă fete şi nu avea niciun băiat. 


Într-o zi bărbatul i-a spus nevestei că el 
pleacă în lume să-şi caute de lucru şi nu se 
întoarce decât peste zece ani. Acum, femeia era 
gata să mai aibă un copil şi bărbatul a sfătuit-o că 
dacă va naşte tot o fată s-o omoare, iar dacă va fi 
băiat să-l îngrijească bine până se va întoarce el. 

Femeia născu iarăşi o fată şi ca să n-o omoare 
i-a pus nume de băiat. Şi i-a spus Ştefan. 

După zece ani bărbatul s-a întors acasă. Când 
a aflat că are un băiat, i-a spus femeii că el vrea să 
logodească băiatul. 

Auzind Ştefan de una ca asta, fiindcă ştia de 
la maică-sa că tatăl nu trebuie să afle că este fată, 
îl rugă pe taică-său să mai aştepte cu logodna că 
prea e tânăr. Dar taică-său nu şi nu, că să se 
logodească. 

Atunci Ştefan, ca să scape de logodna asta, a 
cerut lui taică-său să-l lase să se ducă şi el măcar 
o dată la vânat şi pe urmă să se logodească. Tatăl 
i-a dat un cal, o puşcă şi doi ogari şi Ştefan a 
plecat la vânat. 

Dar după ce a ieşit din sat, fata nu s-a mai 
întors, ci a pornit mai departe, ca să se piardă de 
ai săi. Mergând aşa, a întâlnit un moş care a 
întrebat unde se duce, iar ea i-a spus că s-a rătăcit 
şi nu ştie ce să facă. Moşul a întrebat-o dacă nu 
vrea să rămână la el ca să-i pască oile. Ştefan s-a 
învoit şi a rămas. 

A doua zi Ştefan a ieşit cu oile şi s-a dus într- 
un loc unde era iarbă bună de păscut. Dar aici, un 
lup păzea pajiştea şi nimeni nu se putea apropia 
de iarba grasă. Ştefan nu s-a speriat de lup, a dus 
oile pe pajişte şi când lupul, simțind miros de oaie, 


a ieşit din bârlog, păstorul îl aşteptă cu un ciomag 
şi-l omora pe loc. Aşa oiţele au păscut până târziu, 
că n-a mai rămas iarbă pe locul acela. 

Seara, mulgând oile, stăpânul văzu că oile 
dau mai mult lapte ca de obicei şi s-a mirat că cea 
făcut ciobanul său că oile au dat mai mult lapte. 
Şi-i spuse şi fetei lui. 

— Lasă, tată, că mâine o să mă duc eu după 
el, spuse fata, şi o să văd unde paşte el turma. 

Dimineaţa ciobanul a ieşit cu oile. Fata s-a 
dus după el pe furiş. Ciobanul ajunse într-o poiană 
cu multă iarbă. Fata s-a ascuns pe după o tufă. In 
poiana aceea era însă un porc mistreţ şi nu lăsa pe 
nimeni să se apropie de iarbă, îndată ce văzu oile 
pe pajişte, porcul ieşi din vizuina lui şi se repezi la 
cioban. Dar Ştefan nu se lăsa şi începu să lupte cu 
porcul. 

Şi luptară şi luptară până i-a ajuns oboseala 
pe amândoi. Atunci mistrețul îi spuse ciobanului: 

— Alelei, pui de om, dacă aş avea o picătură 
de apă, te-aş dobori pe dată! 

— Şi eu te-aş dobori, strigă băiatul, dacă aş 
avea o îmbucătură din colacul pe care îl face fata 
stăpânului meu! 

Auzind vorba asta, fata ieşi din ascunzătoare, 
îi dădu băiatului o îmbucătură de colac şi acesta 
dobori pe dată porcul şi-l omorî. Bucuroasă, fata 
se întoarse iute acasă şi-i povesti tatălui tot ce 
văzuse. Seara când s-a întors şi ciobanul cu oile, 
stăpânul îi spune: 

— Dragă băiete, pentru grija cu care îmi 
îngrijeşti tu oile, eu vreau să te răsplătesc. Iată, îţi 
dau ţie toate oile mele şi-ţi dau şi pe fata mea de 


nevastă. 

Ei, acu ce să facă Ştefan? Să spună că şi el e 
fată, nu putea. li spuse numai că îi mulţumeşte de 
cinstire, dar el trebuie să meargă mai departe. Şi 
chiar în noaptea aceea Ştefan plecă să-şi caute 
norocul pe alte meleaguri. 

Mergând pe unde îl duceau paşii, ajunse în 
casa unei temei care avea copii mici. Femeia, care 
era o vrăjitoare, plecase de acasă. Rămaşi singuri, 
copiii plângeau. Ştefan intră în casa şi rămase cu 
ei să-i legene şi să-i îngrijească, până va veni 
mama lor. Văzând cum a avut grijă de copiii ei, 
vrăjitoarea îl răsplăti pe Ştefan dându-i să bea trei 
picături de lapte de-al ei. Ştefan bău laptele şi 
vrăjitoarea îi spuse: 

— Să te duci, băiete, la peştera ce se află 
lângă mare. Din peşteră o să iasă trei cai. Tu să 
pui mâna pe toţi trei şi care o să-şi plece capul tu 
să-l laşi, iar care o să se ridice în două picioare să- 
l încaleci. 

Ducându-se la acea peşteră, iată că ies trei 
cai. Ştefan pune mâna pe unul, acesta se apleacă, 
pune mâna pe altul, se apleacă şi ăsta, dar când 
pune mâna pe al treilea, acesta se ridică în două 
picioare. Băiatul se aruncă pe el şi calul porneşte 
în fuga mare. Ştefan se ţine bine şi până la urmă 
calul îi spune: 

— Să-mi trăieşti, stăpâne, că de azi înainte tu 
ai să-mi fii stăpân. 

Auzind Ştefan că armăsarul vorbeşte, s-a 
speriat, dar calul i-a spus: 

— Nu te speria, stăpâne, ci pune-mi frâul şi 
nu zăbovi, că prin multe necazuri ai să treci până 


o să ajungi unde îţi e norocul. 

Şi au plecat. Şi au mers aşa până au ajuns 
într-un oraş unde locuia împăratul. Slujbaşii 
împărăției văzând că vine un străin, l-au dus în 
faţa împăratului. Ştefan i s-a închinat. 

Întrebându-l împăratul de unde vine şi cum se 
numeşte, el îi spuse că vine de departe şi se 
numeşte Ştefan voinicul. Impăratului i-a plăcut şi 
l-a luat în casă. Dar împăratul avea o fată, care 
numai ce l-a văzut pe Ştefan şi i-a zis lui tătâne- 
său că ea vrea să se mărite cu băiatul. 

Împăratul s-a învoit să-l ia de ginere pe 
Ştefan, dar băiatul îi spune că el încă nu se 
însoară şi că pleacă în lume. Atunci, împăratul şi 
fata,  mânioşi, au hotărât să-l piardă. Şi 
prefăcându-se bolnavă, fata îl rugă pe Ştefan să-i 
aducă leac un pepene de pe pământurile unui 
balaur. 

— Dacă asta cere fata împăratului, eu mă duc 
să-i aduc pepenele. 

Şi s-a dus Ştefan la calul său şi i-a spus ce 
poruncă are. Calul s-a văitat că asta e treabă grea, 
dar ca să scape cu obraz curat trebuie să încerce. 
Ajungând Ştefan şi calul lui la moşia balaurului, 
calul i-a spus: 

— Descalecă, stăpâne, ia un pepene, pune-l în 
traistă şi repede înapoi, că de te-o simţi balaurul 
vei pieri. 

Aşa a făcut Ştefan şi, până să simtă balaurul, 
el era departe. Şi fiindcă nu l-a putut prinde, 
balaurul îl blestemă pe Ştefan aşa: 

— Tu, care mi-ai furat pepenele, dacă eşti 
băiat să te iaci fată, iar dacă eşti fată să te faci 


băiat! 

Şi blestemul s-a nimerit chiar aşa cum 
trebuia, că Stefan care era fată s-a făcut băiat, un 
băiat frumos şi voinic. Ajungând acasă şi văzându-l 
împăratul teafăr îi păru rău să-l piardă şi se rugă 
iar de el să-i fie ginere. Ştefan primi de data asta. 
Şi se bucură şi împăratul şi fata, dar mai vârtos se 
bucură Ştefan că şi-a găsit rostul pe nume. 

Şi se făcu nuntă mare ca-n poveşti, de-a ajuns 
şi la urechile omului cel cu nouă fete, tatăl lui 
Ştefan, şi au veni cu toţii la nuntă. g 

POVESTE POPULARĂ MEGLENOROMÂNĂ 

Trei fraţi şi un balaur 

A FOST ODATĂ o femeie care avea trei băieţi 
şi o nepoată de fiică. 

Cel mai mare dintre fraţi spuse într-o zi 
mamă-sii: 

— Mamă, eu mă duc să omor balaurul care 
ţine calea trecătorilor şi-i înghite cu haine cu tot. 

— Să nu faci una ca asta, dragul mamei, că te 
înghite şi pe tine dihania. 

— Nu mă tem, mamă, eu mă duc să scap 
oamenii de balaur. 

Mama nu l-a putut ţine. Voinicul a luat o 
puşcă şi a pornit. Mergând aşa pe drum, băiatul a 
întâlnit o babă lângă o fântână. Baba l-a întrebat 
încotro merge. 

— Mă duc să omor balaurul, i-a răspuns 
băiatul. 

— Bine faci, îi zice baba, dar uite, eu arunc 
acul ăsta în jgheabul de apă şi, dacă tu îl găseşti, o 
să reuşeşti, dar dacă nu-l găseşti, să nu te duci, că 
o să te mănânce balaurul. 


Băiatul a căutat ce-a căutat acul din jgheab, 
dar nu l-a găsit. N-a ascultat însă de vorbele babei 
şi a pornit mai departe. Mergând el aşa, a dat de 
un văcar care păştea vitele. Şi acesta l-a întrebat 
unde se duce şi băiatul i-a răspuns: 

— Mă duc să omor balaurul! 

— Bine faci, zice văcarul, dar stai mai întâi să 
tai eu un bou şi de-i putea să-l mănânci tu pe tot, 
vei reuşi, dacă nu, nu te mai duci, că te înghite 
balaurul. 

După ce văcarul a tăiat boul şi l-a fript, 
băiatul a mâncat cât a mâncat, dar nu ba putut 
mânca pe tot. 

— Intoarce-te, băiete, acasă, îi spuse atunci 
văcarul, că n-ai să poţi omori balaurul şi o să te 
mănânce. 

Dar băiatul n-a ascultat nici pe văcar şi a 
pornit mai departe. De data asta a întâlnit un 
cioban cu oile. Ciobanul a întrebat şi el unde se 
duce şi băiatul i-a răspuns că se duce să omoare 
balaurul. 

— Bine faci, spune şi ciobanul, dar stai puţin 
să mulg eu o găleată de lapte şi dacă poţi să bei 
toată găleata dintr-odată, ai să omori balaurul, 
dacă nu, o să te mănânce el pe tine. 

Băiatul n-a putut să bea dintr-odată tot 
laptele din găleată şi ciobanul l-a sfătuit să se 
întoarcă acasă, căci nu va putea ucide balaurul. 

Băiatul n-a ascultat nici de cioban. Pomi mai 
departe şi în sfârşit ajunse la porţile palatului 
unde trăia balaurul. Dihania, care se arăta 
oamenilor sub înfăţişarea unei babe gârbove, avea 
trei fete. Dar fetele astea nu semănau cu tatăl lor, 


balaurul, erau fete adevărate, ca toate fetele. Şi 
văzând ele, din balconul casei, că vine un străin, 
au începu să tipe. Balaurul răcni atunci: 

— Ci tăceţi odată şi vedeţi mai degrabă ce fel 
de om este şi spuneţi-mi de la care viţă mănâncă 
el struguri şi de la care fântână bea apă. Că dacă 
bea de la fântâna cu apă tulbure şi mănâncă 
struguri negri, să închideţi poarta, iar dacă bea de 
la fântâna cu apă limpede şi mănâncă struguri 
albi, să-l lăsaţi să intre. 

Intrând în curtea balaurului, băiatul s-a 
repezit la struguri şi a ales numai struguri albi, 
apoi a băut apă de la fântâna cea limpede. Fetele 
au strigat la babă şi i-au spus ce-a făcut străinul, 
iar baba, adică balaurul, le-a spus fetelor să-l lase 
să intre în casă. 

Indată ce a intrat în casă, baba, care şedea 
lângă cuptor şi pusese să se coacă pâinea, îl pofti 
cu vorbă mieroasă: 

— Bine ai venit, voinicule, la noi! Şi tocmai 
bine s-a nimerit că uite, eu sunt bătrână şi nu pot 
să aprind focul. Apleacă-te tu şi suflă puţin de-l 
stârneşte. 

Băiatul s-a aplecat să sufle şi atunci baba pe 
la spate, hap, îl înghite. Şi nu s-a mai auzit de el. 

Acasă, mama băiatului şi fraţii lui, văzând că 
băiatul nu se mai înapoiază, se luară de grijă. 
Fratele cel mijlociu îi spune atunci mamei că el 
pleacă să-l caute pe cel mare şi să omoare 
balaurul. Mama i-a spus şi lui să nu plece că-l va 
mânca balaurul, dar băiatul nici n-a vrut să audă. 
Şi-a luat puşca şi a plecat. 

Mergând, a întâlnit pe baba care a aruncat şi 


pentru el un ac în jgheabul cu apă şi nici el nu l-a 
putut găsi, apoi a întâlnit pe văcarul care a tăiat 
un bou şi nu l-a putut mânca nici el şi, în sfârşit, 
ciobanul care i-a dat şi lui o găleată de lapte şi el 
n-a putut să-l bea pe tot dintr-odată. Şi n-a ţinut 
seama de niciun sfat, ca şi fratele său, şi a plecat 
mai departe. 

Ajungând la casa balaurului, fratele cel 
mijlociu a băut şi el apă din fântână limpede şi a 
mâncat struguri albi ca şi frate-său. Şi tot ca pe 
frate-său baba l-a poftit în casă şi l-a rugat să sufle 
puţin în foc şi pe la spate l-a înghiţit. 

Cei de acasă au aşteptat, au aşteptat şi, dacă 
au văzut că nu se mai înapoiază nici al doilea 
fecior, au înţeles că l-a mâncat şi pe el balaurul, 
aşa cum îl mâncase şi pe băiatul cel mare. Acuma 
şi fratele cel mic i-a spus mamăsi că el pleacă să 
omoare balaurul şi să-i găsească pe fraţii lui. Şi 
maică-sa l-a lăsat. Dar acest băiat nu era ca 
ceilalţi IVaţi, el era mititel, mititel, jumătate numai 
cât fraţii lui. 

Plecă la drum şi întâlni iarăşi baba cu acul, 
care întrebându-l unde se duce, el îi spune că 
merge să omoare balaurul şi să-şi găsească fraţii. 

— Ei, dragul mamei, îi răspunde baba, pe aici 
au trecut băieţi voinici, nu ca tine, şi nu s-au mai 
înapoiat. lacă, îţi arunc şi ţie acul în jgheab şi, 
dacă poţi să-l găseşti, vei omori balaurul, dacă nu, 
o să te mănânce el pe tine. 

Dar îndată ce baba a aruncat acul în apă, 
băiatul l-a şi scos. Atunci baba i-a spus: 

— Du-te, că tu o să omori balaurul! 

Băiatul plecă şi mai încolo întâlni pe văcar. 


Văcarul a lăiat un bou şi după ce l-a fript băiatul l- 
a mâncat pe tot şi a cerut să-i mai dea. Minunat de 
aşa mâncău, văcarul i-a spus: 

— Du-te, că tu o să omori balaurul! 

Mai departe, băiatul a întâlnit pe cioban şi 
ciobanul i-a dat o găleată de lapte s-o bea dintr- 
odată şi l-a băut. Şi ciobanul i-a spus: 

— Du-te, că tu o să omori balaurul! 

Ajungând aproape de casa balaurului, a văzut 
într-o livadă un măgar legat de un păr cu pere 
multe. Băiatul cel mititel apucă măgarul de coadă 
şi azvârlindu-l în pom au picat toate perele şi el a 
mâncat până s-a săturat. Văzându-l de la balcon, 
fetele balaurului au strigat: 

— Mamă, mamă, vine un om care a azvârlit 
măgarul în păr şi toate perele au căzut jos şi el le- 
a mâncat. 

— Nu-i nimic, lăsaţi-l să vină, dar vedeţi de la 
care fântână bea apă şi de la care viţă ia struguri. 

Băiatul, intrând în curte, se repede la fântâna 
cu apă tulbure şi mănâncă struguri negri. Între 
timp, fetele au închis uşa, dar el s-a năpustit peste 
uşă, a făcut-o ţăndări şi a intrat în casă. 

Balaurul aştepta lângă cuptor, prefăcut în 
babă, şi l-a rugat şi pe el să se aplece ca să sufle în 
foc. Dar în loc să se aplece, băiatul se repezi la 
babă, o apucă de gât şi-i spuse să-i dea pe fraţii 
lui, că de nu, atâta i-a fost cu viaţa. 

De voie, de nevoie, balaurul a scuipat întâi pe 
un frate, apoi pe celălalt şi apoi toate vitele şi pe 
toţi oamenii pe care îi mâncase el. După ce n-a 
mai avut ce scuipa, băiatul şi toţi ceilalţi au 
tăbărât pe balaur şi l-au omorât. 


Aşa au scăpat locurile de năpasta balaurului. 

Pe cele trei fete ale balaurului le-au luat cei 
trei fraţi la casa lor. Băiatul cel mare s-a însurat cu 
sora cea mare, mijlociul, cu cea mijlocie şi pe cea 
mică şi cea mai frumoasă din toate a luat-o băiatul 
cel mic şi cel mai voinic. 

POVESTE POPULARĂ MEGLENOROMÂNĂ 

Omul din iad 

A FOST ODATĂ un om cu nevasta lui. Şi 
aveau un bou şi mereu se certau că cine să ducă 
boul la văcar. Într-o zi s-au înţeles că cine va vorbi 
mai întâi, acela să ducă boul la văcar. Şi au prins 
rămăşag. 

A doua zi, femeia, văzând că bărbatul nu se 
scoală şi nu vorbeşte nimic, duce dânsa boul la 
văcar. În timpul cât ca a lipsit de-acasă, veni o 
cerşetoare, intră în casă ca să ceară ceva de milă, 
dar omul care se ţinea de rămăşag n-a deschis 
gura. Cerşetoarea, văzând că omul nu vorbeşte şi 
nici că se uită la ea, începu a cotrobăi prin casă şi 
vede într-o odaie o căciulă de băiat împodobită cu 
galbeni. Ia căciula şi pleacă. Omul tot nu deschide 
gura, căci se ţinea de rămăşag. 

Când s-a înapoiat femeia acasă, a văzut că 
lipseşte din cămară căciula băiatului. Întreabă 
atunci pe bărbat unde e căciula, dar el tăcea, că se 
ţinea de rămăşag. Atunci femeia pune mâna pe un 
băț şi începu a striga: 

— Ori căciula să o afli, ori piei de aici! 

Şi omul a plecat în lume. 

Mergând pe drum, ajunge într-un sat şi se 
abate la prima casă. Ceru adăpost şi ceva de 
mâncare. Femeia, care ieşise în poartă ca să-l 


întrebe ce vrea, înţelese că e străin şi-l întrebă de 
unde vine. 

— Dacă ai şti de unde vin, îi răspunse omul, 
chiar din iad vin. 

— Dacă vii din iad, nu cumva l-ai văzut pe 
băiatul nostru, Ali? îl întreabă femeia căreia nu de 
mult îi murise băiatul. 

— Cum nu, l-am văzut, îi răspunse omul cu 
şiretenie. 

— Şi cum era? mai întrebă femeia. 

— Era zdrenţăros şi mort de foame şi nu avea 
o leţcaie. 

— Dacă e aşa, stai să-ţi dau o pâine şi ceva 
bani să-i duci, zise femeia. 

— Bine, spuse omul, am să-i duc. 

Femeia intră în casă, luă o pungă cu bani, luă 
îmbrăcăminte şi o pâine caldă şi le dădu omului 
care pomi mai departe la dram. 

Înapoindu-se de la pădure, bărbatul femeii o 
găseşte bucuroasă şi o întreabă ce are de este aşa 
de veselă. 

— Hei, omule, spuse nevasta, a venit cineva 
din iad, care l-a văzut acolo pe băiatul nostru, Ali, 
care este lipsit, săracul, de toate. 

— Cum aşa? Măi femeie, eşti într-o ureche? 
Poate să vină cineva din iad? 

— lată că a venit! 

— Taci, că nu eşti sănătoasă la minte! Şi i-ai 
dat ceva? 

— l-am dat, fireşte că i-am dat, să ducă lui Ali 
6 pungă cu bani, îmbrăcăminte şi de-ale mâncării. 

Auzind acestea, omul a înţeles cum stau 
lucrurile şi îndată a urcat în şa şi a pornit să-l 


ajungă pe înşelător. 

Acesta, care nu ajunsese prea departe, 
văzând că este urmărit, a bănuit cine se ţine după 
dânsul şi căutând să se ascundă undeva s-a oprit 
la o moară că era în drum. 

Morarul îl întrebă de ce fuge aşa speriat. 
Înşelătorul îi spuse atunci: 

— Fugi repede, că un om aleargă călare să 
prindă pe morar şi să-l jupoaie, că, spune el, 
pielea de morar e bună pentru tobă. 

Auzind acestea, morarul fuge în pădure, dar 
în grabă şi-a uitat şapca la moară. Inşelătorul a 
luat şapca morarului, a pus-o pe cap, ca şi când ar 
fi el morarul, i-ar când a sosit cel care îl urmărea 
şi l-a întrebat dacă n-a văzut trecând pe acolo un 
om străin, el îi răspunse că omul acela a fost aci la 
moară şi a luat-o spre pădure. Şi-i mai spuse că în 
pădure nu poate intra călare, că-şi rupe calul 
picioarele prin lăstăriş, şi să-l lase mai bine aci la 
moară că i-l păzeşte el. 

Omul, crezând că ăsta e morarul adevărat, a 
lăsat calul la moară şi a fugit în pădure după cel 
care îi păcălise nevasta. Când s-a apropiat 
păgubaşul de omul din pădure, adică de morarul 
adevărat, acesta a început să strige: 

— Aman, pielea mea nu e bună pentru tobă, 
că e râioasă! 

— Bre omule, eu nu vreau pielea ta, bre! 

Dar fugarul ţipa mereu că pielea lui nu e 
bună de tobă. 

— Eu n-am nevoie de pielea ta, omule, eu 
caut pe un străin care a jefuit-o pe nevasta mea, 
spune-mi: nu l-ai văzut? 


— Ba l-am văzut, răspunse morarul, omul 
acela a rămas la moară. 

Dându-şi seama amândoi că au fost păcăliţi, 
s-au înapoiat la moară, dar n-au mai găsit pe 
nimeni, căci înşelătorul o ştersese cu calul omului 
cel înşelat. 

Înapoindu-se acasă, omul nostru îi spuse 
femeii: 

— Omul acela te-a înşelat şi pe tine şi pe 
mine. Asta înseamnă că amândoi suntem tot atât 
de proşti. POVESTE POPULARĂ 
MEGLENOROMÂNĂ 

Poveste cu o babă şi scroafa ei 

A FOST ODATĂ un moş şi o babă, care aveau 
o scroafă. Plecând într-o zi moşul, baba rămase 
singură şi ieşi cu scroafa la păscut. Baba iubea 
mult scroafa, căci n-avea copii. Tocmai atunci a 
trecut pe acolo un om şi i-a spus babei: 

— Babo, eu am venit să-ţi cer scroafa, ca s-o 
mărit cu un băiat, să-i fie nevastă. 

Baba, care nu era întreagă la minte, a primit 
bucuroasă. Omul a luat scroafa şi a plecat. Când s- 
a înapoiat acasă moşul şi a văzut că nu este 
scroafa, a întrebat pe babă unde este scroafa. 

— Am măritat-o după un băiat, zise baba 
bucuroasă. 

— Cum aşa, femeie? O scroafă să fie nevastă? 
Cine te-a păcălit pe tine cu vorba asta? 

Şi repede, moşul a pornit în căutarea omului 
care luase scroafa. Mergând el, pe drum a întâlnit 
un om care nu era altul decât acela care luase 
scroafa. Moşul l-a întrebat dacă n-a văzut pe 
cineva cu o scroafă. 


— Da, l-am văzut, a luat-o spre munte, spuse 
acesta. 

— Alerg după el, se supără mogul. 

— Nu fugi aşa îmbrăcat, îi strigă cel care îi 
luase scroafa, că n-o să poţi fugi mult. Lasă aicea 
blana şi cizmele, că ţi le păzesc eu. Şi aşa, uşurat, 
poţi să alergi şi să-l prinzi pe hoţ. 

Moşul nu înţelesese şiretlicul. Se dezbrăcă de 
blană, îşi scoase şi cizmele şi fugi pe deal. Dar n- 
avea pe cine să ajungă. Pe deal nu era nimerii. 
Hoţul era jos şi acum ajunsese departe cu cizmele 
şi cu blana moşului, după ce furase şi scroafa 
babei. Supărat, moşul s-a întors acasă şi fără 
scroafa, şi fără blană, şi fără cizme. 

Şi n-a trecut multă vreme şi moşul şi baba 
stăteau într-o zi la poartă, când iată trece un om 
care striga: 

— Ouă de catâr, ouă de catâr vindem! 

— Păi, la ce sunt bune? întrebă baba. 

— Dacă luaţi unul, zise negustorul, şi-l clociţi 
patruzeci de zile în pădure, o să iasă un catâr şi o 
să aveţi un catâr. 

— Şi câte parale ceri tu pe ou? întrebă moşul. 

— Zece galbeni, spuse vânzătorul. 

Moşul s-a învoit şi a cumpărat un ou de catâr. 

Vânzătorul însă era tot omul care îi păcălise 
cu scroafa şi furase cizmele şi blana moşului, dar 
el nu-l cunoscu. Şi aşa hoţul luă şi ăşti zece 
galbeni şi plecă. Moşul şi baba au dus oul la 
pădure şi baba a clocit oul timp de treizeci şi nouă 
de zile. A patruzecea zi, baba plecă acasă şi a 
rămas moşul să clocească o zi. După ziua aceea, a 
patruzecea, tocmai când baba se înapoia la moş, 


vede cum de lângă moş sare un iepure. Şi baba şi 
moşul au crezut că e un pui de catâr. 

— Hei, aleargă, babo, că a fugit catârul, 
strigă moşul. 

Şi ridicându-se şi el de unde stătea, începură 
să alerge amândoi după iepure, crezând că 
aleargă după catâr. Aleargă, aleargă şi, de n-or fi 
murit, aleargă şi astăzi, că pe iepure tot nu l-au 
putut prinde. 

Oul de catâr a rămas acolo în pădure, că nu 
era ou, era o piatră albă de râu, frumos rotunjită 
de apa pârâului care trecea prin satul babei şi al 
moşului. POVESTE POPULARĂ BIELORUSĂ 

Soarele, luna şi cioara 

BABA îşi trimise moşu la târg ca să cumpere 
griş. Voia să fiarbă griş cu lapte pentru cele trei 
fiice ale sale. Moşul luă sacul, se duse la târg şi 
cumpără griş. Dar sacul era găurit şi pe drum se 
împrăştie tot grişul. 

— Unde ti-i grişul? întrebă baba. 

Sacul era gol, niciun fir de griş nu se mai afla 
înăuntru. Moşul se întoarse şi începu să strângă 
grişul împrăştiat pe drum, dar se făcu noapte şi 
bietul om oftă: 

— Dacă Luceafărul ar vrea să-mi lumineze 
puţin, ca să pot strânge grişul, i-aş da de nevastă 
pe fiica mea cea mare. 

Luceafărul lumină şi moşul continuă să 
strângă grişul. Dar i se făcu frig. 

— Dacă Soarele ar vrea să mă încălzească 
puţin, i-aş da de nevastă pe fiica mea mijlocie. 

Şi Soarele începu să încălzească, până când 
moşul asudă. 


Moşul era obosit, abia mai adună o mână de 
griş. Se opri şi spuse: 

— Dacă ar veni Corbul şi m-ar ajuta să strâng 
grişul, i-aş da de nevastă pe fiica mea cea mică. 

Veni Corbul şi strânse tot grişul. Astfel moşul 
îşi umplu din nou sacul. 

După aceea Luceafărul spuse moşului: 

— Acum trimite fata cea mare pe prispă. 

Moşul trimise fata cea mare pe prispă şi 
Luceafărul o luă. Apoi trimise pe fata mijlocie 
Soarelui, iar Corbului, pe cea mică. 

— Am să mă duc să-mi văd ginerele, spuse 
într-o zi moşul babei şi se duse. 

Veni la Luceafăr, care-l primi cu cuvintele: 

— Bine ai venit, tată socru, ce vrei de la 
mine? 

— Nimic nu vreau. Am venit numai să văd ce 
gospodărie duci cu fata mea cea mare. 

— Bine, să mergem atunci să ne scăldăm, 
spuse Luceafărul şi porunci soţiei să se cufunde în 
cada cu apă. 

— Dar e seară şi în baie o să fie întuneric, 
observă moşul. 

— N-o să fie întuneric, râse Luceafărul, apoi 
băgă un deget prin gaura cheii de la uşă şi se făcu 
lumină, de puteai să pui aţă în ac. 

Moşul se întoarse acasă şi spuse babei: 

— Intră în cada cu apă, o să ne scăldăm. 

— Dar acum este seară, se miră baba, o să fie 
întuneric. 

— Nu spune nimic, intră în apă. Am să-ţi arăt 
ce am învăţat de la ginerele nostru, Luceafărul. 

Moşul băgă degetul în gaura cheii de la uşă, 


dar gaura era mică şi moşul nu putea să-şi scoată 
degetul. Trase, trase şi era gata să-şi rupă 
degetul, înainte de a-l scoate. Şi întunericul a 
rămas ca mai înainte. Apoi moşul spuse babei: 

— Mă duc să văd cum trăieşte al doilea 
ginere al nostru. Şi se duse la Soare. Soarele îl 
primi cu cuvintele: 

— Te salut cu drag, tată socru, ce te aduce pe 
la noi? 

— Ce să mă aducă, am venit şi eu aşa să văd 
ce mai faceţi. 

— Foarte bine. Atunci să cinăm, spuse 
Soarele şi se culcă pe podea, iar soţia aduse o tavă 
cu prăjituri şi i-o puse pe burtă. 

După o clipă, prăâjiturile s-au copt şi cina era 
pregătită. Moşul veni acasă şi spuse babei: 

— Pregăteşte nişte prăjituri pentru cină. 

Baba luă o tigăiţă, o unse cu untură, puse în 
ea coca şi o aşeză pe plită. Dar moşul se trânti la 
pământ şi porunci: 

— Pune tava pe burta mea! 

— Ce ţi-a trăsnit prin cap, bătrân nesocotit? 
se supără baba. 

— Taci din gură şi dă-mi tava. Am să-ţi arăt 
eu ce-am învăţat de la ginerele nostru, Soarele. 

Baba luă atunci tigăiţa de pe foc şi o puse pe 
burta goală a moşului care sări în sus ţipând 
îngrozitor, fiindcă-i fripsese burta. Când moşului i- 
au trecut rănile, spuse babei: 

— Am să mă duc la al treilea ginere al nostru. 

Şi se duse la Corb, care-l primi cu cuvintele: 

— Fii binevenit, tată socru, ai venit în vizită la 
noi! Ce doreşti? 


— Nimic, dragă ginere! Am venit numai aşa 
pe la voi. 

— Foarte bine, spuse Corbul. Să mergem 
atunci să ne culcăm în copac. 

S-au urcat în copac, iar când moşul adormi, 
căzu jos şi-şi rupse nasul şi cu asta povestea 
noastră s-a terminat. 

POVESTE POPULARĂ RUSĂ 

Țăranul şi ţarul 

A FOST ODATĂ un ţar căruia îi plăcea foarte 
mult să asculte poveşti. Dar voia să asculte mereu 
alte poveşti. Povestitorii de la curte i-au spus toate 
basmele pe care le ştiau şi acum nimeni nu putea 
să-l mulţumească pe ţar. Atunci ţarul porunci să se 
dea de ştire că îşi va da fiica de nevastă şi 
jumătate din împărăție aceluia care-i va spune o 
poveste pe care n-a auzit-o încă. S-au înfăţişat tot 
felul de oameni. Au venit prinți şi boieri, generali 
şi negustori, dar în zadar. De îndată ce începea 
careva să povestească, ţarul îndată striga: 

— Cunosc povestea, am mai auzit-o. 

Şi cu asta se termina. Povestitorul era pus pe 
fugă. 

În această împărăție trăia un ţăran foarte 
sărac. N-avea nici casă, nici gospodărie. Dormea 
unde se nimerea, mânca şi bea ce i se dădea. Intr- 
o zi flămând, iar în altă zi - aproape flămând. În 
una din aceste zile ţăranul intră într-o crâşmă să 
dea de duşcă un pahar cu vin. Crâşmarul îi râse în 
nas: 

— De ce nu te duci la ţar să-i spui o poveste? 
Fiica ţarului caută mereu, îşi aşteaptă ginerele, nu 
mai poate răbda şi tu stai aici. 


Țăranul ascultă aceste vorbe şi se gândi: 

„Păi să ştii că am să mă duc, să-mi încerc 
norocul. Ginerele ţarului n-am să fiu, dar cel puţin 
o zi, două am să trăiesc bine”. 

Se duse la palat. Ţarul îl întrebă: 

— Ce vrei de la mine, măi ţărane? 

— Mărite ţar, vreau să-ţi spun o poveste. Dar 
mai întâi porunceşte să mi se dea de mâncare şi 
de băut. 

Ţarul se uită la el şi începu să râdă 

— Priviţi-l, ce mai ginere! Cămaşa-i peticită, 
opincile sunt legate cu curmeie! 

Dar apoi tăcu şi porunci să i se dea ţăranului 
să mănânce şi să bea. Ţarul chemă apoi boierii şi 
pe cei mai apropiaţi sfetnici şi porunci ţăranului: 

— Ei, ia spune povestea. 

— Răposatul meu tată, începu ţăranul, a fost 
cel mai bogat om din împărăție. A ridicat un palat 
înalt. Pe  acoperişurile acestui palat umblau 
porumbeii şi ciupeau stelele de pe cer. Atât de 
înalt era! Iar curtea era aşa de mare, încât un 
porumbel nici într-o zi de vară nu putea să zboare 
de la un capăt la altul. 

Ţarul tăcea, tăceau şi boierii, nimeni nu-l 
întrerupea pe ţăran, iar acesta continuă: 

— Mai departe am să spun mâine după masă, 
după ce voi mânca plăcintă şi pâine proaspătă. 

Şi plecă spre bucătărie ca să ia cina. A doua 
zi după masă îşi continuă povestea. 

— În această curte trăia un taur de şapte ani. 
Pe un.com al acestui taur stătea un păstor, iar pe 
celălalt, alt păstor. 

Păstorii sunau din corn, cântau cântece, dar 


unul pe altul nu se auzea. Atât de mare era acest 
taur. 

Ţarul tăcea, nu-l întrerupea pe ţăran. Dar 
povestitorul se opri şi spuse: 

— Voi continua povestea mâine, iar acum este 
timpul de odihnă. 

Şi se duse la bucătărie să mănânce. Deodată 
ţarul spuse: 

— Ce-i de făcut, boieri? O asemenea poveste 
încă n-am auzit, dar ca să-mi dau fiica după acest 
zdrenţăros, nu-mi vine bine. 

S-au sfătuit cum să termine cu acest 
povestitor. Prinții şi boierii au început să se 
gândească. S-au gândit şi în cele din urmă au 
găsit o dezlegare: demnitarii ţarului să spună că 
au mai auzit această poveste, iar ţarul, de 
asemenea. 

Țăranul a aflat de această punere la cale, dar 
nu i-a dat atenţie. A doua zi, ca şi cum nimic nu s- 
ar fi întâmplat, după masă se prezentă şi începu 
să-şi termine povestea. 

— Răposatul meu tată avea o iapă care în 
timp de trei zile a înconjurat pământul. Ziua şi 
noaptea de trei ori a fătat. 

Prinții şi boierii, împreună cu ţarul, s-au 
posomorât, îşi  mângâiau  mustăţile, dar 
povestitorul continuă: 

— Cămările erau pline de aur şi de argint. Şi 
atunci sfetnicii ţarului au venit şi au împrumutat 
aurul şi nici până astăzi nu l-au dat înapoi. 

Aici ţarul strigă: 

— Ştiu, ştiu! 

Prinții şi boierii aprobară. 


— Ştim, am mai auzit această poveste! Putem 
să dăm şi în scris! 

S-au ridicat şi au semnat cu toţii. Țăranul luă 
scrisoarea şi spuse: 

— Dacă aţi auzit de asta şi aţi semnat, atunci 
daţi-mi datoria, măriţi sfetnici! 

Ţarul, văzând păcăleala, spuse: 

— N-aveti încotro, ceea ce-i scris cu condeiul, 
nu puteţi tăia cu toporul. 

Sfetnicii au trebuit să dea aurul. [ăranul luă 
banii şi a trăit bine şi cinstit. POVESTE 
POPULARĂ GREACĂ 

Pe cine nu laşi să moară nu te lasă să trăieşti 

ÎNTR-O PĂDURE, odată, pe când se tara un 
şarpe, se pomeni că o cracă groasă de tot se 
prăvăleşte peste el; n-a mai avut timp să se 
ferească de ea, căci era destul de lungă şi până să- 
şi târască tot trapul, iată-l aproape strivit de 
cracă! Trecu pe acolo, din simplă întâmplare, şi un 
pădurar. 

— Fii bun, omule, şi dă la o parte craca asta 
groasă, căci am să mor strivit sub ea! îl imploră 
şarpele. 

— Ţi-aş da eu bucuros dramul, dar tare mi-e 
teamă că, odată salvat, pe mine ai să mă devorezi 
primul! îi spuse omul cu jumătate de glas, de 
parcă s-ar fi şi văzut înghiţit de şarpele acela gros 
şi lung. 

— Dă craca la o parte şi ai să vezi că nu-ţi voi 
face nimic! îl ragă şarpele cu glas convingător. 

Dar omul învățase să nu se încreadă în şarpe. 
Stătea pe gânduri dacă să-l creadă sau nu. Şarpele 
însă atâta se tângui şi atâta îi făgădui că n-are să-i 


facă nimic rău, încât până în cele din urmă 
bunătatea omului se lăsă copleşită de milă şi-l 
eliberă de craca aceea, care era cât pe aci să-l 
facă în două pe şarpe. De cum se văzu liber, 
şarpele îi spuse: 

— Când mi s-a întâmplat nenorocirea să-mi 
cadă craca peste trap nu mi-era foame. Dar acum, 
după atâta timp, de când mă străduiesc să te 
conving să mă salvezi, mi s-a făcut foame. Vreau 
să te mănânc! 

— 'Ţi-am spus eu că pe cine nu laşi să moară 
nu te lasă să trăieşti? îi spuse bietul om. 

Dar tocmai atunci trecu o vulpe pe acolo. Auzi 
discuţia lor. 

— Ce se petrece aici? întrebă curioasă 
vulpea. Şi pe loc îşi făcu ea socoteala că, oricum 
ar fi fost, de la şarpe nu avea ce să câştige, pe 
când dacă avea să-i dea dreptate omului, măcar 
doi-trei pui, în dar, tot avea să capete. 

— Iată! spuse omul. Eu i-am salvat viaţa, iar 
el vrea să mă răsplătească cu moartea! 

— Nu prea înţeleg eu bine despre ce e 
vorba... insinuă vulpea. Dacă vreţi să vă fac 
dreptate, fiţi mai clari! Aşezaţi-vă amândoi aşa 
cum eraţi când v-aţi văzut, ca să-mi dau seama 
cum erai tu, şarpe, şi cum erai tu, omule. Să văd 
dacă ce-a făcut omul e o nimica toată sau într- 
adevăr ţi-a dat un mare ajutor. 

— Ei, bine, spuse şarpele, grăbit să audă 
judecata vulpii, uite, eu eram aici şi cu craca asta 
peste mine! 

Şi omul rostogoli iute craca aceea groasă din 
nou peste şarpe. Iar vulpea: 


— Ei, acum, văd eu bine! Rămâi aici şarpe 
până mă gândesc cum e mai dreaptă judecata! 

Zadarnic începu şarpele să se vaiete. Căci 
vulpea şi omul dispăruseră de mult. Şi poate 
pentru prima dată vulpea aştepta cuminte în faţa 
ogrăzii unui gospodar (şi nu dădea buzna 
înăuntru) şi tot pentru prima oară un gospodar 
alegea trei dintre puii lui cei mai graşi, ca să i-i 
ofere vulpii. Dar şi cumătră vulpe îi salvase viaţa. 
POVESTE POPULARĂ GREACĂ 

Prinţul şi-a ales mireasă 

CU ANI şi ani în urmă trăiau un rege şi o 
regină care aveau un fiu. Şi fiul lor împlinise 
vârsta de însurătoare, dar mireasă nu-şi alesese 
încă. Plimbându-se odată prin grădina palatului, i 
se păru că aude o voce. Se uită în jurul lui... nimic. 
Din nou auzi o voce care-l întrebă: 

— Cum ai dori să fie mireasa ta? 

Şi când privi spre portocalul de lângă el, i se 
păru că dintr-acolo venea glasul. Se desprinse ca 
prin minune o portocală şi se rostogoli la 
picioarele lui: 

— Sora mea şi cu mine am fost prefăcuţi în 
două portocale de către un vrăjitor hain. Dacă nu 
ţi-e dragă nicio fată de pe aici, te încumetă să 
mergi în căutarea ei şi n-o să-ţi pară rău. E vrăjită 
şi ea într-o portocală, în grădina regelui care stă 
departe de aici, cât ai călători trei zile şi trei nopţi. 
Sunt trei portocali în grădina regelui. Dacă vei 
ghici din trei fructe pe care le vei culege care este 
sora mea, o vei scăpa de vrajă. Şi în aceeaşi clipă 
şi eu voi reveni la chipul meu dinainte. Te duci? 

— Dis-de-dimineaţă, mâine, voi porni la drum 


şi dacă voi avea noroc vă voi scăpa pe amândoi de 
vrajă! îi răspunse prinţul şi se gândi să se 
pregătească de drum. Merse el trei zile şi trei 
nopţi şi ajunse în grădina de care îi vorbise 
tânărul prefăcut în portocală. Se uită în portocalul 
încărcat de fructe şi luă o portocală care i se păru 
lui mai frumoasă. li curăţă cu teamă coaja însă şi 
cu speranţa că ar fi nimerit-o pe cea căutată. Dar 
portocala era obişnuită. Cu şi mai mare teamă se 
opri la alta. Când să vrea s-o curețe... din nou văzu 
că era o portocală la fel cu oricare alta. Cu mâna 
tremurândă, nu mai ştia pe care s-o desprindă, 
când o portocală din vârful pomului căzu pe jos. 
Pentru o clipă, prinţul aproape că nici nu dădu 
atenţie faptului, cu gândul de a nu greşi şi cu a 
treia şi ultima alegere. Dar înainte de a lua a treia 
portocală, cu un gest distrat o culese de pe jos pe 
cea căzută. La simpla atingere, portocala dispăru 
şi în locul ei apăru o fată frumoasă, frumoasă, cu 
părul blondportocaliu şi ochii de culoarea cerului 
senin. Prinţul rămase vrăjit. O luă în braţe şi o sui 
pe calul lui alb, pornind-o înapoi la palat. Merseră 
ei pe cal două zile şi două nopţi, dar când să 
înceapă ziua a treia de drum, prinţul se gândi să 
se ducă singur la palat, iar pe fată s-o aducă cu un 
întreg cortegiu de cavaleri şi prințese de la Curte, 
după cum se cuvenea unei mirese de prinţ. 

— Aşteaptă-mă aici! Până deseară mă întorc 
cu tot alaiul, ca să te conduc la părinţii mei, la 
palat, îi spuse prinţul. 

Şi o cocoţă într-un pom care era lângă o 
fântână unde se opriseră ei să se mai răcorească 
de pe drum. 


— Am să te aştept aici, cuminte. Dar să te 
întorci cât mai curând! îi spuse frumoasa fată. 

Dar nici nu trecu o oră de când plecase 
prinţul şi la fântână veni să ia apă o fată tare urâtă 
şi neagră la faţă şi cu părul negru şi încâlcit când 
se aplecă să ia apă şi văzu chipul din fântână, care 
nu era altul decât al prinţesei, căci stătea aplecată 
şi se oglindea în fântână, fata cea urâtă crezu, 
pentru o clipă, că ar putea fi chipul ei şi se miră cu 
glas tare: 

— Doamne, dar când m-am făcut eu oare atât 
de frumoasă?! 

— Ha! Ha! Ha! se auzi un râs din vârful 
copacului. 

Fata cea urâtă se uită în sus şi, cu durere, 
recunoscu chipul celei pe care o văzuse oglindită 
în fântână. Ce se gândi ea?... 

— Aşadar, tu eşti fata frumoasă pe care am 
văzut-o? N-ai vrea să cobori să te admir mai de- 
aproape? Eşti într-adevăr minunată precum te-am 
văzut în apa fântânii? încercă fata cea urâtă s-o 
convingă să coboare. 

La vorbele ei pline de admiraţie, fata nu 
aşteptă s-o invite a doua oară, nerăbdătoare să i 
se arate cât de frumoasă era. Şi fata cea urâtă o 
întrebă: 

— Dar cum se face că te afli cocoţată sus, în 
copac? 

— Aici m-a lăsat prinţul care se va întoarce în 
curând să mă aducă cu alai regesc la palat, unde 
vom face nuntă mare! se lăudă fata cea frumoasă 
şi încrezătoare, dar vanitoasă ca oricare alta. 

— Ia întoarce-te, să te văd cât de frumoasă 


eşti! Şi ce păr lung şi auriu ai! o rugă cea urâtă. 

Şi fata se roti. Dar cu o repeziciune 
nemaipomenită, fata cea urâtă scoase un cuţit şi i- 
l înfipse în spate. Se schimbă iute cu hainele 
celeilalte. Ii tâie părul acela lung şi auriu şi şi-l 
puse ei, iar pe fată o târi în spatele copacului. Apoi 
se cocoţă în locul unde o văzuse stând pe fata cea 
frumoasă. 

Când se întoarse prinţul cu tot alaiul, din care 
făcea parte şi fratele miresei lui, şi o văzu pe urâta 
cocoţată în pom o întrebă: 

— Dar cum de te-ai schimbat chiar într-atâta? 
Ce s-a întâmplat cu obrajii tăi albi ca laptele? 

— Mi-a ars soarele obrazul, prinţe, căci te-am 
aşteptat de mi s-a urât, toată ziua. 

— Dar nici glasul tău nu mai e cald... 

— Am răguşit, căci am cântat să-mi treacă 
vremea! îi spuse ea. 

— Şi părul parcă nu mai străluceşte şi-l ai 
altfel pieptănat! 

— S-o fi prăfuit! 

Prinţul se lăsă convins de băzmuirile fetei 
urâte şi, deşi cu inima îndoită, o invită totuşi să se 
suie în caleaşcă. Dar fratele adevăratei mirese îşi 
dădu de îndată seama că pocitania aceea, deşi cu 
părul surorii lui şi îmbrăcată cu veşmintele ei, nu-i 
era totuşi soră. Când să pună piciorul în caleaşcă 
se auzi un geamăt. Unul din slujitorii prinţului 
descoperi pe fata cea frumoasă înjunghiată şi 
pitită în spatele copacului. 

— Aceasta e sora mea! strigă fratele ei. 

Şi prinţul se repezi s-o vadă. Într-adevăr, o 
recunoscu şi el. O sărută şi ca prin minune ea 


reveni la viaţă mai frumoasă şi mai strălucitoare 
ca oricând. Iar la vederea ei, urâta se făcu şi mai 
vânătă de supărare şi mai pocită. Voi să fugă, 
auzind-o pe prinţesă cum le istorisea tuturor prin 
ce trecuse, dar nu avu timp, căci a fost prinsă şi 
pedepsită de moarte. Şi cum niciun alt prinţ nu s-a 
grăbit s-o mai ia în braţe şi s-o sărute, n-a mai 
avut cum să învie. 

Scăpaţi de duşmănia ei, s-au întors cu toţii 
fericiţi la palat, unde au sărbătorit nunta trei zile 
şi trei nopţi în şir. lar fratele fetei frumoase a 
rămas sfetnicul credincios al palatului. POVESTE 
POPULARĂ SÂRBĂ 

Doi iezi cucuieţi 

A FOST ODATA un tap care avea doi iezi. Şi 
cei doi iezi aflară că dincolo de râu, dacă ar fi 
trecut podul, ar fi dat de o iarbă mult mai fragedă 
şi mai gustoasă. [apul, tatăl lor, îi lăsă să 
vorbească, dar la urmă îi sfătui să se astâmpere, 
căci podul era păzit de un lup feroce. Dar iezii n- 
au mai vrut să iasă la păscut până nu le-a făgăduit 
tatăl lor că-i va trece podul pe malul celălalt al 
apei, unde era iarba mai fragedă şi mai gustoasă. 

— Ei bine, fiii mei, mâine vom trece podul, 
dar pe rând, le spuse ţapul. Şi le dădu sfat ce să-i 
răspundă lupului dacă-i va întreba cine sunt şi ce 
caută pe podul lui. 

lezii l-au ascultat. Şi când să treacă cel mic 
pe pod, auzi: 

— Hei, cine îndrăzneşte să tropăie pe podul 
meu? 

— Eu sunt, un biet ied cucuiat. Mic şi slab. 
Mă duc să pasc dincolo de apă, iarbă fragedă şi 


grasă, se bâlbâi iedul cel mai mic. 

— Bine, mai stăm noi de vorbă la întoarcere! 
îi spuse lupul la ideea că la întoarcere va fi mai 
gras şi mai gustos pentru el. 

Şi trecu şi al doilea ied: 

— Hei, cine tropăie iar pe podul meu? întrebă 
iar lupul. 

— Sunt fratele mai mare al celuilalt ied, 
spuse al doilea ied. 

— Pe tine să ştii că am să te înghit! urlă lupul. 
Dar iedul o luă iute la goană şi-i strigă: 

— Aşteaptă că mai vine unul mai gras ca 
mine! 

Şi atunci lupul se lăsă păgubaş. Dar ţapul, 
tatăl iezilor, care văzuse tot ce se întâmplase cu 
fiii lui, se repezi cu coamele în lup şi cu copitele şi- 
l răsturnă în adâncul apei. Acum puteau paşte 
liniştiţi toţi trei, fără să le mai fie teamă că la 
întoarcere îi va înghiţi lupul. 

Dar atât de mult le-a plăcut iarba cea fragedă 
şi gustoasă, că au păscut şi au rumegat până n-au 
mai putut. Şi când să treacă toţi trei pe pod, s-a 
rupt şi podul, de cât erau de graşi, încât au mai 
făcut şi o baie bună, înainte de a ajunge acasă. 
POVESTE POPULARĂ CHINEZĂ 

Pantera şi maimuța 

ÎNTR-O PĂDURE, trăia odată o panteră 
fioroasă. Toate celelalte vieţuitoare din pădurea 
aceea fugeau îngrozite când o simțeau în preajma 
lor. Le ucidea pe capete; toate erau terorizate şi se 
gândeau în ce chip ar putea scăpa de ea. Nici 
vânătorii n-o nimereau niciodată. Ştia să se 
păzească şi să rămână în continuare spaima 


tuturor animalelor. 

O maimuţică, tot oglindindu-se în apa unei 
fântâni, era cu mintea la pantera cea fioroasă, 
cum de nu găsise nimeni în ce fel să-i stingă viaţa. 
Dar brusc, privindu-se în apă, începu să râdă şi să 
se  maimuţărească mai mult ca oricând. Ii 
străfulgera o idee şi se duse ca vântul înspre 
vizuina panterei, cu un curaj pe care nici ea, 
maimuţica, nu şi-l explica deloc. Se aşeză pe o 
cracă şi aşteptă. Din fericire, pantera tocmai se 
întorcea acasă la ea, sătulă că abia mai mergea, 
gâfâind de cât devorase în ziua aceea. 

Bucuroasă, maimuţica se gândi să-şi pună 
planul în aplicare. 

— Am un secret mare pentru tine! Ce-mi dai 
să ţi-l dezvălui? spuse, cu un fir de voce, 
maimuţica tremurând cu toată craca pe care 
stătea agăţată. 

— Cu cine vorbesc? Aha, tu eşti, maimuţico? 
îndrăzneşti să faci târg cu mine? Sau ţi s-a urât cu 
binele şi vrei să mă năpustesc asupra ta, deşi sunt 
tare obosită! Lasă târguielile şi nu-mi cere nimic 
în schimb. Ce-ai de spus, spune îndată! se răsti 
pantera de-o îngheţă. 

— Bine. Am vrut să-ţi spun că de dimineaţă 
am văzut în pădure o altă panteră, parcă şi mai 
puternică decât tine, şi mai feroce. Şi m-am gândit 
la prestigiul tău. M-am grăbit să te previn. 

— Nu-i adevărat! urlă pantera. 

— Ba da! Am şi auzit-o spunând că dacă te va 
întâlni te va dobori! mai spuse maimuta. 

— Ce spui? răcni pantera. Chiar acum mă duc 
eu la ea. Ai să vezi tu şi celelalte animale care din 


noi e mai puternică! 

Şi maimuţica o conduse pe panteră până la 
fântână. 

— Priveşte înăuntru, căci aici am lăsat-o 
adineauri, îi spuse maimuţica. 

Şi, cu toată furia din lume, pantera se repezi 
în fântână, ca să se convingă care din ele era mai 
puternică. Trase un răcnet înfiorător şi se înecă. 
Când auziră celelalte animale ce ispravă făcuse 
maimutica, o purtară în mare triumf prin toată 
pădurea şi-i dăruiră un coş imens cu banane. 
POVESTE POPULARĂ RUSĂ 

Măgarul şi cocoşul, câinele şi pisica 

DUPĂ CE ANI şi ani de zile slujise măgarul pe 
un ţăran care-l purta zilnic de acasă la moară şi de 
la moară la târg, când l-a văzut ţăranul pe măgar 
că abia îşi mai trăgea sufletul de bătrân ce 
ajunsese, se gândi să scape de el şi să-şi cumpere 
alt măgar. Trezindu-se în drum, măgarul o porni 
fără vreun scop; sigur era că ţăranul nu avea de 
gând să-i mai dea de mâncare şi nici să-l mai lase 
la el în grajd să-şi odihnească oasele. Şi tot 
mergând, în cale îi apăru un câine de vânătoare. 
Dar era atât de răguşit şi de prăpădit, că măgarul 
îl întrebă: 

— Dar ce e cu tine în halul ăsta? 

— Ce să fie, m-au alungat stăpânii mei. Am 
îmbătrânit şi nu mai sunt bun de nimic. Şi-au luat 
alt câine, tânăr, de vânătoare. Nici nu ştiu încotro 
s-o apuc, îi răspunse trist câinele cel bătrân. 

— Nu-i nimic. Aceeaşi soartă am avut-o şi eu. 
Şi pe mine m-a înlocuit ţăranul la care munceam. 
Hai să mergem împreună. Om vedea noi ce vdm 


face... îi răspunse măgarul. 

Şi merseră amândoi mai departe, când 
deodată le apăru în cale un cotoi zbârlit şi cu 
sufletul otrăvit de parcă mâncase numai 
mătrăgună în ultimele zile. 

— Ce e cu tine, cotoi bătrân? îl întrebară şi 
măgarul şi câinele. Nu cumva ai fost şi tu izgonit 
de-acasă? 

— Ba, chiar aşa. N-am mai fost în stare să 
alerg după şoareci. Am obosit. De ani de zile n-am 
făcut decât să alerg după ei. Am obosit... Şi 
rezultatul este că m-au alungat, se tângui cotoiul 
amărât. 

Şi toţi trei se întâlniră cu un cocoş care se 
învârtea de colo până colo în faţa ogrăzii. Şi cânta 
atât de fals şi de supărător, de parcă toate i-ar fi 
mers pe dos în ziua aceea. 

— Să ştii că nici cocoşul ăsta nu-i prea fericit, 
spuse cu glasul şi mai răguşit câinele. 

Auzindu-l, cocoşul le răspunse tuturor: 

— Cânt ultimul meu cântec. Peste o oră 
gospodina a spus că mă va tăia şi mă va băga în 
cuptor! Aşadar, nu vă mai miraţi că glasul meu 
sună atât de fals şi strident. 

— Hai, nu mai fi supărat. Vino cu noi şi ai să 
scapi de la tăiere! îl invitară toţi trei. 

Şi el primi bucuros invitaţia. 

Tot mergând, intrară într-o pădure. Şi în 
întunericul pădurii se zări licărind o lumină. Se 
îndreptară cu toţii într-acolo. Era o casă. Priviră 
pe fereastră. Şi ce văzură? Trei tâlhari în jurul 
unei mese, plină cu toate bunătăţile din lume, îşi 
împărțeau prada făcută în codru. Prada lor, pe 


bătrânele animale nu le interesa, dar privind 
bunătăţile de pe masă le lăsa gura apă. Cum să 
facă să-şi poată astâmpăra şi ei foamea? Deşi 
măgar, şi încă bătrân, avu totuşi o idee! 

— Cred că dacă ne-am aşeza cu toţii în faţa 
ferestrei şi am începe să cântăm în acelaşi timp, 
fiecare pe glasul lui, ar lua-o la goană! 

Instinctiv, câinele sări pe crupa măgarului, 
peste câine sări cotoiul şi hop! că zbură şi cocosul 
care se sprijini pe cotoi. Şi în clipa următoare, în 
puterea întunericului, începură să urle, fiecare pe 
limba lui. Măgarul răcnea cât îl ţinea gura, câinele 
urla şi el de foame, cotoiul mieuna de tristeţe şi 
supărare, iar cocoşul îşi continua cântecul lui de 
moarte pe care i-l întrerupseseră prietenii lui. 

Rezultatul a fost cel aşteptat. Când au auzit 
asemenea sunete cu totul neobişnuite, tâlharii au 
luat-o la goană. Iar cei patru, tacticoşi, s-au aşezat 
în locul lor la masă şi au împărţit frăţeşte toate 
bunătăţile. Apoi au stins lumina şi s-au culcat. 

Doi dintre hoţi nu s-au mai întors de spaimă; 
dar al treilea, mai curajos, s-a întors să se 
convingă ce anume se întâmplase. Câinele a simţit 
primul că cineva se apropie de casă şi le-a dat şi 
celorlalţi de veste să-l primească cum se cuvine. Şi 
atunci, de cum intră în casă tâlharul, câinele îl 
muşcă de picior, cotoiul sări să-i scoată ochii, 
măgarul îi dădu o copită, iar cocoşul îi zburli 
părul. Abia a mai găsit putere să fugă. Şi 
nemaiîntorcându-se în casa aceea niciunul din cei 
trei tâlhari, cei patru prieteni rămaseră acolo 
liniştiţi şi fericiţi că-şi găsiseră un nou adăpost la 
bătrâneţe. POVESTE POPULARĂ IRLANDEZĂ 


Mărul de aur 

A FOST ODATĂ o femeie săracă lipită 
pământului, care avea un fecior, dar feciorul a 
muncit un an la un ţăran înstărit şi s-a întors 
acasă cu o pereche de vaci. Şi acum mergea cu ele 
la păşune. Pe când era el cu vacile într-o 
dimineaţă la păscut, iată că în faţa cocioabei unde 
trăia el, alături de mama lui, se opri o bătrânică. 

— Ştiu prea bine, îi spuse ea femeii sărace, că 
nici tu şi nici fiul tău nu sunteţi oameni cu stare, 
dar eu sunt şi mai sărmană decât voi şi dacă ai 
vrea să-mi dai şi mie un codru de pâine, nu te voi 
uita niciodată. 

Femeia cea săracă nu aşteptă s-o roage încă o 
dată şi se duse de-ndată în casă, de unde luă o 
cană cu lapte proaspăt şi un boţ mare de 
mămăligă şi i le întinse bătrânii: 

— N-am altceva mai bun, că ţi-aş fi dat, dar, 
ceea ce am, îţi ofer cu plăcere, îi spuse femeia. 

— Ai inimă bună. Şi pentru asta te voi 
răsplăti. lată acest măr de aur. E făcător de 
minuni. El are darul de a tămădui orice boală. Cu 
mărul ăsta veţi fi bogaţi. Şi dacă voi mai trece pe 
aici, îmi vei da merinde bune şi gustoase, căci fiul 
tău, cu mărul acesta de aur, va vindeca pe oricine 
de orice boală şi lumea îi va fi recunoscătoare, 
fiecare după puterile lui. Femeia cea săracă 
rămase cu mărul în mână şi cu gura căscată. Nici 
nu mai apucă să-i mulţumească bătrânei, căci, 
după ultimul cuvânt rostit, ea se făcu nevăzută. 

De cum îşi văzu femeia feciorul că se apropie, 
pe înserat, de la păşune, alergă să-l întâmpine şi 
să-i istorisească tot ce se petrecuse în dimineaţa 


aceea. Feciorul nu mai putea de bucurie când o 
auzea pe maică-sa vorbind. Şi mai ales când luă în 
mână mărul de aur. 

Şi, într-adevăr, o lună, două, nouă, toţi cei din 
sat veneau la el, la mărul de aur, tămăduitor al 
oricărei boli. Şi acum trăiau în belşug şi erau 
fericiţi şi făceau numai bine celor ce veneau la ei 
doi. 

Dar despre mărul de aur fermecat se dusese 
vestea până la curtea regelui. Şi când auzi regele 
că un biet cioban are asemenea comoară, nu se 
arătă tocmai fericit. Şi cum ştia că de bunăvoie el 
nu avea să-i dăruiască mărul, trimise omul lui de 
încredere să i-l fure. A doua zi chiar, mărul 
fermecat era în palatul regelui. Se tânguiră şi 
feciorul şi maică-sa când şi-au dat seama că cineva 
le furase mărul de aur, dar degeaba; nu era şi nu 
era nicăieri. Şi nici nu-şi închipuiau că tocmai 
omul de încredere al regelui fusese hoţul. 

Şi cum fiica regelui era cam fără putere şi 
zăcea de mai multe zile în pat, regele încercă să-i 
redea puterile cu mărul cel fermecat. Dar lucru 
curios: puterea binelui, aşa cum a avut-o în 
mâinile celor doi care fuseseră hărăziţi să se 
bucure de binefacerile lui, se prefăcu în putere a 
răului. Sub ochii regelui, fetei lui îi apărură două 
coamecu ramificații ca la cerb. N-a ştiut ce să 
creadă... Şi ca să se convingă că nenorocirea se 
datora mărului furat, încercă să tămăduiască cu el 
şi pe unul din curteni, care şchiopăta de la o 
vreme de un picior. Şi deodată văzu regele că şi 
curteanului îi apărură două coame şi mai mari şi 
mai puternice decât fetei lui. Disperarea îi era 


mare. Trimise de îndată câţiva slujitori să i-l aducă 
pe cioban la palat. Şi-l aduseră. Abia astfel află şi 
bietul om cine îi luase mărul de aur. 

— Să-mi vindeci imediat fata şi curteanul. 
Uită-te la ei în ce hal arată! Mărul tău e de vină! 

— Maria ta, eu n-am nicio vină! se închină 
ciobanul în faţa regelui. Nici nu ştiu cum de s-a 
putut întâmpla aşa nenorocire! Eu i-am vindecat 
pe oameni până acum, nicidecum să-i sluţesc! Cu 
voia măriei tale aş vrea să mi se dea înapoi mărul 
meu. Poate că în mâna mea să se petreacă altfel 
lucrurile! 

— Să i se dea mărul acestui om! tună glasul 
regelui înfuriat. 

Minune! De cum reveni mărul în mâna 
ciobanului şi ciobanul se apropie de fata regelui şi 
de curtean, le dispărură amândurora coamele, ca 
prin farmec, adică aşa cum se treziseră cu ele, tot 
ca prin farmec. 

La vederea acestora, regele rămase convins 
că ciobanului nu-i putea lua darul cu forţa, cât era 
el de rege. Cu părere de rău îl lăsă să plece liniştit 
cu mărul de aur. Şi de câte ori a mai avut de- 
atunci încolo nevoie de un vraci, l-a chemat pe 
cioban şi l-a răsplătit după cum i s-a cuvenit. 
POVESTE POPULARĂ ITALIANĂ 

Ghicitoarea neghicită 

A FOST ODATĂ un împărat. Fiindcă era 
faimos pentru firea lui veselă, se numea Vesel 
împărat. Şi avea o fată care împlinise vârsta 
măritişului. Cei mai vestiți prinți veniră la curtea 
împăratului s-o ceară de soţie. Şi cum vitejia, 
isteţimea şi atâtea alte calităţi le erau lor 


cunoscute, împăratul cel şugubăţ hotărî ca fiica lui 
să se mărite cu cel ce va reuşi să-i spună o 
ghicitoare pe care el să n-o desluşească. 

— Mărite împărat, începu unul din prinți, 
ghicitoarea mea sună aşa: „Când te chem tu îmi 
răspunzi; nu mă vezi, dar mă auzi!” 

— Ha! Ha! Ha! râse împăratul. O ştiam... este 
ecoul! Şi ruşinat prinţul cedă locul lui altuia. 

— Mărite împărat, spuse alt prinţ, ghicitoarea 
mea sună aşa: „Are capete aurii, iară părul în ţepi 
mii; şi e-n mare căutare de căldură şi de soare”. 

— Ha! Ha! Ha! râse împăratul. Spicul de 
grâu! 

— Mărite împărate, începu un alt prinţ, iată 
ghicitoarea mea: „Grăieşte, dar gură n-are, merge 
dar fără picioare”. 

— Ha! Ha! Ha! E scrisoarea! Altul să-mi 
spună altă ghicitoare. 

— Mărite împărate, spuse un alt prinţ, 
ascultați şi ghicitoarea mea: „Toți m-aud, deşi sunt 
mut; căci mereu eu sunt bătut; la necaz, la 
bucurii, la moarte şi cununii”. 

— Clopotul! Clopotul!... Altul, altul, să vină 
altul! 

Neclintit, în mijlocul mulţimii, un prinţ tânăr 
şi frumos se uită mai întâi la prinţesă, se uită apoi 
răutăcios la împărat şi, în cele din urmă, spuse: 

— Impărate, pot spune şi eu o ghicitoare 
măriei tale? S-ar putea să nu ţi-o mai fi spus-o 
altul până acum... 

— Ei, bine, să vedem... grăbeşte-te! mai sunt 
şi alţi prinți care abia aşteaptă să le vină rândul. 

— Eu am credinţa că ghicitoarea mea e nouă 


şi prinţesa va fi a mea! spuse prinţul. 

Toţi aşteptau cu cea mai mare curiozitate să 
vadă ce putea născoci prinţul cel îndrăzneţ, ce 
ghicitoare pe care să n-o mai fi auzit împăratul. 

— Ei bine: cine umblă întâi în patru picioare, 
apoi numai în două, iar la urmă în trei? 

Impăratul căzu pe gânduri. Se tot scărpina în 
cap, să-i vină vreo idee, dar mai mult decât că i-a 
alunecat coroana de împărat nu s-a întâmplat. În 
cele din urmă a recunoscut că nu poate răspunde. 

— Ai izbutit să-mi spui o ghicitoare pe care să 
n-o pot ghici. Fata mea va fi soţia ta. Dar mai întâi 
desluşeşte-mi ghicitoarea. Sau e numai o glumă 
fără dezlegare? zise împăratul. 

— Dar este cât se poate de simplu, măria ta. 
Chiar tu eşti, împărate! 

— Cum aşa! se răsti împăratul. 

— Foarte simplu. Copil fiind ai umblat în 
patru picioare. Când ai crescut mare ai mers în 
două picioare ca tot omul. Iar la bătrâneţe vei 
merge în baston, care va fi al treilea picior, de 
fapt. Nu-i aşa? Mai întâi în patru, apoi în două şi la 
urmă în trei. 

Se distră împăratul şi se înveseliră cu toţii, 
căci a fost o nuntă mare împărătească, de şapte 
zile şi şapte nopţi, când s-au spus cele mai multe 
snoave şi cimilituri, s-a cântat şi s-a dansat ca la 
nuntă. TRAIA ODATA, de mult de tot, o văduvă 
tare săracă. Şi ea avea doi copii: un băiat şi o fată. 
Cât a fost văduva tânără şi sănătoasă, a putut 
munci din greu ca să-şi poată creşte amândoi 
copiii. Dar acum îmbătrânise şi puterile o 
părăsiră. Ce se gândiră copiii? Căci erau mărişori. 


Să muncească ei acum; s-o ajute şi ei de-acuma 
încolo pe buna lor mamă. Şi băiatul se duse să 
lucreze la o ţesătorie, iar fata, care nu se prea 
pricepea la altceva decât în ale gospodăriei, se 
ducea ici şi colo să dea o mână de ajutor la 
curăţenie, la spălat şi la alte treburi de-ale casei. 
Toată lumea o iubea, căci era tare harnică şi mai 
ales era tare veselă; toată ziua cânta cu un 
glăscior frumos şi cristalin de se oprea lumea în 
loc s-o asculte. 

Băiatul era serios şi corect în munca lui. De 
asemenea şi fata era căutată şi răsplătită pentru 
munca ei, încât totul mergea bine. Până când într- 
o bună zi mama lor căzu grav bolnavă. Având 
presimţirea că avea să-i părăsească, trimise pe o 
vecină să-i aducă amândoi copiii să le dea ultima 
binecuvântare. 

Fata, de cum auzi că mama ei este greu 
suferindă şi chinuită de presimţirea altei lumi, reci 
şi mute, se grăbi să ajungă acasă, lăsând totul în 
voia sorții. Băiatul, în schimb, mai rece şi mai 
socotit, deşi auzise vestea cea tristă, nu se îndură 
să lase lucrul şi să alerge acasă. Când mama o 
văzu pe fiica ei, se îndureră că alături de ea nu-l 
văzu şi pe băiat, iar când auzi de ce nu venise, se 
îndureră şi mai mult. 

— Fata mea - spuse mama - totdeauna tu ai 
fost bună la suflet şi săritoare la nevoie. Tu-mi eşti 
ultima mângâiere. Cât priveşte frăţiorul tău, mă 
doare să aflu că a rămas să ţeasă mai departe, 
liniştit, în loc să vină să-mi dea o alinare în pragul 
morţii. 

Spunând acestea, biata femeie îşi dădu duhul. 


Ca prin minune, un vrăjitor care privise 
nevăzut toată scena aceea se gândi să prefacă pe 
fată într-o privighetoare, căci tot îi plăcea ei să 
zburde şi să cânte cât era ziua de lungă, iar pe 
fratele ei, chiar acolo, unde se afla el, vrăjitorul 
avu puterea să-l prefacă în păianjen, ca să-l sature 
de ţesut pe tot restul vieţii. Şi fratele s-a pomenit 
deodată într-un colţ întunecat al camerei ţesând o 
pânză subţire de păianjen. Şi pânza lui, ca a 
tuturor păianjenilor de atunci încolo, nu reuşea să 
fie niciodată gata, căci cine o zărea se grăbea să 
rupă pânza şi să alunge şi păianjenul. POVESTE 
POPULARĂ FRANCEZĂ 

Pe când ursul era vorbăreţ 

A FOST ODATĂ ca niciodată, pe când ursul 
era cel mai vorbăreţ dintre animale. Într-o bună 
dimineaţă, ursul a pornit-o la drum spre reşedinţa 
leului, regele animalelor, căci ştia el că leul era 
cam bolnav. Pe drum se întâlni cu cumătră vulpe. 

— Nu vii şi tu, cumătră - o întrebă ursul - să-i 
facem o vizită leului, căci am auzit că e bolnav? 

— N-ai decât să te duci. Eu am atâtea alte 
treburi de făcut, răspunse scurt cumătră vulpe. 

Dar doar ce se despărţi de urs şi îşi aminti că 
în ultima vreme ursul devenise cam flecar şi 
începu să se teamă că ar pârl-o regelui animalelor, 
ceea ce nu-i convenea deloc. Aşadar, îşi schimbă 
ideea şi se îndreptă spre reşedinţa leului. 

Ea ghicise tocmai adevărul. De cum ajunse 
ursul, gâfâind de nerăbdare de a-i împărtăşi leului 
cât mai grabnic răspunsul vulpii la invitaţia lui, îi 
şi spuse: 

— Eu m-am grăbit să văd ce mai faci, rege al 


animalelor, dar vulpea, când am poftit-o şi pe ea, 
n-a vrut să vină, spunând că are treburi mai 
însemnate de făcut. 

— O să-i pară rău vulpii! tună cu glasul lui 
feroce leul, uitând că era bolnav. Dar chiar atunci, 
cine apăru în pragul casei? Vulpea. 

—  Respectele mele, preatemutule rege! 
începu ea cu un glas mieros, mai prefăcut ca 
oricând. Am auzit că măria ta nu se simte tocmai 
bine şi m-am grăbit să vin, după ce am căutat mai 
întâi câteva ierburi tămăduitoare prin pădure. 

Şi se uită cu multă răutate la urs, căci era 
convinsă că o şi pârâse. 

— Le vom fierbe pe toate într-o oală în care 
trebuie însă neapărat să fierbem şi vârful cozii de 
la vreun urs. Aşa mi-a spus mătuşa mea, vulpea 
cea bătrână, renumită pentru iscusinţa ei în a 
vindeca tot felul de boli. 

— Da, şi eu am încredere în ea. Dar să vedem 
acum cât mi-e de devotat ursul! De ce să căutăm 
un altul, când bunul meu prieten e chiar aici? 

Ursul simţi că nu mai avea scăpare. 
Răzbunarea vulpii se arătă cumplită. Neavând 
încotro, lăsă pe slujitorii regelui să-i taie vârful 
cozii, ca să-i arate leului cât îi era de supus. 

Dar din ziua în care rămăsese fără coadă, 
fiindcă flecărise mai mult decât trebuia, n-a mai 
scos o vorbă cu nimeni, ba chiar şi-a făcut o 
vizuină departe de toate celelalte animale. Şi din 
mare vorbăreţ a ajuns un mare ursuz. A FOST 
ODATĂ o babă şi un moş. Şi pe cât era moşul de 
bun la suflet, şi nu ieşea din cuvântul babii, pe 
atât era baba de afurisită cu moşul. Toată viaţa ei 


nu făcuse decât să asculte de ea: fie de bună ce 
era, fie de teamă pentru răutatea ei... 

Intr-o bună zi, o zi geroasă de iarnă grea, îl 
trimise fără nicio milă în inima pădurii să taie 
lemne, spunându-i că îi era frig. 

Moşul o ascultă şi se duse în pădure. Văzu 
câţiva butuci şi se apucă să-i taie şi să-i smulgă 
din rădăcini. Dintre copacii aceia apăru însă, pe 
neaşteptate, un pitic cu o barbă de aproape să-i 
ajungă până la pământ. 1 se făcu milă de bietul 
moş şi-l întrebă ce făcea în pădure pe asemenea 
ger. 

— M-a trimis baba mea să tai lemne, îi 
răspunse moşul. 

— Nu te mai osteni atât. Du-te acasă şi vei 
găsi magazia ticsită de lemne, să vă ajungă până 
la sfârşitul iernii! Moşul îi mulţumi şi fericit se 
întoarse acasă. Şi într-adevăr, când o luă şi pe 
babă să se uite în magazia lor goală, o găsiră 
acum plină de lemne. Curioasă, babaâi spuse 
moşului să-i povestească cum şi în ce fel se 
petrecuse minunea aceea. Şi moşul îi spuse tot fir- 
a-păr. După o zi, două, baba îi spuse moşului: 

— Du-te iar în pădure şi caută-l pe pitic. 
Spune-i să ne facă în dar o casă îndestulată. Azi 
am fiert ultimele boabe de fasole. Nu mai avem 
nimic de mâncare. Să nu vii înapoi până ce nu-l vei 
găsi! 

Şi moşul se duse iar, pe ger, în pădure. Şi 
căută şi căută, până ce-l găsi. 

— Piticule bun şi făcător de minuni, începu 
moşul să-i spună, baba mea îţi cere o casă 
îndestulată. N-avem ce mânca şi suntem bătrâni şi 


neputincioşi. 

— Bine, moşule. Când vei ajunge acasă nu vei 
mai găsi cocioaba de unde ai plecat spre pădure, 
ci o casă frumoasă şi îndestulată cu toate 
bunătăţile şi cu cămările pline. Mergi bucuros 
acasă! aşa-i spuse piticul şi dispăru, convins că cei 
doi bătrâni vor fi fericiţi de acum încolo. 

Şi într-adevăr, ajunse acasă, dar în loc de 
cocioabă găsi întocmai după cum îi făgăduise 
piticul cel bun. Se bucură baba foarte. Dar bucuria 
ei nu ţinu mai mult de câteva zile, căci după 
câteva zile ea îi spuse moşului: 

— Ei bine, dar când s-or termina toate 
bunătăţile astea, ce vom mai face? N-ar fi bine să 
te duci la piticul tău şi să-i ceri o prăvălie plină cu 
lucruri de vânzare? în felul acesta ne vom putea 
câştiga pâinea fără ajutorul lui. Ia du-te chiar 
acum şi spune-i ce-mi doreşte inima! Moşul, care 
nu ieşea din vorba babei, se duse şi de astă dată. 
Şi-l căută mult de tot, până să-l găsească. 

— Ce mai e, moşule? Ce-ţi doreşte inima? Ce 
s-a întâmplat? îl întrebă piticul curios să ştie ce 
mai voia moşul. 

— Uite aşa şi aşa... îi repetă toate vorbele 
babei. 

— Bine, bine. Poate că are ea dreptate. Aşa 
nu vei mai fi nevoit să vii să-mi mai ceri nimic de 
azi încolo! Du-te acasă şi dorinţa voastră va fi 
împlinită! 

Şi piticul iar se făcu nevăzut. 

Şi moşul se arătă tare bucuros când o văzu pe 
baba lui râzând, cu cei doi dinţi ce-i mai 
rămăseseră, în faţa unei prăvălii mari cu tot felul 


de mărfuri în sute şi sute de rafturi. Dar, după 
vreo săptămână, baba îi spuse moşului: 

— Ştii ceva, moşule? Eu am obosit să tot stau 
în prăvălie şi să vând. Te duci chiar acum şi-i spui 
piticului să mă facă contesă şi pe tine conte cu 
slujitori mulţi, încât noi să nu mai trebuiască să 
facem chiar nimic. 

Moşul, fără să se gândească mult la ceea ce-i 
spusese baba, se duse direct spre locul unde ştia 
că era piticul. Il căută şi-l căută şi la urmă tot îl 
găsi. 

— Ce s-a mai întâmplat, moşule? se cam răsti 
piticul la el. 

Dar cu aerul cel mai senin din lume, moşul îi 
spuse dorinţa babei lui. 

— Şi chiar vrei tu să fii un conte? mai insistă 
piticul. 

— Eu nu vreau nimic. Dar casă bună cu ea nu 
voi mai duce, dacă îndrăznesc să n-o ascult; ori 
asta e dorinţa ei! spuse umil moşul. 

— Ei, bine, dacă asta e dorinţa ei. Te vei duce 
acasă şi în loc de tot ceea ce ai lăsat, vei găsi un 
palat cu slujitorii şi pe baba ta contesă. 

Apoi, plictisit, piticul dispăru de parcă-l 
înghiţise pământul. 

Moşul, până ajunse acasă, văzu că are pe el 
alte veşminte, scumpe, cusute în fir de aur, şi nici 
nu-şi crezu ochilor când o văzu la fereastra unui 
palat splendid pe baba lui, contesa, iar pe scările 
palatului zece slujitori în stânga şi zece slujitori în 
dreapta, care se înclinau cu toţii la venirea lui. 

Moşul, sau mai bine zis contele, urcând 
scările palatului, se gândea că poate de astă dată 


baba lui se va arăta în sfârşit mulţumită şi nu-l va 
mai trimite la pitic să-i ceară ceva. De altfel, nici 
nu-şi închipuia ce-i putea cere mai mult decât 
atât?! 

— Uite ce e, moşule, îi spuse într-o zi baba - 
într-o zi nefericită - ca să scapi de orice altă 
rugăminte din partea mea, du-te la pitic şi spune-i 
ca toată puterea lui magică s-o treacă asupra mea, 
şi atunci îi făgăduiesc că nu te voi mai trimite 
niciodată la el. 

Moşul încremeni. Dar baba, doamna contesă, 
îi dădu un brânci pe scări şi contele se trezi în 
curte în faţa palatului. Se dezmetici şi se duse în 
pădure. Il întâlni pe pitic, îi spuse dorinţa babei 
contese. Piticul îl ascultă şi-i spuse, privindu-l fix 
în ochi: 

— Mi-e milă de tine, moşule, ca din prima zi 
când te-am văzut spărgând lemne pe gerul acela 
năprasnic. Mergi liniştit acasă. Aşa va fi. De azi 
încolo baba ta nu-ţi va mai cere nimic! Ne 
despărţim pentru totdeauna. 

Şi piticul îşi luă rămas-bun de la moş. Moşului 
parcă nu-i plăcu tonul cu care-i vorbise piticul, 
deşi părea blajin cu el. 

Mergând din ce în ce mai repede spre casă, 
moşul se pomeni că aleargă cum nu mai alergase 
de ani şi ani de zile. 

Ce se întâmplase cu el? Piticul îl 
transformase într-un iepuraş. Cu inima cât un 
purice, alerga iepuraşul spre palatul contesei, în 
speranţa că ea va putea face ceva pentru el, că-l 
va recunoaşte... Dar, altă minune! în loc de palat, 
o băltoacă cât toate zilele şi, pe malul ei, 


posomorâtă, o broască  râioasă. POVESTE 
POPULARĂ ENGLEZĂ 

Nu-ţi pierde cumpătul! 

A FOST ODATĂ un om care avea doi fii: unul, 
zicea taică-său că era mai deştept, adică mai 
inimos şi mai plin de viaţă, iar celălalt, zicea taică- 
său, mai bleguţ şi mai prostănac. Se făcură mari 
feciorii şi tatăl lor se gândi să-l păstreze pe cel mic 
alături de el încă vreo câţiva ani, iar pe cel mare, 
mai deştept şi mai plin de viaţă, să-l trimită la 
muncă, să aducă şi el un ban în casă. Dar cum de 
lucru nu se prea găsi în satul unde trăiau ei, 
încercară în satul vecin. Era acolo un om înstărit, 
dar vestit pentru zgârcenia lui. Văzându-l totuşi pe 
băiat, se-nvoi să-l angajeze, dar îi vorbi astfel: 

— Ascultă, băiete, condiţia mea e asta: să ştii 
să nu-ţi pierzi cumpătul, oricât ai fi de supărat sau 
nedumerit de ceea ce ai să vezi sau are să ţi se 
întâmple. Ai să munceşti multă vreme la mine; dar 
dacă-ţi vei pierde cumpătul, să ştii că nici simbrie 
nu vei avea şi de la prima dată îţi voi tăia o 
ureche, iar dacă-ţi vei pierde cumpătul a două 
oară, ţi-o tai pe-a doua ureche; iar dacă şi a treia 
oară te vei înfuria, îţi pierzi slujba. In schimb, 
dacă mă vei vedea pe mine vreodată că-mi voi 
pierde cumpătul, ceea ce nu mi s-a întâmplat 
niciodată, să ştii că primeşti simbrie pe un an. 

Pe cât de ciudat i s-a părut băiatului toate 
cele pretinse de viitorul lui stăpân, neavând prea 
mult de ales, primi condiţiile. A doua zi se duse la 
câmp şi, când veni seara istovit de muncă, pe 
masă găsi o bucată de mămăligă rece. Strâmbă 
din nas, îi veni s-o dea de pământ, dar îşi aminti de 


cele spuse doar cu o zi în urmă. Se mulţumi doar 
cu un oftat şi se trânti în paie, mort de oboseală. 

În seara următoare, când se întoarse de la 
lucru, pe masă găsi de mâncare o varză fiartă şi 
atât; niciun codru de pâine măcar. Foamea şi furia 
l-au făcut să uite de tot şi toate şi a aruncat varza 
cât colo, trăgând şi o înjurătură. Atât a aşteptat 
stăpânul lui, care pândea totul într-un colţ. Veni 
lângă el şi-i tăie o ureche. 

Se forfoti băiatul toată noaptea cum să facă şi 
cum să dreagă să-l mulţumească pe zgârcitul de 
stăpân fără să-şi piardă cumpătul. Dar cum să nu 
şi-l piardă, dacă după o zi de trudă el îi dădea o 
varză fiartă?! După o noapte întreagă de 
frământări, în zorii zilei socoti el că ar fi mai 
înţelept să renunţe. Şi plecă acasă la tatăl său şi la 
fratele său, să le istorisească tot. Ei îl ascultară şi 
fratele mai mic îi spuse: 

— Mă duc eu în locul tău şi te voi răzbuna! 

— Ia te uită! Dacă fratele tău n-a fost în stare 
să reziste, o să rezişti tu, Prâsleo! îl dojeni taică- 
său. 

Dar atâta se rugă de ei doi, că până la urmă îi 
spuseră amândoi: 

— Ei, bine, du-te, dar dacă vei veni şi tu după 
o zi sau două într-o ureche, ce-ai să faci?! 

Şi fiul cel bleguţ şi prostănac se duse în locul 
fratelui său. Stăpânul îşi freca mâinile de 
mulţumire că va aveaocazia acum să-i muncească 
degeaba alt flăcău. ŞIi-l trimise la câmp şi când se 
întoarse seara îl aşteptă şi pe el cu un boţ rece de 
mămăligă şi flăcăul o mâncă cu poftă. Şi a doua 
seară cu o varză fiartă. Şi băiatul nu spuse nimic, 


deoarece ştia de la fratele său ce-l aştepta. Mai 
nedumerit era stăpânul decât sluga. Şi tot aşa au 
dus-o vreo săptămână. Într-o bună zi stăpânul îi 
spuse: 

— Mâine te duci la târg şi vinzi perechea asta 
de boi. Te întorci apoi cu banii acasă. 

Băiatul se duse cu boii la târg, îi vându pe un 
preţ bun, dar stăpânului nu-i dădu niciun sfert din 
cât luase el. 

— Ăştia-s banii. Abia mi-a dat un om şi-atât, 
că a zis că boii sunt bătrâni şi nu mai fac nici două 
parale! îi zise băiatul. 

Stăpânului îi venea să-l strângă de gât, dar se 
abţinu, căci, de nu, trebuia să-i dea simbria pe un 
an. Înghiţi aşadar în sec şi primi cât îi dădu 
băiatul. După mai mult timp, îi puse: 

— la porumbul ăsta şi du-l la moară, la 
măcinat, apoi vii cu sacii de mălai acasă! _ 

Se duse băiatul la moară cu porumbul. Ii 
măcină morarul zece saci cu mălai. Duse băiatul 
nouă acasă la el şi se întoarse la stăpânul cel rău 
şi zgârcit cu un singur sac. Şi de data asta 
stăpânul lui nu-şi pierdu cumpătul. Luă sacul cu 
mălai şi-l zăvori în magazie. Dar toată ziua aceea 
nu făcu alta decât să scrâşnească din dinţi. Ba 
scrâşni şi toată noaptea în somn. Dar zilele au 
trecut una după alta şi stăpânul, uitând de 
pocinoagele făcute de băiat până atunci, îi dădu 
altă treabă de făcut. 

— Mâine în zori - spuse el - te duci cu zece 
porci la târg şi te întorci imediat cu banii acasă. 

Băiatul duse porcii la târg, dar vându numai 
cinci. Pe ceilalţi cinci îi duse acasă la el şi tot 


acasă lăsă şi banii luaţi pe cei vânduți. Se întoarse 
apoi la stăpân şi, cu aerul cel mai senin din lume, 
îi spuse: 

— Nu ştiţi ce nenorocire mi s-a întâmplat?! 
Ca să iau preţ mai bun pe porci, m-am gândit să-i 
duc mai întâi la râu să-i spăl, ca să arate mai 
frumoşi. Dar ce să vezi? S-au înecat toţi zece, unul 
după altul. 

Cât dori stăpânul său să-şi păstreze 
cumpătul, nu mai izbuti şi izbucnind o dată în 
toate furiile dădu cu pumnul în masă, de făcu 
tāndări tot ce se afla pe ea şi tună şi fulgeră: 

— M-ai distrus! M-ai ruinat! Nu ţi-o mai iert! 
Am pierdut o averel!... 

Şi ar fi vrut să mai continue, dar băiatul îl 
scuti de o ureche cum fusese învoiala, adăugând: 

— Şi leafa pe un an! 

Aşadar, prostănacul familiei se întoarse acasă 
cu bani, pe lângă cele ce mai adusese el în câteva 
rânduri, răzbunându-l şi pe frate-său mai mare. Şi 
de-atunci încolo taică-său nu mai spuse de el că-i 
prostănac şi nici bleguţ, ci rămase fala familiei, 
căci ştiuse să-şi păstreze cumpătul! POVESTE 
POPULARĂ NORVEGIANĂ 

Vântul, Soarele şi Gerul 

ÎNTR-O BUNĂ ZI, Soarele şi Gerul s-au certat 
aprig. De ce? Soarele avea pretenţia că el e cel 
mai puternic, iar Gerul susţinea că el era cel mai 
grozav. 

— Să mergem să ne judece Vântul, prietenul 
nostru, spuse Soarele. 

— Mă încred în dreptatea lui, se arătă de 
aceeaşi părere şi Gerul. 


Şi o porniră împreună la judecată, spre 
reşedinţa Vântului. Ajunşi acolo, Soarele ceru voie 
să-şi spună primul păsul: 

— Vântule, am venit la tine să-ţi cerem să 
judeci tu cu dreptate care din noi e mai puternic? 
Dacă vreau, eu înfierbânt tot... ard cu putere... 
şi... 

Şi Vântul nu-l lăsă să spună mai departe, ci 
vorbi el: 

— Şi... şi... dacă viu eu şi suflu un vânt rece, 
unde mai e puterea ta? Ia să-l ascultăm şi pe Ger. 

Putin cam încurcat, Soarele se văzu nevoit să- 
l lase să vorbească pe prietenul său cu care se 
ciorovăise. 

— l-am spus eu că sunt mai puternic decât el. 
Dacă vreau îngheţ totul în calea mea. Şi nu mi-e 
teamă de nimic! spuse Gerul cu mândrie. 

— Nu stau lucrurile chiar aşa, spuse Vântul. 
Toată puterea ta se topeşte când apare Soarele. 
Iar dacă eu nu vin să-ţi ţin tovărăşie, puterea ta de 
asemeni scade, căci Ger fără vânt... nu mai este 
atât de puternic, atât de aspru... Mergeţi liniştiţi 
la casele voastre şi fiţi prieteni ca şi până acum, 
căci niciunul nu-i mai puternic decât altul. Să ne 
facem mai departe toţi trei datoria fără să ne mai 
punem astfel de întrebări! 

Şi, zicând acestea, Vântul suflă o briză caldă, 
prietenească asupra amândurora şi-şi luă rămas- 
bun de la ei. POVESTE POPULARA FRANCEZĂ 

Vulpea face o nouă farsă lupului 

ÎNTR-O BUNĂ ZI, vulpea se ducea tacticoasă 
spre vizuina ei cu o găină în bot, furată din nu ştiu 
ce ogradă din satul apropiat de pădure. Pe drum 


se întâlni cu un bursuc. Şi el îi spuse: 

— Ştii că adineauri l-am auzit pe lup spunând 
că el e mai isteţ decât tine şi se miră cum de toate 
animalele ţi-au născocit faima de cea mai şireată 
din toată pădurea! 

li spuse acestea, apoi fugi şi o lăsă pe vulpe 
pe gânduri. Nu trecu multă vreme şi vulpea se 
întâlni cu lupul. 

— Ce-am auzit, cumetre, eşti cam gelos pe 
faima mea? îi vorbi vulpea lupului. 

— Ce-i drept, mă cam miră de unde până 
unde te socot pe tine toate vieţuitoarele drept cea 
mai şireată! îi răspunse lupul. 

— Hai să facem o plimbare şi să stăm de 
vorbă, să vedem care din noi doi e mai iscusit, îi 
propuse vulpea. 

— Hai! 

Şi vulpea o porni împreună cu lupul pe 
cărarea ce ducea înspre nişte capcane bine 
cunoscute de ea, puse de nişte vânători dibaci din 
împrejurimi. 

N-au făcut prea mulţi paşi împreună şi lupul a 
pus o labă exact în capcană şi harşt! şi-a prins o 
labă. 

— Ce-ai păţit, lupule? îl întrebă cu un aer naiv 
vulpea, prefăcându-se că nici n-a văzut bine ce se 
întâmplase. 

— Ajută-mă! Nu vezi că mi-am prins laba într- 
o capcană? urlă lupul. 

— Cu dibăcia ta nu mă îndoiesc că vei şti ce 
să faci ca să scapi! îi replică vulpea. 

— Nu mă lăsa aici, te implor! se rugă lupul. 

— Dacă recunoşti că eu sunt mai isteaţă 


decât tine, îţi spun ce să faci să scapi! 

— Recunosc! Recunosc! Dar învaţă-mă mai 
repede ce să fac! 

— Acum n-ai încotro! Trebuie să aştepţi să 
vină vânătorul care a pus capcana. Te vei preface 
c-ai murit. Îl vei lăsa să-ţi dea cu un ciomag în cap, 
nu te vei clinti din loc, să-l laşi să creadă că eşti 
mort, şi când te va scoate din capcană şi te va 
azvârli pe jos, o iei la goană! Ascultă-mă, căci 
numai aşa te poţi salva! Dar să le spui tuturor apoi 
că numai mintea mea ascuţită te-a scăpat de la 
moarte! 

Şi spunându-i acestea, vulpea dispăru în 
direcţia vizuinei ei. A doua zi dimineaţă, cu mutra 
pe care o avea lupul, după o noapte de groază, de 
foame şi dezonoare în faţa cumetrei vulpi, nu-i fu 
greu să pară mort. Ascultă sfaturile vulpii şi reuşi 
să se salveze. 

Şi de-atunci încolo nu mai spuse nimănui că 
el e mai dibaci ca vulpea. POVESTE POPULARA 
AFRICANĂ 

De ce are hiena spinarea dungată 

ODATĂ, vulpea a pornit-o cu hiena la pescuit. 
Pe înserat s-au săturat de câţi peşti au prins şi s- 
au gândit să-i frigă. 

— Facem fiecare câte un foc şi ne prăjim 
peştii, spuse hiena vulpii. 

— Şi ca să ne priască, propun să stăm chiar 
aici pe malul apei şi să ne ospătăm! încheie vulpea 
ostenită de cât pescuise. 

Făcură fiecare câte un foc şi-şi prăjiră peştii 
pescuiţi. Apoi îşi potoliră setea şi fiecare se culcă 
liniştită lângă focul său. Era o noapte de vară, 


plăcută, cu lună plină. Vulpea, care ştia multe, cu 
un ochi era la prada ei de peşte ce-i mai rămăsese, 
dar se prefăcu că doarme, căci o ştia pe hienă cât 
e de hrăpăreaţă... şi cine ştie... noapte... întuneric. 
Mai bine era, îşi zicea vulpea, să vegheze, căci 
trudise destul să-i adune. Şi ca să fie şi mai sigură, 
în timp ce hiena părea că aruncă o privire în zare, 
ea îşi puse fierul de la frigarea încinsă lângă 
culcuşul pe care şi-l înjghebase acolo pe malul 
apei. 

Presimţirea vulpii s-a împlinit. Căci hiena, de 
îndată ce se convinse că vulpea doarme dusă, se 
apropie de culcuşul ei! 

— Ai adormit, cumătră vulpe? întrebă ea ca 
să se convingă c-o poate prăda în voie. 

Şi vulpea nu-i răspunse, ca să se convingă de 
presimţirea ei. Atunci hiena, pe vârful labelor, se 
apropie mult de locul unde-şi lăsase vulpea peştii 
nefripţi şi hap! înhăţă vreo zece din ei. 

Dar când s-o ia pe furiş la goană, vulpea iute 
în mişcări... jap şi jap! cu fierul încins după hienă! 
Şi dă-i şi dă-i, pe spinare, de o arse toată! Numai 
dungi roşii îi rămase pe spinare! Şi cum e vulpea 
şireată, ţipa către culcuşul hienei: 

— Păzeşte-te, prietenă, că au venit hoţii! 

Dar ca răspuns nu se auzeau decât urletele 
de durere ale hienei care o luase la sănătoasa. Şi 
de-atunci rămase hiena cu spinarea dungată. 
POVESTE POPULARĂ PERSANĂ 

Darnicul şi zgârcitul 

AU FOST ODATĂ doi vecini: unul era darnic 
din cale-afară, iar celălalt din cale-afară de 
zgârcit. De câte ori se duceau împreună la târg 


sau la vânătoare, cel zgârcit îi spunea celui darnic: 

— Vai de mine, mi-am uitat merindele acasă. 
Ce să mă fac? 

Şi cel darnic îi răspundea: 

— Nu-i nimic. Am luat eu destul să ne ajungă 
amândurora! 

Într-o bună zi au plecat amândoi la vânătoare 
şi povestea s-a repetat. Când să poposească în 
pădure, cel zgârcit i-a spus că uitase sacul cu 
merinde acasă, iar cel darnic l-a poftit să mănânce 
din plăcintele pe care le luase cu el. El primi, se 
făcu noapte, iar a doua zi în zori a pornit de unul 
singur în pădure, după vânat, mâncând cu poftă 
din bunătăţile pe care le avea la el; căci îl minţise 
pe vecinul lui că uitase mâncarea, când, de fapt, 
avea cu el un sac plin cu de toate, dar nu voia să 
împartă nimic cu nimeni. 

Când se trezi singur, vecinul cel darnic bănui 
ceea ce se întâmplase, căci n-ar fi fost pentru 
prima dată, şi fără să-şi facă sânge rău, o porni 
singur mai departe. Când se înnoptă, i se păru că 
vede, nu prea departe, licărind olumină. Se 
îndreptă într-acolo. Ajunse într-adevăr într-o 
căsuţă unde se afla o masă şi trei culcuşuri. Pe 
masă era o farfurie plină cu plăcinte. Cum i se 
terminase mâncarea bietului om, îndrăzni să ia şi 
el una şi apoi se aşeză umil într-un colţ să se 
odihnească până a doua zi în zori, când o porni de 
unul singur în pădure. După câtva timp, iată că 
sosesc un urs, un lup şi o vulpe. Îşi ia fiecare câte 
o plăcintă-două şi apoi stau de vorbă: 

— Pun rămăşag că nimeni nu ştie că lângă 
casa noastră a căzut azi dintr-o căruţă un sac cu 


galbeni, mormăi ursul. 

— Ba eu pun rămăşag că nimeni nu ştie că în 
spatele casei noastre un vânător a ascuns în 
pământ doi saci cu galbeni, spuse lupul. 

— Şi eu pun rămăşag că nimeni, în afara mea, 
n-a văzut pe cel care a ascuns în scorbura 
copacului din faţa casei trei saci cu galbeni, se făli 
şi vulpea. 

Omul cel darnic moţăia în colţul odăii, dar ca 
prin vis auzea tot ce vorbeau ursul, lupul şi cu 
vulpea. Aşa că a doua zi, după ce plecară cele trei 
gazde, omul se duse în toate cele trei locuri, îşi luă 
sacii cu galbeni la spinare şi o porni spre casa lui. 
Când îl văzu cel zgârcit ce bogat se întorsese 
acasă celălalt, nu-i mai dădu pace până nu-l făcu 
să-i istorisească din fir-a păr tot cum se petrecuse. 
Şi omul îi povesti întocmai. 

A doua zi o porni şi omul cel zgârcit înspre 
casa ursului, a lupului şi a vulpii. Nimeri pe când 
ei erau plecaţi. Văzu plăcintele şi hapsân cum era 
le mâncă aproapepe toate, iar dacă mai 
rămăseseră vreo două-trei şi le vâri în sac. De la 
uşă se înfurie ursul când intră înfometat şi văzu că 
farfuria cu plăcinte era goală, şi mai înfuriat se 
arătă lupul, iar vulpea ţipă cât o ţinu gura: 

— Hoţul e sub masă! 

Căci abia apucă să se ascundă sub masă, 
când auzi că se apropie ursul, lupul şi cu vulpea. 
Se năpustiră toţi trei asupra lui şi-l sfâşiară, fiind 
siguri şi ursul şi lupul cât şi vulpea că tot el luase 
şi toţi sacii cu galbeni care dispăruseră de la 
locurile lor. POVESTE POPULARĂ FRANCEZĂ 


Coroniţa de rouă 

A FOST ODATĂ un rege care avea o singură 
fată. Şi cum era una la părinţi, tatăl ei o răsfăţa, 
împlinindu-i toate poftele. Şi într-o bună 
dimineaţă, pe când se plimba prin grădina 
palatului, rămase cu privirea în admiraţia perlelor 
de rouă care pâlpâiau pe florile şi frunzele din 
jurul ei. Alergă într-un suflet la rege, tatăl ei, şi-i 
spuse: 

— Tată, dă poruncă să mi se facă o coroniţă 
din picăturile de rouă! Sunt mai frumoase şi mai 
sclipitoare decât perlele! 

Tatăl ei ştia bine că aşa ceva nu ar fi fost cu 
putinţă, încercă, aşadar, să-i schimbe gândul. Dar 
atâta îl rugă şi atâta plânse fata lui, încât se lăsă 
până la urmă convins şi dădu poruncă să i se facă 
o coroniţă din perle de rouă. Au fost chemaţi la 
palat cei mai pricepuţi giuvaergii din ţinut. Li s-a 
spus că până în trei zile şi trei nopţi, dacă nu vor fi 
în stare să facă o coroniţă prinţesei, din perle de 
rouă, li se va tăia capul, iar celui ce va fi în stare s- 
o mulţumească i se vor da zece saci cu galbeni. 
Giuvaergiii ascultară cele spuse şi în gând îşi 
spuneau de pe acum rugăciunea cea din urmă. O 
jale şi un doliu domneau în tot regatul. 

A doua zi se întâlniră din nou toţi giuvaergiii 
între ei, să sfătuiască cum să scape de asemenea 
urgie. Cel mai bătrân dintre ei le spuse: - Fiţi pe 
pace. Mergeţi liniştiţi la casele voastre, căci vă 
făgăduiesc să vă salvez eu. Aveţi încredere în 
mine! 

A treia zi de dimineaţă, el se duse la palat şi-i 
vorbi regelui: 


— Prealuminate! Eu mă ofer să-i fac fetei tale 
o coroniţă de rouă. Până deseară va fi gata, dar cu 
o singură condiţie. 

— Vorbeşte! îi spuse regele. 

— Să vină de faţă copila, măria ta! adăugă 
bătrânul giuvaergiu. 

Şi copila veni. Iar bătrânul îi spuse: 

— Îţi fac o coroniţă după voia ta, prinţesă, dar 
cu condiţia ca să iau perlele de rouă chiar din 
mâna ta! 

Fără să-şi dea seama de ceea ce-i cerea 
bătrânul înţelept, copila sări într-un picior de 
bucurie şi-l invită pe bătrân să vină cu ea în 
grădină. Bătrânul o urmă. Copila încercă să ia o 
picătură de rouă de pe o frunză, dar rouă i se 
risipi în palmă. Şi la fel se întâmplă şi cu a doua 
picătură, şi tot astfel cu atâtea altele. După o 
zadarnică strădanie de o dimineaţă întreagă, în 
care prinţesa încerca să ia picătură de picătură de 
rouă şi spre durerea ei toate i se risipeau şi 
dispăreau, se uită la giuvaergiul cel bătrân şi 
înţelept şi se înroşi toată de ruşine. Alergă apoi la 
tatăl ei şi-i făgădui că din ziua aceea nu avea să-i 
mai ceară lucruri cu neputinţă de înfăptuit. 

lar bătrânul luă galbenii dăruiţi de rege şi-i 
împărţi cu ceilalţi giuvaergii, cărora nu le venea 
să-şi creadă ochilor că, pe lângă norocul că 
scăpaseră de la moarte, acum deveniseră şi 
bogaţi. Prieten devotat 

TRĂIA ODATĂ într-o ţară un om care avea un 
cal voinic şi frumos cum nu era al doilea. 
Câştigase el orice întrecere. Il luase la vânătoare, 
la lupte şi de-ar fi călărit întruna zi şi noapte, calul 


nu se arăta niciodată obosit. Dar stăpânul lui nu 
prea avea grijă de el. După ce descăleca, îl lăsa pe 
bietul animal în părăsire. Trebuia singur să-şi 
găsească de mâncare, singur să se adape, singur 
să se scalde. Şi calul începuse să mai piardă din 
puteri; dar stăpânul lui nu observa. 

Izbucni războiul şi stăpân şi cal porniră la 
luptă. Din nefericire, duşmanul se dovedi mai 
puternic şi, cu o clipă înainte de a fi încercuiți, 
stăpânul dădu pinteni calului, îl biciui, dar nimic; 
calul nu reuşi să fugă şi să-şi poată salva stăpânul. 
Aşa că amândoi căzură prizonieri în mâna 
duşmanului. Stăpânul calului acum nu mai era 
decât un biet sclav care, de frica biciului, nu 
trebuia să iasă din cuvântul stăpânului său. Una 
din muncile sale era şi cea de a avea grijă de cal. 
Aşa că trebuia să-l perie, să-i dea de mâncare, de 
băut, să-l curețe; căci cel mai mic amănunt dacă l- 
ar fi uitat, pe spinarea lui s-ar fi numărat câteva 
bice bune. Azi aşa, mâine aşa, calul devenise iar 
un armăsar voinic şi aprig. Şi pe când îl peria 
fostul săustăpân, parcă îl auzi nechezându-i încet, 
să nu-l audă şi ceilalţi din jur: 

— Stăpâne, dacă-mi făgăduieşti că vei avea 
grijă de mine şi de azi încolo, te scap de sclavie! 

Inmărmurit de bunătatea şi devotamentul 
calului, mai mult decât de faptul că-i vorbea, omul 
îi făgădui că nu-l va mai lăsa în voia sorții, cum 
făcuse până acum, dacă avea să-l salveze din 
puterea duşmanului. 

— Mi-am recăpătat forţele! Suie-te pe 
spinarea mea şi te voi duce ca vântul şi ca gândul 
până la noi acasă! îi spuse calul. 


Sclavul îl ascultă: profită de o clipă când nu-l 
observă nimeni şi armăsarul o rupse la goană. 
Zadarnic încercară zeci de călăreţi să-l ajungă, 
căci nimeni nu reuşi. Poposiră teferi acasă şi calul 
îi aminti din nou stăpânului făgăduiala făcută: 

— Stăpâne, să nu uiţi că, dacă m-ai fi îngrijit 
la timp, n-ai fi ajuns prizonier. la aminte şi de azi 
încolo! Ai grijă de mine, chiar fără a avea teama 
biciului! 

Şi el îşi ţinu făgăduiala, căci nu uită niciodată 
dovada de devotament a bunului său prieten. 
Cămila şi furnica 

ODATĂ, o cămilă rămase cu ochii pe o 
furnică. Se minuna cum de putea căra, fără a se 
opri câtuşi de puţin ca să se odihnească, greutăţi 
de zeci de ori mai mari decât ea. După ce o privi 
câtva timp, nu se putu abtine să n-o întrebe: 

— Cum de izbuteşti să care atâta greutate 
fără răgaz? 

Şi furnica îi răspunse: 

— Ce te miri? Aşa a fost întotdeauna. Tu nu 
care saci grei pe spinarea ta? 

— Eu când simt pe spinare câte un sac greu, 
parcă mi se îndoaie picioarele şi mă cocoşez şi mai 
mult decât sunt. Tu, în schimb, pari tare vioaie şi 
parcă nici nu-ţi pasă de atâta greutate pe care o 
tragi după tine cu atâta uşurinţă! Care să fie 
explicaţia? se arătă nedumerită cămila. 

Dar furnica o lămuri: 

— Uite ce e, cămilo, e cât se poate de simplu 
de înţeles: muncind pentru mine însămi, munca-mi 
pare mai uşoară, pe când ţie-ţi pare o corvoadă de 
nesuportat, fiindcă tu munceşti pentru un stăpân! 


Spunând aceasta, furnica îşi continuă 
sprintenă lucrul, iar cămila rămase şi mai rău pe 
gânduri... Dar beduinul îi trânti nişte saci grei pe 
spinare şi o aduse la realitate. POVESTE 
POPULARĂ FRANCEZĂ 

Corbul şi vulpea . 

INTR-O DIMINEAȚA, vulpea se apropie de 
corb, în timp ce el, pe o rămurea apropiată de 
pământ, era foarte atent să devoreze un viermişor. 
La o distanţă foarte mică de corb, vulpea îi vorbi 
cu ironie: 

— Ce-ai face în locul meu, cumetre corb? 

Surprins de apariţia vulpii, corbul, mai isteţ 
decât în alte fabule, se gândi cum să facă să mai 
câştige timp şi încercă să-i răspundă într-un fel 
încât să-i arate vulpii că nu e mai puţin şiret ca ea. 

— Să fiu în locul tău, mi-aş freca labele de 
bucurie şi cu ochii întredeschişi mi-aş linge 
mustăţile la gândul ospăţului minunat ce m-ar 
aştepta, îi răspunse corbul. 

Stăpână pe situaţie, vulpea făcu întocmai cum 
îi spuse corbul. 

— Ei, uite că aşa fac şi eu! 

Şi vulpea, cu ochii întredeschişi, după ce îşi 
frecă lăbuţele de mulţumire, se linse pe mustăţi. 
Dar în clipa când deschise ochii mari şi 
strălucitori, dornică să devoreze corbul, acesta era 
pe cea mai înaltă cracă. Mai mult decât să-i strige: 
„De azi încolo mă voi linge pe mustăţi numai după 
ce mă voi ospăta”, nu reuşi să facă. 

Şi cumătră vulpe plecă cu coada între 
picioare. Flautul de aur 

A FOST ODATĂ un împărat care nu avea nici 


soţie şi nici copii. Bucuria vieţii lui era cântecul 
unui canar şi al unei cănăriţe care eraţi în grija 
pajului său credincios. Trăiau într-o colivie mare 
de aur şi când şi când pajul avea grijă să-i scoată 
din colivie şi să-i lase să zburde prin grădina 
palatului. Ei zburau ce zburau şi totdeauna se 
întorceau cuminţi în colivia lor de aur. 

Dar, într-o bună dimineaţă, canarul zbură 
ceva mai departe şi zadarnic strigă pajul şi 
cânăriţa după el, că nu mai apăru nicicum. 
Îngrijorat, pajul o lăsă plângând de ciudă şi dor pe 
cănăriţă în colivie şi ieşind pe poarta palatului, se 
duse în căutarea canarului. Dar nu făcu prea mulţi 
paşi, că-i auzi cântecul în apropiere şi, când ridică 
ochii să vadă din ce parte se auzea cântecul, iată 
că-l zări pe balustrada balconului de la palatul 
vecin. O fată de o frumuseţe rar întâlnită era 
pierdută de fericire în faţa lui. 

— Preafrumoasă fată, tare te-aş ruga să-mi 
dai voie să iau acasă canarul. E al împăratului; mi- 
a fost dat în grijă. Credeam că l-am pierdut, dar 
iată că norocul m-a făcut să-l regăsesc atât de 
iute. Aşa-i vorbi pajul frumoasei fete. Dar fata la 
început se codi să-i deschidă şi nici nu se arătă 
prea bucuroasă să renunţe la cănăraşul acela atât 
de fermecător. 

— Sunt singură acasă, îi răspunse, şi tatăl 
meu mi-a interzis să deschid poarta când nu e el 
acasă. 

— Nu aş insista dacă n-aş şti cât ţine 
împăratul la perechea lui de canari, îi spuse pajul 
cu un glas rugător. 

Şi atâta o rugă pajul, încât fata trecu peste 


porunca tatălui ei şi-i deschise poarta. Din clipa în 
care se treziră aproape unul de celălalt, amândoi 
tinerii se simţiră cuprinşi de acelaşi mare 
simţământ de iubire, deşi se vedeau pentru prima 
oară. Pajul îşi luă cănăraşul şi se întoarse bucuros 
la palat. Dar foarte curând, bucuria regăsirii 
încântătoarei păsări se transformă în tristeţea 
iubirii neîmplinite. Căci şi pajul şi fata se gândeau 
unul la altul, dar nu îndrăzneau să se mai caute şi 
să-şi mărturisească iubirea lor. 

După câtva timp, împăratul căzu bolnav la pat 
şi pajul nu mai plecă nicio clipă de la căpătâiul 
împăratului pe care-l slujea cu mare credinţă. Iar 
fata cea frumoasă zadarnic stătea la balconul 
casei ei tristă şi îngândurată. Ca să-şi mai aline 
dorul, cobori în grădină să culeagă câţiva 
trandafiri pe care să şi-i aşeze în glastră şi 
privindu-i să se însenineze. Culegând când un 
trandafir roşu, când unul galben, deodată i se fixă 
privirea pe un trandafir alb, care începuse să-şi 
desfacă petalele una după alta şi din mijlocul lui 
apăru o zână, nu mai mare decât opăpuşă, 
înveşmântată toată în alb, cu bucle blonde aurii. 
Şi, culmea, avea şi glas: 

— Frumoasă fată, de ce te necăjeşti atât? o 
întrebă zâna cea mică cât o păpuşă. 

— Dacă ai rămâne lângă mine, poate că nu m- 
aş simţi atât de singură! încercă s-o convingă fata. 

— Eu ştiu că dorul tău se îndreaptă spre pajul 
cel frumos al împăratului. Eu aş sta bucuroasă 
numai lângă tine, dar am o lume a mea, a zânelor 
mici şi bune. Nu te necăji însă, că eu te voi face 
fericită şi, dacă tu îţi vei păstra întotdeauna inima 


ta sinceră şi iubitoare, eu voi fi lângă tine ori de 
câte ori mă vei chema. 

— Dacă ştii pe cine iubesc, ajută-mă să-i fiu 
mireasă şi să nu mai stau singură aici! o rugă fata. 

— Ține acest flaut de aur! Are darul de a 
vindeca pe  oricine-l ascultă. li vei cânta 
împăratului şi-l vei însănătoşi ca prin farmec. Ca 
răsplată îţi va dărui ce-i vei cere. Şi apoi, ori de 
câte ori vei avea nevoie de ajutorul meu, va fi de- 
ajuns să cânţi melodia asta cu flautul şi eu voi fi 
alături de tine. Ține minte melodia! 

Şi cât era de mică zâna, luă flautul de aur în 
mânuţele ei mici şi diafane şi o melodie divină se 
auzi din flautul mare aproape cât ea. 

Fata o ţinu minte pentru tot restul vieţii. O 
luă în braţe pe zâna aceea mică, dar cu puteri de 
uriaş, şi o sărută pe amândoi obrajii, primi flautul 
şi într-o clipă se afla la poarta palatului. Slujitorii, 
auzind-o care-i era dorinţa, o lăsară să se ducă la 
împărat. Aşa cum îl văzuseră atâţia vraci, îl mai 
putea vedea şi o fată frumoasă! Poate că va izbuti 
ea ceea ce nu izbutiseră minţile acelea luminate. 

Pajul, de cum o văzu, simţi cum i se umple 
inima de bucurie. Parcă şi împăratul era mai vesel 
la vederea ei. 

Dar când a început fata să cânte din flautul 
de aur, împăratul s-a ridicat mai întâi în coate, 
apoi s-a dat jos din pat şi când să-şi termine 
cântecul fata, împăratul era mai voios şi mai 
voinic ca niciodată. După cum îi spusese zâna cea 
mică, împăratul se arătă gata să-i împlinească 
fetei orice dorinţă ar fi vrut ea. Când o auzi cât de 
modestă era în dorinţa ei, se uită înspre paj şi 


pajul îi spuse de asemeni: 

— Împărate, asta e şi dorinţa mea, să mă pot 
însura cu această, fată minunată! 

Şi împăratul le dădu binecuvântarea. Şi de a 
doua zi începură pregătirile de nuntă. Iar dorinţa 
împăratului a fost de a nu părăsi niciodată palatul, 
iar după moartea lui să rămână ei stăpâni acolo. Şi 
de când venise fata aceea bună şi frumoasă în 
palat, nimeni nu mai ştia ce-i suferinţa, căci ea, 
când şi când, fără să-şi dea seama, cânta melodia 
care o auzise la zâna cea mică; şi cine auzea 
melodia aceea nu mai cunoştea nici boală şi nici 
tristeţe, ci numai viaţă fericită. Privighetoarea a 
cântat cel mai frumos 

CÂND ÎMPĂRATUL păsărilor şi-a măritat fata, 
a dat poruncă să vină la palat cei mai buni 
cântăreţi din împărăție, ca să  înveselească 
petrecerea nuntaşilor. 

Auzind acestea, s-au strâns în pădure toate 
păsările şi au ţinut sfat care dintre ele să fie 
trimise la palat în ziua nunţii. Şi, ca să se 
hotărască, a trebuit să cânte fiecare dintre ele 
câte ceva. Şi din atâtea glăscioare, abia-abia au 
ales mai marii sfatului câteva: un mierloi, un 
sticlete şi un canar. A încercat să spună şi cucul că 
vrea şi el la nuntă să-i distreze. Dar a fost respins, 
căci el mai mult decât „cucu!” nu ştia să cânte. La 
fel a păţit şi guguştiucul, căci numai „gu-gu- 
ştiuc!”, atât ştia. Le-a fost deci greu să hotărască 
pentru mai multe păsări, dar s-au gândit cei ce au 
hotărât că trimițând mierloiul, sticletele şi canarul 
aveau să cânte cât o orchestră întreagă. Şi ca să 
fie şi mai festivă intrarea lor în sala palatului, s-a 


oferit rândunelul să-i conducă, căci avea fracul 
nou-nouţ, cu pene albe, pene negre, elegant ca de 
nuntă împărătească. 

Ei o porniră spre palat, iar la o distanţă mai 
mare, încât să nu fie văzută, cine credeţi că zbura? 
O pasăre mititică, neînsemnată ca înfăţişare, pe 
care nu voise nimeni s-o ia în seamă; căci nici 
pene galbene nu avea ca ale canarului, nici viu 
colorate ca ale sticletelui şi nici cioc galben 
cupene negre cum era mierloiul. Cei din sfat se 
gândiseră ei bine când au ales păsările care să 
cânte la palat, că trebuiau să fie mai întâi 
atrăgătoare ca înfăţişare, până să fie lăudate la 
viers. 

Ei bine, pasărea aceea modestă şi 
neînsemnată la vedere era privighetoarea. A 
zburat mereu în urma lor, fără să se lase văzută, şi 
când au intrat ceilalţi în palat s-a strecurat şi ea şi 
a stat într-un colţişor să vadă cum se desfăşoară 
petrecerea de la curte. Canarul îi plăcu de la 
prima înfăţişare împăratului, care-l pofti în 
dreapta lui şi-l ascultă cu drag. Il privi cu plăcere 
şi pe sticlele, îi admiră culorile vii şi vesele ale 
penelor, îl pofti în stânga lui şi-l ascultă cu atenţie. 
Lumea din jurul mesei îl aplaudă văzându-şi apoi 
toţi liniştiţi de discuţiile lor şi de ospăț. Se 
prezentă şi mierloiul. Toate celelalte păsări de la 
masă îl lăudară pentru ciocul lui galben-auriu şi 
penele negre ca noaptea şi lucioase ca luciul apei. 
Iar când îşi începu trilurile, stătură toate păsările 
cu cea mai mare atenţie să-l asculte. Şi petrecerea 
era în toi, gălăgie, dans, veselie. Şi cele trei păsări 
atâta cântară de mai-mai să răguşească. Împăratul 


se arăta cam nemulţumit de felul cum ajunseseră 
cele trei păsări să cânte, ba chiar îngrijorat să nu-i 
transforme petrecerea în îngropăciune, căci, se 
ştie că nuntă fără cântec... 

„Ei bine, acum a sosit şi rândul meu” îşi 
spuse privighetoarea. Şi se apropie de împăratul 
păsărilor, timidă şi modestă. Împăratul o întrebă 
cu cea mai mare indiferenţă şi neîncredere: 

— Dar tu ce mai vrei? Cine te-a invitat la 
nunta fetei mele? 

— Slăvite împărate, îngăduie-mi şi mie să-ţi 
înveselesc oaspeţii cu cântecul meu! îndrăzni 
privighetoarea. 

Împăratul râse cu poftă: 

— Îţi mulţumesc că m-ai înveselit pe mine cu 
asemenea îndrăzneală! Cât priveşte să-mi 
înveseleşti oaspeţii cu cântecul tău... Priveşte 
nişte cântăreţi de seamă cum au ajuns să cânte, 
dar tu, pirpirie cum eşti, vei răguşi de la primele 
triluri! 

— Ce-i drept, pe mine nu m-au trimis aici să 
cânt, dar dacă cei trimişi sunt obosiţi, permite-mi 
să încerc şi eu câteva triluri. 

— N-ai decât! Hai să vedem ce eşti în stare, 
creatură mică şi îndrăzneață! 

Dar, de cum începu privighetoarea să cânte, 
toţi oaspeţii îşi ţinură răsuflarea, încântați de 
frumuseţea şi claritatea sunetelor minunate ce 
scotea făptura aceea modestă şi neînsemnată 
pentru ei până atunci. Fermecată s-a arătat fata 
împăratului care, într-un elan nemaipomenit, a 
strigat cu voce tremurătoare: 

— Declar privighetoarea cea mai mare 


cântăreaţă a păsărilor! De azi încolo va trăi la noi 
la palat şi i se vor acorda toate onorurile cuvenite! 

Impăratul nu mai putea nici el de fericire, 
căci vraja glasului acela n-o mai întâlnise în niciun 
alt glas păsăresc. Ascultă de dorinţa fetei lui şi din 
ziua aceea privighetoarea rămase la palat şi toată 
lumea o socotea regina cântecului. Onorurile 
curţii nu au făcut-o să devină îngâmfată, ci a 
rămas tot modestă şi cuminte, aşa că până în 
zilele noastre ea a continuat să-şi păstreze titlul de 
cea mai mare cântăreaţă a păsărilor. Un fiu iubitor 

CU ANI şi ani în urma trăia o biată văduva 
care cu greu reuşise să-şi crească unicul ei fiu. Să 
tot fi avut feciora-său vreo şaisprezece ani. Nu 
ieşea niciodată din cuvântul mamei lui, 
recunoscător cu ce sacrificii îl crescuse, domnind 
în casa lor cea mai perfectă armonie între mamă şi 
fiu. Ea robotea toată ziua prin casă, iar el muncea 
pe unde apuca şi tot ce agonisea îi înmâna mamei 
lui. 

Dar iată că într-o bună zi, ba chiar o zi fatală, 
mama lui căzu grav bolnavă. Şi nimeni n-a putut s- 
o vindece şi după trei zile şi trei nopţi de suferinţă 
se prăpădi. Fiul ei nu-şi mai venea în fire şi, rămas 
singur pe lume, toată ziua nu făcea altceva decât 
să plângă la mormântul mamei lui. Se uscase de 
tot bietul băiat, căci nu mai mânca şi nu mai bea, 
ci uda mormântul maică-sii cu şiroaie de lacrimi. 

Şi, într-o după-amiază, pe când asfinţea 
soarele, în faţa băiatului iată că apare o zână, 
înveşmântată toată în alb şi care începe a-i vorbi: 

— Te urmăresc din prima zi când ai venit aici 
să-ţi plângi mama pierdută. Ştiu că eşti prea crud 


pentru asemenea suferinţă, dar cu timpul vei 
înţelege poate mersul firesc al vieţii. Te voi ajuta 
eu! 

— Cine eşti tu? întrebă nedumerit băiatul cu 
ochii împăienjeniţi de lacrimi. 

— Dacă tu vei fi în stare să-mi aduci tămâie 
pe care s-o arzi cu un foc luat de la o familie în 
care n-au mai existat morţi, îţi făgăduiesc viaţa 
mamei tale, îi răspunse zâna. 

Şi tânărul alergă în căutarea tămâii. Găsi 
uşor. Şi fericit intră apoi în prima casă ce-i ieşi în 
cale să întrebe dacă nu cumva acolo n-a fost 
nimeni care să fi murit. Dar răspunsul îl 
nemulţumi: „Acum un an mi-a murit un frate”, îi 
răspunse soţia gospodarului la uşa căraia bătuse 
întâi. Şi băiatul se opri la casa altui vecin: 

— Spuneţi-mi, aici aţi avut vreodată pe cineva 
care să fi murit? 

— Afară de bunicul nu-mi amintesc să mai fi 
murit cineva din familie de curând. 

Şi băiatul colindă casă de casă, mereu mai 
deznădăjduit, căci foc să poată lua de la vreo 
familie în care să nu fi existat un singur mort, nu 
găsea. Degeaba se oprea la fiecare casă, căci 
peste tot primea acelaşi răspuns. 

Se întoarse deznădăjduit la mormântul mamei 
lui cu tămâia neaprinsă şi când apăru din nou zâna 
îi povesti cum nu găsise nicio familie în care să nu 
fi fost cineva mort. 

— Te-am lăsat să te convingi singur că fiecare 
om trece mai curând sau mai târziu prin această 
suferinţă şi că nu există împotrivire în faţa ei. 
Mergi, aşadar, printre semenii tăi şi cu gândul la 


sfaturile mamei tale continuă-ţi firul vieţii! Eu voi 
veghea asupra ta. Şi când vei avea nevoie de mine, 
va fi de-ajuns să mă chemi în gând şi voi fi alături 
de tine. POVESTE POPULARĂ ITALIANĂ 

Făt-Frumos şi frumoasa Rosalinda 

A FOST odată un împărat şi o împărăteasă şi 
aveau o fată frumoasă-ffumoasă. Dar într-o bună 
zi, pe când se plimba ea prin grădina palatului, se 
pomeni faţă în faţă cu o vrăjitoare care o apucă de 
mână şi o duse departedeparte. Şi zadarnic se 
jeluiră şi împăratul şi împărăteasa, că frumoasa 
lor Rosalinda nu s-a mai întors. 

De jelania lor se răspândise vestea până în 
ţinutul vecin, unde trăia Făt-Frumos care auzise şi 
el de minunata Rosalinda şi de păţania ei. Fără a 
mai spune nimănui nimic, încălecă pe cel mai 
frumos armăsar din grajd şi o porni în căutarea 
fetei. Şi peste şapte mări şi şapte ţări, ajunse la 
marginea unei păduri întunecoase; şi merse, şi 
merse până când văzu o lumină licărind la 
oarecare depărtare. O luă într-acolo; era o casă, 
voi să intre, dar abia avu timp să se ascundă, căci 
tocmai atunci ieşiră, ca două furii, un vrăjitor 
împreună cu o vrăjitoare care nu era alta decât 
cea care o răpise pe frumoasa Rosalinda de la 
părinţii ei. Aşteptă să se depărteze ca apoi să intre 
nestânjenit în casa lor, s-o caute pe fată. Şi într- 
adevăr, înăuntru Rosalinda se îndeletnicea cu nu 
ştiu ce treburi de-ale casei. Pe nerăsuflate îi 
povesti lui Făt-Frumos toate câte pătimise şi la 
urmă îimărturişi că pierduse de mult orice 
speranţă să mai vadă vreodată pe cineva. 

— Făt-Frumos, trebuie să ne grăbim să ieşim 


din pădure, mai înainte de întoarcerea lor. Aici 
este o biciuşcă vrăjită; cu ajutorul ei ne vom putea 
preface chipurile şi toată înfăţişarea, ca să nu ne 
mai cunoască. Şi aceştia sunt papucii fermecaţi 
care zboară ca vântul, îi mai destăinui fala. 

— Să ne grăbim! o îndemnă Făt-Frumos. 

O luă în braţe, îşi puse papucii fermecaţi şi 
amândoi zburau acum mai tare ca vântul şi ca 
gândul. 

Dar în curând vrăjitorul şi vrăjitoarea se 
întoarseră acasă şi când vrăjitoarea şi-a dat seama 
că Rosalinda dispăruse, n-a mai pierdut vremea, ci 
s-a grăbit să-i strige bărbatului: 

— Eu ţi-am răpit-o de la părinţii ei şi ţi-am 
adus-o aici, fiindcă noi n-am avut copii. Acum e 
rândul tău să te duci s-o aduci înapoi. Aleargă 
după ea şi după cel ce-a răpit-o! Şi îndată să-i văd 
pe amândoi aici, pe urmă vom avea grijă cum să-i 
pedepsim! 

Şi vrăjitorul se duse după ei. Fata îl simţi că 
se apropie. Ce-i drept, Făt-Frumos era ajutat de 
papucii fermecaţi, dar nici vrăjitorul nu şchiopăta. 
Şi atunci, cu biciuşca fermecată, Rosalinda 
împreună cu Făt-Frumos se prefăcură în două 
rândunici şi se cocoţară pe o crenguţă: 

— N-aţi văzut trecând pe aici o fată frumoasă 
însoţită de un prinţ? întrebă vrăjitorul pe cele 
două rândunele, căci ajunse din urmă, ele erau 
primele vietăţi ce-i apăruseră în cale. Dar cele 
două zburătoare ciripiră „cip cirip” şi atât. 
Vrăjitorul, cam bătrân, nu pricepu vraja care se 
petrecuse şi se întoarse să-i ceară sfat vrăjitoarei, 
căci ea se dovedise totdeauna mai dibace decât el. 


— N-am întâlnit în calea mea decât două 
rândunici. Şi din ciripitul lor n-am înţeles prea 
bine dacă au văzut sau nu doi tineri alergând, îi 
spuse vrăjitorul. 

lar vrăjitoarea se repezi la el, mai rău ca 
toate vrăjitoarele la un loc: 

— Intoarce-te iute, căci numai ei doi puteau 
fi! Ea ne-a furat nuieluşa fermecată, aşa că s-au 
putut preface într-o clipă în două păsărele. Adu-i 
imediat pe amândoi aici! 

Alergă a doua oară vrăjitorul, dar rândunelele 
nici gând să mai fie acolo. Ceva mai departe dădu 
însă de o căprioară şi un cerb. Dar gândul lui 
rămăsese la cele două păsărele. Aşa că din nou se 
întoarse acasă, nebănuind că tot ei doi erau. Şi 
vrăjitoarea, după ce se răsti la el, iar îl trimise în 
codri, de astă dată după cerb şi căprioară. 

Dar alergă şi alergă vrăjitorul şi nici urmă de 
vieţuitoare în pădurea aceea; după ce trecu însă 
prin multe alte păduri, la marginea uneia din ele 
deodată îi apăru în faţă o apă şi lângă apă două 
broscuţe. El le întrebă: 

— N-aţi văzut trecând pe aici un cerb şi o 
căprioară? Şi broscuţele: „Oac! Oac!” şi zdup în 
apă! 

Vrăjitorul, biruit de deznădejdi şi osteneală, 
că era şi tare bătrân, nici nu se mai încumetă să 
facă de astă dată calea întoarsă, ci de spaimă ce-i 
era de gura blestemată de vrăjitoare, o luă încotro 
văzu cu ochii, necăjit foarte că o pierduse pe 
frumoasa şi vesela Rosalinda, care le mai 
înseninase viaţa lor întunecată şi hâdă de vrăjitori. 

Şi cele două broscuţe, ceva mai departe, se 


transformară din nou în Rosalinda şi Făt-Frumos, 
apoi împreună ajunseră vii şi nevătămaţi la palatul 
Rosalindei. Împreună cu părinţii lui, fericiţi de 
vitejia băiatului lor şi împreună cu părinţii ei, 
fericiţi că-şi recăpătaseră fata, Făt-Frumos şi 
frumoasa Rosalinda petrecură în şir zile şi nopţi la 
nuntă, şi poate mai petrec şi acum... 

lar vrăjitoarea îl mai aşteaptă şi azi pe 
vrăjitor ca să-l dojenească aspru pentru 
nepriceperea lui. POVESTE POPULARĂ CROATĂ 

După faptă şi răsplată 

CÂNDVA, într-un sat îndepărtat, trăia o fată; 
bună, harnică şi cuminte, dar săracă de tot. 
Nimeni n-o lua în seamă, nici chiar vecina ei care 
avea şi ea o fată: leneşă, rea şi, fireşte, invidioasă. 
Cum vecina nu avea pricină să fie cu ochii pe fata 
cea harnică, o lăsa în pace, clevetind pe seama 
altora mai chivernisite. Dar numai până într-o 
bună zi. Într-o dimineaţă, pe când se afla în 
pădure fata cea cuminte şi bună, cu coşuleţul sub 
braţ, ca să culeagă fragi şi mure, şi cu un codru 
mare de pâine în mână, ca să-şi mai astâmpere 
foamea, iată că înaintea ei apare o bătrânică şi-o 
întreabă: 

— Fata babii, deşi văd că nu ai decât codrul 
ăsta de pâine la tine, n-ai vrea să-mi dai şi mie o 
bucăţică? Fie-ţi milă, că tare mi-e foame! 

— De ce să nu-ţi dau, mătuşică! lată, ia toată 
pâinea pe care o am. Lasă că ajung eu acasă; şi 
apoi o să culeg un coş plin de fragi şi mure şio să 
am ce mânca, îi răspunse iute şi-i întinse pâinea. 

— Copilă dragă, am vrut doar să-ţi încerc 
inima, să văd cât ţi-e de bună. Acum meriţi să te 


răsplătesc pentru bunătatea ta. la această ulcică. 
Să ştii că-i fermecată. [ine minte ce-ţi spun. O vei 
pune pe masă şi vei spune: „Ulcică fermecată, fa 
mămăliga îndată”. Şi când vei crede de cuviinţă că 
ţi-e de-ajuns, vei spune: „Ulcică fermecată, de- 
ajuns de-astă dată!” Nu uita ceea ce ţi-am spus şi 
vei avea toată viaţa de mâncare! încheie mătuşa şi 
după ce-o mângâie pe fată, se făcu nevăzută. 

lar fata rămase cu ulcica în braţe. Nu prea 
ştia ea ce să creadă: aşa să fie sau nu? 

Culese iute-iute fragii şi murele şi într-un 
suflet alergă acasă. Pe drum o văzu alergând fata 
cea rea a vecinei. Părându-i-se tare ciudat că fata 
alerga atât de zglobiu, se luă după ea şi, când fata 
intră în casă, vecina se aşeză în dreptul ferestrei 
deschise, să vadă de ce zorise atâta. Şi ce văzu? 

Fata se aşeză pe un scaun în faţa mesei pe 
care pusese ulcica şi apoi rosti cuvintele pe care o 
învățase bătrânica. 

— Ulcică fermecată, fa mămăliga îndată! 

Şi unde începu să crească o mămăligă ca 
aurul la culoare, de-ţi lăsa gura apă. De cum văzu 
şi auzi fata cea rea care pândea la fereastră ce se 
întâmplă, nu mai avu bob de zăbavă şi fugi la 
maică-sa ca să-i povestească pe nerăsuflate tot 
ceea ce văzuse cu ochii ei. Maică-sa ascultă atentă 
cele istorisite şi apoi îşi povăţui odrasla: 

— Fata mea, du-te iute înapoi lângă fereastră 
şi uită-te în odaie bine, să vezi unde aşază ulcica 
aceea fermecată, iar mâine, când s-o duce iar la 
pădure, te furişezi şi-o aduci la noi. 

Zis şi făcut. Se duse de se uită iar pe 
fereastră, şi cum fata n-avea în căsuţă prea multe 


lucruri, văzu ulcica imediat cum stătea cocoţată 
pe dulap. Într-adevăr, a doua zi, fără nicio grijă, 
fata cea cuminte se duse din nou în pădure după 
fragi; ba chiar se gândea că dacă o mai întâlni-o 
pe bătrână să-i mulţumească şi să-i ceară şi 
iertare că în inima ei se cam îndoise de puterea 
ulcicii. 

În timp ce ea, veselă, culegea fructe, fata cea 
leneşă şi cea rea a vecinei se strecurase în casă şi 
acum alerga bucuroasă cu ulcica furată în braţe. I- 
o dădu maică-sii, dar ea, cam neîncrezătoare, o 
lăsă pe fiică-sa să încerce minunea cu ulcica 
făcătoare de mămăligă. Şi fata ei puse ulcica pe 
masă şi unde ţinu minte cuvintele pe care le 
auzise, strigă răstită şi grăbită: 

— Ulcică fermecată, fă mămăliga îndată! 

Şi se porni să crească o mămăligă frumoasă şi 
galbenă, şi creştea, şi creştea... şi în culmea 
fericirii, se repeziră amândouă să ia două ceaune 
uriaşe să le umple. Dar, când se întoarseră, priviră 
înmărmurite la mămăliga ce dase afară din ulcică, 
umpluse masa şi se întinsese pe jos şi creştea 
mereu-mereu, în odaie şi acum şiroaie, se scurgea 
pe uşă afară. Ele, speriate, se opăriseră, plângeau 
şi ţipau de spaimă şi durere. Se adunase lume 
multă, dar nimeni nu pricepea nimic din ce vedea 
înaintea ochilor. Spre norocul lor, tocmai atunci se 
întorcea de la pădure şi fata cea cu inima bună 
care pricepu imediat tot. De departe ea începu să 
strige din răsputeri: „Ulcică fermecată, de ajuns 
de astă dată!”Şi, ca prin farmec, revărsarea aceea 
de mămăligă fiartă încetă. Şi fata cea rea îi ceru 
iertare, ruşinată că fusese descoperită. Abia acum 


se dumirise de cele întâmplate. 

Când alergase cu sufletul la gură, să-i dea de 
veste maică-sii de minunea ce văzuse, nu mai 
avusese răbdare să audă şi porunca ce oprea din 
crescut mămăliga din ulcică. 

Şi cât stătură ele la destăinuiri şi iertăciuni, 
se răcise şi mămăliga risipită, aşa că fata cea bună 
îşi putu lua ulcica înapoi acasă. 

Şi, după asemenea păţanie, parcă se mai 
schimbă şi vecina şi fiica ei. Şi din ziua cu pricina, 
nu mai cutezară niciodată să se mai furişeze în 
casele altora. POVESTE POPULARĂ ITALIANĂ 

Păstoriţa regină 

ÎN VREMURI foarte îndepărtate, trăia într-o 
ţară un rege tânăr; şi el îşi pusese în gând să se 
însoare. Fără a mai da sfară în ţară de dorinţa lui, 
se încumetă s-o pornească singur înspre palatele 
unde ştia că se aflau prințese frumoase, 
neprefăcute şi harnice şi mai ales modeste, căci 
acestea erau calităţile pe care dorea el să le aibă 
viitoarea lui soţie. 

Şi, în timp ce călărea tânărul rege prin văi şi 
prin munţi, pe dealuri şi câmpii, iată că pe o colină 
vede o păstoriţă de o frumuseţe neîntâlnită de el 
până atunci. Se uită cu jind la ea şi o întrebă: 

— Ei, păstoriţă, cum o duci? 

— Destul de bine. Dar când voi fi soţie de 
rege o s-o duc şi mai bine, îi răspunse ea pe 
negândite. 

Regele nu puse mare preţ pe vorbele rostite 
de ea şi zâmbind îşi luă rămas bun şi dădu pinteni 
calului. Ajunse într-un castel, cunoscu o prinţesă 
frumoasă şi încântătoare şi fără a mai sta mult pe 


gânduri, o pofti la el în palat să se cunune. 

Cu mare alai, iată că prinţesa o porni spre 
curtea regelui cu care trebuia să se căsătorească. 
Şi cum drumul trecea prin locurile pe unde era şi 
păstoriţa cu turmele ei, îi dădu şi ea bineţe, ba 
chiar o întrebă pe unde s-o ia mai repede ca să 
ajungă la curte. Şi păstoriţa o îndrumă: 

— Frumoasă prinţesă, o iei pe-acolo şi pe 
dincolo... dar să fii cu ochii în patru când vei păşi 
pe prima treaptă a scării palatului, căci treapta 
aceea are darul de a destăinui cu glas tare firea 
oricărei fiinţe care ar păşi pe ea. Şi când ghiceşte, 
nu greşeşte. 

Prinţesa nu dădu crezare cuvintelor păstoriţei 
şi se duse senină mai departe. Ajunse la palat şi 
păşi pe prima treaptă. Regele era la câteva trepte 
mai sus, cu mâinile întinse, vrând s-o primească, 
după cum se cuvenea, pe viitoarea sa mireasă. 

Dar un glas, destul de clar, lăsă să se audă: 

Pe prinţesă de-o vei lua. 

Rege, te vei înşela. 

N-avea încredere în ea! 

E şireată şi e rea! 

Auzindu-se acel glas ciudat destul de limpede, 
prinţesa, ruşinată, se întoarse iute la caleaşca ei şi 
porunci să se dea bice cailor. 

Regele rămase tare abătut. Dar a doua zi îşi 
regăsi curajul şi iar se încumetă s-o pornească în 
căutarea unei mirese. Şi când trecu dincolo de 
colină, o întâlni din nou pe frumoasa păstoriţă. Şi 
iar îi ură: „Ziua bună” şi iar o întrebă cum o mai 
duce. lar păstoriţa cuteză a doua oară să-i 
răspundă: 


— Nu atât de bine ca atunci când voi fi soţie 
de rege! Din nou râse regele de copilăria ei şi 
dădu pinteni calului. 

Ajunse la un palat unde se afla o altă prinţesă 
de a cărei frumuseţe se dusese vestea hăt, 
departe. Şi crezându-se îndrăgostit de ea o ceru 
de soţie, spunându-i că a doua zi o aşteaptă la 
palatul lui, unde avea să se sărbătorească nunta. 

Incântată de asemenea cinste, prinţesa primi 
din toată inima. Şi cum drumul spre palatul 
regelui trecea tot peste colina pe unde frumoasa 
păstoriţă îşi mâna turmele, o întâlni şi această 
prinţesă. De la ea află de treapta scării palatului, 
care dezvăluie firea aceleia ce-i va fi prinţului 
mireasă, de îndată ce-ar călca pe ea. Nu-i prea 
plăcu prinţesei cele auzite, deşi se socotea tare 
vicleană şi iscusită, dar nu avu încotro şi merse 
mai departe. Ajunsă la palat, de bucuria alesei 
primiri ce i se făcuse, uită cu desăvârşire de 
povestea cu treapta, ba chiar întârzie tocmai pe 
treapta buclucaşă. Când, ce auzi? 

Rege, te vei înşela Pe prinţesă de-o vei lua. 

E şireată şi e rea N-avea încredere în ea! 

La auzul acestor cuvinte, regele se înfurie şi-i 
întoarse spatele prinţesei care se văzu silită să se 
ducă de unde venise, înfuriată la rândul ei că 
nesocotise sfatul dat de nevinovata păstoriţă. A 
doua zi, regele o porni spre un alt palat. I se spuse 
că fata care locuia acolo îi va fi pe plac şi-l va face 
să uite fără doar şi poate păţaniile de până atunci. 

Şi în calea lui apăru din nou păstoriţa. Şi 
regele, dezamăgit, parcă se mai însenină în faţa 
prospeţimii şi frumuseţii nevinovate a copilei. 


— Ei, păstoriţă frumoasă, ce se mai aude? o 
întrebă regele. 

— Sunt mulţumită, o duc bine, dar nu ca 
atunci când voi fi soţie de rege! răspunse cu un 
aer şugubăţ fata. 

La şaga ei copilăroasă, căci numai ca o şagă 
era răspunsul ei dat regelui, acesta se înveseli din 
nou şi o porni plin de nădejde mai departe. 

Într-adevăr, acolo la palat o cunoscu pe fata 
prinţului de care se îndrăgosti din prima clipă, 
uitând cu totul de cele două logodnice pierdute. [i 
inspiră mare încredere că ea va fi aleasa inimii 
lui... Şi în toate amănuntele îi povesti cum le 
pierduse pe celelalte două prințese şi cât de 
nerăbdător o aştepta pe ea a doua zi la palat, 
încredinţat că treapta aceea neiertătoare cu 
năravurile celorlalte prințese, când va păşi ea, nu 
va avea de glăsuit decât lauda pentru hamrile cu 
care era ea înzestrată. 

Prinţesa luă aminte la cele spuse de rege şi, 
măgulită de vorbele lui, consimţi că a doua zi, nu 
mai târziu, să fie la el, la palat, şi să sărbătorească 
nunta. 

Însoţită de alai de cavaleri îşi luă rămas-bun 
de la tatăl ei şi într-o caleaşcă poleită cu aur se 
îndreptă spre palatul regelui. Pe drum se frământa 
în ce fel să scape de treapta aceea din cauza 
căreia fuseseră silite cele două prințese să se 
întoarcă ruşinate înapoi. lată că, privind pe 
fereastra trăsurii, dădu cu ochii tocmai de 
frumoasa păstoriţă. Opri brusc toată suita şi se 
duse singură la ea, cu gândul s-o înduplece s-o 
ajute. 


— Uite ce e, păstoriţo - începu prinţesa - vrei 
să câştigi o pungă cu galbeni? Ia rochia mea şi 
urcă-te în caleaşca asta, sunt sigură că eşti o fată 
cinstită şi bună. Te vei înfăţişa regelui drept 
mireasă, în locul meu. După nuntă, când nu te va 
vedea nimeni, te întorci aici şi-ţi dau punga cu 
galbeni, iar eu mă voi întoarce la palat în locul 
tău. Rămân pe deal însoţită de un cavaler şi te 
aştept. Nu mă întreba de ce îţi cer acest lucru. E o 
taină a mea. 

— Cu dragă inimă te voi sluji, îi răspunse 
păstoriţa care îi ştia taina cu treapta nemiloasă, 
mai bine ca oricine. 

Şi într-o clipă îşi puse rochia cea strălucitoare 
cusută cu fir de aur şi argint a prinţesei, iar 
rochiţa simplă a păstoriţei o îmbrăcă frumoasa 
prinţesă, încât cu greu ai fi putut spune care din 
ele era ciobăniţa şi care prinţesa. 

Ajunsă la palatul regelui, acesta cobori s-o 
întâmpine pe mireasa lui până la prima treaptă. Şi 
ea păşi fără frică. lar vocea aceea ciudată glăsui: 

Rege, nu te-ai înşela Pe-aslă fată de-o vei lua! 

Ea e sinceră şi bună Merită să-ipui cunună! 
Zadarnic să mai spunem cât de fericit a fost regele 
că şi-a găsit în sfârşit mireasa cea mai potrivită. O 
îmbrăţişă de bucurie şi ca să fie sigur că n-o va 
mai pierde şi n-o va rătăci printre frumuseţile 
altor prințese fermecătoare, îi înfipse în părul ei 
bogat şi mătăsos un ac de păr, bătut numai în 
diamante şi smaralde. Se duse apoi să dea 
poruncă să înceapă pregătirile pentru ospăţul de 
nuntă. Dar fata încercă să se furişeze ca să alerge 
la locul unde o aştepta prinţesa. Tocmai când să 


coboare pe ultima treaptă, grăbită să sară în 
caleaşcă, o văzu regele. O opri şi o întrebă unde 
alerga aşa disperată. Păstoriţa încercă să nu-i 
spună adevărul şi să plece; dar ajunsese chiar pe 
treapta aceea vrăjită şi nu se mai putu urni. Ceva 
nevăzut o ţintuise locului. Atunci îşi luă inima în 
dinţi şi povesti din fir-a-păr adevărul. 

— Prin urmare, tu eşti păstoriţa cea 
şugubeaţă? Prinţesa n-a avut curajul să treacă 
peste treapta aceasta neiertătoare cu cei răi? Las- 
o să aştepte cât o vrea! Nicio prinţesă din cele trei 
nu au calităţile tale, aşa că numai tu meriţi să-mi 
fii soţie. 

Spunându-i acestea, regele o duse în braţe 
înapoi şi, mirii fiind de faţă, ospăţul nunţii a putut 
purcede. 

lar prinţesa a înnoptat pe deal, aşteptând 
zadarnic cu punga ei de galbeni pe regina- 
păstorită. POVESTE POPULARĂ NORVEGIANĂ 

Poveste năstruşnică 

A FOST ODATĂ un ţâţă care avea trei feciori. 
Cât au fost ei mici, s-a ocupat singur de ei, căci 
mama lor pierise de la ultimul băiat născut. Dar 
când au mai crescut copiii, i-a lăsat pe fiecare să 
se ducă unde o vedea cu ochii, ca să-şi aleagă ce 
meserie ar fi vrut ei. Le-a dat un termen de trei 
ani. Şi după trei ani, la ziua hotărâtă de cei trei fii, 
împreună cu tatăl lor, aveau să se întâlnească în 
casa părintească şi acolo fiecare să spună ce 
reuşise să înveţe între timp. 

Plecară băieţii şi după trei ani sosiră acasă, la 
tatăl lor, şi tatăl lor începu să-i întrebe pe rând: 

— Bine-ai venit, feciorul tatii! Ia spune tu, pe 


unde ai cutreierat, ce-ai învăţat să faci? 

Şi feciorul lui mai mare, Albert, se grăbi să-i 
răspundă: 

— Dragă tată, eu m-am oprit la un cioplitor de 
lemne care m-a învăţat să fac tot felul de lucruri 
minunate din orice bucăţică de lemn. 

— Bravo, bravo, feciorul tatii! Ai să lucrezi 
cinstit şi ai să-ţi câştigi pâinea toată viaţa, îi spuse 
tatăl său. 

— Eu, tată, începu mijlociul, pe nume Anatol - 
sunt un ochitor neîntrecut. Am stat mult timp la 
un pădurar şi împreună cu el vânam toată ziua, de 
la distanţe nemăsurate, eu nimeream fără greş 
prada. 

— Tată, eu, încheie Prâslea, pe nume Astor, 
nici nu ştii ce daruri am! Am trăit în inima unei 
păduri îndepărtate foarte, în coliba unui vrăjitor. 
El m-a învăţat cum să cunosc graiul păsăresc şi tot 
el m-a învăţat să cunosc puterea fiecărei ierbi din 
pădure. Cum văd o iarbă, ştiu dacă-i tămăduitoare 
sau nu, dacă-i dătătoare de viaţă sau dătătoare de 
moarte. 

— Mă bucur, feciorii tatii, că nu degeaba v-am 
trimis în lume. Acum, cu ce ştiţi voi şi ce ştiu eu, 
sper să putem trăi liniştiţi şi fără griji, le vorbi 
tatăl lor. 

Dar în timp ce el le vorbea, cel mic ieşi tiptil- 
tiptil pe uşă afară. Tocmai se pregătea unul din 
fraţi să iasă după el, să vadă ce face, când dădu 
nas în nas cu Astor, care voia să intre din nou în 
casă pentru a le destăinui tuturor ce auzise el de 
la o pasăre în zbor: 

— Nu ştiţi voi ce-am auzit de la pasărea care 


m-a chemat afară! Mi-a destăinuit că regele a dat 
sfară în ţară că fata lui cea mică a fost răpită de 
un balaur şi dusă nu ştiu pe ce stâncă şi cine i-o va 
aduce înapoi, va primi de la el zece saci cu galbeni 
şi, dacă va voi, îl va face şi sfetnicul lui. Ce 
spuneţi, băieţi? N-am putea fi noi trei vitejii care 
să ne încumetăm să-i aducem înapoi fata regelui? 
îi întrebă Astor pe fraţii lui. 

— Ba da! sări Albert. Eu vă fac barca cu care 
să trecem marea, ca să ajungem la stânca iadului, 
căci acolo amauzit şi eu că se află un balaur 
înfiorător. Pesemne că el o fi furat-o. 

— Da, ne încumetăm la vitejia asta! spuse şi 
Anatol. De la orice distanţă l-oi vedea, îl voi putea 
ochi cu o mie de săgeți! Vom scăpa de el şi vom 
scăpa şi fata de sub vraja lui! 

Tatăl lor îi ascultă pe fiecare în parte; şi 
judecând el că nu le-ar strica deloc zece saci cu 
galbeni, le ură drum bun şi-i lăsă să se 
pregătească de ducă. Până a doua zi, barca era 
gata făcută. Anatol îşi umplu tolba cu săgeți şi-şi 
zvârli arcul pe umăr. Astor sări primul în barcă, 
după el şi fraţii lui şi luându-şi rămas-bun de la 
bătrân, o porniră în larg, la stânca balaurului cel 
fioros, din ghearele căruia aveau s-o smulgă pe 
biata copilă. 

Anatol, care avea cel mai ager ochi dintre ei 
trei, văzu de la mare distanţă stânca, ba chiar zări 
şi fata şi pe balaurul care o păzea. Niciuna, nici 
două, se apropiară de stâncă ocolind-o prin spate. 
Astor, cel mai mic şi mai vioi, se furişă pe stâncă şi 
o luă pe fată de lângă balaurul care dormea. Dar 
nu se îndepărtă prea mult cu barca pe apă, că 


balaurul se şi trezi şi, prefăcut într-o pasăre 
uriaşă, ca să poată zbura mai iute spre ei, când voi 
să se repeadă asupra bărcii, Anatol, ochitorul 
vestit, îi înfipse săgețile, una după alta, în trup, 
de-l dobori imediat în adâncul apei. Fata, mai-mai 
să-şi dea duhul de atâta spaimă, zăcea mai mult 
moartă decât vie. Scăpaţi de furia balaurului, cei 
trei feciori erau îngrijoraţi de răul fetei. Dar o 
iarbă miraculoasă de-a lui Astor o readuse la viaţă. 
Voioşi, se îndreptară spre casatatălui lor şi 
împreună cu el merseră la palatul regelui, să-i 
ducă fata vie şi nevătămată. Regele îi primi cu 
toate onorurile, nevenindu-i să-şi creadă ochilor 
când o revăzu pe fată. Se grăbi să dea poruncă de 
masă mare şi totodată fură aduşi şi cei zece saci 
cu galbeni, făgăduiţi ca răsplată. Aveau să-i 
împartă frăţeşte între ei toţi. Dar întrebarea era, 
care din ei să primească slujba de sfetnic al 
regelui? 

— Eu am făcut barca! Altfel, cum am fi ajuns 
la stânca iadului? se grăbi Albert. 

— Dar eu am răpus balaurul, prefăcut în 
pasăre uriaşă, altfel ne nimicea pe toţi! 

— Tot ce-aţi grăit voi, fraţii mei dragi, e 
adevărat. Dar dacă eu nu desluşeam graiul păsării 
care m-a vestit de păţania fetei regelui şi n-aveam 
la mine iarba de leac să-i tămăduiesc răul stârnit 
de spaima cea mare prin care trecuse, n-am fi 
ştiut de nimic şi acum n-am fi avut de ce să ne 
aflăm aici la palat - încheie cel mic, Astor. 

Regele îi ascultă pe toţi, neştiind căruia să-i 
ofere slujba de seamă, de la palat. Când îl 
frământa mai mult încurcătura în care se afla, 


tatăl băieţilor glăsui: 

— Cred că meritul e al meu că am făcut 
oameni adevăraţi din copiii mei; datorită mie ştiu 
ei tot ceea ce ştiu azi! 

Regele împărtăşi vorbele bătrânului înţelept 
şi-i dărui cu dreptate slujba de sfetnic al palatului. 

Băieţii n-au mai avut nimic de adăugat şi, 
luând cei zece saci cu galbeni, după ce se ospătară 
regeşte la masa regelui, plecară mulţumiţi şi 
nerăbdători să-şi împartă răsplata vitejiei lor. 
POVESTE POPULARĂ ITALIANĂ 

Păţaniile lui Ciuciumingu! 

A FOST odată un copil orfan. Un tâmplar, 
auzind că acest băiat, când împlinise şaisprezece 
ani, rămăsese fără mamă şi fără tată, se gândi să-l 
ia la el să-l ajute. Ciuciumingu, căci aşa se numea 
băiatul, neavând de ales, primi. 

— La mine vei găsi totdeauna unde să-ţi pui 
capul să te odihneşti şi o bucată de pâine să-ţi 
astâmperi foamea. Cât priveşte o simbrie, n-ai 
putea-o avea de la început, când nu te pricepi încă 
la nimic. Dar din ziua când vei şti o meserie, vei 
primi şi bani, aşa-i vorbi tâmplarul. 

Şi băiatul se învoi, căci nu avea încotro. lar 
simbrie nu primi luni şi luni de zile, deoarece 
stăpânul lui găsea mereu câte un cusur în ceea ce- 
i muncea Ciuciumingu, ca să nu fie silit să-i dea 
vreun ban. Istovit de viaţa aceea lipsită de cea mai 
mică bucurie, băiatul plecă într-o bună zi, fără să-i 
mai spună tâmplarului ce şi cum. 

Merse el ce merse, bătu la uşa mai multor 
case din jur şi de departe, dar nimeni nu se 
înlesnea să hrănească încă o gură, ba să-i mai dea 


şi bani pe deasupra, după cum voia băiatul. Tot 
mergând aşa, văzu o casă mai înstărită, după cum 
părea de afară. Bătu acolo în poartă cu toată 
nădejdea în suflet. Şi veni să-i deschidă chiar 
stăpânul casei, care nu era altul decât cel mai 
cunoscut şi mai temut vrăjitor din ţinutul acela. 
Numai Ciuciumingu nu auzise de el. Căci pesemne 
nu era nici prea mic pentru a i se povesti 
asemenea lucruri, şi nici prea bătrân pentru a le 
povesti el altora. Aşadar, fără să-i treacă măcar 
prin minte că aceea era casa vrăjitorului, când se 
văzu poftit înăuntru, făgăduindu-i-se şi atâţia bani 
pe lună, casă şi masă, el primi să rămână cu cea 
mai mare bucurie. 

— Îţi dau tot ce-ţi trebuie, dar tu să mă 
asculţi, îi vorbi vrăjitorul. Nu trebuie să ieşi din 
cuvântul meu. Ai voie să umbli peste tot, să 
deretici, să faci să sclipească totul de curăţenie; 
dar... orice s-ar întâmpla, să nu cumva să deschizi 
uşa care dă spre pivniţă. De altfel, numai eu ştiu 
unde e cheia; dar tu ia aminte la ce ţi-am spus. In 
rest, vei vedea că nu-ţi va lipsi nimic aici, dacă vei 
fi ascultător. 

— Bine, făgăduiesc să ascult de poruncile 
tale, mormăi cu jumătate de glas Ciuciumingu, 
gândindu-se numai la ce putea el oare să ascundă 
în pivniţă, încât să nu poată vedea nimeni altul ce 
era acolo. 

Zis şi făcut. Vrăjitorul pleca dimineaţa, venea 
seara şi găsea totul în ordine. Ciuciumingu rezistă 
o zi, două, o lună, două, dar într-o noapte se 
prefăcu doar că se duce la culcare şi în schimb 
stătu pitit, să vadă ce face vrăjitorul în pivniţă. 


Acesta, liniştit că Ciuciumingu doarme, luă cheia 
din locul ascuns şi, fără să-i pese, cobori în 
pivniţă, lăsând uşa  întredeschisă, încât 
Ciuciumingu văzu şi auzi totul. 

— Ei, prințese, vrei să putrezeşti aici sau vrei 
să fii soţia mea şi să ai tot ce-ţi doreşti pe lume? - 
o întrebă vrăjitorul. 

Dar, în loc de răspuns, se auzi un suspin 
sfâşietor. După puţin timp, vrăjitorul urcă treptele 
pivniţei înapoi în casă şi, după ce puse cheia la 
loc, se duse abătut să se culce, fără să fi observat 
că băiatul îl spionase. Aşadar, el putu lua cheia 
liniştit, căci văzuse în ce sertar o ţinea vrăjitorul, 
descuie încet-încet uşa de la pivniţă şi cobori, în 
bezna aceea, la început parcă nu desluşi nimic, 
dar deodată strălucirea unor bucle aurii îl făcu să 
descopere că într-un colţ era o mândreţe de fată 
care gemea înăbuşit legată de mâini şi de picioare. 
Ciuciumingu sui din nou treptele şi într-un suflet 
se întoarse cu un cuţit cât toate zilele, îi tăie 
frânghiile groase cu care era ţintuită în bezna 
aceea şi-o întrebă cine e şi ce caută acolo: 

— Eu simt zâna Zâmbetdebucurie, fata 
vrăjitorului Inimădeaur. Tata n-a vrut să mă dea de 
soţie vrăjitorului ăsta rău, Ucidetot, şi atunci el s-a 
răzbunat, răpindu-mă de acasă şi ferecându-mă 
aici. Dacă nu erai tu, pesemne că în curând aş fi 
putrezit în pivniţa asta. Căci puterea lui e mai 
mare decât a mea. Ca să nu mai spun că, fiind 
încătuşată, n-am mai avut nicio putere. Iți voi fi 
recunoscătoare toată viaţa, dar acum să nu mai 
lungim vorba, ci să fugim cât mai iute! 

Il luă de mână şi, ca prin farmec, dispărură 


amândoi şi într-o clipă uitară parcă de toată 
emoția nemaipomenită prin care trecuseră, căci 
erau  departe-departe de casa vrăjitorului 
Ucidetot, scăpaţi de orice primejdie, fiindcă zâna 
îşi recăpătase puterile ei magice. 

— Acum te las mai departe, în lumea ta, îşi 
luă rămas bun zâna Zâmbetdebucurie, şi să nu 
crezi că te voi uita vreodată pentru binele pe care 
mi l-ai făcut. De câte ori te vei afla într-o 
împrejurare grea, va fi de ajuns să te gândeşti la 
mine şi vei ieşi din orice încurcătură, oricât de 
grea ţi se va părea ţie. 

Ca să nu-l lase flămând, zâna, cu puterea ei 
magică, îi dărui un sac de merinde şi i-l puse 
alături; dar nici nu apucă să-i mulţumească 
Ciuciumingu, că se şi făcu nevăzută. 

Rămas singur, Ciuciumingu desfăcu sacul şi 
când văzu acolo atâtea bunătăţi, căzu pe gânduri 
cu care să înceapă, căci prin câte trecuse el... 
uitase şi de mâncare, dar acum îl năpădise cu 
toată furia. După ce-şi mai potoli foamea, o porni 
din nou la drum, încotro văzu cu ochii. Şi ajunse în 
faţa unei mori. Intră şi-l întrebă pe morar dacă nu 
avea nevoie de un ajutor. Morarul se arătă 
încântat să-l angajeze, căci avea destul de lucru. 
Încă din prima zi, Ciuciumingu îşi dădu toată 
silinţa să-l mulţumească pe morar; şi toate s-ar fi 
petrecut de minune, dacă morarul nu ar fi avut o 
mare slăbiciune pentru un pui de tigm, pe care-l 
aciuise acolo şi care se purta ca un tigm în toată 
puterea cu cei din afară şi ca un pui de tigm 
numai cu morarul. Prin urmare, lui Ciuciumingu îi 
făcea tot felul de necazuri. Ba îi fura mâncarea, ba 


îi dădea câte o lăbuţă peste sacul cu faină pe care- 
l ducea în spinare sau chiar se repezea asupra lui 
cu toată puterea. Răbdă băiatul ce răbdă şi într-o 
bună zi se gândi să se răzbune pe animalul cel 
răutăcios. 

In timp ce puiul de tigm mistuia ceva cu 
sălbăticie, Ciuciumingu îi aruncă un ghemotoc de 
câlţi, cărora ledăduse foc, direct în blidul din care 
hăpăia animalul. Luat pe neaşteptate, tigrul 
scoase un răcnet feroce şi fugi, fugi, până în inima 
pădurii din apropiere. Morarul, care urmărise din 
ochi toată întâmplarea, luă un ciomag ca să-l 
cotonogească pe băiat. Dar băiatul o luă şi el la 
fugă şi nu se opri până ce nu mai văzu nici urmă 
de tigru şi nici urmă de morar lângă el. În schimb, 
fără să-şi dea seama de unde apăruse, din pământ, 
din iarbă verde, lângă el iată o pocitanie cu chip 
de vrăjitoare, de zece ori mai mare decât el, cu un 
nas lung, coroiat şi cu bărbia ascuţită, care se uită 
cu nişte ochi fioroşi la el şi haţ, îl ia cu putere sub 
braţ. Fugea arătarea ca vântul, rupând pământul 
şi deodată o auzi piţigăindu-se de-ţi strepezea 
auzul: 

— Surioarelor, ieşiţi afară să vedeţi ce v-am 
adus azi de mâncare, ţiui strigoaica în faţa unui 
palat de sticlă, de unde apărură deodată, la şapte 
ferestre, şapte arătări una mai pocită decât alta. 

— Dar parcă nu-i nici iepure şi nici curcan... 
la să vedem ce ne-a adus surioara noastră! îi 
răspunseră în cor surioarele vrăjitoare. 

Ciuciumingu tremura ca varga. Căci după ce-l 
văzură şi-l întoarseră pe toate părţile, ce-i fu dat 
să audă? 


— Eu aş avea poftă să-l facem prăjit! cârâi 
una din ele. 

— Mi-e poftă de un rasol! spuse alta cu glas şi 
mai piţigăiat. 

— Eu l-aş vrea gătit cu sos! se răsti alta. 

— Eu aş fi de părere să-l pregătim, jumătate 
friptură la cuptor şi jumătate rasol! hotărî 
vrăjitoarea care-l adusese la palatul de sticlă. 
Ciuciumingu, îngrozit de tot ce-i auzeau urechile, 
nici nu-şi mai dădea seama dacă e aievea sau vis. 
Strigoaicele aveau o privire lacomă, de bietul 
băiat parcă simţea de pe acum văpăile focului în 
care avea să fiarbă sau să se frigă. Il aruncară 
într-un colţ de cameră şi se duseră să se 
sfătuiască asupra felului cum să-l pregătească. 
Rămas singur, Ciuciumingu începu să verse şiroaie 
de lacrimi şi s-o roage în gând pe zâna 
Zâmbetdebucurie să-i vină în ajutor. Deodată simţi 
cum se preface în şoricel şi, prin uşa 
întredeschisă, ţâşni ca o săgeată direct în pădure. 
În faţa lui apăru zâna Zâmbetdebucurie; îl atinse 
cu nuieluşa fermecată şi-l prefăcu din nou în om. 
Cu zâmbetul ei calm şi bun, îl întrebă: 

— Mai ai de gând să hoinăreşti mult, 
Ciuciumingu? Nu te-ai săturat să umbli de colo 
până colo? Eu te sfătuiesc să vii cu mine la tatăl 
meu, care este foarte înţelept. El te va învăţa 
carte, te va învăţa să fii bun şi tot de la el vei 
învăţa să te aperi singur în viaţă. 

— Ai dreptate. Te voi asculta şi voi face 
întocmai. Şi eu m-am săturat de atâtea păţanii 
prin câte am trecut. Merg cu tine la Inimădeaur! i 
se supuse Ciuciumingu. 


Şi-a avut multe de învăţat acolo. Iar când s-a 
făcut şi el om în toată firea, s-a priceput să dea 
sfaturi celor tineri, să ocolească nălucile şi să se 
ferească de păţanii, căci de cele mai multe ori 
sunt primejdioase şi nu oricine are parte de o zână 
bună care să-i salveze. POVESTE POPULARĂ 
BIRMANEZĂ 

O viespe, un păianjen sau chiar un prostănac 
pot fi uneori de folos 

ODATĂ, un băiat se uita cum o viespe încerca 
să rupă pânza unui păianjen, căci se încâlcise în 
ea, iar un prostănac, care trecea şi el pe acolo, se 
apucă să tragă viespea din pânză, de mila 
păianjenului, când avea să-şi vadă casa distrusă. 
Dar viespea, drept mulţumire, îl înţepă pe 
prostănac, făcându-l să rămână şi mai prost, de 
nedumerire şi durere. 

Băiatul zâmbi şi în sinea lui se gândi că şi 
viespea, şi păianjenul, şi prostănacul ţin umbră 
pământului degeaba. Dar, într-o bună zi, când 
băiatul se simţi fugărit de alţi băieţi mai voinici ca 
ei, pentru nu ştiu ce poznă pe care o făcuse, se 
ascunse într-o peşteră. Tocmai atunci un păianjen 
mare îşi lăsă pânza lui în faţa intrării în peşteră. 
Trecând pe acolo, celorlalţi băieţi nici prin gând 
nu le-a trecut că cel urmărit s-ar fi putut ascunde 
în peşteră, deoarece pânza era neatinsă. 

Amintindu-şi băiatul de ceea ce văzuse cu 
câtva timp în urmă, îşi schimbă părerea: „De 
ceilalţi nu spun nimic, deocamdată, dar văd că 
păianjenul uneori poate fi şi folositor omului”. Şi 
ieşi din peşteră, cam stânjenit că e nevoit să rupă 
pânza păianjenului care-l salvase de bătaie. Altă 


dată, băiatul se pomeni fugărit de un slujitor 
împărătesc. Dar chiar în clipa când omul întindea 
mâna să-l prindă, o viespe îl înţepă atât de tare, 
încât îşi trase înapoi braţul şi văicărindu-se de 
durere îi dădu răgaz băiatului s-o poată lua la 
sănătoasa. 

„Văd că şi o viespe îţi poate fi cândva de 
folos”, gândi băiatul. 

Trecu vremea. Băiatul se făcu mare. Era 
numai bun de însurătoare. Şi tatăl lui îi găsise o 
fată bogată, dar tare urâtă. In schimb fecioru-său 
era îndrăgostit de alta, nu prea bogată, dar 
frumoasă coz. Se tot gândea băiatul cum să facă 
să scape de necaz. Şi deodată îi veni un gând: 

— Tată, mă duc acasă la mireasa pe care mi- 
ai ales-o dumneata! îi spuse bătrânului. 

Şi bătrânul se arătă fericit că băiatul se 
hotărâse să-i dea ascultare. Căci nu ştia ce 
plănuise fiu-său. Se duse într-adevăr acasă la 
viitorii socri; dar cum se purtă el oare acolo? făcu 
pe prostănacul. Dădu nişte răspunsuri care mai de 
care mai prosteşti. De socri nu mai spun... ce 
părere şi-au făcut de el! Dar până şi fata, cât era 
ea de urâtă, şi tot nu mai căzu la învoială să-şi 
împartă viaţa cu un prostănac ca el, după cum se 
dovedea a fi în faţa ei. Aşadar, băiatul scăpă cu 
faţa curată. Căci, îi spuse el tatălui, nu el era cel 
ce nu voia să ia fata cea bogată, ci fata bogată şi 
urâtă îl respingea; şi atunci taică-său n-a mai avut 
ce spune! Iar fiul s-a convins că la urma urmelor şi 
un prostănac poate fi de folos! POVESTE 
POPULARĂ FRANCEZĂ 


Porumbiţa sălbatică şi isteaţă 

ODATA o porumbiţă sălbatica stătea cocoţată 
pe o rămurea şi privea în zare, aşteptându-şi 
soţiorul porumbel care zburase în căutare de 
hrană. Cum privea ea, iată că o văzu pe cumătră 
vulpe care se apropia de copacul pe a cărui 
rămurea sta. Şi când se apropie de-a binelea, 
vulpea îi vorbi: 

— Ce faci, porumbiţă? Singură? Nu vrei să-ţi 
ţin de urât până ţi-o veni porumbelul înapoi? Am 
să-ţi dau o veste mare sau ai şi aflat-o?! 

— Nu ştiu nimic. Ce s-a întâmplat? întrebă 
mirată porumbiţa. 

— Cum, nu ştii? S-a făcut pace între toate 
animalele şi păsările din lume! Acum orice animal 
sau orice pasăre, cât de mică ar fi ea, poate sta 
liniştită lângă orice animal sau pasăre cât de mare 
sau feroce i s-ar părea, căci nimeni nu are voie să 
mai atace, spuse şireata vulpe. 

Dar neîncrezătoare şi prevăzătoare, 
porumbiţa nu se lăsă înşelată atât de repede, ci 
continuă să se uite în zare după porumbelul ei. 

— Nu cobori? Ce tot priveşti într-acolo? nu se 
lăsă vulpea. Şi ca să scape de ea, porumbiţa 
răspunse iute: 

— Tocmai mă uitam la cei doi lupi puternici 
cum fugăresc pe o soră de-a ta. Şi parcă s-ar 
îndrepta înspre copacul ăsta! 

— Pesemne că nici ei n-au auzit vestea cea 
mare, mai apucă să răspundă vulpea şi o zbughi 
într-o goană disperată şi nu mai trecu multă 
vreme pe la porumbiţă. POVESTE POPULARĂ 
ITALIANĂ 


Veveriţa a vrut să-şi facă o casă împreună cu 
maimuța 

PE O PLOAIE cu găleata, o maimuţă se 
adăposti sub un copac, tremurând toată: şi de frig, 
şi de frică, mai ales când vedea fulgerele şi auzea 
trăsnetele. Deodată, în spatele ei, se simţi un 
foşnet uşor. Când se uită, dădu cu ochii de o 
veveriţă, zgribulită şi ea de ploaie şi frig. 

— Ce-ai zice, veveriţă, ca mâine dis-de- 
dimineaţă să începem să ne facem un adăpost; şi 
când o mai ploua să nu mai stăm aşa pe-afară şi să 
îngheţăm de frig? îi vorbi maimutica. 

— Ai dreptate. Mâine adunăm tot ce ne 
trebuie şi ne făurim o căsuţă, îi răspunse veverița. 

Şi poate că ar fi trecut a doua zi la muncă. 
Dar a doua zi răsări un soare puternic, cald şi 
dătător de viaţă. Maimuţica începu să zburde de 
pe un copac pe altul şi la fel şi veverița. Se 
întâlniră pe o cracă şi maimuţica o întrebă: 

— Când vrei să începem casa? 

— Să mai zburdăm puţin şi pe urmă o să 
trecem noi la lucru! îi răspunse veverița şi uite-o 
nu eẹ, pe altă creangă. Şi tot aşa se zbenguiră până 
seara târziu, când soarele asfinţise şi acum iar se 
răcorise afară. Se întunecă, nori deşi se adunară, 
iar din ei se porni să cadă o ploaie măruntă. Sub 
acelaşi copac maimuța se întâlni din nou cu 
veverița. 

— N-ai vrut să ne facem casă! Acum iarăşi 
dârdâim aici de frig! 

Şi veverița: 

— Îţi făgăduiesc că mâine în zori o începem! 

Dar zorii dimineţii aduseră din nou soarele 


arzător pe cer, încălzind pământul; şi cele două, 
maimuţica şi veverița, iar trecură la joacă, sărind 
de pe o creangă pe alta, şi dintr-un pom într-altul, 
uitând de lucru. Şi seara, una: „Bârrr!” şi alta 
„hapciu!” 

Şi cele două lenevioare, dacă n-au răcit rău 
de tot până azi, tot se mai amăgesc când e frig să- 
şi facă o casă împreună, iar a doua zi de dimineaţă 
uită, când apare soarele... Că după soare vine 
ploaie, şi după ploaie, vreme bună...POVESTE 
POPULARĂ GERMANĂ 

Ioniță şi Cocuţa 

A FOST ODATĂ un tăietor de lemne care avea 
doi copii, un băiat şi o fetiţă: Ioniță se chema 
băiatul şi Cocuţa se chema fetiţa. Mama copiilor 
murise mai demult, şi tatăl lor se însurase cu altă 
femeie. Deşi amândoi copiii erau tare cuminţi, 
harnici şi ascultători, mama lor vitregă nu-i putea 
suferi. 

— Uite ce e, bărbate! Dacă vrei să mai ai casă 
cu mine mâine, când te vei duce la pădure să tai 
lemne, îi faci uitaţi acolo şi pe Ioniță şi pe Cocuţa. 
Altfel nici să nu îndrăzneşti să te mai întorci 
acasă! 

Aşa-i vorbi zgripţuroaica de femeie. 

Cu inima grea de adâncă durere, a doua zi de 
dimineaţă omul îi luă pe amândoi copiii cu el şi, 
odată ajunşi în pădure, le spuse: 

— Voi jucaţi-vă, copii, fără grijă! Culegeţi 
zmeură şi mure, eu voi tăia lemne şi vin să vă iau 
la plecare! 

Copiii făcură întocmai cum le spusese tatăl 
lor, din cuvântul căruia nu ieşeau niciodată, dar 


zadarnic aşteptară să mai vină să-i ia, căci el nu se 
mai întoarse, nici după ce se făcuse noapte adâncă 
şi întunecoasă. Il căutară şi-l căutară pe tatăl lor, 
intrând tot mai adânc în inima pădurii, şi plângeau 
şi-l căutau... dar deodată, în faţa lor apăru 
ogrădină frumoasă cu tot felul de roade: piersici, 
mere, pere, prune; iar pe o masă mare, sub unul 
dintre pomi, tot felul de prăjituri, lăsate pesemne 
să se răcească. Cum erau lihniţi de foame, se 
repeziră amândoi să guste din ele. 

Dar când Ioniță se înălţă să culeagă nişte 
piersici aurii, pârguite, de-ţi lăsa gura apă, iar 
Cocuţa era cu ochii numai la prăjiturile acelea 
gustoase, nici nu şi-au dat seama de unde apăru o 
vrăjitoare  înspăimântătoare, care-i apucă în 
aceeaşi clipă şi pe unul şi pe altul: 

— Cum de-aţi cutezat,  afurisiţilor, să 
pătrundeţi în grădina mea? tună cu o voce 
diavolească vrăjitoarea din ai cărei ochi scăpăra 
ură şi răutate, iar dinţii îi avea ca nişte colţi mari 
de stâncă, ascuţiţi de-i ieşeau afară din gură. 

Şi îi azvârli cu furie pe amândoi în casa ei, 
care se afla în spatele grădinii. 

— Mă duc să pun o oală mare la fiert, să vă 
fierb pe amândoi odată şi să mă ospătez şi eul 
Căci voi v-aţi înfruptat de minune din bunătăţile 
mele! mai răcni înfuriată vrăjitoarea. 

Ioniță şi Cocuţa, rămaşi singuri, abia, abia se 
dezmeticiră. 

— Ce facem, frăţioare? Ne lăsăm aşa în voia 
ei? întrebă sfioasă şi în acelaşi timp îngrozită 
fetiţa. 

— Lasă că-i facem noi de petrecanie! Când s- 


o apleca deasupra oalei mari să vadă dacă fierbe 
apa, trebuie să mă ajuţi s-o băgăm cu capul în 
oală, s-o opărim şi apoi s-o apucăm amândoi de 
picioare şi s-o azvârlim cu totul, îi răspunse fratele 
ei, curajos. 

Şi aşa făcură loniţă şi Cocuţa, nimicind-o pe 
blestemata de vrăjitoare. Şi după o zi şi o noapte 
de drum, ajunseră din nou acasă, cu gândul de a-i 
aduce pe amândoi părinţii acolo unde era o casă 
atât de frumoasă, faţă de cocioaba în care trăiseră 
ei, şi cu o grădină ca în poveşti. Dar acasă nu l-au 
mai găsit decât pe tatăl lor, plângând de dorul 
care-l năpădise; cât despre mama lor vitregă, 
aflară că murise de prea mare obidă şi de 
remuşcări. li povestiră aşadar numai tăietorului de 
lemne toată păţania lor şi-l luară cu ei în casa 
aceea minunată, unde trairă mulţi ani fericiţi şi 
feriti de toate grijile de până atunci. POVEST 
POPULARĂ ALBANEZĂ 

Aventurile lui Cuculili 

ERA ODATĂ un băiat poreclit Cuculili, 
deoarece de mic el spunea la toate păsările din 
hârtie, pe care i le făcea taică-său, numai „cuc”. 
Se ruga de el: „Mai fă-mi, tată, un cuc” în loc să-i 
fi spus: „Mai fă-mi, tată, o pasăre”. Bietul copil îşi 
pierdu într-o bună zi amândoi părinţii într-un 
naufragiu. Trist şi singur o porni pe malul mării, 
căci am uitat să vă spun, locuia într-un port. Văzu 
o barcă părăsită şi dintr-un salt se pomeni în ea. 
Intr-o clipă s-a trezit în larg. Se porni să sufle un 
vânt neaşteptat, încât Cuculili abia mai răzbea să 
stăpânească barca. Se lupta zadarnic cu vântul şi 
zadarnic voia să tragă spre mal, căci barca o lua 


încotro o mâna vântul. Dar deodată se auzi un 
pocnet! Barca se frânse în două, căci se izbise de 
o stâncă, şi Cuculili se prinse de ea, scăpând ca 
prin minune să nu fie înghiţit de valurile care se 
ridicau din ce în ce mai uriaşe şi mai puternice. De 
groază, părea mai încremenit decât stânca de care 
se agăţase. Strigă el „ajutor”, dar degeaba. Până 
la mal era distanţă mare, iar pe furtuna care se 
stârnise, nicio barcă nu se mai vedea pe mare. 
Frigul şi spaima îi deschiseră pofta de mâncare. 
Şi-a amintit din şcoală că pe stânci stau lipite 
scoici. Se uită în jurul lui şi văzu lipite o mulţime. 
Cu grijă să nu alunece, întinse mâna spre câteva 
din ele şi reuşi să le desprindă. In vreo două-trei 
găsi perle. Neştiindu-le preţul, se lăsă încântat de 
strălucirea şi forma lor şi le băgă în buzunar. 
Tocmai când era mai atent să nu alunece, vrând să 
desprindă altă scoică de pe stâncă, se simţi tras cu 
putere de picioare şi zdup! parcă o forţă nevăzută 
îl cufundă până în adâncul mării. 

Dar până să-şi vină în fire din călătoria aceea 
pe sub apă, se pomeni într-o sală mare, în fundul 
căreia pe un tron de cristal, încrustat în corali şi 
bătut în pietre preţioase, se afla o preafrumoasă şi 
încântătoare fiinţă, cu ochii ca smaraldul şi părul 
ca aurul. Cu o voce blândă ea îl întrebă: 

— Ce pedeapsă crezi că ai merita din partea 
reginei mării, pentru îndrăzneala de a-i fi devorat 
atâtea supuse de-ale ei, pe lângă că ai luat fără 
îngăduinţă şi câteva din cele mai nepreţuite perle, 
menite să-mi împodobească coroana şi nicidecum 
să stea înăbuşite în buzunarele tale? 

— Dar n-am ştiut că fac rău, mâncând câteva 


scoici, încercă băiatul să se dezvinovăţească. 
Dincolo, pe uscat, ăsta nu e un păcat! 

— Cunosc obiceiul oamenilor; dar puterea 
mea se întinde numai în acest ţinut al mării şi nu 
poate răzbi până acolo pe uscat. Totuşi, pe cine 
reuşesc să prind şi să-l cufund în regatul meu nu-l 
las să plece nepedepsit, încheie regina mării. 

— Şi cum mă vei pedepsi? întrebă speriat 
Cuculili. 

— Mai întâi bea din această licoare, ca să fii 
ferit de pericolul de a te îneca. Apoi, şapte zile în 
şir vei colindape fundul mării şi tot ce ţi se va 
părea mai scump îmi vei aduce aici. Dacă ceea ce 
vei aduce tu în şapte zile va preţui întocmai 
paguba făcută de tine, vei fi liber să te întorci pe 
uscat, în lumea ta! îi spuse regina mării şi-l lăsă în 
seama uneia din supusele ei de încredere. 

Băiatul bău  licoarea oferită şi trecu să 
împlinească cele cerute de regina mării. Din câte 
naufragii se întâmplaseră pe mare, Cuculili era 
convins că avea să găsească destule lucruri de 
preţ ca s-o mulţumească pe regină şi să se poată 
întoarce curând liniştit acasă. Dar până una-alta, 
de cum ieşi din sala aceea şi se trezi în 
nemărginirea de pe fundul mării, ochii lui se 
încântară de imensitatea de plante şi vietăţi 
curioase care-i apăreau în cale, în tot felul de 
forme şi culori. Şi ar fi rătăcit multă vreme 
admirându-le, dacă nu şi-ar fi amintit pricina 
pentru care se afla acolo. Uitându-se mai atent, 
descoperi o  lădiţă. Voi s-o ridice; era grea. 
Incordându-se o ridică şi o puse pe umeri. Era 
convins că în lădiţă se aflau giuvaeruri de mare 


valoare şi că regina, când avea să le vadă, îl va 
lăsa să plece din prima zi. Nu mai putea de 
fericire şi nerăbdare să ajungă în sala tronului şi 
să i-o înmâneze. Dar când s-o desfacă regina, spre 
uimirea tuturor, convinşi ca şi Cuculili că acolo 
sunt pietre nestemate, în lădiţă nu erau decât o 
sumedenie de cutii de tinichea, una lângă alta. 

— Ce mai e şi asta?! exclamă furioasă regina 
mării, căci nimeni nu-i mai adusese aşa ceva până 
atunci. 

Ruşinat, băiatul ceru voie să se întoarcă pe 
fundul mării să mai caute, doar - doar să găsească 
ceva de preţ, căci şi el crezuse că acolo erau 
pietre scumpe şi când colo... tinichea curată... 

— Sunt cutii de marmeladă, regină, îndrăzni 
să răspundă o supusă de-a ei. 

— Vreau să le desfaceţi, dădu poruncă regina 
mării. 

Şi două din supusele ei se străduiau să le 
desfacă, dar nu reuşeau, căci nu mai văzuseră aşa 
ceva niciodată. Cuculili se grăbi el să le desfacă. 
Apoi îi dădu reginei să guste, spunându-i că 
înăuntru era ceva dulce de mâncare. Regina se 
arătă încântată de gust. Le oferi şi celorlalte. Şi 
toate în cor: 

— Ce gust dulce, minunat! 

Şi de unde Cuculili credea că nemulţumirea 
reginei i-ar fi putut înăspri pedeapsa, o văzu 
fericită şi nespus de bucuroasă de ceea ce găsise 
el pe fundul mării. 

— Bucuria pe care ne-ai făcut-o, spuse regina 
mării, e mai mare decât dacă-mi aduceai o lădiţă 
cu giuvaeruri, căci lucruri de preţ am găsit 


destule, dar asemenea bunătăţi n-am avut 
niciodată prilejul să gustăm. De aceea te iertăm şi 
te lăsăm să te duci înapoi pe pământ, în lumea ta. 

In culmea bucuriei, băiatul ieşi din sală, şi 
cum ştia să înoate, fiind născut şi crescut într-un 
oraş de lângă mare, străbătu mai bine de jumătate 
din drum către suprafaţă, când un peşte mare îl 
plesni cu coada. Speriat, nu ştiu ce să facă, 
deoarece peştele îi dădea târcoale. Dar spaima lui 
n-a durat mult, căci apăru un scafandru. Îl ridică 
la suprafaţă aproape leşinat de frică, aducându-l 
pe vasul de pe care se cufundase în mare. Băiatul 
îi mulţumi când ajunse pe vapor şi se arătă 
încântat să afle că se întorceau toţi, dintr-o lungă 
călătorie pe mare, chiar în portul de unde era el. 

Intrebat de marinari cum de se afla în apă la 
o adâncime atât de mare, el le povesti toate prin 
câte trecuse. Dacă ei l-au crezut sau nu, nu se ştie, 
dar e sigur că povestea lui le-a plăcut şi nici nu şi- 
au dat seama cum a trecut timpul şi au ajuns în 
port. POVESTE POPULARĂ ENGLEZĂ 

Ariberto cel curajos 

A FOST ODATĂ o văduvă care cu greu îşi 
crescuse cei patru feciori ai ei. Şi trei din băieţi 
plecaseră de acasă, pe măsură ce se făcuseră 
mari, care încotro, cu gândul să-şi încerce soarta. 
Acum venise rândul celui mai mic, pe nume 
Ariberto. 

— Mamă, mă duc şi eu în lume să-mi încerc 
norocul, spuse şi al patrulea băiat, şi-şi luă rămas- 
bun de la maică-sa, cu făgăduiala de a nu o uita şi 
de a se întoarce acasă. 

— Mergi sănătos, băiatul mamii, şi nu mă 


uita, după cum m-au uitat fraţii tăi mai mari, - îl 
binecuvântă bătrâna. 

Ariberto se duse glonţ la Curtea regelui şi-l 
rugă să-l primească în slujbă. Regele, care nu era 
renumit pentru generozitatea lui, îi răspunse: 

— Slujbă la palat nu am să-ţi dau. Dar vei 
avea o mare răsplată dacă vei fi în stare să-mi 
aduci plăpumioara de mătase şi puf a vrăjitoarei 
din pădure, fiindcă mi-a făcut mari necazuri 
strigoaica, şi vreau să mă răzbun pe ea, şi niciunul 
din curtenii mei n-a fost în stare să mi-o aducă. 
Aşa se face că i-am pierdut pe mulţi din ei. 

— Bine, Măria-la. Am să încerc să-ţi fac pe 
voie, spuse voinicul Ariberto şi plecă spre casa 
vrăjitoarei. Se înnoptase când ajunse el în inima 
pădurii  unde-şi avea vrăjitoarea coliba. Se 
strecură înăuntru şi văzu o mogâldeaţă în pat, 
care sforăia, cufundată în somn adânc. Tocmai se 
gândea cum să facă să-i ia plăpumioara, când îi 
alunecară ochii pe o împletitură lăsată pe un 
scaun. În împletitură se aflau două igliţe. Le luă pe 
amândouă şi începu s-o înţepe încet pe vrăjitoare, 
încât, deşi dormea adânc, atâta începu să se 
zvârcolească în somn, de-i alunecă plăpumioara pe 
jos, fără să-şi dea seama. Ariberto o luă şi fugi 
mâncând pământul, de nu se mai opri până la 
palat. 

In timp ce regele se uimea cum de reuşise 
Ariberto în aşa de scurt timp să-i aducă 
plăpumioara dorită, în coliba vrăjitoarei bufnița 
glăsuitoare îi destăinui stăpânei ei că Ariberto îi 
furase plăpumioara de puf şi mătase, încât o şi 
mai mare uimire o cuprinsese acum pe vrăjitoare, 


la auzul celor croncănite de bufnița ei. 

— Să îndrăznească numai să-mi apară în cale 
şi-o să vadă el răzbunarea mea cât va fi de 
cumplită! urlă vrăjitoarea. 

La palat, regele se arătă mulţumit de isprava 
voinicului, dar pentru că se dovedise atât de 
îndemânatic, regele nu-l lăsă să plece până nu-i 
ceru şi perna fermecată pe care dormea 
vrăjitoarea, împodobită cu clopoței de aur de jur- 
împrejur. 

A doua zi, voinicul ceru un sac cu câlţi şi o 
porni iar la drum. Şi iar ajunse noaptea, pe când 
vrăjitoarea dormea. Pătrunse în colibă şi încet- 
încet înfundă fiecare clopoțel de aur cu câlţi, iar 
când se încredinţă că niciun clopoțel nu va mai 
scoate niciun  clinchet, la primamişcare a 
vrăjitoarei, trase uşor perna de sub ea şi iar o luă 
la goană. De dimineaţă, bufnița o înştiinţă că 
Ariberto îi furase şi perna cea frumoasă cu 
clopoței de aur. 

— Am să-l înghit de viu! trase un urlet 
cotoroanţa. Numai să-mi apară în cale! 

Şi toată noaptea stătu de veghe să-l aştepte 
pe Ariberto. Ariberto ajunse între timp la palat şi îi 
dădu regelui perna cu clopoţeii de aur. 

— Eşti tare ager la minte, Ariberto! îl măguli 
regele. După cele întâmplate, parcă mi-e şi mai 
teamă de răzbunarea vrăjitoarei. Cum eşti tu de 
viteaz, te-aş mai ruga un singur lucru. Şi dacă mi-l 
vei îndeplini, vei pleca bogat de la mine. Adu-mi 
pe însăşi vrăjitoarea aici! 

Ariberto îngheţă la asemenea dorinţă. Dar 
unui rege încă nu cutezase nimeni să-i 


nesocotească porunca. În timp ce cotoroanţa îl 
aştepta în noaptea aceea ca să-l pedepsească, el 
rămase la palat să chibzuiască în ce chip ar putea- 
o urni din coliba ei, ca să i-o aducă regelui. 

Adormi. Dar a doua zi de dimineaţă îi veni o 
idee năstruşnică: luă o căruţă din grajdurile 
regelui, puse înăuntru scânduri, cuie şi un ciocan 
şi apoi dădu bice cailor spre coliba vrăjitoarei. 

Ajuns în dreptul casei ei, strigă cât îl ţinură 
puterile: 

— Ariberto a fost ucis! Tâlharul de Ariberto e 
mort! Cine mă ajută să-i fac mai repede coşciugul! 

La auzul unor asemenea îmbucurătoare şi 
neaşteptate cuvinte, băboanţa ieşi iute ca o 
sfârlează afară din casă, şi-i spuse tânărului din 
căruţă: - Eu te ajut! Şi pe mine m-a furat tâlharul 
ăla! 

Şi cu toată puterea, băteau împreună la cuie, 
până ce făcu coşciugul gata. 

— Acum fii bună, mătuşică, şi te aşază aici, 
spuse Ariberto, să văd dacă e bună lungimea. Cam 
înălţimea dumitale o are hoţul! 

Ostenită de trudă şi nedumerită, cotoroanţa, 
în afara oricărei bănuieli, se arătă bucuroasă să se 
aşeze înăuntru, prin gestul ei având impresia că-i 
grăbeşte parcă moartea lui Ariberto, pe care-l ura 
atâta. Dar, poc! Voinicul trânti capacul şi, în cea 
mai mare repezeală din lume, bătu cuiele unul 
după altul, în timp ce vrăjitoarea ţipa, gata să se 
sufoce. 

— Te duc la palat! Află că eu sunt Ariberto, 
cel pe care-l urăşti atât! ţipa voinicul la ea, în timp 
ce bătea ultimele cuie. 


În grădina palatului, regele îl aştepta 
nerăbdător să vadă dacă şi această poruncă avea 
s-o împlinească viteazul Ariberto. 

Auzind-o pe vrăjitoare cum se zbătea 
înăuntru, îi întinse voinicului punga cu galbeni şi-l 
lăsă să plece liniştit acasă, dăruindu-i şi căruţa. 
Lăsând jos coşciugul, el plecă. Trecu mai întâi pe 
la coliba babei, luă bufnița vorbitoare şi apoi o 
apucă pe drumul ce ducea spre casa lui, ca să-i 
dea punga cu galbeni mamei sale şi să-i 
istorisească toate prin câte trecuse. POVESTE 
POPULARĂ CELTICĂ 

Coțofana şi vulpea 

COŢOFANA îşi clădise un cuib de toată 
frumuseţea, în mijlocul unui tufiş de vâsc. 

In fiecare dimineaţă pleca în zbor prin toată 
pădurea, să aducă hrană proaspătă celor trei 
puişori abia ieşiţi din găoace. Nu ştia, biata de ea, 
că o pândea cumătră vulpe. 

După două zile de pândă, hrăpăreaţa îşi alese 
puiul cel mai dolofan, se repezi din ascunzătoarea 
ei şi, cu prada în gură, o tuli către sălaşul său. 

Strigătele celorlalte zburătoare o aduseră 
acasă degrabă pe mamă. Văzând că unul din 
puişori lipsea, scăldă în lacrimi cuibul şi îşi puse în 
gând să o pedepsească pe făptaşă. Prilejul se ivi în 
scurtă vreme. 

Umblând după chilipiruri şi bucate alese, într- 
o bună zi vulpea adulmecă un abur grozav de 
ademenitor. Două fetişcane aduceau tăvi cu 
plăcinte, pentru un prânz a secerătorilor. 

Văzând cât de pofticios îi scânteiau ochii 
vulpii, coțofana se apropie până în dreptul botului 


ei, se roti de trei ori şi spuse: 

— Dacă mă vei ajuta şi tu mai târziu să 
găsesc boabe de măceş, pe care le dau puilor ca 
să le crească mai iute penele, îţi fac rost de 
plăcinte. 

— Cum să nu te ajut! sări cu făgăduiala 
mincinoasă cumătră vulpe, bucuroasă că mama 
puiului ucis de ea nu ştia cine poartă vina. 

— N-ai altceva de făcut decât să aştepţi puţin. 
Eu mă voi învârti pe la nasul celor două fetişcane, 
le voi face să se uite după mine şi, cu coada, am să 
răstorn de pe tavă câteva plăcinte. 

— Prea bine! Să alegi din cele mai rumenite. 

— Chiar aşa. Stai aici şi te voi ospăta. 

Vulpea se piti după o tufă de agrişe şi aşteptă. 

Coțofana izbuti să le zăpăcească pe cele două 
fetişcane, tot zburând în dreapta şi-n stânga lor. 
Pe furiş, trânti cu coada în şanţul drumului câteva 
bucăţi de plăcinte, cu o coajă aurie, de mai mare 
dragul. 

Nici nu se depărtară bine fetele cu tăvile lor, 
că vulpea se şi repezi să se înfrupte. Printre 
îmbucături, îi strigă coţofenei: 

— Te-aş pofti şi pe tine, dar ştiu că niciodată 
nu ţi-a plăcut brânza... 

— Aşa e. Îţi mulţumesc pentru că ţii minte ce- 
mi place şi ce nu, se prefăcu a fi mişcată coțofana. 
Eu doar atât îţi cer: să ştiu că, la nevoie, ai să mă 
ajuţi, aşa cum te-ai legat. 

— Mai încape vorbă! 

Vulpea înfulecă pe nerăsuflate, de parca zile 
întregi ar fi fost lihnită. Coțofana, cu gândul la 
pedeapsa ce voia să i-o dea, nu pierdea din ochi 


nicio firimitură. 

— Uite, mai ai şi acolo. Şi dincolo... E păcat 
să pierzi măcar o fărâmă din bunătatea asta de 
plăcintă... 

— Halal de tine, coţofano! Uite, zău, îmi vine 
să te pizmuiesc, când văd ce bucurie simţi tu să fii 
de folos unui prieten... 

Şi vulpea mai îmbucă ce mai îmbucă, până 
când nu mai putu. Pântecul îi era plin de nu mai 
putea, cu pielea întinsă ca a unei tobe. Se târi cu 
greu până la umbra unui stejar şi se trânti alene, 
răsuflând anevoie. 

— Vai, vai mie, prietenă coţofană, să ştii că 
am fost şi eu o dată lacomă... 

— Ei, da, poate că ai mâncat mai mult decât 
eşti în stare... 

— Sunt eu în stare să dau gata şi un ospăț în 
lege... Uf, şi aoleu, dar nu ştiu ce era cu plăcintele 
acelea... 

— Nu-ţi fie teamă, se găseşte leac şi la asta, o 
linişti cu blândeţe amăgitoare coțofana, care 
simţea cum îi creşte inima, fiindcă se apropia şi 
împlinirea răzbunării sale. 

— Ce fel de leac? Nu cumva o să vină cineva 
să-mi spintece burta şi să mi-o coasă la loc? se 
văâita lacoma. 

— Cunosc eu un doctor bun, care o să-ţi dea o 
curăţenie grozavă, o încredința coţofană, rotindu- 
se în preajma viclenei ce se răsucea şi se 
zvârcolea, înăbuşită de atâtea plăcinte câte 
înghiţise. 

— Zboară, zboară, te rog din suflet, altminteri 
simt că o să pier când mi-e lumea mai dragă. Şi 


parcă văd cum o să mă jelească toată suflarea 
pădurii, mai spuse vulpea, plângându-şi singură de 
milă. 

Coțofana nu aşteptă să o roage a doua oară. 

— Chiar acuma mă îndrept spre târgul 
dinspre miazăzi, să-l rog pe doctorul cel vestit să- 
mi dea leacul. Bătu din aripă de trei ori şi nu se 
mai zări. Trecu peste creştetele copacilor acoperiţi 
de muşchi şi se duse glonţ la vânătorul Gowan. 

— Îţi aduc o veste bună, vânătorule, îi strigă 
de departe coțofana, ca nu cumva câinele 
vânătorului, neştiind cu cine are de-a face, să o 
pună şi pe ea pe goană. La o bătaie de puşcă de 
cotul drumului, zace o vulpe care s-a ospătat prea 
mult cu plăcinte furate şi acum nici nu mai e în 
stare să se mişte. 

— Îţi mulţumesc, preacinstită coţofană, îi 
răspunse vânătorul. Îşi chemă ogarul din curte şi 
porni în pas alergător să nu-i la altcineva înainte. 
De mult visa el o blană roşcovană, de vulpe 
adevărată. 

Coțofana zbură totuşi mai repede decât el. Se 
încredința că vulpea nu apucase să se depărteze şi 
cobori până la ea, strigându-i în bătaie de joc: 

— Încă puţin să mai ai răbdare, m-am ţinut de 
făgăduială şi ţi-am adus cel mai priceput doctor 
din ţinut. 

— Vai, gemu vulpea, nu mai pot... Totdeauna 
am spus eu că tu eşti o pasăre inimoasă... 

— Chiar aşa, şi ca să te scutească de 
suferinţă, iată că vine doctorul... 

În clipa următoare, vulpea auzi hămăitul 
ogarului. Dădu să se ridice, dar puterile o 


părăseau de tot. Cu două gloanţe, vânătorul 
„doctor” o răpuse şi astfel coțofana făcu dreptate 
în pădure. POVESTE POPULARA CELTICĂ 

Cele trei hohote ale lui Leiproachan 

PRIN PARTEA de mijloc a Ulsterului trăia 
cândva un plugar pe nume Geoff. Era mânat de un 
mare neastâmpăr, fiindcă ar fi dorit să strângă 
avuţii şi stătea mereu cu urechea la pândă şi 
ochiul deschis, să nu-i scape vreun prilej de 
îmbogăţire. 

Într-o noapte, nu trecuseră decât două 
ceasuri de când aţipise, că îl trezi din somn un 
zgomot neobişnuit. Părea că în puterea nopţii 
cineva stă şi ciocăne cu o unealtă căptuşită cu un 
sul de cânepă, să nu se audă prea departe. 

Geofi se dădu jos din pat, se încălţă, se 
încinse cu un brâu în care îşi vâri un pistol 
încărcat şi ieşi binişor pe uşa din spate a casei. 
Înaintă tiptil şi, ce să vezi? 

La umbra unui măr din ograda lui, răsărise o 
ciupercă uriaşă. Duse mâna streaşină la ochi, să 
nu-l supere razele amăgitoare ale lunii, şi-şi dădu 
seama că nu era o nălucire Numai că, în loc de 
ciupercă, acum era limpede ca ziua că în ograda 
lui răsărea un leiproachan - un spiriduş. Nevăzut, 
neauzit, plugarul se apropie de oaspetele lui 
nepoftit şi haţ! puse mâna pe el. Spiriduşul se 
zbătu, dar nu mai avea cum să fugă din 
strânsoarea palmelor vânjoase ale gospodarului. 

— Te-am prins! strigă încântat Geoff. Şi nu-ţi 
mai dau drumul până ce nu mă călăuzeşti la vreo 
comoară. 

— De unde până unde să ştiu eu de vreo 


comoară? se tângui piticul. 

— Eu ţin bine minte cum din bătrâni umblă 
vorba că pe coclaurii Ulsterului şi-au îngropat 
danezii un mare tezaur. Nu se poate ca voi, neam 
şiret de leiproachani, să nu ştiţi de-a-fir-a-păr 
totul. 

— Cuvântul nostru nu e mincinos, se îmbufnă 
prizonierul cât un degeţel. Crede-mă, nu ştiu 
nimic despre comoara cu pricina. Şi chiar dacă aş 
şti ceva, un legământ cumplit m-ar împiedica să-ţi 
dezvălui taina. 

— Aha, stărui Geoff, vezi cum întorci vorba? 
înseamnă că ştii, dar te încăpăţânezi să nu spui 
nimic. 

— Poţi să-ţi închipui ce vrei, eu nu ştiu şi 
gata. 

— Nu scapi aşa de uşor, Leiproachan! se 
stropşi la el plugarul. Dacă nu mă duci la locul 
comorii, îţi tai capul. 

— Mă ameninţi zadarnic, tot nu-ţi voi spune. 

— Bine. Până una, alta, te voi închide într-un 
cufăr ferecat cu şapte lacăte. Vei sta acolo până 
ce-ţi schimbi gândul. Şapte ani încheiaţi te ţin şi 
pace. 

Îl târî în casă şi, deschizând cu un scârţâit 
prelung cufărul amintit, îl vâri în fund pe spiriduş 
şi trânti capacul la loc. Timpul trecea, iar soarta 
lui Geoff nu se schimba. 

lama părăsi ţinutul şi la întoarcerea 
primăverii norocul începu să-i zâmbească. O 
corabie prinsă în furtună fusese sfărâmată de 
stânci. Cheresteaua pe care trebuia s-o ducă până 
în port plutea în voia valurilor. Câteva legături de 


scânduri fasonate fură împinse de vânt până pe 
ţărmul din apropierea casei lui Geoff. Bucuros de 
întâmplare, plugarul găsi curând un cumpărător. 
Învoiala se încheie în casă, unde Geoff primi şi 
banii. 

În clipa în care băgă în pungă monezile, auzi 
din fundul cufărului un râs batjocoritor. Nu luă în 
seamă hohotul acela şi-şi văzu mai departe de-ale 
lui. Fiindcă însă tot îşi amintise de prizonierul său, 
îl mai scoase la vedere şi-l cercetă: 

— Ei, ce zici, ţi-ai băgat minţile în cap? 

— Nu am făcut nicio nesocotinţă, ca să ama 
mă căi de ceva, îi întoarse vorba, cu măsură, 
spiriduşul. 

— O ţii una şi bună, se înfurie iarăşi Geoff. 
Dar eu nu sunt creangă de alun, nici frunză, ca să 
mă îndoi după cum bate vântul. Ori mă duci la 
comoara danezilor, ori rămâi alţi şapte ani în şir. 

— Dacă-ţi este voia şi ţi-ai pus în gând să mă 
oropseşti, mă poţi închide în cufăr şi o sută de ani. 
Dar altceva nu vei căpăta decât poveţe. 

— Mă mai şi înfrunţi? Hai, în fundul cufărului 
cu tine! 

Şi Geoff trânti iarăşi capacul, cu mare 
zgomot. 

Peste câteva zile, în pragul casei, acum mai 
arătoasă, se ivi un drumeţ. lIntrebă pe unde 
trebuie să apuce ca să ajungă mai iute la Limerick. 
Stăpânul casei, care tocmai îşi lua prânzişorul, îl 
pofti să împartă cu el merindele. 

— Mulţumesc de bunătate, dar mă aşteaptă 
cineva la capătul drumului, nu pot zăbovi. 

Şi călătorul se depărtă. Geoff trebăluia de zor, 


când drumeţul răsări iarăşi. Mergea şontâc- 
şontâc, gemând. La prima răscruce, de atâta 
grabă, lunecase pe un pietroi şi îşi rupsese un 
picior. Ducându-l în casă, să-l întindă pe pat şi să-l 
oblojească, Geoff auzi alt hohot de râs venind din 
fundul cufărului. Nici acum nu zise nimic. Trecu şi 
al doilea soroc de şapte ani. 

Plugarul, care nu-şi uitase nicio clipă gândul 
de înavuţire, se încruntă la spiriduş, doar - doar l- 
o băga în sperieţi. Îi suflă în obraz fumul pipei sale 
răsucite şi cuvântă: 

— Ei, ce zici, cădem la înţelegere? Sau poate 
îţi place aşa de mult bezna din cufăr? 

— Sunt deprins. Sub pământ e beznă mai 
mare, răspunse Leiproachan. Şi nu ştiu despre ce 
înţelegere vorbeşti. 

—  Spiriduşule, spiriduşule, din prea multă 
minte are să ţi se tragă moartea! îl ameninţă 
gazda lui silnică. La ce-ţi foloseşte ţie şi alor tăi 
aurul? în vreme ce eu, ehei, să fie în mâna mea 
comoara, ai vedea... 

— N-ai decât să o descoperi. Eu unul, habar 
n-am de comori... 

De furie, Geoff puse mâna pe un satâr şi puţin 
lipsi să nu facă într-adevăr vărsare de sânge. Nici 
în faţa morţii crunte, spiriduşul nu se clinti. Până 
la urmă, plugarul se înfrână. Se mulţumi, ca de 
obicei, să-l închidă pe Leiproachan în cufăr, 
tunând: 

— Pe încă şapte ani, acolo îţi va fi adăpostul! 

Zile se înnădiră după zile. In şiragul lor, iată 
că pe fila calendarului se ivi una vestită cu roşu - 
sărbătoarea culesului livezilor. Geofi se pregăti şi 


el să se ducă la iarmaroc. Dar, fiindcă începuseră 
să bântuie tâlharii şi prin părţile acelea, săpă o 
groapă în grădină şi ascunse acolo câteva fişicuri 
cu gologani agonisiţi în lunile de iarnă. Plecă 
parcă cu inima mai uşoară la târg. Nu prinsese de 
veste cum prin grădină se ţine de el ca o umbră 
chiar unul din tâlharii de care crezuse că va scăpa 
în felul acela. Iar tâlharul, vesel că altul a strâns 
pentru el, veni cu o cazma, săpă locul cu pricina şi 
plecă fluierând, cu agonisita lui Geoff. 

Pe la scăpătatul soarelui, plugarul se dădu jos 
din căruţa împodobită cu clopoței şi cu ciucuri 
roşii, intră în casă şi dădu să-şi scoată vesta de 
piele. Deodată, din fundul cufărului răsună iarăşi 
un hohot de râs. 

Geoff îşi ieşi din sărite, sări lângă cufăr, îl 
deschise şi-l trase de păr afară pe locuitorul cel 
pitic. 

— Acum ţi s-a împlinit veleatul! îi strigă. De 
câte ori îţi închipui tu că ai să-ţi mai râzi de mine? 
Ori îmi lămureşti şi mie ce-ai găsit de haz, astăzi şi 
în celelalte două împrejurări de care-mi amintesc, 
ori te tai ca pe un pui de găină. 

Spiriduşului îi tăcăia inima, dar nu-şi trăda 
spaima. 

— Am să-ţi spun, cum de nu, doar să ai minte 
destulă ca să foloseşti cele ce vei auzi. 

— Tu spune, că eu nu am de dat socoteală 
nimănui ce folos sau pagubă voi trage de pe urma 
ta... 

— Ia aminte, grăi atunci Leiproachan, întâia 
oară am râs fiindcă ai vândut cheresteaua adusă 
de valurile mării. 


— Înseamnă că ai râs ca un nerod: doar am 
luat bănet bun pe ea. 

— Se prea poate, dar cel care a cumpărat-o 
de la tine a găsit pitită printre scânduri o pungă 
cu bani de argint, care făcea mai mult decât toată 
cheresteaua. Din clipa aceea totul i-a mers în plin. 

— Asta cam aşa e, mormăi înfundat Geoff. 

— A doua oară, urmă spiriduşul, am hohotit 
din pricina drumeţului pripit. Când nu ţi-a primit 
poftirea la masă, a dat şi norocului cu piciorul. 
Dacă mai întârzia puţin cu tine, piatra de care s-a 
izbit apoi în calea lui ar fi fost înlăturată de roţile 
unei căruţe, şi nu s-ar fi betegit. 

Geoff lăsă iar nasul în pământ. Spiriduşul 
tăcuse. 

— Să-mi spui neapărat de ce ai râs şi a treia 
oară! Şi plugarul îl scutură zdravăn. 

— Sunt multe lucruri pe care este mai bine să 
nu le afle omul, dacă nu este în stare să privească 
adevărul în faţă. 

— Nu te mai făli mereu, spune-mi până la 


capăt. 

— Poate că te vei căi, eu judec că nu este 
nevoie. 

— Puțin îmi pasă de judecata ta! Spui ori te 
tai? 


— Fie, eu ţi-am vrut binele. A treia oară, chiar 
astăzi, am hohotit văzând la ce ţi-a folosit că ai 
îngropat o parte din banii tăi. Cum ai plecat, un 
tâlhar a venit şi i-a luat, calzi încă, din aceeaşi 
groapă. 

— Bănuţii mei! strigă buimac Geoff, care 
uitase cu totul de groapa săpată cu câteva ceasuri 


mai înainte. Pomi în goană să dea de urma 
vinovatului. 

Căută în neştire, până ce, de inimă rea, îşi 
pierdu minţile. Şi Leiproachan se întoarse la 
seminţia lui, clătinând din cap: „Dacă nu afla de 
paguba suferită din vina lui, lăcomia nu-l făcea să- 
şi piardă minţile...” POVESTE POPULARĂ 
CELTICĂ 

Omul care nu avea ce povesti 

UNDEVA, pe lângă apa Shannonului, trăia în 
alte vremi un om blajin şi împăcat cu toţi oamenii 
lui. Megieşii îl ştiau sub numele de Rory. 

Soaţa lui împletea ciorapi de lână şi andrelele 
îi alergau în mâini de dimineaţă până-n amurg. 
Când aduna în dulapul lor de stejar un raft plin de 
ciorapi în fel şi fel de culori, Rory îi punea într-o 
boccea şi pornea cu ei la oraş. Acolo, mai cu o 
vorbă de duh, mai cu o zicală din bătrâni, îi vindea 
curând şi se întorcea acasă cu câţiva gologani 
legaţi cu grijă în colţul batistei. 

Fiindcă se mulţumeau cu puţin, nu se 
plângeau de viaţa pe care o duceau, nici de munca 
lor. 

Într-o zi de toamnă, cu suluri de pâclă ce se 
vălătuceau pe cerul jos, Rory grăbea pasul, să nu-l 
prindă noaptea pe drum. Cu toate acestea, în 
ceasul  înserării încă nu intrase pe ulițele 
mărginaşe ale oraşului. 

Se gândi unde ar putea poposi, căci ciorapii 
lui puteau aştepta vânzarea până a doua zi; doar li 
se dusese vestea până la Limerick ciorapilor 
împletiţi de Roasy. Multe mame şi bunici, care-şi 
făceau din ei până şi puşculiţe pentru banii puşi 


deoparte, clătinau din cap cu mulţumire, spunând: 
„Ehei, ciorapii aceştia n-au moarte...” Rory îşi roti 
privirile în jur şi zâmbi, zărind o căsuţă cu 
acoperişul într-o rână, ca o pălărie pusă 
ştrengăreşte pe-o ureche. Ferestrele aveau nişte 
obloane care le dădeau înfăţişarea unui chip 
sprâncenat. Totul te îndemna să te apropii cu 
încredere. Drumeţul păşi în pragul casei şi ciocăni 
de două ori, strigând: 

— Să ştiţi că afară e un om tare bun la inimă, 
şi tare ostenit. 

— Intră, intră, călătorule, casa noastră e 
deschisă oricui este dornic să ne cinstească cu 
sosirea lui, se auzi un glas bătrânesc, plin de 
blândeţe. 

Gazda lui era, aşa cum îşi închipuise după 
glas, un moşneag cu mustăţi albe, stufoase, cu 
obraji încă rumeni şi vorbă vioaie. 

— Te pomeneşti că-i fi şi înfometat, îl cercetă 
bătrânul, măsurându-l poznaş pe oaspetele său din 
fapt de seară. 

— Ei, de ce să mint, n-aş zice ba, dacă aş avea 
înaintea mea o mâncare bună şi o cană zdravănă 
cu bere, mărturisi Rory, văzându-se îmbiat astfel. 

— Prea bine. Înseamnă că ne potrivim în 
gusturi şi pe dată vom şi cina împreună. Rogu-te, 
însă, doar atâta să-mi spui: de unde vii şi încotro 
te îndrepţi? 

— Vin dintr-un sat de pe malul Shannonului şi 
mă duc spre târg, să vând, ca de obicei, ciorapii de 
lână împletiţi de mâinile harnice ale nevestei 
mele. 

— Mă bucur să aud că ai o nevastă harnică. 


Aşa, acum nu ne rămâne decât să ne aşezăm la 
masă. 

Şi bătrânul, întorcându-se spre o latură a 
odăii, strigă: - Vrem să cinăm, aţi auzit? şi bătu 
din palme de două ori. 

Unde pomi o forfotă şi o trebăluială prin 
încăpere, de credeai că se fac pregătiri pentru o 
nuntă... 

Un scaun cu spătar odihnitor se trase singur 
spre vatră, şi Rory se aşeză să-şi usuce bine 
încălţările şi straiele. 

Din bufetul înflorat, împodobit cu crestături 
frumoase, un cuţit bine ascuţit şi o furculiţă 
lustruiră ca oglinda săriră şi se apucară să taie în 
bucăţi subţiri o halcă de carne atârnată de grindă. 

O oală cu smalţ albastru ieşi şi ea de sub soba 
de gătit şi ciocăni de două ori în podea. Cartofi 
pântecoşi, mari cât nişte şoricei cafenii, porniră să 
mărşăluiască, sărind înăuntrul oalei. 

Vătraiul se ridică singur, înteţind focul din 
vatră, până ce lumini roşiatice-aurii ţesură o plasă 
jucăuşă peste podea. 

Sub ochii tot mai căscaţi de uimire ai lui Rory, 
oala se răsturnă apoi într-o găleată cu apă. 
Cartofii începură să joace ţonţoroiul, parcă erau 
căţei zburdând când se scaldă. 

După ce coaja fu spălată bine-bine, trecură cu 
rânduială într-o sită. In sită fură scuturaţi până ce 
se scurse toată apa din ei. 

Săriră la loc în oala care îi duse la focul ce 
ardea domol, răspândind o căldură toropitoare. 

În vremea aceasta,  moşneagul, care-l 
găzduise pe vânzătorul de ciorapi, nici nu clipea. 


În mai puţin decât îmi trebuie mie să vă înşir 
toată păţania lui Rory, masa era pregătită, cu 
dichisul cuvenit. 

— Ridică-te să mănânci, spuse bătrânul. 

La auzul acestor vorbe, Rory se ridică de pe 
scaunul de lângă vatră şi se aşeză pe altul, cu 
spătar drept, care se trăsese în capul mesei. Până 
să-i mulţumească încă o dată moşneagului cel 
primitor, o faţă de masă albă ca neaua se şi 
aşternuse singură. 

Şi aşa, de la începutul până la sfârşitul cinei, 
totul se petrecu fără ca gazda ori oaspetele său să 
fie nevoiţi a mişca măcar un deget. Chiar şi cana 
de bere se umplu singură, la semnul potrivit. 
Berea făcu spumă bogată, ca să aibă cu ce ciocni 
cei doi. 

Nici n-apucară bine să dea pe gât ultima 
sorbitură de bere, că faţa de masă se scutură cu 
sârg, încât nu puteai zări cea mai mică firimitură 
pe întinsul ei alb. 

Doi papuci bine căptuşiţi, moi, alergară ca la 
poruncă. Stătură smirnă, la dreapta şi la stânga 
lui Rory, aşteptând doar să fie încălţaţi. De-atâta 
răsfăţ nu mai ştia nici el pe ce lume se află. 

— Îţi mulţumesc din adâncul inimii, bunule 
moşneag. Nu voi uita niciodată cu câtă omenie m- 
ai primit şi ospătat, grăi Rory tare mişcat, mai-mai 
să-i dea lacrimile de recunoştinţă. 

Gazda lui înălţă braţul, oprindu-l din vorbă. 

— N-ai de ce să-mi mulţumeşti anume, pentru 
că deopotrivă îi primesc eu pe toţi drumeţii care- 
mi cer găzduire. Într-un singur fel îmi poţi plăti. 
Află că eu îmi împart cu socoteală timpul meu 


singuratic: o treime mănânc şi beau, o treime din 
timp dorm, şi o treime mi-o petreceu cântece şi 
poveşti. Ca să-mi mulţumeşti de ospătate, e de 
ajuns să-mi cânţi ceva frumos. 

— Păi, îngână ruşinat Rory, glasul meu e prea 
dogit pentru farmecul cântecelor bătrâneşti... 

— Nu e nimic, îţi rămâne să-mi spui o 
povestire, îl linişti bătrânul. 

— Vezi că... eu nu ştiu nicio poveste. 

— Măcar una, cât de mică, ţi-o fi rămas prin 
amintire, îl îndemnă moşneagul cu glasul lui 
tihnit. 

— Nici cât pentru adormit pisoiul nu ştiu, se 
apără Rory. 

Gazda suspină şi, cu acelaşi glas potolit, zise: 

— Dacă aşa stau lucrurile, n-am încotro, 
trebuie să păzesc rânduiala ca şi pentru ceilalţi. Te 
rog să-ţi iei bocceaua şi să părăseşti casa mea. 
Aici nu pot rămâne peste noapte decât cântăreții 
sau povestitorii. 

Vânzătorul de ciorapi îşi ridică încet bocceaua 
şi se îndreptă spre uşă. Papucii cei moi îl izbiră cu 
sete, după ce îi scosese din picioare. lar când 
trase uşa în urma lui, clanţa îl pocni peste mână. 

Dacă văzu Rory că a rămas fără adăpostul 
acela plin de minunâţii, o luă la picior, ca să mai 
găsească deschisă măcar uşa unui han cât de 
umil. Dar tresări, zărind pâlpâitul vesel al unui 
foc, în marginea drumului. Fără să aştepte un 
cuvânt din partea lui, drumeţul aflat lângă foc îi 
strigă: 

— Bun venit, Rory! Stai alături de mine şi ai 
grijă de frigarea aceasta. Eu lipsesc câteva clipe, 


fii cu ochii în patru la came, dacă vrei să ai o 
friptură bună. 

— Cum de nu, la asta nu mă dau în lături, 
răspunse mucalit Rory şi se aşeză lângă foc, 
începând să învârtească frigarea. 

Omul se topi în beznă. Cu ochii în patru la 
came, Rory auzi deodată un glas gros şi supărat, 
ţâşnind chiar din foc: 

— Hei, nepriceputule, ia seama să nu-mi arzi 
barbetele! 

Drumeţul de pe malul Shannonului sări cât 
colo. Asta le întrecea pe toate: o bucată de carne 
să i se plângă lui! Scăpă frigarea din mână şi 
glasul răsună mai pornit: 

— Ce-ţi spuneam? Eşti un netrebnic, m-ai 
pârlit! 

Rory îşi înhăţă bocceaua cu ciorapi şi o tuli 
cât îl ţineau picioarele. Bucata de carne, după el, 
îndrăcită. lar păcătoasa de frigare nu se lăsa nici 
ea mai prejos. Îl împungea de parcă ar fi voit să 
facă şi din el o friptură ceva mai mare. Halca de 
carne îl plesnea peste faţă, peste umeri, mai rău 
decât cel mai voinic vlăjgan care se ia la trântă. 

Goni aşa Rory, înţepat, ciupit, tăbăcit. Niciun 
roi de albine înfuriate nu l-ar fi adus în asemenea 
hal. Spre salvarea lui, îi ieşi în cale aceeaşi casă. 
Dădu buzna, trântind uşa după el şi trăgând şi un 
scaun în dreptul ei, ca nu cumva să năvălească 
urmăritorii acela năstruşnici. 

Abia mai sufla. Glasul moşneagului se auzi, la 
fel de prietenos: 

— Urcă în pat, Rory, să te odihneşti. 

— Nu pot urca, sunt scăldat în sânge. Sunt 


acoperit de vânătăi, din cap până-n picioare. 

— Dar ce ai păţit? îl întrebă netulburat gazda. 

— Ia, o ticăloasă de halcă de carne pe care o 
învârteam pe frigare s-a răstit la mine fiindcă aş fi 
pârlit-o şi m-a fugărit pe toată şoseaua. Iar 
păcătoasa de frigare s-a însoţit cu ea şi m-au tăiat 
şi învineţit amândouă fără ruşine. 

— Ei, vezi, Rory, glăsui sfătos moşneagul, 
dacă acum un ceas ai fi avut de spus asemenea 
poveste, în loc să aştepţi să ţi se întâmple, ai fi 
dormit liniştit aici şi n-ai fi pătimit. Acum vino şi 
odihneşte-te. 

Rory se spălă bine şi urcă în pat. Frânt de 
alergătură, dormi buştean. Când se deşteptă, dădu 
să mulţumească iarăşi moşneagului. Dar, ia-l de 
unde nu-i. 

Se trezi în şanţul drumului, nici urmă de 
căsuţă înjur. Drept pernă nu avea altceva decât 
bocceaua lui. 

Rory se ridică şi o porni agale să-şi vândă 
ciorapii de lână, fără să mai ştie dacă trăise aievea 
întâmplarea aceea de pomină, ori numai în vis i se 
ivise ceea ce i-ar fi poftit inima. POVESTE 
POPULARĂ CELTICĂ 

Kadok şi judecata firii 

DEPARTE, la capătul cel mai puţin umblat, pe 
meleagurile din miazănoapte ale ținutului 
Canenei, se întinde un colţ de rai: plaiurile 
Maelgin. 

Turmele păşeau alene, paşii mioarelor iscând 
o dulce cântare a clopoţeilor. Plugarii munceau cu 
gândul doar la rodul trudei lor, fără a fi încercaţi 
de spaima prădalnicilor războinici. Prichindeii se 


jucau până în mijlocul drumului mare, căci se ştia 
că niciun călăreț nu va veni în goană turbată, ca 
să-i strivească sub copite. 

Pacea deplină de care se bucura ţinutul era 
vădită cel mai bine de fecioarele stând în pragul 
uşilor larg deschise ale caselor, cu furca de tors în 
poală. 

O singură umbră întuneca fericirea oamenilor 
din Maelgin: când se împlinea sorocul de doi ani, 
pica printre ei strângătorul dărilor, trimis de craiul 
din Munţii Vulturilor. Decât să ajungă la 
încrucişarea armelor, oamenii se înţeleseseră să-i 
plătească fără a-i rămâne datori. 

De câte ori se întâlneau, la serbări şi ospeţe, 
nu mai pridideau aducând laudă şi mulţumită lui 
Kadok cel bun şi înţelept, datorită căruia războiul 
şi pustiirea le ocoleau plaiurile. Avea braţ tare şi 
nu putea fi întrecut de nimeni la trasul cu săgeata 
la ţintă, nici la aruncatul suliţei sau la ochitul cu 
praştia. Ştia să călărească armăsari aprigi şi era în 
stare să înoate ceasuri întregi, uneori ţinându-şi 
răsuflarea în adâncul lacurilor. Dar nu voia să 
pună preţ numai pe putere şi vânjoşie. Totdeauna 
avea la el vorba cu miez şi apropierea de la inimă 
la inimă. După toate, îndrăgea nespus firea şi 
izbutise să-şi facă părtaşi norii, vântul, ploaia, 
ninsoarea. 

Totuşi era dat şi ținutului aceluia, ce părea 
hărăzit unei păci veşnice, să cunoască 
nenorocirea. 

Căpetenia ostaşilor veniţi după dări rămase 
fulgerat, zărind chipul proaspăt ca rouă zorilor şi 
ochii gingaşi ai unei fete de plugar, Aval-Kan. O 


smulse din prag, chiar sub ochii părinţilor 
înlemniţi de atâta cutezanţă, şi goni tropotind, cu 
fata răpită în şa. 

După câteva clipe, oamenii acelui plai tihnit 
se treziră din uimire. Şterseră de rugină armele, 
scoaseră din grajduri caii păstraţi doar pentru a 
trage căruțele la petreceri şi porniră pe urmele 
răpitorilor. Tăiară drumul pe poteci mai scurte şi 
le aţinură calea la un vad adânc unde erau siliţi să 
încetinească goana. 

Se bătură în săbii şi se împunseră în lăncii, 
înroşind apa râului ce şopotea prin crângul liniştit. 
Ceata răpitorilor fu nimicită până la unul. Fata se 
întoarse în casa părintească. 

Aprinşi de mânie faţă de asemenea faptă 
mârşavă, oamenii de pe plaiul Maelgin se hotărâră 
să pedepseascăsamavolnicia. Strânseră un pâlc 
mai puternic şi trecură hotarul, pustiind şi 
semănând pierzania pe câmpiile Glanorganului. 
Dar, chiar dacă dreptatea era de partea lor, cei 
puternici gândeau altfel. 

Peste două zile, un pristav al Craiului din 
Munţii Vulturilor veni cu un hrisov plin de peceti, 
căruia îi dădu citire în piaţă, unde se ţineau toate 
adunările obşteşti. Hrisovul îi înştiinţa să se 
aştepte la ivirea unei oşti de războinici care vor 
cobori pentru a pustii plaiurile tihnite. 

Mare era jalea ce se aşternu peste Maelgin. 

„Mâine pământul nostru rodnic va fi pârjolit”, 
glăsuiau întunecaţi la chip oamenii. „Fetele şi 
pruncii noştri vor fi duşi în robie”. 

Şi gândurile zburau către Kadok, singurul în 
stare a înlătura nenorocirea, încheind pace cu 


craiul cel crud. Kadok primi senin ruga al or săi. 

Spre mirarea lor însă, nu îmbrăcă straie 
falnice. Nici nu-i trecu prin minte să-i pună a scrie 
o jalbă, cerând craiului să arate ce preţ se poate 
plăti pentru sângele vărsat. Kadok îşi luă cu 
dânsul doar doi credincioşi şi puse straie aspre, 
aproape ca un sihastru. 

Când ajunse în apropierea cortului Craiului 
din Munţii Vulturilor, străjile mai-mai să nu-l lase a 
trece, crezând că e un pribeag prea umil. Abia 
după ce-şi arătă trofeele de vânătoare - purtate, 
pentru orice împrejurare, în tolba unuia din 
însoțitori, izbuti a se face crezut şi i se dădu voie 
să ajungă în faţa craiului. Acesta se ridică, mânios, 
şi glăsui cu trufie: - Ştiu că ai sânge la fel de nobil 
ca şi mine în vinele tale, dar te osteneşti în zadar. 

— Un singur fir de nisip, dacă are dreptate, 
poate opri şi marea, îi răspunse Kadok. 

— Ha, vreau să văd ce stavilă va ridica 
neamul tău în faţa mării de flăcări şi lacrimi ce-o 
voi abate peste capul vostru, îl ameninţă tunător 
craiul. Ca nisipul îi voi spulbera! Nu-mi pasă mie 
de dreptate. Cine va sta să mă judece, când am 
puterea de partea mea? 

— Nici măcar în faţa judecății firii nu vrei să 
te pleci? îl mai întrebă, netulburat, Kadok. 

— Până şi firea se pleacă la picioarele mele. 

În clipa aceea, Kadok îşi trase palmele în jos, 
strângându-le pumn. 

La fel îşi trase şi cerul vălurile grele de nori 
peste boltă şi lumina soarelui fu stinsă. 

— Ce înseamnă asta? Ce se petrece cu mine? 
strigă cu glas mai nesigur Craiul din Munţii 


Vulturilor. De ce mă învăluie beznele? 

Şi bâjbâia ca un milog, împresurat de noaptea 
aceea în miez de zi. 

— De ce vii cu paloşul în mână să jefuieşti 
nişte oameni sărmani? De ce vrei să aperi şi să-ţi 
pui puterea în slujba unui mişelnic răpitor de 
fecioare? îl cercetă Kadok. 

— Dă-mi înapoi lumina soarelui şi voi da şi eu 
înapoi pacea care luminează plaiurile Maelginului, 
se legă  războinicul  cârmuitor.  Văzându-l 
înduplecat, Kadok desfăcu la loc palmele. Vălurile 
de nori se destrămară şi soarele străluci în toată 
splendoarea lui pe cerul azuriu. 

— Fapta ta m-a luminat, mărturisi trufaşul 
prinţ. Îmi dau seama ce rău am săvârşit luând dări 
de la voi. Îţi voi reînnoi şi întări cu mâna mea 
toate pravilele şi scutirile de silnicie şi dări de 
care vă bucuraţi din vremea craiului Arthur, slăvit 
în veci fie-i numele, fără cel din spiţa mea, care va 
căuta să le încalce, să fie blestemat cu toate 
vlăstarele lui. 

Craiul din Munţii Vulturilor dărui apoi calul 
său de bătălie lui Kadok, iar acesta îi lăsă amintire 
trofeele lui vânătoreşti şi o mantie din purpură 
străvezie, păstrându-şi unul altuia până la moarte 
prietenie întemeiată pe înţelepciune, şi nu pe 
teama de tăişul armelor. CÂTEVA MITURI ŞI 
LEGENDE ALE CHINEI 

ANTICE 

Nu Wuo astupă spărtura din bolta cerului 

GONG GONG era un duh rău care trăia în 
apele mărilor şi oceanelor, ale fluviilor şi râurilor. 
Cât era ziua de mare, alerga dintr-un loc în altul, 


să vadă ce se mai întâmplă în lume, fiindcă îşi 
pusese în gând să devină stăpânitorul ei. 

Giu Jun, zeul focului, a aflat de planurile lui 
Gong Gong şi l-a provocat la luptă. Cât de 
încrâncenată a putut să fie încleştarea lor! 
Amândoi erau nemaivăzut de puternici şi de 
ambiţioşi. 

Până la urmă, Gong Gong a fost învins. Era 
prima lui înfrângere şi de atâta ciudă parcă 
turbase. Se simţea umilit. Cum? El, puternicul şi 
încăpăţânatul Gong Gong, să fie îngenuncheat? 
Vor râde de el toţi zeii muntelui Kun Lun. 

Şi de mânie s-a pedepsit lovindu-se cu capul 
de poalele muntelui Pu Gion. Muntele s-a clătinat, 
apoi s-a surpat, prefăcându-se într-o uriaşă 
grămadă de pietre şi de pământ... 

Dar asta n-ar fi însemnat nimic, dacă muntele 
Pu Gion ar fi fost aidoma celorlalţi. Câţi munţi nu 
s-au prăbuşit de când e lumea şi pământul până 
acum? Se zice însă că bolta cerească nu s-ar putea 
arcui deasupra pământului, dacă n-ar fi susţinută 
în patru colţuri de patru munţi uriaşi. 

Şi muntele Pu Gion era chiar unul dintre 
aceştia. Vă închipuiţi ce nenorocire s-a abătut 
asupra lumii! Odată cu căderea lui Pu Gion s-a 
surpat şi un colţ imens din cer. 

Pe pământ s-au ivit prăpăstii cu gurile 
căscate, pădurile au luat foc, câmpiile cu lanurile 
de grâu au fost inundate de ape şi toate, toate 
jivinele pământului au ieşit din ascunzişurile lor să 
sfâşie oamenii! Cât de necugetat a putut să fie 
Gong Gong! 

Se spune că pe atunci trăia o zeiţă cu numele 


Nu Wuo. Ea avea suflet bun şi curat, colinda zi şi 
noapte cerul şi pământul, veghind asupra 
oamenilor şi ferindu-i de primejdii. Nu Wuo umbla 
în carul tinereţelor, tras de dragoni negri, cu frâie 
şi zăbale împletite din nori aurii. Înaintea carului 
se avântau cai albi înaripaţi, iar în spate galopau 
şerpi uriaşi, încât nimeni nu putea să-i facă vreun 
Tău. 

Cât de mult trebuie că o oboseau aceste 
drumuri pe zeiţa Nu Wuo! Plutea prin văzduh 
nouă zile şi nouă nopţi şi de-abia în cea de a zecea 
ajungea pe pământ. Când a văzut că se prăbuşeşte 
muntele Pu Gion, Nu Wuo tocmai se odihnea într-o 
poieniţă cu flori, undeva prin părţile însorite ale 
sudului Chinei. Inmărmurită a rămas zeiţa, ştiind 
ce primejdie pândeşte toate vieţuitoarele. Dar nu 
putea să stea cu mâinile-n sân, văicărindu-se, 
tocmai ea care se născuse pentru a ocroti oamenii 
şi a-i păzi de necazuri. Şi Nu Wuo a pornit la 
treabă. Întâi a plămădit un aluat din pulbere 
depiatră colorată în cinci culori diferite şi, când 
aluatul s-a dospit bine şi s-a întărit, a astupat cu el 
spărtura făcută în bolta cerească. Apoi a tăiat un 
picior al uriaşei broaşte țestoase Ao şi l-a pus în 
locul muntelui Pu Gion, înlocuind astfel cel de al 
patrulea stâlp al cerului. In zilele următoare, a 
ucis rând pe rând balaurii şi fiarele sălbatice. 
Numai apele nu le-a putut opri dintr-odată. După 
ce şi-a chinuit mintea şi s-a gândit două zile şi 
două nopţi, Nu Wuo a tăiat câteva braţe din stuful 
care creştea pretutindeni unde pătrunsese apa, l-a 
ars bine şi din cenuşa strânsă a făcut diguri şi a 
dat curs liniştit puhoaielor. 


Când totul a fost gata, zeiţa Nu Wuo s-a 
aşezat într-un crâng umbros să se odihnească. Şi 
stând aşa sub un copac, şi-a dat cumva seama că 
nici cerul şi nici pământul nu mai sunt chiar atât 
de desăvârşite cum fuseseră înainte. Cerul era 
acum uşor aplecat către apus. Pământul spre 
miazăzi. Se crede că de atunci, de demult, tare 
demult, pe când trăia Nu Wuo, soarele alunecă o 
dată pe zi către apus. Şi tot de atunci toate apele 
pământului se scurg spre răsărit-miazăzi, într- 
acolo unde pământul i se păruse zeiţei ceva mai 
înclinat. 

Răzbunarea păsării colibri, Ţin Wei 

LEGENDA SPUNE că în muntele Fa Lin, aflat 
în partea de apus a pământului chinezesc, trăia o 
mică zburătoare cu puful capului colorat, cu ciocul 
alb şi cupicioarele roşii. Trilurile ei vrăjeau 
sufletele oamenilor, atât cânta de minunat. 

Scotea mai ales un sunet „ţin wei” pe care-l 
repeta mereu, tulburând pe oricine ar fi trecut 
prin preajma locului. 

Cândva fusese o fetiţă frumoasă şi veselă, pe 
care părinţii o alintau spunându-i Păpuşa. Se 
credea că tatăl ei a fost însuşi măritul Soare. Şi 
copila era atât de fericită! Ziua-ntreagă putea să 
alerge după fluturi prin pajişti, putea să culeagă 
de pe câmpuri flori superbe ori să se joace 
dezmierdată de raza binefăcătoare a Soarelui!... 
Dar clipa cea mai fericită o trăia când putea 
ajunge pe țărmurile Marii de Răsărit, să-i 
privească unduirea valurilor şi să-i admire 
scoicile. Într-o zi, cerul s-a acoperit de nori grei şi 
fumurii, furtuna s-a iscat de undeva, de dincolo de 


pădure. Pe o astfel de vreme, de bună seamă că 
mama copilei nu s-a învoit ca ea să plece de-acasă. 

Dar putea oare să nu vadă măcar o singură zi 
marea? Marea în care auzise că se scaldă zilnic, 
nevăzut de nimeni, tatăl ei, Soarele, înainte de a 
se înălța pe cer? 

Şi se furişă alergând înspre malul mării. 

Cât de frumoasă era! Şi plină de grandoare! 
Valuri uriaşe loveau bărbăteşte țărmurile. Ori 
săltau într-un dans nebunesc, desenând cercuri 
largi, absorbite în adâncuri şi găsind în urma lor o 
dantelă de spumă tremurătoare. 

Nicicând ea nu mai văzuse o astfel de 
privelişte cutremurătoare! 

Şi cum sta mută de admiraţie, cu faţa spre 
imensitatea fără capăt a apelor, un val puternic o 
acoperi şi o luă cu el. După un timp, copila s-a 
prefăcut într-o pasăre mică, un colibri, ursită să 
trăiască de cealaltă parte a pământului şi să 
încânte cu glasul ei oamenii, departe de locurile 
unde se născuse. 

Tare rău îi părea că nu mai era fetiţă, să 
alerge după fluturi şi flori, să se joace cu scoicile 
colorate şi strălucitoare... De atunci a început să 
urască marea. „Răzbunare, trebuie să mă răzbun”, 
şi-a zis "Ţin Wei şi s-a ţinut de cuvânt. 

Se spune că de atunci [in Wei ia în cioc 
pietricele, fire de iarbă crudă ori uscată, vreascuri 
şi gândăcei, găsite de ea în Muntele Fa Lin de la 
apus, şi zboară cale lungă, tocmai la Marea de 
Răsărit şi le aruncă acolo, cu gândul s-o sece. 

Oare vreodată va reuşi [in Wei să sece Marea 
cea mare? Cine ştie? Dar dacă vedeţi uneori o 


mică zburătoare, purtând în cioc pietricele ori 
vreascuri cu gândăcei, trecând pe deasupra 
capetelor voastre, gândiţi-vă la Ţin Wei, care vrea 
să-şi împlinească visul. 

Fuga lui Kua Fu după soare 

IN TIMPURILE cele mai îndepărtate trăia un 
viteaz cu numele de Kua Fu. El avea trupul înalt, 
puternic şi mlădios, mintea ageră, braţele tari şi 
sufletul bun şi blând. 

Povestea spune că pe atunci Soarele aluneca 
mai repede pe bolta albastră a cerului. Oamenii 
nici nu apucaubine să se trezească din somn, că 
iar trebuiau să se pregătească de culcare. 

Pe vremea aceea nu se descoperise nici focul 
şi nici lumina. Nopțile erau lungi şi grozav de 
friguroase şi de întunecoase. Toţi erau 
nemulţumiţi că Soarele nu stăruie mai mult pe cer, 
să-şi reverse asupra lor dărnicia căldurii şi a 
luminii. Tot gândindu-se şi tot chibzuind ce să 
facă, unul fu de părere să se plângă viteazului Kua 
Fu. Poate i-o scoate el din necaz. 

— Hei, leneşule! a strigat Kua Fu, Soarelui. 
Cât mai vrei oare să trândăveşti şi să dormi? 
Răsări atât de târziu şi apoi aşa de curând)... 

Dar Soarele şi-a urmat neabătut calea, a 
răsărit când a vrut el şi a apus tot când i-a venit 
lui să apună. 

Intr-o zi, Kua Fu s-a pitulat la poalele unui 
munte şi a aşteptat Soarele să coboare bolta, 
rotund ca o bilă de foc. Când l-a văzut apropiindu- 
se de linia zării, a alergat la el să-l întrebe dacă n- 
are de gând să asculte rugămintea sărmanilor 
oameni. Şi a alergat, a alergat până ce n-a mai 


putut. Sudoarea îi curgea de pe faţă şi de pe umeri 
ca o ploaie repede de vară. Kua Fu şi-a aruncat 
straiele de pe el, să fie mai uşor, şi a continuat să 
fugă. Deodată simţi o sete cumplită. Limba în gură 
i se uscase de arşiţă şi buzele de crăpate ce-i erau 
sângerau dureros. 

Ajungând la țărmurile Fluviului Galben, Kua 
Fu se opri şi dintr-o sorbitură i-a secat toată apa. 
Apoi iar şi-a continuat fuga şi iar s-a oprit să bea şi 
apa râului Wei. Setea însă nu i se mai astâmpăra. 
De-abia aştepta să ajungă în ţinuturile nordice ale 
Chinei, să-şi potolească pârjolul ce-l ardea cu apa 
Amurului şi a altor râuri. 

Dar n-a mai apucat clipa aceea şi a murit de 
sete. Înainte de a-şi da ultimul suspin, şi-a aruncat 
la pământ toiagul cioplit în lemn de bambus. 
Minune! Pe locul unde căzu, răsări o bogată livadă 
de piersici, cu pomi rotaţi şi frunză deasă, care fac 
umbră bună, cu fructe dulci şi răcoroase, în stare 
să potolească setea drumeţilor. 

Povestea lui Sing 'Ţian 

TOATĂ LUMEA îl iubea pe Sing Ţian. 

Sing Ţian iubea dreptatea. Cu înţelepciune el 
judeca toate neînțelegerile dintre oameni. li 
plăcea mai ales să ocrotească pe cei slabi şi 
năpăstuiţi şi să pedepsească pe cei răi. 

Pe-atunci firea toată era stăpânită de un zeu 
nemilos. Acesta ura oamenii şi deseori îi acoperea 
de năpaste: când ploua de pământul se scufunda 
sub ape şi se înecau vitele şi animalele, putrezeau 
plantele şi iarba, când lega ploile şi lăsa peste 
pământ secetă grea şi pustiitoare. 

— Eşti un netrebnic dacă atât ne chinuieşti! i- 


a strigat într-o zi cu ochii spre cer Sing ian. Dacă 
nu eşti în stare să stăpâneşti suflarea pământului, 
dă-te jos de-acolo, să mă urc în locul tău, şi-ţi voi 
arăta că va fi altfel... 

— Tronul se câştigă prin luptă, i-a răspuns 
zeul trufaş. Vino să ne măsurăm puterile. Şi s-a 
încins o luptă fără seamăn pe lume. Cerul şi 
pământul s-au bătut cap în cap. Se fugăreau din 
munţii Kun Lun şi până la Marea de Răsărit, de la 
Marea de Răsărit înapoi la munţii Kun Lun. 
Incleştarea aceasta a ţinut zile şi săptămâni şi luni 
în şir, fără a se şti însă cine-i învins şi cine 
învingător. Colbul stârnit de picioarele lor s-a 
ridicat până departe, de-a acoperit soarele, şi 
luna, şi stelele. 

Intr-un târziu, puterile zeului au început să 
slăbească. Dar deodată a urlat de-a detunat 
pământul şi din patru zări au apărut duhuri şi 
fiare, ciudăţenii cu cap de om şi trup de leu, cu bot 
de câine şi trup de om, înarmate până-n dinţi cu 
sulițe şi arcuri. 

Mult a mai avut de furcă Sing [ian aici! A 
doborât el ce-a doborât, dar duşmanii erau ca 
frunza şi ca iarba, şi de la o vreme a simţit cum îl 
lasă şi pe el puterile. 

Nu se ştie cum, zeul cel rău a băgat de seamă 
şi cu iataganul i-a retezat capul lui Sing [ian. 
Crezându-l mort, ciudatele arătări au plecat şi 
Sing Ţian rămase singur cu zeul cel rău. Nevrând 
să se dea bătut, Sing ian a început să mănânce 
cu palmele şi să vadă cu umerii. 

Zeul grozav s-a înfricoşat de această minune 
şi a rupt-o la fugă spre apus. Sing Ţian l-a urmărit 


şi l-a fugărit până la cuibul lui din muntele Kun 
Lun. Cu ultima picătură de vlagă pierdută, Sing 
Ţian a căzut şi-a murit. 

Şi de atunci zeul cel rău s-a mai îmblânzit şi 
nu s-a mai auzit nici până în ziua de azi că ar mai 
fi chinuit ca mai înainte oamenii. Hou Ţi 

DEMULT DE TOT, trăia o biată femeie 
sărmană pe nume [iang Luan. 

Deşi avea un suflet bun ca pâinea caldă şi era 
tare harnică şi cinstită, la cei patruzeci de ani ai ei 
nu cunoscuse fericirea. Zilele i se scurgeau netede 
ca o pânză şi singurătatea devenea tot mai 
apăsătoare. 

În van se rugase ea zeului care dăruieşte 
femeilor prunci, că n-avusese parte măcar de 
unul! 

În van petrecea cu privirea stolurile de 
rândunici, când se îndreptau toamna către sud, 
doar - doar îi vor aduce şi ei primăvara un copil! 
Şi, cu toate că îşi luase nădejdea că la bătrâneţe 
va mai putea deveni mamă, după obiceiul ei vechi, 
tot nu renunţase şi continua să se roage. 

Era o primăvară caldă şi frumoasă. 
Rândunelele se întorceau la vechile lor cuiburi. 
Ţiang Luan pregătise grăunţe şi orez fiert, să le 
arunce în cale, c-or fi tare obosite şi flămânde 
după atâta drum. 

Tocmai pe când se întorcea de la marginea 
satului, unde pusese bucatele, în mijlocul 
drumului zări o urmă de picior nemaipomenit de 
lungă. Numai degetul mare era aproape cât umbra 
unui om. „Ce să fie?!” se miră [iang Luan. Şi şi-a 
văzut mai departe de drum. Întoarsă în sat, a 


început să povestească oamenilor. 

— Nu-i lucru curat, zise cineva. 

— O fi având păcate, adăugă altcineva. 

Buna şi blânda Ţiang Luan trăia numai cu 
frica-n sân. Intr-o zi s-a dus la un înţelept şi i-a 
povestit întâmplarea. 

— Oamenii buni n-au a se teme. Poate s-au 
îndurat zeii şi vei avea şi tu un copil... 

Femeia s-a mai liniştit puţin. 

Intr-o zi, aproape de vremea sorocită plecării 
rândunelelor, Ţiang Luan a născut un băiat frumos 
şi sănătos. 

— Nu-i lucru curat! Să-l alungăm, au zis unii. 

— Să-l alungăm, să-l alungăm, nu cumva să 
atragă nenorociri asupra satului, spuneau alţii. 

Indurerată, biata mama n-a avut încotro şi s-a 
supus sorții. Cineva l-a luat şi l-a lepădat pe-o 
cărare în pădure. Către seară, cirezile de vite ale 
satului aveau să coboare muntele şi să calce cu 
copitele peste el ori să-l ia în coame şi să-l 
omoare. 

Înspre amurg, a început să se audă mugetul 
vacilor şi buhailor. Vitele veneau agale prin 
pădure, cu pântecele pline de iarba crudă şi grasă. 
Dar vaca din frunte, care ţinea şirul pe potecă, se 
opri. Amuşină un timp copilul aruncat între 
buruieni şi apoi păşi cu grijă peste el. Aşa făcură 
toate, rând pe rând, cu înţelepciune şi bunătate 
neînchipuite. 

După ce s-a lăsat bine-bine înserarea, cineva 
s-a dus să arunce din cărămie impul strivit al 
copilului. Dar minune! Era teafăr şi crescuse 
mărişor. 


— Nu-i nimic, îl aducem mâine seară şi nu va 
mai scăpa, zise omul cel rău. 

În noaptea aceea a căzut o zăpadă groasă 
cum nu se mai văzuse. Satul întreg a ieşit la 
pădure să care lemne şi vreascuri pentru iarnă. 
Dar nu ştiau cum să scape de sărmanul copil. 

— Să-l aruncăm în râul îngheţat, să degere, a 
venit cineva cu părerea. 

Şi aşa au făcut. A fost un ger în noaptea 
aceea de-au crăpat pietrele. Nişte vrăbiuţe, care 
tocmai zburau îngheţate pe deasupra râului, au 
văzut copilul pe gheaţă şi s-au oprit din zbor. Ele 
şi-au desfăcut aripile şi cu trupşoarele lor calde şi 
plăpânde au acoperit cu grijă corpul învineţit al 
micii făpturi. După ce s-a mai încălzit, copilul a 
început să plângă de foame atât de tânguitor, încât 
glasul lui a ajuns la urechile îndureratei Ţiang 
Luan. Ea a alergat spre locul de unde venea 
plânsetul şi-a luat copilul în braţe şi l-a adus în 
casa ei, hotărâtă să-l păstreze cu orice preţ. l-a 
dat de mâncare, l-a spălat, l-a îmbrăcat şi a 
început să-l mângâie cu numele Houţi. 

Hou Ţi-a crescut în câteva zile cât cresc alţii 
în ani. Devenise bărbat în toată firea şi se gândea 
cum să facă să-şi ajute bătrâna mamă la muncă. 
Pe atunci oamenii trăiau foarte greu. Ei se 
hrăneau cu ierburi şi fructe sălbatice, vânau 
animale şi erau nevoiţi să umble din loc în loc să 
găsească hrană mai multă. 

Uneori erau atacați de fiare prin păduri, 
alteori mâncau plante şi fructe otrăvitoare!... 

Hou [i devenise tare deştept şi puternic. Din 
oase de animale şi din bucăţi de lemn şi-a cioplit 


unelte simple şi a început să răscolească 
pământul. Apoi a îngropat seminţe culese de pe 
aiurea şi a vărsat peste ele apă din belşug. După 
câtva timp au răsărit fire de cereale şi lujeri de 
plante şi legume. Toată ziua muncea Houţi! 
împrospăta pământul, uda semănăturile...Oamenii 
satului s-au minunat, nu alta, când au văzut cât de 
mari cresc dovlecii şi fasolea şi celelalte semănate 
de Houţi. 

V Nu-i lucru curat, a zis unul. Nici Zeul 
atotştiutor nu are bunătăţi atât de multe şi alese... 

Cum avea inimă bună, Hou [i le-a spus că 
mintea omului este lucrul cel mai de preţ din câte 
există pe pământ şi oamenii trebuie să înveţe să 
folosească priceperea şi deşteptăciunea cu care s- 
au născut. 

În scurt timp nimeni nu mai alerga prin 
păduri după poame şi plante! 

Vestea iscusinţei lui Hou Ţi-a ajuns la urechile 
împăratului Lao. Acesta era un înţelept şi a 
priceput că Hou i făcuse o mare descoperire. Ca 
răsplată pentru binele adus tuturor, l-a numit zeu 
al vegetației. 

Cât o fi trăit Hou i nu se ştie bine. Unii spun 
că o sută de ani, alţii spun că două... Oricum, 
urmaşii lui dintotdeauna îşi amintesc cu dragoste 
de el, ori de câte ori văd un lan înverzit, un pom 
înflorit, ori nişte fructe coapte. 

Da la stăvileşte puhoaiele 

DEMULT, în vremuri pe care aproape nimeni 
nu le mai ţine minte, pământul a fost învăluit de 
imense puhoaie. Totul era acoperit de apă. 
Plantele şi ierburile pluteau peste faţa apei cu 


rădăcinile în sus. Casele stăteau scufundate până 
sub streaşină. Cât zăreai cu ochii nu vedeai petec 
de pământ. În asemenea urgie, oamenii s-au grăbit 
să urce în munţi ori să se caţere prin arborii cei 
mai înalţi. Mureau oamenii pe capete. Mureau de 
foame, de oboseală, de boală, ori mureau înecaţi. 
Câte rugăciuni nu se înălţau către Zeul Cel Mare, 
ca să-i salveze de la pieire, retrăgând puhoaiele. 
Zeul însă n-avea nici ochi să vadă, nici urechi să 
audă. Mulțimea îndura din ce în ce mai greu 
prăpădul. 

Zeul Cel Mare avea un nepot, pe nume Kui. 

— Scapă-i pe bieţii oameni de nenorocire, l-a 
rugat Kui într-o zi pe bunicul său. 

— N-am eu timp de asta acum, i-a răspuns 
zeul. Şi chiar de-ar muri cu toţii, tot nu-i cine ştie 
ce mare pagubă. 

Kui însă simţea că i se frânge inima de 
durere, văzând jalea oamenilor. 

— Cum să-i salvez? l-a bătut pe el un gând. 

Şi s-a furişat într-o zi în odaia tainică a 
bunicului şi a furat un bulgăre de Şi jang, un soi 
de pământ fermecat, care avea puterea să crească 
din el însuşi fără contenire. A coborât din cer şi 
aruncând bulgărele a strigat o dată: 

— Creşte! 

Şi lutul s-a înmulţit atât de repede, că numai 
bine i-a ajuns lui Kui să astupe surpăturile făcute 
de puhoaie şi să ridice baraje şi diguri. Şi astfel 
toată urgia a trecut! Oamenii au coborât la casele 
lor, au semănat câmpurile şi au început să trăiască 
din nou liniştii. 

Insă, nu ştiu cum, Zeul Cel Mare a observat 


că-i lipseşte lutul fermecat şi a înţeles că numai 
Kui putea fi hoţul. Zeul focului, Gin long, din 
porunca Zeului Mare a coborât pe pământ, l-a 
prins pe Kui şi l-a adus vrând nevrând, în cămările 
cerului. 

— Nu mi-am închipuit că poate îndrăzni 
cineva să-mi nesocotească vorba, zise Zeul Cel 
Mare nepotului său. la-l de aici şi du-l în 
pustietatea muntelui la şi omoară-l pentru 
nesupunere, adăugă, în sfârşit, zeul, adresându-se 
lui Gin Jong. 

Kui a fost omorât şi apele deszăgăzuite. Din 
nou jalea neagră s-a aşternut peste sufletele 
oamenilor. 

După ce-au trecut trei ani de la moartea lui 
Kui, un om a urcat muntele la să caute niscaiva 
fructe sălbatice. Tot uitându-se el în dreapta şi-n 
stânga, doar - doar o găsi ceva, iată că se 
împiedică de trupul lui Kui. 

— O, zise el. Cumplit m-am speriat, mi-a sărit 
inima din loc! Na! 

Şi a lovit cu toporul în Kui. Minune! Din 
trupul său a ieşit un copil. Pentru că povestea se 
întâmplase pe muntele Iu, oamenii din sat i-au dat 
numele acestuia. După această întâmplare, Kui a 
înviat, a luat înfăţişare de dragon şi s-a pierdut în 
apele mării. lu a crescut şi a devenit zeu, aşa cum 
fusese şi tatăl lui. El a refuzat să se mai urce în 
cer şi să îngenuncheze în faţa Zeului Cel Mare. 
Aflând de durerile oamenilor, care nu scăpaseră 
încă de năvala inundaţiilor, Iu s-a grăbit să le sară 
în ajutor. Se spune că la a mers pe jos 
2000.355.550 li până a dat de locul unde 


adâncimea apei nu putea fi măsurată. 

Când de-abia ajunsese acolo, văzu pe Gong 
Gong, duhul cel rău al apelor, care tocmai tulbura 
valurile. Gong Gongera tare înfricoşător! Avea 
trup de şarpe şi nouă capete de fiară sălbatică. Se 
hrănea cu nouă feluri de nisip de pe fundul apelor. 
Tot ce avea de făcut în primul rând la era să scape 
de Gong Gong. Fără să stea prea mult pe gânduri, 
l-a chemat la luptă. Şapte zile şi şapte nopţi s-au 
tot încleştat până ce la a reuşit să-l răpună. Se 
spune că sângele lui Gong Gong era aşa de greu 
mirositor, încât plantele se ofileau şi se uscau, 
copacii se opreau din creştere, pomii nu mai legau 
rod şi seminţele nu mai încolţeau. 

Apoi la a chemat oamenii şi s-a sfătuit cu ei 
ce ar putea face să scape în viitor de năpasta 
puhoaielor. Kui, acum dragon, lovea pământul cu 
coada, să-i arate fiului său la locul pe unde urma 
să sape zăgazurile. Şi cu toţii s-au apucat de 
treabă. Zile şi nopţi în şir. Munca cea mai 
istovitoare l-a aşteptat la Cheile Dragonului, un 
munte aflat pe la mijlocul Fluviului Galben, din 
cauza căruia apele n-aveau loc să se scurgă. Se 
crede că acest munte stâncos n-ar fi existat la 
început. Kui, vrând să încerce puterile de viteaz 
ale lui lu, ar fi scos toată clisa de pe fundul 
Fluviului Galben şi ar fi îngrămădit-o acolo. 

Apele se loveau cu atâta putere în stâncă, de 
ieşeau valurile din albia fluviului şi inundau totul 
în drumul lor. Tocmai când la era pe cale să 
termine de săpat strâmtoare în Cheile Dragonului, 
Zeul Cel Mare, care aflase totul între timp, a 
poruncit ca la să fie prins şi omorât. Şi la mai avea 


atât de multe ape de stăvilit! Ca să se ascundă de 
mânia zeului, lu s-a transformat în urs. Ziua lucra 
laolaltăcu oamenii la diguri, iar noaptea rămânea 
să doarmă în pădure, ghemuit în scorbura vreunui 
copac bătrân. 

Odată la a urcat muntele Du San să-şi caute 
acolo un culcuş. Pe munte a întâlnit o pădureancă, 
pe nume Du San Şi, care i-a devenit soţie şi numai 
după patru zile i-a născut un fiu. 

Se spune că la a fost atât de prins de 
stăvilirea puhoaielor, încât şapte ani a stat departe 
de casă, fără să-şi vadă soţia şi copilul. Când 
trecea uneori prin apropierea casei, auzea 
plânsetul de dor al lui Du San Şi şi ţipetele celui 
mic; inima i se sfâşia de durere, însă la jurase mai 
întâi să termine de săpat şanţurile de scurgere şi 
după aceea să se întoarcă le ai lui. Şi astfel s-au 
dus anii. De la un timp, mai rămăsese de săpat 
doar câteva lacuri. Iu le-a spus oamenilor să se 
întoarcă la casele lor şi să trăiască liniştiţi, că de 
acum încolo treaba este uşoară şi-o face el singur. 

Treisprezece ani durase stăvilirea puhoaielor 
şi Zeul Cel Mare tot nu dăduse de urmele lui lu. 
De când rămăsese singur nu-şi mai schimba 
înfăţişarea de urs. Doar când venea către asfinţit 
Du San Şi, să-i aducă demâncare, se dădea de trei 
ori peste cap şi se făcea om, fiindcă Du San Şi nu 
ştia că să se poarte preface în urs. lu avusese grijă 
să-i spună femeii lui să vină cu mâncare numai 
când va auzi sunet de tobă, ca să-i rămână timp 
să-şi ia înfăţişarea de om. Du San Şi era foarte 
ascultătoare şi-l iubea mult pe la pentru dragostea 
lui nemărginită faţă de oameni. 


Într-o zi, cam pe la vremea amurgului, lu 
sărind din piatră în piatră a alunecat şi a căzut 
iscând un zgomot asemănător sunetului de tobă. 
Buna Du San Şi a alergat cu mâncarea la lu. Dar 
în loc să-şi întâlnească bărbatul, a văzut un urs. 
De teamă, ea s-a prăbuşit la pământ şi s-a prefăcut 
în stană de piatră. 

Pe la mijlocul cursului Fluviului Galben se- 
nalţă şi acum Cheile Dragonului. Apele trec 
liniştite ori iuți prin inelul săpat de la în inima 
stâncii. 

Se spune că bancurile de peşti care trăiesc în 
Fluviul Galben, când ajung la Chei, se opresc. 
Crapii au un obicei: să sară peste inelul Cheilor. 
Cei care reuşesc, devin dragoni. Cei care nu 
reuşesc, rămân întristaţi pentru toată viaţa. 

Legenda lui Hou lu 

SE POVESTEŞTE că pe timpul legendarului 
împărat lao, pe cer au apărut dintr-odată zece 
sori. Arşiţa dogorea ca para unui foc, cu neputinţă 
de închipuit. Cei zece sori erau fiii lui Şi He, una 
dintre soțiile marelui Di Ţin. 

Ei trăiau într-un lac din partea de răsărit a 
pământului chinezesc. Cei zece sori obişnuiau să 
se scalde în zorii fiecărei zile în undele lacului, aşa 
că apa nu se mai răcea niciodată. In mijlocul 
lacului creştea un arbore gigant, pe nume Fun 
Sau, înalt de câteva mii de giang şi atât de grps, 
de nu-l puteau cuprinde cu braţele nicio mie de 
oameni, înlănţuiţi unii de alţii. Ziua, cei zece sori 
stăteau în apă: se scăldau, se zbenguiau, noaptea 
însă se urcau în arborele Fun San şi dormeau. Din 
porunca Marelui Zeu, în fiecare zi, unul din cei 


zece sori fraţi trebuia să iasă din apă şi să se urce 
pe bolta cerească, să lumineze pământul. Ce 
splendori nebănuite se dezvăluiau din înălțimile 
albastre. Munţii erau aidoma unor viteji puternici 
şi mândri, cu frunţile înălțate spre cer. Fluviile şi 
râurile se rostogoleau tumultuoase ori alunecau 
leneşe, limpezi, străvezii, către mări şi oceane. 
Pădurile creşteau dese şi umbroase, verzi ca jadul, 
pline de parfumuri rare şi de cântecul 
zburătoarelor. Câmpiile se arătau mănoase, 
grânele îşi unduiau spicele în bătaia vântului şi se 
coceau la raza binefăcătoare a soarelui. Flori 
suave, meşteşugit plăsmuite, în culorile cele mai 
bogate, vedeai cu încântare. 

Sărmanii sori! Se simțeau fără noroc. Toate 
aceste splendori nu le puteau vedea decât o dată 
la zece zile, fiind nevoiţi să trăiască nouă zile în 
ochiul de apă a lui Ji Cu! 

Se plictiseau de moarte cei zece sori! 

Intr-o zi, n-au mai ascultat de legile firii şi s- 
au urcat toţi zece pe bolta cerului. Erau 
nerăbdători să vadă pământul. Din clipa aceea 
însă, toate vieţuitoarele, toate plantele, arborii şi 
ierburile abia mai respirau sub potopul de foc ce 
se scurgea asupra lor. Pământul era învăluit într-o 
lumină de argint orbitoare, încât oamenii au prins 
să se ascundă prin peşteri şi prin văgâăuni, 
nemaiputând îndura pojarul. 

Se spune de împăratul lao că era un om 
milostiv. El a ieşit atunci din peştera sa şi-a 
îndreptat glasul către cer şi a început să-i roage 
pe cei nouă sori să coboare, că altfel se 
prăpădeşte toată suflarea pământului. Dar cum 


aceştia erau îmbătaţi de splendorile priveliştilor 
pământului, absorbiți cu desăvârşire de 
frumuseţile văzute, nici nu l-au auzit pe bunul şi 
bătrânul lao. Văzând că glasul său răsună în 
pustiu, împăratul s-a îndreptat spre Marele Zeu. 
Cât a putut să se mânie zeul că fiii neascultători i- 
au încălcat porunca. 

Trăia pe atunci în palatele cerului un tânăr 
zeu vestit, pe nume Hou lu. Era atât de viteaz, că 
din toţi zeii doar el singur izbutea să se urce în 
piscul cel mai înalt al muntelui Kun Lun. 

La el s-a gândit Marele Zeu când s-a hotărât 
să-i pedepsească pe serii nesupuşi. Inainte de a 
porni la drum spre lac, stăpânul zeilor, Zeul cel 
Mare, i-a dăruit lui Hou la un arc roşu şi zece 
săgeți albe. 

Ajuns pe pământ, el a văzut cum oamenii se 
zvârcoleau sub zăporul arşiţei. Animalele, în 
căutarea apei, săreau ca turbate la oameni să-i 
sfâşie. 

Privind în juru-i, Hou la n-a mai rămas pe 
gânduri şi-a încărcat arcul şi săgeata lui iute ca 
sunetul a nimerit chiar în fruntea unuia dintre 
sori. Apoi din nou şi din nou au şuierat săgețile 
spre înălţimi, până ce în tolbă nu se mai găsi decât 
una singură, iar pe cer nu mai strălucea decât un 
singur soare. 

Pe când Hou să se pregătea să ţintească şi a 
zecea oară, apăru înțeleptul lao şi îi spuse: 

— Opreşte-te, fiule! oamenii au nevoie de 
soare. Altcum viaţa n-ar fi cu putinţă. 

Şi întreaga fire, scăpând de năpastă, şi-a 
reluat mersul de mai înainte. Pădurile şi-au 


redobândit culoarea,  necuvântătoarele şi-au 
potolit setea, oamenii şi-au regăsitliniştea. Astfel 
că Hou să se hotări să revină în rândul zeilor, care 
îşi aveau lăcaşul în adâncurile cerului. 

— Rămâi cu noi, Hou lu, începură a-l ruga 
oamenii. 

— Rămâi cu noi, zeule bun. Pe pământ mai 
sunt şi alte rele care ne ameninţă viaţa! 

Şi, de dragul lor, tânărul zeu a rămas. 

— Slavă lui Hou lu, au strigat cu sufletele 
luminate de bucurie oamenii. 

În vremile acelea de demult, duhul apelor, He 
Bo, obişnuia să iasă pe uscat sub chip de dragon 
alb şi să atace vietăţile. Hou la l-a pândit şi într-o 
zi, pe când dragonul se pregătea să iasă din mare, 
l-a ţintit cu o săgeată drept în ochi, orbindu-l. He 
Bo s-a plâns Marelui Zeu de fapta lui Hou Iu, dar 
acesta nu i-a dat dreptate. Stăpânul zeilor i-a 
reamintit că rostul lui era să stea în mare, nu să 
umble pe uscat şi să ucidă vietăţile. 

Lui Hou la îi plăcea să meargă deseori la 
vânătoare! mai tot timpul şi-l petrecea prin păduri 
şi colinda munţii, cu arcul prins de umăr. Vâna cu 
deosebire sălbăticiunile care puneau în primejdie 
viaţa oamenilor. În apropierea colinei de jad trăia 
duhul vântului. Acesta luase înfăţişarea unei 
păsări uriaşe. Când îşi desfăcea aripile să zboare, 
adumbrea mai mult de jumătate din bolta cerului. 
lar când îşi unduia aripile să urce în văzduh, 
dobora arborii şi locuinţele oamenilor. O săgeată a 
lui Hou la s-a odihnit şi în trupul păsării uriaşe. 

Apoi Hou la a ucis şi balaurul din lacul Dong 
Ţing, care avea când culoarea verde, când 


galbenă, roşie ori neagră. El era atât de sălbatic şi 
de puternic, încât, cu o singură zvâcnitură de 
coadă, despica elefanții. 

Şi tot viteazul zeu Hou la a ucis şi mistrețul 
uriaş, care pustiise meleagurile din partea de 
miazăzi a Chinei. 

Mai greu i-a fost lui Hou la să răpună 
monstrul din muntele São Han. Era o fiară cu trup 
de bou, acoperit cu păr roşcat, avea faţă de om, 
urâţită de pete ruginii şi picioare de cal. Numele 
său era Ţie Gua. Glasul lui semăna cu gânguritul 
copilului, pesemne ca să ademenească oamenii şi 
animalele pe care îi mânca. Ţie Gua avea şi un 
frate, pe Pu Ci, tot cu chip de om. Insă acesta era 
înalt de vreo cinci-şase ei. De obicei luptau 
împreună şi îşi împărțeau prada pe din două. 
Viteazul Hou la i-a doborât şi pe aceşti monştri, 
cum a omorât şi cele nouă duhuri care aruncau 
apă şi vărsau foc pe guri. 

Vă închipuiţi că lui Hou la i-a trebuit destulă 
vreme până să scape pământul de aceste urgii. 
Prin locurile pe unde colinda după vânat, tânărul 
zeu a întâlnit-o pe frumoasa Ciang A, de care s-a 
îndrăgostit şi cu care s-a şi însurat. Cât era ziulica 
de mare, Hou la şi Ciang A umblau prin poiene şi 
prin crânguri, adăstau sub umbra deasă a 
pădurilor, urcau munţii înalţi, se scăldau în râuri. 
Drept să vă spun, Hou la aproape uitase de 
bucuriile cereşti de unde venise. 

Marele Zeu, aflând că Hou la l-a părăsit, l-a 
pedepsit luându-i nemurirea şi i-a hărăzit să aibă 
soarta şi rostul oamenilor. 

— Aşa să fie, a zis Hou lu. Dar de la un timp a 


început să-l roadă gândul că va trăi doar 
şaptezeci-optzeci de ani şi va muri, nemaiputându- 
se bucura de Ciang A. Într-o zi, spuse soţiei sale: 

— Pe când împărtăşeam destinul 
nemuritorilor cereşti, am aflat că la poalele 
muntelui Kun Lun trăieşte o vrăjitoare cu numele 
Şi Wang Hu, care cunoaşte rădăcina vieţii veşnice. 
M-am hotărât să bat calea până acolo şi să-i cer să 
ne dea şi nouă, să devenim nemuritori. 

Mai întâi Ciang A s-a bucurat auzindu-l, 
fiindcă avea să trăiască veşnic alături de viteazul 
şi bunul Hou lu. Dar pe de altă parte s-a întristat, 
fiindcă tare greu se ajungea la Kun Lun! 

Kun Lun, muntele în care locuiau toţi zeii, era 
înconjurat de Râul Moale şi de Muntele Focului. 
Se zice că pe apa Râului Moale nici fulgul uşor al 
păsării Fenix nu putea să plutească, darămite vreo 
barcă din lemn de bambus. Muntele Focului era 
aproape cu neputinţă de străbătut. Flăcările lui 
dogoreau cale de mii de li şi prefăceau în scrum 
tot ce atingeau. 

Dar Hou lu, care fusese Zeul cel mai viteaz, 
singurul dintre nemuritori care izbutise să urce 
până în vârful muntelui Kun Lun, cunoştea bine 
tainele Râului Moale şi ale Muntelui Focului. După 
mai bine de o jumătate de an, Hou la s-a întors la 
Ciang A şi i-a spus: 

— Am adus un boţ de aluat, făcut din făina 
rădăcinii vieţii veşnice. Dacă mănânci jumătate 
din el capeţi nemurirea. Dacă-l mănânci pe tot, 
eşti primit în lăcaşul zeilor. Eu zic să luăm tu o 
parte şi eu cealaltă, astfel nu vom mai cunoaşte 
moartea, şi vom trăi fericiţi pe pământ. Ciang A a 


luat frântura de aluat, cu gândul s-o împartă cu 
Hou la după câteva zile, când va pregăti o masă 
sărbătorească, vânat mult şi vinuri rare. Am uitat 
să vă spun că Hou la iubea într-atât oamenii, încât 
nu numai că-i scăpase de toate relele de pe 
pământ, salvându-le viaţa, dar mai strânsese în 
jurul lui şi foarte mulţi, să-i înveţe să tragă cu 
arcul şi să se apere ei singuri de fiarele sălbatice. 
Toţi erau oameni isteţi şi îndemânatici. 

Dar cel mai iscusit dintre ei era unul pe nume 
Feng Meng. El ochea cu tot atâta dibăcie ca şi 
Hou lu, încât lumea îl preţuia, după acesta, cel 
mai mult. De la o vreme însă invidia a început să 
roadă sufletul lui Feng Meng, căci, arcaş bun cum 
se ştia, se săturase parcă să fie mereu al doilea. Şi 
astfel nutrea tainica şi mârşava dorinţă ca lui Hou 
la să i se întâmple vreo nenorocire şi să moară, ca 
să rămână el cel mai viteaz om de pe pământ. Ce 
să vă mai spun?! La urechile lui Feng Meng a 
ajuns vestea că Hou la a fost în munţii Kun Lun 
după rădăcina vieţii veşnice şi că, luând-o, va 
deveni nemuritor. 

„Am să i-o fur”, şi-a zis nerecunoscătorul 
Feng Meng. Şi a pândit clipa când Hou la a ieşit în 
pădure după vânat şi când Ciang A a rămas 
singură, ca să dea buzna în casă: 

— Să-mi dai rădăcina vieţii veşnice, porunci 
el lui Ciang A. 

— Cum îndrăzneşti? Nu eşti tu oare Feng 
Meng, pe care soţul meu, Hou lu, s-a chinuit atât 
să-l înveţe cum să ţină arcul în mâini? Cum de- 
ndrăzneşti... 

— Dă-mi! îţi poruncesc! De nu, săgeata mea 


va străpunge gâtul tău de lebădă albă, zise cu 
neruşinare Feng Meng. De teamă ca acesta să nu-i 
fure taina vieţii veşnice, Ciang A înghiţi dintr- 
odată bulgărele adus de Hou lu. Pe nesimţite, 
trupul i-a devenit uşor ca un fulg, picioarele i s-au 
desprins de pământ şi a început să zboare. 

— Unde voi merge de acum? s-a întrebat 
sărmana Ciang A. 

Şi, după ce a străbătut spaţii cereşti, s-a oprit 
pe lună, fiindcă se credea mai aproape de pământ 
şi de aici va putea să-l vadă mereu pe Hou în al ei. 

Când s-a întors Hou la din pădure şi a aflat 
cele întâmplate, trei zile şi trei nopţi a plâns după 
Ciang A. 

Se povesteşte că plânsetul lui a ajuns până la 
urechile vrăjitoarei de la poalele muntelui Kun 
Lun şi a înduioşat-o. Atunci ea s-a hotărât să 
străbată lungul drum până la Hou lu, căruia îi 
dete încă un boţ de aluat din faina rădăcinii vieţii 
veşnice, aidoma celui dintâi. 

Hou Iu, după ce l-a înghiţit, a prins să zboare 
şi a zburat până a ajuns în lună, la Ciang A. 

V-aţi uitat vreodată atenţi, atenţi la lună, în 
nopţile când este plină şi luminoasă? Se zice că pe 
faţa ei creşte un arbore de scorţişoară, care o 
acoperă cu crengile sale rămuroase. Hou la culege 
florile de scorţişoară şi din ele prepară vinuri şi 
licori alese. Cu frunzele lui hrăneşte iepurii albi, 
care stau pitulaţi la rădăcina bătrânului arbore şi 
pisează toată ziua scorţişoară. Ei au grijă ca 
tuspatru anotimpurile să se scurgă firesc şi vara 
să urmeze primăverii, şi iama toamnei. 

Dar ce spune povestea despre frumoasa şi 


credincioasa Ciang A? Ea dansează pe raze de 
lună, cu părul unduind, învăluită de mătăsuri fine 
ca spuma de mare şi cu mânecile largi desfăcute, 
un dans grațios şi fantastic cum nu s-a mai văzut 
niciodată pe pământ. 

Lupta lui Galben împărat cu tribul Ci Iou 

CI IOU, astfel se numea un trib alcătuit din 
optzeci şi unu de fraţi cu figuri înfricoşătoare, 
foarte puternici şi temuţi de toată lumea. Ei aveau 
trupuri de sălbăticiune, glas de om, capete şi 
frunţi de oţel. Se hrăneau cu nisip şi cu pietre, dar 
mâncau cu plăcere şi fierul. Aveau urechile 
ascuţite ca săbiile şi le creşteau coame. 

Alte neamuri de-ale lor erau şi mai 
înspăimântătoare. Trăiau în apă, nu aveau capete 
şi în loc de picioare aveau câte opt labe, cu câte 
opt gheare fiecare. 

Lumea se mai temea de ei şi pentru că erau 
înarmaţi. Cunoşteau meşteşugul fabricării armelor 
şi omorau pretutindeni oameni nevinovaţi. 

Se spune că aceşti monştri Ci Iou nu ascultau 
decât de un împărat, pe nume Tan, care îi făcuse 
sclavii lui. Însă, de la un timp, ce s-a gândit Ci 
Iou? „Hai să ne răsculăm şi să ne căpătăm 
libertatea”, au zis ei. Zis şi făcut. Şi s-a încins o 
bătălie pe viaţă şi pe moarte între Ei Iou şi 
împăratul lor. 

După mai mulţi ani de război, Tan simţea că 
va fi curând nimicit de Ci Iou şi a cerut ajutor lui 
Galben împărat, vecinul ţării lui. Galben împărat 
îşi iubea foarte mult soldaţii şi la început a refuzat 
să-i trimită să moară de mâna înfricoşătorilor Ci 
Iou. Dar nici să nu-l ajute pe Tan nu putea. Şi pe 


deasupra, dacă Ei Iou ar fi învins, de bună seamă 
că ar fi încălcat şi ţara sa, aşa că se hotărî să 
trimită împotriva războinicilor Ci Iou haite de lupi, 
tigri şi pantere, ca să-i sfâşie şi să-i distrugă 
pentru totdeauna. 

Se spune că nu s-a mai văzut niciodată pe 
pământ o atât de sângeroasă bătălie ca aceasta. 

Ci Iou, obosiţi, de la un timp, au acoperit trei 
zile cerul cu ceaţă, ca să nu se mai vadă om cu om 
şi fiară cu fiară şi să reuşească astfel cât de cât să 
se odihnească. Atunci Galben împărat a cerut 
zeului vântului să clatine stelele cerului, ca să 
lumineze calea oştilor sale. Dobândind forţe noi, 
Ci Iou au devenit şi mai fioroşi. 

Lupta a mai ţinut multă vreme, şi poate că ar 
ţine şi astăzi, dacă lui Galben împărat nu i-ar fi 
venit ideea să cheme în muntele Tai din apropiere, 
toţi zeii şi toate duhurile, şi să le pună să cânte. 

Zeul muzicii, pe numele Kui, a făcut din 
pielea sa o tobă în care lovea cu oase împrumutate 
de la zeul tunetului. Cântecele lor erau atât de 
puternice, încât răsunau cale lungă, zguduind 
întreg pământul chinezesc. Auzindu-le, cei optzeci 
şi unu de fraţi răufăcători au căzut dintr-odată cu 
faţa la pământ. Muzica le-a pătruns oasele şi le-a 
înmuiat ca o gelatină, de nu s-au mai putut ridica 
de jos nici până astăzi. 

De atunci pe pământ s-a aşternut liniştea, 
cântecul şi voia bună. POVESTE POPULARĂ 
CHINEZĂ 

Ochii cerului s-au deschis 

CÂNDVA, demult, cerul era mult mai senin 
decât astăzi, iar distanţa de la obrazul rotund al 


pământului până la seninul cerului, mult mai mică. 
Oamenii, ridicând privirile spre cer, îi admirau 
oglinda rotundă, tăiată parcă într-un imens safir, 
iar tinerii cu privirea lor ageră vedeau în oglinda 
cerului umbrele munţilor, pădurilor, râurilor şi 
câmpiilor. Când pădurile erau arse pentru a 
dezveli pământul negru şi roditor, pe cer se unduia 
în dans marele dragon al limbilor de foc. Roşul lor 
aprins însufleţea peisajul, care devenea şi mai 
minunat. 

Dar iată că într-o zi din cerul apusului s-a 
năpustit spre pământ un uragan nemaivăzut. În 
văzduh se agitau valuri de praf care acopereau tot 
cerul. Vântul turbat a bătut şapte zile şi opt nopţi. 
In noaptea a noua, dinspre poalele cerului de apus 
au apărut nişte herghelii de fum negru. Cerul a 
fost invadat de nori negri de fum. Globul 
incandescent al soarelui s-a transformat într-o 
sferă întunecată. Oamenii s-au înspăimântat. Se 
spunea că aceasta prevesteşte o mare nenorocire. 
Toţi se rugau lui Buda, celorlalţi zei şi cerului 
întreg să-i scape de nenorocire şi să aducă din nou 
fericirea pe pământul lor. Fumul nu înceta totuşi 
să se ridice zi şi noapte, îngrămădindu-se din ce în 
ce mai mult, nor lângă nor, până acoperi întreg 
cerul. Din răsărit până în apus şi din miazăzi până 
la miazănoapte nu mai răzbătea nicio rază de 
lumină. Întreg văzduhul era ca o uriaşă grotă 
întunecată, din care cădea o ploaie torențială. 
Cerul şi pământul clocoteau. Zilele nu se mai 
deosebeau de nopţi. In întunericul de cărbune, 
oamenii îngroziţi plângeau şi se zbuciumau. În 
această urgie cumplită mulţi dintre ei mureau din 


cauza rănilor, alţii de foame. Cei rămaşi în viaţă s- 
au refugiat în adâncul peşterilor de piatră şi 
povesteau înfioraţi cele întâmplate. Unii spuneau 
că palatul împăratului ceresc ar fi luat foc, alţii că 
marea coloană de bambus de aur care sprijinea 
cerul de apus s-ar fi prăbuşit. Se mai auzea că pe 
cerul de apus a apărut un monstru misterios, care 
scuipă fum, acoperind treptat ochii cerului. De 
durere, cerul lăcrimează, iar când lacrimile vor 
seca ochii cerului vor orbi şi toate de pe pământ 
se vor distruge. Cu toate vorbele, oamenii n-au 
reuşit totuşi să se lămurească de unde venea 
fumul. Cu timpul au numit acest fum „Norul 
Negru”. 

Într-un sat numit Tung-fun, aşezat la poalele 
muntelui Phoenix, locuiau împreună o mamă cu 
fiul ei, lun-ţi. Se hrăneau cu vânatul adus zilnic de 
flăcău. În timp ce mama ajunsese vârsta la care 
părul capătă reflexele argintului, băiatul era 
puternic, sănătos. 

În timpul nenorocirii s-au refugiat şi ei într-o 
peşteră. Dar vântul, ploaia şi frigul îndurat au 
făcut ca numai după trei zile mama să-l 
părăsească pentru totdeauna. După moartea 
mamei, lun-ţi, îndurerat peste măsură şi văzându-i 
pe cei din jur ajunşi la disperare, s-a hotărât să 
încerce să facă ceva pentru ei. Nenorocirea care 
se abătuse asupră-le trebuia înlăturată, pentru ca 
oamenii să poată vedea din nou cerul şi soarele. 
Zile şi nopţi în şir s-a gândit lun-ţi cum să alunge 
norul cel gros. S-a gândit el mult timp, până ce pe 
frunte i-au apărut cute adânci şi părul lui altă dată 
negru şi lucitor a încărunţit, dar tot n-a reuşit să 


găsească niciun mijloc pentru a readuce zâmbetul 
soarelui pe cer şi pe faţa semenilor săi. 

Intr-o zi, stând la intrarea peşterii în care se 
adăpostise şi ţinând o făclie de răşină în mână, se 
gândea uitându-se la norii prin care nu răzbătea 
niciun ochi de lumină. 

— Oare pe tot acest pământ nimeni să nu ştie 
de unde vin norii? 

Cum vorbi astfel, văzu venind dinspre răsărit 
un moşneag. Era atât de bătrân, încât barba îi 
acoperea tot pieptul. În mâna stângă ţinea o 
făclie, în mâna dreaptă, un toiag. Uitându-se la el, 
lun-ţi îşi zise: „Oare de ce-o fi umblând bietul om 
pe asemenea vreme?” Sări şi-l întâmpină, 
ajutându-l să intre în peşteră. 

— De unde vii, bunicuţule? l-a întrebat lun-ţi 
pe moşneag. 

Moşneagul respira din greu şi nu scotea nicio 
vorbă. 

— Bunicuţule, unde te grăbeşti pe asemenea 
vreme rea? 

Dar, deşi flăcăul l-a întrebat astfel de nouă ori 
în şir, moşneagul n-a vrut să-i răspundă. Respira 
din ce în ce mai grăbit şi pe frunte îi apăruseră 
bobiţe de sudoare reci ca gheaţa. De necaz că nu-l 
poate ajuta, din ochii lui Iun-ţi au început să curgă 
şiroaie de lacrimi calde, care au picurat pe 
creştetul moşneagului, prelingându-se apoi în 
barba-i colilie. Atunci moşul, ridicând toiagul, 
arătă spre apus şi spuse: - Fiul meu! Se spune că 
la capătul dinspre apus se află un munte numit 
Dragonii gemeni. Pe acest munte trăiesc doi 
dragoni uriaşi, care au câte nouă coame. De nouă 


mii nouă sute nouă zeci de ani trăiesc în munţi. 
Dar se spune că atunci când vor împlini zece mii 
de ani vor zbura pe cer. Atunci tot pământul va fi 
distrus. Ei sunt cei care scuipă fum. În curând vor 
scuipa foc şi vor arde pământul. Tot pământul va 
deveni un ocean de foc. Se vor topi până şi 
pietrele munţilor. După ce toată viaţa de pe 
pământ va dispărea vor face ouă din care vor ieşi 
alţi dragoni. Vai de noi! Trebuie să-i omorâm cu 
orice preţ. 

Privind îngrijorat la fumul cel negru care se 
ridica necontenit, lun-ţi a întrebat: 

— Bunicule, unde se află acest munte al 
Dragonilor gemeni? 

Moşneagul ofta şi iar ofta. În cele din urmă îi 
spuse: 

— Ei, muntele Dragonilor gemeni? Am 
întrebat nouăzeci şi nouă de oameni, dar nimeni n- 
a ştiut să-mi spună. Acum sunt bătrân, puterile m- 
au părăsit. Cine ştie dacă voi reuşi să aflu 
vreodată. Mă tem că nu mai scăpăm de această 
nenorocire. 

Iun-ţi răspunse hotărât: 

— Bunicule, eşti slăbit, te doare mijlocul şi 
spatele. Rămâi la noi. Merg eu în căutarea acestui 
munte blestemat. Oricât va fi de greu, voi reuşi să 
distrug monştrii. 

— Nu, nu, să nu vorbeşti cu atâta uşurinţă. 
Drumul e foarte primejdios, mai ales că nu-l 
cunoşti. Chiar dacă îl găseşti, eşti încă tânăr şi e 
păcat să fii omorât de dragonii cu nouă coame. 
Terminându-şi vorba, moşul şi-a înfăşurat bine 
înjurai mijlocului brâul cel de nouă metri de 


pânză, s-a sprijinit în toiag şi s-a ridicat să plece. 
Iun-ţi l-a oprit pe bătrân, grăindu-i hotărât: 

— Chiar de-ar fi să se răstoarne cerul, să se 
cutremure pământul, dar hotărârea lui lun-ţi nu se 
va schimba. Voința lui e neclintită. Chiar dacă 
trebuie să urc pe munţi cu stânci ascuţite ca 
săbiile, să trec mări de foc, eu tot am să-i înving 
pe dragoni. 

Văzându-l atât de curajos şi hotărât, moşul l-a 
încurajat zâmbind: 

— Dacă vrei cu orice preţ să încerci, atunci 
mergi până în vârful muntelui Phoenix şi scoate 
pragul palatului. Aprinde nouă focuri şi lasă-le să 
ardă. Apoi, după ce toate s-au stins, vei da de-o 
armă fermecată. Luând-o spre apus, vei ajunge cu 
siguranţă la muntele Dragonii gemeni. Spunând 
acestea, moşneagul şi-a mângâiat lunga lui barbă 
albă şi în locul lui a apărat un cerc argintiu. Din 
cerc a zburat o pasăre Phoenix cu penele frumos 
colorate, care a ieşit din peşteră. Moşneagul 
dispăruse fără urme. 

Îndată, lun-ţi s-a pregătit de dram. Şi-a luat 
cu el securea şi ferăstrăul şi a pornit spre muntele 
Phoenixului. 

A mers, a tot mers, până ce în tălpi i-au 
apărat băşici, apoi răni. lar când rănile i s-au 
vindecat, a ajuns în vârful muntelui. A găsit pragul 
palatului şi a încercat să-l taie cu ferăstrăul. Dar, 
spre mirarea lui, după două-trei încercări de a tăia 
pragul, ferăstrăul n-a mai fost bun de nimic. La fel 
a păţit şi cu securea. N-a lovit de trei ori cu ea în 
prag şi a trebuit să renunţe. Mânios, lun-ţi, a 
început să muşte pragul cu dinţii. Dinţii din faţă i- 


au căzut, dar el continua să muşte. În locul celor 
căzuţi i-au crescut alţii mai puternici, şi după 
multă trudă a reuşit să smulgă pragul, a aprins 
nouă focuri. Când ultimul foc s-a stins, în cenuşa 
lui a văzut un miez alb de bambus. Luându-l în 
mână, acesta s-a transformat pe dată într-o sabie 
lucitoare, lungă de nouă metri. Sabia strălucea 
atât de puternic, încât lumina munţii şi văile din 
jur ca ziua. 

lun-ţi s-a întors în peşteră, şi-a pus încălțări 
noi, împletite din ierburi uscate, şi-a înfăşurat 
mijlocul cu o fâşie de pânză tare, şi, ca de obicei, 
când pleca din satul natal, a luat şi o mână de 
pământ de la intrarea peşterii. Era gata să 
pornească la drum lung, spre muntele Dragonii 
gemeni. 

Auzind hotărârea flăcăului, la peştera lui au 
venit oameni din cele mai îndepărtate peşteri, 
pentru a-i aduce hrană şi încălțări, pentru a-i ura 
drum bun. Ridicându-şi sabia, lun-ţi şi-a luat 
rămas-bun de la săteni şi a pornit în căutarea 
muntelui, mergând tot spre apus. 

Şi-a mers, şi-a mers şi a tot mers, mereu spre 
apus. A trecut prin nouăzeci şi nouă de sate. A 
întrebat nouăzeci şi nouă de oameni. Dar toţi cei 
întrebaţi clătinau din cap cu mirare şi spuneau că 
nu au auzit niciodată pomenindu-se despre acest 
munte. lun-ţi a mers tot înainte, trecând nouăzeci 
şi nouă de munţi, nouăzeci şi nouă de văi, 
nouăzeci şi nouă de râuri şi nouăzeci şi nouă de 
câmpii. Dar de muntele dragonilor tot n-a dat. 
Vântul de apus îi bătea în faţă, dar voinicul nu s-a 
abătut din drum. De la un timp i s-a terminat 


hrana şi a început să culeagă fructele pomilor 
sălbatici şi să smulgă rădăcini pentru a se hrăni. I 
s-au stricat şi încălţările şi acum mergea desculţ, 
înaintând tot mereu spre apus, în timp ce vântul 
devenea mai puternic şi întunericul mai adânc. 
Dispăruseră din calea lui lun-ţi şi vietăţile 
pădurilor şi zburătoarele văzduhului. Pe unde 
mergea acum nu se mai zărea fir de iarbă. Ostenit 
peste măsură şi înfometat, lun-ţi a căzut în 
nesimţire. Când şi-a revenit a auzit un plânset 
sfâşietor. Uitând de toate suferinţele sale, voinicul 
a pornit mai departe, în direcţia vocii pe care o 
auzise. A urcat nouă munţi şi a trecut nouă ape. 
Dar cu cât înainta, cu atât plânsetul se depărta. 
Astfel a mai trecut încă nouă munţi şi nouă văi şi a 
ajuns pe vârful unui munte. In creştetul muntelui 
stătea, gata-gata să se dărâme, o biată colibă 
acoperită cu ierburi. lun-ţi a intrat în colibă şi a 
văzut o bătrână cu părul şi sprâncenele albe, care 
stătea în mijlocul odăii şi plângea amarnic. 
Voinicul s-a apropiat şi a întrebat-o: 

— Ce s-a întâmplat de plângi cu atâta foc, 
bunicuţo dragă? 

Bătrâna stătea şi plângea înainte, de parcă n- 
ar fi băgat de seamă că intrase cineva în colibă. 
Iun-ţi a întrebat-o de nouă ori şi de nouă ori nu a 
primit niciun răspuns. Nemaiştiind ce să facă, lui 
lun-ţi au început să-i curgă şiroaie de lacrimi. 
Lacrimile s-au prelins pe părul alb al bătrânei, 
dispărând în sprâncenele-i albe. Bătrâna a ridicat 
o mână şi a vorbit astfel: 

— Om bun, de unde să ştii tu ce durere am 
eu? Am avut trei feciori şi iată, nu mi-a mai rămas 


niciunul. Acum nouă luni fiul cel mai mare a plecat 
spre muntele Dragonii gemeni, să ucidă Dragonii 
cu nouă coame şi nus-a mai întors. După trei luni, 
fiul meu mijlociu a plecat şi el şi dus a fost. La fel 
şi fiul cel mic. Până în ziua de azi nu au dat niciun 
semn de viaţă. Ce să mă fac eu singură? Cum să 
nu plâng? 

— Bunicuţă dragă, nu te necăji. Şi eu mă duc 
la muntele blestemat. Dacă pe munte-i întâlnesc 
pe feciorii tăi, am să le spun să se întoarcă cât mai 
repede cu putinţă. Dacă feciorii au fost ucişi de 
dragoni, eu îi voi răzbuna, iar la întoarcere îţi voi 
aduce ochii dragonilor. 

— Vai, vai, copil ce eşti! zise bătrână 
clătinând din cap speriată. Tu nu ştii ce puternici 
erau fiii mei şi tot nu s-au mai întors. Fiul cel mare 
era în stare să despartă doi tauri în luptă cu un 
singur deget; cel mijlociu dărâma un munte cu un 
deget de la picior, iar cel mai mic sufla dintr-odată 
peste nouă munţi mari. Cum te încumeţi tu să-i 
înfrunţi pe dragonii cu nouă coame? Ascultă-mă pe 
mine. Intoarce-te în satul tău. 

La început pe lun-ţi l-a cuprins teama. Dar 
gândindu-se la suferinţa oamenilor din sat, la 
mama sa moartă, voinicul şi-a înfrânt teama. 

— Chiar de s-ar răsturna cerul şi s-ar 
scufunda pământul hotărârea mea tot nu se va 
schimba. Chiar de va trebui să străbat munţii de 
stânci şi mările de foc, tot mă voi duce să ucid 
dragonii blestemaţi. 

Spunând acestea, lun-ţi se pregătea să plece. 
Văzându-l atât de hotărât, bătrână l-a oprit: 

— Copil bun, dacă vrei într-adevăr să ajungi 


la muntele Dragonii gemeni, aşteaptă să-ţi fac o 
pereche de opincuţe. lun-ţi s-a aşezat şi a aşteptat. 
Bătrânica l-a ospătat cu fel de fel de fructe, uscate 
şi proaspete, apoi a tras din pereţii colibei fire de 
iarbă uscată şi a început să lucreze la încălţările 
voinicului. N-a trecut mult timp şi a terminat 
treaba. 

— Cu aceste opincuţe vei putea trece peste 
munţii de stânci şi peste mările de foc. Înainte ca 
dragonii să apuce să scuipe foc, vei ajunge la 
muntele lor. Dar dacă greutăţile te vor speria şi-ţi 
vei pierde curajul, să ştii că încălţările îşi vor 
pierde puterile miraculoase şi vor deveni încălțări 
obişnuite. Nu uita aceasta. Dacă eşti într-adevăr 
hotărât, încalţă-te! Dacă nu, renunţă! 

După ce s-a ospătat din fructele date de 
bătrână, lun-ţi a încălţat opincile şi a vrut să-şi ia 
rămas-bun de la gazdă. Bătrâna l-a condus până la 
uşă şi, smulgându-şi un fir de păr din creştetul 
capului, acesta pe loc s-a prefăcut într-un brâu 
multicolor. Prinzându-l de mijlocul voinicului, i-a 
spus: 

— Ai grijă, să nu scoţi brâul decât după ce vei 
ucide dragonii. Cu niciun preţ şi orice s-ar 
întâmpla, să nu-l scoţi înainte. 

Spunând acestea, coliba de ierburi s-a ridicat 
în văzduh şi s-a transformat într-o pasăre Phoenix. 
Odată cu ea, a dispărut şi bătrânica. Iun-ți a pornit 
spre apus, mergând zi şi noapte. Se simţea uşor 
de parcă ar fi zburat. Vântul îi şuiera pe la urechi 
şi n-a trecut mult că a văzut în zare o geană 
roşietică de lumină. Apropiindu-se, a dat cu ochii 
de un munte trist, singuratic şi golaş. Nu departe 


se afla un monument de piatră pe care scria cu 
hieroglife purpurii: „Oameni şi fiare, nu mergeţi 
mai departe! De aici începeâmpărăţia dragonilor”. 
lun-ţi s-a bucurat mai întâi că a găsit în sfârşit 
împărăţia dragonilor, apoi l-a cuprins o ură 
cumplită împotriva lor. A apucat cu amândouă 
mâinile piatra voind s-o  rostogolească în 
prăpastie. Dar piatra s-a sfărâmat. Pulberile 
bătute de vânt s-au risipit în cele patru zări. La 
poalele muntelui curgea de la miazăzi la 
miazănoapte un râu, roşu ca sângele, tăind drumul 
cu apele deasupra cărora plutea un abur dens. 
Dar lun-ţi nu s-a speriat: „Dacă pot să-l trec, bine, 
dacă nu, voi înota”. Zis şi făcut. A băgat piciorul în 
apă şi imediat apa i-a ajuns la genunchi. Apa îl 
ardea ca focul, dar el, încleştându-şi dinţii, băgă şi 
celălalt picior. Intră în apă până la brâu. Simţea 
acum o arsură insuportabilă. Pe frunte-i curgeau 
broboane de sudoare, inima îl ardea de durere, 
dar a mers înainte. Deodată, apa clocotită parcă s- 
a transformat într-un nisip moale şi răcoros. 
Trecând râul de foc, lun-ţi a urcat muntele 
Dragonilor gemeni. Pe neaşteptate, în văzduh s-a 
auzit un țipăt supraomenesc şi apoi o voce a rostit 
batjocoritoare: „lată voinicul a venit să-i luăm 
viaţa! Ha, ha!” 

Ridicând lun-ţi capul, a văzut în mijlocul 
muntelui o coloană de piatră neagră, înaltă-înaltă. 
În vârful ei stătea un corb uriaş, cu gâtul întins şi 
cu ochii galbeni plini de răutate, ce se holbau la 
voinic. Furios, lun-ţi lovi coloana cu piciorul. 
Coloana se prăbuşi şi dintre sfărâmăturile ei 
strigătele corbului răzbăteau cu putere: 


— Salvează-mă, voinicule, iartă-mă! 

Şi atât de tare se văita, mai-mai să înmoaie şi 
inimile pietrelor. Iun-ţi îl întrebă: 

— Dihanie neagră, cine eşti? 

— Sunt un umil păzitor al împăratului 
Dragon. Mi se spune „Duhul corbului”. 

Iun-ţi se uită cuprins de milă la corb. 

— Spune repede şi fără să încerci să mă 
înşeli, unde-l pot găsi pe împăratul Dragon cel cu 
nouă coame? Altfel te voi lăsa să pieri sub 
sfărâmăturile coloanei. 

Duhul corbului, clipind viclean din ochi, 
spuse: 

— Împăratul Dragon locuieşte pe muntele 
Dragonii gemeni, care se află după acest munte. 
Dacă îmi dămieşti viaţa, drept recunoştinţă, te voi 
conduce la el. 

Iun-ţi nu a observat cursa pe care i-o întindea 
duhul şi a primit cu bucurie propunerea. A mers el 
pe urmele duhului până a simţit că ameţeşte şi că 
paşii i se fac de plumb. De unde să ştie el că, 
urmând încrezător duhul, acesta îl dusese direct 
în plasa şarpelui Fantomă. Un balaur galben, cu 
pete roşii şi cu nouă capete din gurile cărora se 
revărsau nouă şuvoaie de flăcări, i-a înconjurat 
voinicului picioarele. În acelaşi timp, Duhul 
corbului se rotea în văzduh şi cârâia. 

— Ha, ha, şarpele îţi va mânca ficatul, iar eu 
îţi voi scoate ochii. Ha, ha... 

Cele nouă capete cu cele nouă perechi de 
ochi roşii priveau fix la pieptul flăcăului, iar corpul 
lunecos al balaurului îi încleştase corpul. Iun-ți nu 
se mai putea mişca. Când capetele balaurului s-au 


ridicat deasupra mijlocului lui lun-ţi, un fulger 
multicolor izvorât din brâul dămit de bătrânică le- 
a retezat imediat. Duhul corbului, văzând 
nenorocirea care i se întâmplase Şarpelui, a 
încercat să fugă. Dar sabia fulgerătoare a 
voinicului l-atăiat în bucăţi. Penele negre-albăstrui 
ale duhului au zburat care încotro. Erau singurele 
care mai aminteau de fiorosul duh. lun-ţi a pornit 
mai departe. Ajungând în vârful muntelui 
Dragonilor, privi în jurul său şi deodată auzi un 
zgomot asurzitor. Muntele se clătina, pământul se 
cutremura. O avalanşă de pietre şi stânci pornise 
să se rostogolească de pe munte. Intorcându-şi 
privirea spre intrarea unei grote din apropiere, 
voinicului nu-i venea să-şi creadă ochilor: la 
intrare stătea o broască nemaivăzut de mare. Iun- 
ţi o rugă să-l lase să se adăpostească în peşteră, 
dar broasca, holbând nişte ochi cât farfuriile cele 
mari, i-a strigat mânioasă: 

— Eu sunt regele broaştelor de pe muntele 
Dragonilor. Până la venirea ta, am înghiţit mii de 
voinici şi luptători vestiți. Tu ce cauţi aici? 

— Ascultă, broască râioasă, dă-te repede la o 
parte, altfel îmi vei cunoaşte puterea. 

— Ha, ha, ha... râdea regele broaştelor, 
căscând o gură atât de mare încât acoperea cu ea 
intrarea grotei, cine are curaj să mă amenințe! 
Văd că eşti foarte tânăr. Uite, îţi dăruiesc viaţa. 
Pleacă cât mai repede. Dacă nu, atunci te voi 
înghiţi ca şi pe celelalte mii de voinici. Pleacă, să 
nu se spună că distrug pe cei mai slabi decât 
mine. 

lun-ţi a ridicat sabia să o lovească. Speriată, 


broasca a deschis gura şi de sub limbă i-au ieşit 
zeci şi sute de viespi, care mai de care mai 
furioasă. Toate s-au repezit asupra voinicului. Iun- 
ţi, mânuind iute sabia de foc, a ars îndată toate 
viespile care, căzând la picioarele lui, au format 
două moviliţe. Văzând una ca asta, broscoiul şi- 
amişcat ochii roşii şi bulbucaţi şi din gură s-au 
repezit spre lun-ţi nenumărate săgeți. 

Iun-ţi le-a pus împotrivă sabia. După ce s-au 
ciocnit de sabie, săgețile s-au întors toate ca una 
şi s-au înfipt în spinarea broaştei. Îţi venea să râzi 
privind-o transformată în arici cu mii de ace. Dar 
broasca şi-a slobozit cu o iuţeală nemaipomenită 
limba ei despicată şi lungă de nouă metri, căutând 
să-l prindă pe lun-ţi. Cu agerime şi agilitate, lun-ţi 
s-a ferit din calea ei şi i-a înfipt sabia în vârful 
limbii. Broasca şi-a retras limba şi odată cu ea a 
înghiţit sabia, care i-a despicat gâtlejul. Sângele a 
pornit să curgă ca dintr-un izvor rubiniu. In 
sfârşit, din broască nu mai rămăsese decât pielea 
uscată. lun-ţi a şters sabia de sânge şi a plecat 
mai departe. A intrat în peşteră. Inăuntru adia un 
vânticel răcoros şi era un întuneric de nu puteai 
vedea nici la un pas în faţa ta. Dar lun-ţi vedea la 
lumina sabiei sale grămezi albe de oase. Trecând 
dincolo de o stâncă masivă, lui lun-ţi i-a fost dat să 
vadă un peisaj minunat. În faţa lui se întindea o 
pădure de bambus, în mijlocul căreia se afla o 
grădină cu mii şi mii de flori de toate culorile, ce 
răspândeau un parfum îmbătător. Păsări cu penaj 
multicolor zburau  perechi-perechi şi cântau. 
Cântecul lor şi parfumul florilor învăluia totul. Iun- 
ţi însă trebuia să ajungă la Dragoni. Cum mergea 


el aşa, deodată din înaltul cerului îi căzu la 
picioare o minunată pasăre Phoenix. Din aripa 
ruptă îi curgea sânge, îndurerat, lun-ţi se gândea 
că nu o va putea ajuta în niciun fel. Cum stătea şi 
se uita la pasăre, auzi un glas omenesc. Ce era? 
Dintr-un copac înalt un sticlete îi spuse: 

— Om bun, salvează pasărea Phoenix! lun-ţi 
întrebă: 

— Pasăre isteaţă, spune-mi, rogu-te, cu ce 
plante o pot lecui? 

— E tare greu. Numai părul de om e leacul. 
Cu el se leagă aripa ruptă. 

Aflând leacul lun-ţi a început să-şi tragă fire 
de păr din cap şi de ce trăgea, de aceea fruntea îi 
devenea întinsă ca suprafaţa nemişcată a unui lac. 
Părul i se înnegri din nou, ca pana corbului. 
Legată cu păr aripa Phoenixului s-a vindecat ca 
prin minune. Pasărea şi-a luat zborul şi a ocolit de 
trei ori pădurea de bambus. Ca prin farmec, toate 
zburătoarele au dispărut. Când s-a lăsat pasărea 
pe pământ, sub ochii uimiţi ai voinicului a apărut o 
zână de o frumuseţe negrăită. Era îmbrăcată într-o 
rochie în cinci culori. Scoţând din păr un ac de 
aur, zâna l-a rotit la dreapta şi la stânga, şi pe loc 
acul s-a prefăcut într-un ciocan cu două capete 
lucitoare ca aurul. 

— Frate lun-ţi, hai să mergem împreună să 
ucidem Dragonii cu nouă coarne. 

Flăcăul a aflat că fata se numea Ni Nu şi era 
fiica zeului muntelui Phoenix. Ea fugise din palat 
pentru a-l ajuta pe acest muritor viteaz care se 
încumetase a-i înfrunta pe cei doi Dragoni gemeni. 
Tot de la ea a aflat lun-ţi că moşneagul şi bătrâna 


erau trimişii fetei. 

Şi astfel, tot vorbind cei doi, au ieşit din 
peşteră. După ce au mers o bucată de drum, au 
văzut un munte rotund ca o bilă de pe care se 
înălţau flăcări înalte de nouă metri. Nouăzeci şi 
nouă de ziduri apărau pe cei doi Dragoni gemeni, 
care stăteau pe vârful muntelui. Erau acoperiţi cu 
solzide aur, aveau gheare de argint, boturi uriaşe, 
căscate, din care ieşeau flăcări roşii şi fum negru. 
lun-ţi era nerăbdător să se măsoare cu dragonii, 
dar fata l-a oprit spunându-i: 

— Stai jos, să mai prinzi puteri. Altfel vei fi 
înfrânt. 

Spunând acestea, scoase din basma o perlă 
verde, lucitoare, şi suflând o dată, perla s-a ridicat 
în văzduh, strălucind ca o lumină orbitoare, apoi 
crescu imens şi căzu pe munte. Dragonii începură 
să se joace cu perla. 

— Lasă-i să se joace, zise Ni Nu. Noi o să 
urcăm în timpul acesta pe munte. 

Pe munte ardeau cuțite de foc, care-l ardeau 
pe voinic ca uleiul clocotit. Dar el, scrâşnind din 
dinţi, mergea mai departe. După ce a făcut trei 
paşi, a simţit un zefir plăcut. Flăcările s-au retras 
la o parte deschizând drum liber lui lun-ţi. Nu 
trecu mult şi cei doi erau în vârful muntelui. Cum 
i-au zărit, Dragonii au început să dea fum negru 
pe boturile căscate. Dar Ni Nu a suflat de trei ori 
spre ei şi fumul a dispărut. Dragonii s-au ascuns şi 
ei. 

Când au apărut din nou, lun-ţi a străpuns 
dintr-o lovitură capetele ambilor Dragoni şi sabia 
s-a înfipt adânc într-o stâncă. Dragonii s-au mai 


zbătut puţin, au încercat să-l lovească cu coada, 
dar Ni Nu le-a lovit spinările cu ciocanul cel cu 
două capete. Loviturile cădeau ca grindina. Cei 
doi Dragoni cu capetele tăiate s-au prăbuşit pe 
muchia muntelui. Un sânge roşu ca flăcările a 
năpădit totul în jur. Arborii, stâncile se colorară în 
roşu-aprins. 

De atunci, peisajul muntelui Dragonii gemeni 
s-a schimbat. De atunci, când vine toamna, arborii 
au frunzeruginii şi parcă întreaga natură capătă o 
culoare ca sub apusul soarelui. 

După ce a ucis Dragonii, lun-ţi a dat cu 
piciorul trupurilor lor sfârtecate şi privind norii 
negri ce acopereau seninul, i-a spus zânei: 

— Dragonii au pierit, dar nu şi norii negri 
care-i împiedică pe oameni să vadă cerul şi 
soarele. 

Ni Nu i-a răspuns zâmbind: 

— Frate lun-ţi, ai uitat de brâul cel în cinci 
culori. Desfa-l, urcă pe el. Ne vom înălța deasupra 
norilor de fum. De acolo îi putem împrăştia. 

lun-ţi desfăcea brâul şi gândea: „Dacă am 
putea să-i anunţăm pe oameni că sunt salvaţi. Dar 
cum s-o facem oare?” A întrebat-o pe Ni Nu. 

Fata a tras aer în piept şi perla cea verde a 
venit la ea. Apoi a aruncat-o cu putere spre cerul 
de răsărit. Perla s-a fixat pe cer, răspândind o 
minunată lumină verzuie. lun-ţi şi Ni Nu s-au 
aşezat pe brâul fermecat. Acesta a zvâcnit de trei 
ori şi pe dată a devenit uriaş, înălțându-se spre 
cer. În urma lor, s-au auzit râsetele vesele şi 
cântecul oamenilor fericiţi. Toţi oamenii de pe 
pământ au ieşit din grotele în care se ascunseseră 


cu făclii în mână. Şi-au îndreptat privirile spre cer 
şi au văzut perla care lucea ca un soare. Ei au 
văzut în aceasta un semn bun, prevestitor al vieţii 
fericite ce va urma. Acum ochii cerului se vor 
deschide din nou. 

De atunci, oamenii numesc perla „Luceafărul 
de ziuă”. 

Oamenii şi-au înălţat gâturile lungi şi slabe 
către cer. Deodată cerul acoperit de nori groşi şi 
negri a fost despicat de o rază de lumină orbitoare 
şi la scurt timp s-au auzitnişte bubuituri puternice. 
Apoi în norii groşi şi negri a apărut o crăpătură, 
care pe măsură ce se lărgea dădea la iveală un cer 
senin, cum nu le mai fusese dat să vadă oamenilor 
de multă vreme. Toți s-au bucurat nespus şi 
lacrimi de fericire le şiroiau pe obraji. Unii 
dansau, alţii cântau şi strigau în cor: 

— Ochii cerului se deschid din nou! Ochii 
cerului se deschid din nou! 

Pe cer, liniile frânte de lumină orbitoare se 
împleteau cu zgomotele asurzitoare. Nu după mult 
timp, hergheliile sure ale norilor s-au tras pe 
margine şi în mijlocul lor s-a ivit ochiul senin al 
cerului. 

În ochiul azuriu, oamenii au văzut cu uimire 
pe lun-ţi şi Ni Nu aşezaţi pe brâul cel fermecat în 
cinci culori. lun-ţi mânuia sabia argintie, care 
făcea ca cerul să fie străbătut de fulgere orbitoare 
de lumină, iar Ni Nu lovea norii cu ciocanul, cu 
două capete producând zgomotele asurzitoare 
auzite de pământeni. Şi unul şi altul alungară în 
acest fel norii ce acoperiseră cerul. 

A trecut multă vreme până ce oamenii 


numeau lumina orbitoare „fulger”, iar zgomotul 
asurzitor, „tunet”. Toţi norii s-au împrăştiat şi 
cerul devenise mai albastru. Dar rămăsese 
înconjurat de nori, se micşorase şi se ridicase mai 
sus. Chiar oamenii cu privirile cele mai 
pătrunzătoare nu mai puteau zări acum pe oglinda 
cerului umbrele reflectate de pe pământ. Soarele 
şi-a arătat la răsărit obrazul voios şi razele lui 
calde au început să mângâie deopotrivă oameni şi 
vieţuitoare. Reîncepea o viaţă nouă. Zile şi nopţi în 
sir Ni Nu şi lun-ţi au împrăştiat norii. NINiu şi-a 
şters fruntea de sudoare cu dosul mâinii şi 
picăturile sărate, căzând pe cer, s-au preschimbat 
în stele. Iun-ţi, încântat de micile luminiţe apărute 
pe Cer, a făcut şi el la fel. Cerul s-a umplut astfel 
de puzderie, de stele. 

După un timp, cei doi s-au căsătorit şi au 
rămas pe cer, pentru a alunga norii ce încearcă şi 
azi să acopere ochii cerului. 

De atunci, când cerul se acoperă de nori 
negri, Ni Nu şi lun-ţi, unul cu sabia şi celălalt cu 
ciocanul, îi alungă. lar după împrăştierea norilor, o 
punte multicoloră traversează cerul. E brâul pe 
care stau cei doi. 

lun-ţi şi Ni Nu sunt simbolul victoriei ce 
încununează lupta oamenilor pentru fericire, 
împotriva răului de orice fel şi a nedreptăţilor. 
Galben-împărat 

A FOST ODATĂ un împărat, căruia îi plăcea 
să umble îmbrăcat numai în straie de culoare 
galbenă. De! Aşa-i plăcea lui şi nu putea nimeni 
să-l abată de la acest nărav. Şi, drept vorbind, 
măcar atâta lucru pot face şi împărații, fără să mai 


întrebe pe sfetnici: să se-mbrace cum le place şi să 
mănânce ce le pofteşte inima! Altminteri, e vai de 
capul lor! Ceea ce fac, o fac mai mult de 
porunceala... Nu sunt stăpâni la ei acasă, alţii îi 
suie-n trăsură, îi pun să iscălească tot soiul de 
hârtii - bine ori rău tocmite, şi-i duc să se culce la 
ceasul hotărât, după cum scrie la carte... Unde s-a 
pomenit, mă rog, s-o ia razna un împărat, să 
colinde, cum i s-o năzări lui, prin păduri ori prin 
câmpuri, pe munţi şi pe dealuri, după zmeură ori 
după fragi?!... 

Acu, precum vă spun, împăratul acesta atâta 
plăcere avea şi el, să se-mbrace în haine galbene... 
Ba şi căciulă tot galbenă purta, şi cizmele 
aşijderea... De-asta îi ziceau Galben-împărat. 

Neavând copii şi trăind singuratec, împăratul 
îmbătrânise înainte de vreme. Mereu îl rodea 
gândul că viaţa n-are niciun rost - şi tânjea să aibă 
şi el un fat. Dar ce putea să mai nădăjduiască 
acum, în pragul bătrâneţelor?...Aşa stând el 
amărât în palatul lui, se pomeni într-o bună zi că 
ciocăne cineva la uşa odăii. 

— Cine e acolo? întrebă posomorât împăratul. 

— Noi suntem, împărate! 

— Care voi şi cum vă cheamă? 

— Suntem cei şapte pitici din pădurea 
Zimbrului. 

Împăratul, sculându-se de pe jilţul pe care 
şedea, merse la uşă, de le-o deschise. Piticii 
intrară şi-i făcură toţi deodată o plecăciune. Erau 
mici, abia d-un cot şi aveau nişte bărbi lungi până- 
n pământ, iar pe cap purtau căciuli albe, moţoiate. 
Împăratul, măsurându-i cu privirea şi minunându- 


se de-a lor înfăţişare, le zise: 

— Ce vânt v-aduce la mine, dragii mei? 

— Vânt bun, luminate împărate, răspunse 
unul din ei. Am auzit că eşti amărât, pentru 
cuvântul că n-ai copii. Şi noi, care iubim copiii, 
cunoaştem taina venirii lor pe lume. 

— Ce spui? se miră împăratul făcând ochii 
mari. laca, şi eu şi împărăteasa suntem de-acu 
bătrâni şi nu mai tragem nădejde să fim miluiţi cu 
vreun prunc. 

— E-hei! grăi alt pitic, care, după barba-i 
albă-colilie, părea a fi mai bătrân decât ceilalţi, 
nimeni, împărate, să nu zică vorbă mare!... Dar 
dacă omul nu crede, nici măcar o piatră nu poate 
clinti din locul unde zace! 

— Bine, zise împăratul Galben, iacă, eu cred 
că o să izbutim. Ce trebuie să facem ca să aflăm 
har, eu şi împărăteasa, şi să fim dăruiţi cu un 
prunc? 

— Luminate împărate, grăi atunci piticul cel 
bătrân, eu te voi învăţa ce să faci; trebuie însă să 
urmezi întocmai sfatul meu, căci altfel nimic nu 
poţi ajunge. 

— Voi face precum mă sfătuieşti, răspunse 
împăratul. 

— Iacă, grăi piticul, spune-i împărătesei că ai 
treburi de împlinit în cuprinsul împărăției şi 
găteşte-te de drum. 

— Dar încotro plecăm? întrebă cu teamă 
împăratul. 

— Unde mergem, nimeni nu trebuie să ştie, 
glăsui piticul. la-ţi doar merinde pentru drum şi 
ce-o mai fi, vei vedea Măria-ta pe urmă! 


— Bine, bine... răspunse împăratul, cum să 
plec aşa, pe nepusă masă? Şi cui las eu trebile 
împărăției? 

— Nu te-ngriji de asta! îi tăie vorba bătrânul 
pitic. Dacă vrei să ţi se-mplinească gândul, nu mai 
face socoteli de-astea... lasă totul deoparte, 
leapădă orice podoabă şi nu-ţi mai bate capul cu 
fleacuri şi măriri!... 

Dacă văzu împăratul că nu e chip s-o scoată 
la capăt cu piticii, spuse împărătesei că e chemat 
grabnic la un crai vecin, apoi îşi lepădă straiele 
cele scumpe şi îmbrăcă o pereche de iţari, iar pe 
umeri îşi puse o sarică ciobănească, încălţă o 
pereche de opinci şi îndesă pe cap o căciulă 
țuguiată, precum purtau piticii. Umplu mai la 
urmă şi o desagă cu de-ale gurii şi, sprijinindu-se 
într-un băț noduros, pomi la dram, în tovărăşia 
celor şapte pitici. Merseră ei aşa, cale lungă, să le- 
ajungă, cam vreo nouă zile şi nouă nopţi. De lao 
vreme, începu osia să scârţâie. 

— Moşule, grăi împăratul către piticul cei 
bătrân, mă dor toate încheieturile... N-o mai pot 
duce aşa!... Fii bun, rogu-te, să ne odihnim o ţâră! 


—  Împărate, răspunse piticul, cine nu 
cunoaşte unda şi osteneala nu izbândeşte. 
Impăratul nu mai suflă nicio vorbă. Şi, târâş- 
grăpiş, o ţinu înainte la drum. 

Acu, cam pe la scapătul soarelui, împăratul 
întoarse capul către pitic şi-i spuse n şoaptă: 

— Bre, omule, da noi nu mai îmbucăm ceva, 
că mi-a cam căzut chimirul la vale şi-mi vine leşin 
de la inimă!?... 


— Mai rabdă puţin, răspunse căpetenia 
piticilor! Cine nu cunoaşte răbdarea nu izbuteşte. 
Cu răbdarea trece marea. 

Împăratul înghiţi în sec şi oftând merse 
înainte. Dar, de atâta umblet, opincile i se 
rupseseră, de-i ieşeau prin ele degetele de la 
picioare, care erau numai răni, din pricina 
nenumăratelor lovituri prin pietre. Ba îi mai 
intrase şi câţiva spini în talpa piciorului, de-l 
înjunghiau, încât bietul om nu mai putea merge. 
Şchiopătând şi oftând din greu, abia îşi mai ţâra 
picioarele. Îl mai ţinea doar nădejdea în împlinirea 
visului. În cele din urmă, biruit de foame şi frânt 
de oboseală, zise către piticul cel bătrân: 

— Mult mai avem, bătrâne, de mers? Că, uite, 
picioarele mă ustură... iar limba mi se uscă de 
sete ca o iască... Nu mai pot ţine la drum cu voi!... 

—  Întăreşte-ţi inima, împărate, răspunse 
piticul. Cine nu cunoaşte ce e greul nu crede celui 
năpăstuit. 

Atunci împăratul, oftând iarăşi din greu, cu 
tot chinul ce-i rodea măruntaiele, merse înainte. 

Acu, piticul, văzând că împăratul nu s-a dat 
învins de neputinţă, făcu semn celorlalţi din ceată 
să se oprească şi zise: 

— Iacă, am ajuns!... Uite, luminate împărate, 
aici e casa noastră!...Şi-i arătă cu mâna o colibă 
de nuiele, aşezată în mijlocul unei pajişti înflorite. 
Dar împăratul parcă era surd. Nu mai auzea nimic 
şi nu mai fu în stare să-şi ridice ochii din pământ. 
Căzu grămadă, sleit de puteri. Aşa îl ridicară de 
acolo piticii şi-l duseră pe braţe în coliba lor. li 
frecară pe la tâmple cu oţet de trandafiri şi-i 


dădură să bea rachiu de drojdie. În sfârşit, cu 
chiu, cu vai îşi veni împăratul în fire; de vorbit însă 
nu putea. Doar ochii şi-i rostogolea, luând seama 
în juru-i. Parcă nu mai ştia pe ce lume se află şi nu 
mai cunoştea pe nimeni. Chipul însă îi era senin şi 
un zâmbet copilăresc îi flutura în colţul gurii. 

Privindu-l, piticul cel bătrân clătina capul cu- 
nţeles, parcă ar fi vrut să zică: „Abia acum începi 
să trăieşti cu adevărat!66 

După ce-i aşternură patul, îl aşezară binişor 
acolo, să-şi odihnească oasele; iar împăratul, cum 
puse capul jos, veni Moş-Ene şi-l luă-n braţe; şi se 
porni bietul om pe-un sforăit, de se cutremura 
coliba de nuiele a piticilor... 

Când se trezi Galben-împărat din somn, privi 
cu mirare în jum-i. Nu se afla nimeni prin 
apropiere şi de nicăieri nu răzbătea vreun zvon. O 
linişte adâncă ţinea înţepenite vremea şi viaţa 
pământului... împăratul se ridică într-o rână şi 
aşteptă. 

„Unde mă aflu, oare? îşi zise. Şi cine-o fi 
stăpânul acestei locuinţe?... Doamne! Ce bine e- 
aicii... N-aş mai vrea să plec mai departe!...66 

Cu toate că era bătrân, împăratul se dădu jos 
din pat fără să se sprijine de ceva... întinerise. Se 
simţea tânăr, se simţea ferice. Abia îşi mai aducea 
aminte de suferinţele îndurate...Abia păşi pragul 
casei şi îndată simţi năpădindu-i sufletul miresme 
de flori sălbatice. Şi deodată, dintr-o tufă de aluni, 
zbură o pasăre cu pene aurite, dând un chiot 
prelung de veselie. Atunci vraja tăcerii se rupse. 
Un câine lătră undeva departe, la vreo stână. 
Cumpăna unei fântâni scârţâi, apoi răsună 


tropotul copitelor unui cal. Un voinic cobora 
călare pe poteca unui deal. 

Ca din pământ răsăriră apoi şi cei şapte pitici, 
făcând roată în jurul împăratului. 

— Bine te-am găsit, luminate împărate! rosti 
căpetenia piticilor. 

— Bine-aţi venit, prieteni! răspunse împăratul 
şi, plin de bucurie, îi îmbrăţişă rând pe rând, pe 
toţi. 

Parcă se născuse a doua oară bătrânul. Acum 
viaţa avea pentru el un farmec neasemuit. 
Pretutindeni el vedea numai prieteni şi ar fi 
îmbrăţişat bucuros pe toată lumea. Suferinţa îl 
făcuse bun, mult mai bun decât fusese înainte. 

Merse voios la fântână; scoase o ciutură de 
apă. Işi răcori gura cu apă limpede şi rece, apoi 
aşezându-se pe iarbă cuprinse cu ochii poiana 
înflorită, dealurile verzi şi lunca ce se zărea în 
depărtare, cu râul albastru strălucind în bătaia 
soarelui. 

Şi, surâzând, împăratul prinse a grăi ca 
pentru sine: 

„Bre, dar lungă cale mai străbate şi omul în 
vis!... 

— Aşa e, împărate, răspunse unul din pitici! 
Gândul merge mai repede ca vântul şi n-are 
nevoie nici de soare, nici de lună, să-i lumineze 
calea: trebuie să ştii însă că timpul ce l-ai petrecut 
în vis nu se potriveşte cu cel ce l-ai fi trecut pe 
pământ, în trezie... Aci, în câteva ceasuri de vis, ai 
trăit câţiva ani de pe tărâmul împărăției tale... 

— Dar, rosti împăratul, cum se face că eu mă 
aflu pe aste meleaguri necunoscute mie? Şi unde 


au rămas aceia pe care-i aveam altă dată în 
preajma mea? 

— Priveşte-ţi picioarele, îi răspunse bătrânul 
pitic, şi vei găsi răspuns la întrebare. 

Împăratul îşi aruncă atunci privirea spre 
opincile-i scorojite şi crăpate, prin care se iveau 
degetele însângerate ale picioarelor... Şi abia în 
clipa aceea îşi aminti de lunga cale ce o 
străbătuse, până să ajungă aici. 

În vremea asta, călăreţul se apropiase de 
ceata celor şapte pitici şi-i întrebă: 

— N-aţi întâlnit dumneavoastră cumva pe 
împăratul Galben? 

— Dar pentru ce-l căutaţi? îl ispiti unul din 
ceata piticilor. 

— Sunt trimis de împărăteasă să-i spun o 
veste bună, răspunse călăreţul. Ştiam c-a pornit 
spre împărăţia vecină; dar chiar de acolo vin şi 
acolo nu l-am aflat... 

Împăratul, care prinsese cu urechea cele ce 
grăise voinicul, întrebă - ca într-o doară, fără să- 
ngăduie a i se ghici nerăbdarea: 

— Oare ce veste atât de grabnică aveţi să-i 
duceţi împăratului, de-aţi vânturat lumea în 
căutarea lui? 

— Veste mare, de bucurie fără seamăn! 
răspunse călăreţul. 

Împăratul abia-şi putea ţine firea, să nu se 
dea de gol. 

— Hei, voinice, grăi el, împăratul vostru o mai 
fi trăind poate, dacă n-o fi murit de bătrâneţe şi de 
ostenealadrumului. Da mult mă tem c-o să mai 
colindaţi până ce-l veţi afla! 


— Ia nu mai glumi, bătrâne, se oţări crainicul 
împărătesc, că eu, de nouă zile şi nouă nopţi bat 
drumurile căutându-l pe împărat; şi dacă nu-l vom 
fi aflat astăzi, mă voi întoarce la stăpâna mea, ca 
un om de nimic ce am fost, fără să-i fi împlinit 
porunca... 

Şi zicând acestea, o şi pornise iarăşi la drum, 
oftând cu inima grea. Dar împăratul, cum auzi 
acestea, i se făcu milă de sărmanul călăreț şi nu-şi 
mai putu ţine taina. 

— Hei, voinice! îi strigă el din urmă. Nu te 
pripi şi nu te necâji de gluma noastră. Mai bine ai 
lua seama la chipul meu, să vezi de nu cumva îţi 
aminteşte pe împăratul Galben?! Căci, de este 
adevărată vorba aceea - că nu haina face pe om, 
atunci surtucul meu cel galben îl pot lăsa şi de-aci- 
nainte să zacă acolo unde l-am aruncat! 

Auzind călăreţul cele ce grăise împăratul, 
privi cu spaimă, dar şi cu bucurie mare spre 
dânsul. Încet-încet, parcă i se lua o pânză de pe 
ochi şi îndată înţelese cine era omul care stătea în 
faţa lui. Atunci, descălecând el grabnic, căzu în 
genunchi la picioarele împăratului şi plângând îi 
sărută mâna. 

— Să trăieşti, luminate împărate, şi multă 
sănătate! strigă el. 

— Dar ce veste nemaiauzită mi-aduci, 
voinice? 

— Maăria-la, o mare bucurie te aşteaptă: 
împărăteasa noastră ţi-a născut un prunc frumos 
ca soarele şi voinic - de nu i se află pereche! La 
această veste, împăratul săltă de bucurie şi 
nemaigăsindu-şi loc, de nerăbdare, ar fi vrut să 


zboare până la ai săi, să-şi vază feciorul drag. Se 
întoarse către cei şapte pitici, să-şi ia rămas bun 
de la dânşii. 

— Rămâneţi sănătoşi! le spuse împăratul. Vă 
mulţumesc din inimă că m-aţi învăţat să-nţeleg 
altfel rostul vieţii, de cum îl înţelegeam odinioară. 

Acestea grăind împăratul, se plecă înaintea 
celor şapte pitici care veniră să-i strângă mâna. Ei 
îl petrecură încă o bucată de drum. Apoi împăratul 
încălecă pe calul ce i-l dăruise căpetenia piticilor 
şi pomi în goană spre palatul unde îl aştepta 
bucuria cea mare. După multe zile şi nopţi de 
drum, ajunse împăratul acasă. 

Poporul, aflând de întoarcerea lui, îi ieşi- 
nainte cu pâine şi sare şi-i aşternu în cale prăpăd 
de flori, din cele care-i plăceau mai mult 
împăratului. Că-l iubea norodul nevoie mare, fiind 
el om bun şi drept. 

Văzând împăratul dragostea ce-i arăta 
norodul, i se umplu inima de bucurie şi făcu 
legământ în sufletul lui să nu năpăstuiască pe 
nimeni, câte zile o mai avea de trăit; ba 
dimpotrivă, să ajute din toate puterile pe cei 
nevoiaşi şi să aline suferinţele celor bolnavi şi 
oropsiţi de soartă. 

Cu asemenea gânduri intră împăratul în 
palat, unde îl aştepta împărăteasa, ţinând în braţe 
pruncul ce-i dămise milostiva soartă. Când o văzu 
împăratul, plânse de bucurie şi o sărută. 

— Bine-ai venit, stăpânul nostru iubit! îi zise 
împărăteasa. 

— Bine v-am găsit sănătoşi, dragii mei! 
răspunse el. De-acuma înainte n-am să mă mai 


despart de voi! Mult mi-a fost dat să pribegesc şi 
să sufăr, dar asta a fost spre binele meu, al vostru 
şi al împărăției. 

Împăratul primi pruncul, îl privi cu dragoste 
negrăită şi plânse de bucurie, văzând cât era de 
frumos şi de voinic. Împăratul Galben întinerise de 
nu-l mai cunoşteai. Şi cine ştie cât amar de vreme 
o fi trăit Galbenâmpărat alături de împărăteasă şi 
pruncul său. CUPRINS 

Ion Ruse -  lţă-Perpiliţă şi frumoasa 
pământului 

(după un motiv folcloric aromân) 

Zâna zânelor (după un motiv folcloric 
aromân) 

Poveste cu un şarpe şi un om sărac 

(poveste populară meglenoromână) 

Balaurul cu şapte capete 

(poveste populară meglenoromână) 

Fata cu nume de băiat 

(poveste populară meglenoromână) 

Trei fraţi şi un balaur (poveste populară 
meglenoromână) 

Omul din iad (poveste populară 
meglenoromâna) 

Poveste cu o baba şi scroafa ei 

(poveste populară meglenoromână) 

Soarele, luna şi cioara (poveste, populară 
bielorusă) 

Țăranul şi ţarul (poveste populară rusă) 

Pe cine nu laşi să moară nu te lasă să trăieşti 

(poveste populară greacă) 

Prinţul şi-a ales mireasă (poveste populară 
greacă) 


Doi iezi cucuieţi (poveste populară sârbă) 

Pantera şi maimuța (poveste populară 
chineză) 

Măgarul şi cocoşul, câinele şi pisica 

(poveste populară rusă) Mărul de aur 
(poveste populară irlandeză) 

Ghicitoarea  neghicită (poveste populară 
italiană) 

Privighetoarea şi păianjenul (poveste, 
populară bulgară) Pe când ursul era vorbăreţ 
(poveste populară franceză) lepurele şi broasca 
râioasă (poveste populară spaniolă) 

Nu-ţi pierde cumpătul! (poveste, populară 
engleză) 

Vântul, Soarele şi Gerul (poveste populară 
norvegiană) 

Vulpea face o nouă farsă lupului 

(poveste populară franceză) 

De ce are hiena spinarea dungată 

(poveste populară africană) 

Darnicul şi  zgârcitul (poveste populară 
persană) 

Coroniţa de rouă (poveste populară franceză) 

Prieten devotat (poveste, populară polonă) 

Cămila şi furnica (poveste populară arabă) 

Corbul şi vulpea (poveste populară franceză) 

Flautul de aur (poveste populară italiană) 

Privighetoarea a cântat cel mai frumos 

(poveste populară bulgară) 

Un fiu iubitor (poveste populară albaneză) 

Făt-Frumos şi frumoasa Rosalinda 

(poveste populară italiană) 

După faptă şi răsplată (poveste populară 


croată) 

Păstoriţa regină (poveste populară italiană) 

Poveste năstruşnică (poveste, populară 
norvegiană) Păţaniile lui Ciuciumingu (poveste 
populară italiană). 154. 

O viespe, un păianjen sau chiar un prostănac 
pot fi uneori de folos (poveste, populară 
birmaneză) 160 

Porumbiţa sălbatică şi isteaţă (poveste 
populară franceză) 162 

Veveriţa a vrut să-şi facă o casă împreună cu 
maimuța 

(poveste populară italiană) 164 

Ioniță şi Cocuţa (poveste populară germană) 
166 

Aventurile lui Cuculili (poveste, populară 
albaneză) ... 169 

Ariberto cel curajos (poveste, populară 
engleză) 174 

Coțofana şi vulpea (poveste populară celtică) 
178 

Cele trei hohote ale lui Leiproachan 

(poveste, populară celtică) 182 

Omul care nu avea ce povesti (poveste 
populară celtică) 188 

Kadok şi judecata firii (poveste populară 
celtică) 195 

CÂTEVA MITURI ŞI LEGENDE ALE CHINEI 
ANTICE 

Nu Wuo astupă spărtura din bolta cerului 200 

Răzbunarea păsării colibri, Ţin Wei 202 

Fuga lui Kua Fu după soare 204 

Povestea lui Sing 'Ţian 206 


Houţi 208 

Da la stăvileşte puhoaiele 211 

Legenda lui Hou lui 216 

Lupta lui Galben împărat cu tribul Ci Iou 224 

Ochii cerului s-au deschis (poveste populară 
Chineză)... 226 Peioan-Rohan - Galben-împărat 
244 


